
Respect pentru oameni și cărți 


PANGU FACE LUMEA 


cum multă, multă vreme, când cerul şi pământul nu erau 


încă despărțite, universul părea un mare ou făcut dintr-un bulgăre 
de haos negru. Şi în acest ou, neştiut de nimeni, s-a născut Pangu. 

Născut şi crescut în ou, Pangu părea să doarmă şi să sforăie. Şi 
aşa trecură un an, zece ani, o sută de ani, până când într-o zi, după 
optsprezece mii de ani, Pangu deschise ochii şi i se păru tare ciudat 
că, oriunde se uita, nu era decât întuneric şi nu vedea nimic. 
Întunericul îl făcea să se simtă foarte abătut şi neliniştit şi, 
nemaiputând răbda, îşi întinse mâinile pe lângă el şi nu se ştie cum 
se făcu că găsi un topor. Apucând toporul, lovi în faţă cu toată 
puterea de care era în stare şi dintr-odată se auzi un zgomot 
asurzitor. Pasămite Pangu spărsese oul acela făcut din haos, în 
care el se născuse şi în care totul era bine cuprins. 

După ce sparse oul, ceea ce era uşor şi limpede începu să se 
ridice domol, formându-se astfel, după o vreme, cerul. Iar ceea ce 
era greu şi tulbure s-a lăsat încet-încet în jos şi astfel, puţin câte 
puţin, se formă pământul. Aşa că cerul şi pământul, care în haosul 
iniţial nu se deosebeau unul de celălalt, au fost despărțite de 
toporul lui Pangu. 

După ce au apărut cerul şi pământul, lui Pangu i se făcu teamă 
că se vor uni din nou, aşa încât se propti cu capul în bolta cerească, 
împinse cu picioarele în pământ şi, îndreptându-se de şale, se 
ridică în picioare între cer şi pământ, schimbându-se odată cu 
schimbările cerului şi ale pământului. În fiecare zi, cerul se înălța 
cu câteva picioare, pământul se îngroşa cu câteva picioare, iar 
Pangu creştea şi el odată cu ele. Mai trecură astfel optsprezece mii 


de ani. Cerul se înălţase sus de tot, pământul devenise foarte gros 
şi corpul lui Pangu crescuse şi el peste măsură. Cât de mare era 
Pangu? Se spune că avea o înălţime de nouăzeci de mii de lil, 
devenise înalt cât un munte. Semăna cu un stâlp uriaş ridicat între 
cer şi pământ, ca nu cumva cele două să se amestece din nou şi să 
se întoarcă la haosul iniţial. 

Trecură iarăşi ani de nu le mai ştiai numărul şi Pangu stătea de 
unul singur, sprijinind cerul şi pământul. După o vreme, cele două 
s-au fixat în locurile lor, dar şi Pangu ostenise şi nu mai avea pic de 
vlagă. Aşa că într-o bună zi, cu un zgomot asurzitor, Pangu căzu la 
pământ şi-şi dădu suflarea. Dar chiar când stătea să moară, corpul 
lui Pangu începu să se transforme. 

Din suflarea lui se formară rotocoale de aburi care mai apoi 
deveniră vântul din cer şi norii cei plutitori. Ultimul sunet scos de 
Pangu se transformă în tunetul ce străbate văzduhul. Din ochiul 
său stâng luă naştere soarele care străluceşte fără încetare, iar din 
cel drept apăru luna luminoasă şi limpede. Membrele şi trupul său 
deveniră munţii cei vestiți din toate colţurile pământului. Sângele 
său se prefăcu în fluvii, iar tendoanele şi venele sale se făcură 
drumuri. Din muşchii lui apărură ogoarele, iar părul şi barba se 
transformară în stele. Iarba, copacii şi florile au răsărit din piele şi 
din părul de pe corpul lui Pangu, în timp ce dinţii, oasele şi 
măduva au devenit mineralele ascunse sub pământ, pietrele cele 
tari, perlele cele frumoase şi jadul cel strălucitor. Până şi sudoarea 
i s-a transformat în rouă şi ploaie. 

Deşi murise, Pangu nu a pregetat să se dăruiască întru totul 
cerului şi pământului pe care le crease. De aceea oamenii spun cu 
respect despre el că „s-a transformat când era pe moarte” şi că şi-a 
folosit întreaga făptură pentru a face lumea nou-născută mai 
bogată şi mai frumoasă. 


1. Un li este egal cu 500 de metri (n.tr.). 


NWA FACE OAMENI) 


üwa este zeiţa cu cap de om şi corp de şarpe care a dat 


naştere celor zece mii de lucruri. 

După ce Pangu a creat lumea, deşi pământul avea deja munţi, 
ape, flori şi copaci, păsări, animale, insecte şi peşti, părea totuşi 
destul de lipsit de viaţă deoarece nu era nici urmă de oameni. Într- 
o zi, zeiţa Nüwa ieşi să se plimbe pe întinsurile pustii şi, simţindu- 
se foarte singură, se gândi că era nevoie ca între cer şi pământ să 
existe şi ceva mai plin de viaţă. Şi cum se gândea ea aşa, ajunse pe 
malul unul lac de unde, lăsându-se pe vine, luă o mână de lut 
galben pe care-l amestecă cu apă din lac şi din care se modelă pe 
sine, aşa cum se vedea ea oglindită pe faţa apei. Nici nu puse bine 
statueta de lut jos, pe pământ, că omuleţul acela galben prinse 
viaţă şi începu să ţopăie bucuros. Zeița îl numi „om”. 

Deşi era mic de stat, omul care tocmai ieşise din mâinile zeiţei 
nu se asemăna nici cu păsările zburătoare, nici cu animalele. În el 
era tot ce era mai bun din cer şi de pe pământ, era primul între 
cele zece mii de lucruri şi singurul care avea ce-i trebuia pentru a 
cârmui pământul. 

Nuwa era tare mulţumită de sine când văzu că statueta făcută 
de ea prinsese viaţă, aşa că se puse şi mai bine pe treabă. Scoase 
apă, frământă lutul şi din mâinile sale ieşiră o mulţime de statuete 
care, prinzând viaţă, o înconjurară pe zeiţă ţopăind şi strigând de 
bucurie. Apoi plecară care încotro, unii singuri, alţii grămadă. 

Văzându-i cum se duc, Nuwa se simţi alinată şi-şi continuă 
munca, aşa încât peste tot pe pământ apărură oameni plini de 
viaţă, ieşiţi din mâinile zeiţei. Când le auzea râsetele şi îi vedea atât 


de însufleţiţi, nu se mai simţea singură. În lume erau acum şi fiii şi 
fiicele sale. 

Nüwa se gândi să facă în aşa fel încât oamenii să se 
răspândească peste tot în lume, dar pământul fiind prea mare, 
oricât de mult ar fi lucrat, oamenii tot nu ar fi fost de ajuns. 
Obosită, zâna se gândi la o altă cale de a face oameni: căută o funie 
pe care o vâri în apa lacului şi pe care, învolburând-o bine de tot, o 
umplu de nămol. Apoi trase funia afară şi o scutură cu putere, iar 
picăturile de nămol căzute la pământ se prefăcură imediat în 
oameni. Bucuroasă, zeiţa scutură funia neîncetat, până când 
întregul pământ fu plin de oameni. 

După ce oamenii umplură pământul, Nüwa putea în sfârşit să 
se odihnească, dar îi trecu prin cap un nou gând: ce să facă pentru 
ca oamenii să continue să existe? Aceştia erau fiinţe muritoare, iar 
dacă de fiecare dată când unii se prăpădeau trebuia să facă alţii 
noi era deja mult prea obositor. Zeița a luat un bărbat şi o femeie şi 
le-a spus să meargă împreună să zămislească urmaşi şi să aibă 
grijă de ei. Aşa au început oamenii să se înmulțească, iar numărul 
lor creştea pe zi ce trecea. 

Pentru că ea a fost prima care a adus un bărbat şi o femeie 
împreună şi i-a învăţat ce este aceea familie, Nüwa este socotită 
prima peţitoare, iar generaţiile următoare au început să-i aducă 
ofrande şi să o numească Zeița familiei. Pentru a-i putea aduce 
ofrande, oamenii au construit temple la marginea satelor, au făcut 
altare şi în fiecare an, în luna a doua a calendarului lunar1, se 
organizează ceremonii solemne în care tinerii şi tinerele se adună 
laolaltă, cântă şi dansează, iar de se-ntâmplă să se şi potrivească, 
se căsătoresc. La nuntă, tinerii înalţă corturi sub lumina lunii şi a 
stelelor, iar din pământul acoperit cu o plapumă de iarbă verde îşi 
fac pat. Adesea, oamenii numesc căsătoria „unire cerească” pentru 
că Nüwa este o zeiţă celestă, iar voia ei este chiar voia cerului. 


1. Calendarul lunar este calendarul tradiţional chinez, folosit pentru a 
stabili datele celor mai importante sărbători tradiţionale (n.tr.). 


SOARELE ȘI LUNA 


P |] 


ând au fost făcute cerul şi pământul, lumina soarelui nu îţi 


înţepa privirea - şi atunci cum se face că acum nu te mai poţi uita 
la soare? Este o poveste despre asta. 

Se zice că în cer trăiau un frate şi o soră şi că într-una din zile, 
Împăratul de Jad le-a poruncit celor doi să coboare în fiecare zi în 
lumea oamenilor, şi de-or vedea că erau bolnavi sau aveau 
greutăţi, să vină să dea repede de veste. Unul dintre ei să meargă 
ziua, iar celălalt noaptea, şi cel ce va merge peste zi va fi numit 
Zeul sau Zeița Soarelui, iar cel care va merge peste noapte va fi 
Zeul sau Zeița Lunii. 

Cei doi s-au sfătuit care şi când să meargă. Fratele spuse: 

— Eşti sora mea mai mică, mai bine mergi peste zi, lasă că merg 
eu noaptea! Ziua poţi să vezi pe unde mergi, eu am mai mult curaj 
şi nu mă tem să umblu noaptea. 

Fata îi spuse şi ea: 

— Sunt fată, iar dacă am să merg ziua aşa goală cum sunt, 
multă lume are să se holbeze la mine şi o să mor de ruşine! 

— Atunci mergi tu noaptea, spuse fratele. 

— Dar noaptea e întuneric beznă, nu vezi nimic, iar eu mă tem, 
mai spuse fata. 

Fratele nu ştia ce să mai facă - fata se ruşina să meargă ziua, 
noaptea îi era frică, însă nici nu puteau merge împreună. Deodată, 
fata îi spuse băiatului: 

— Frate, mai bine merg eu ziua! 

— Nu-ţi mai este ruşine să mergi ziua? o întrebă el. 

— Nu mi-e teamă, căci am găsit o cale, îi răspunse fata. 

— Cum ai să faci? 

— O să iau ace de brodat, iar când am să merg o să le înţep 
ochii celor care se vor holba la mine, spuse sora băiatului. 

— Bine, se învoi acesta. 

De atunci, fata ieşea în lumea oamenilor peste zi şi deveni Zeița 
Soarelui, iar băiatul ieşea noaptea şi deveni Zeul Lunii. 

Dar când fata ieşi ziua în lumea oamenilor, oamenii se uitară la 
ea, se minunară cât de frumoasă putea fi zeiţa aceea şi se holbau 
cu toţii la ea. Ruşinată, împrăştie repede âcele peste oameni şi 


razele soarelui începură să strălucească puternic. Iar de atunci 
niciun om nu a mai avut îndrăzneala să se uite direct la soare. 


HOUYI SĂGETEAZĂ SORI 


« u multă vreme în urmă, pe cer răsăriră dintr-odată zece sori 


care străluceau laolaltă, uscând tot pământul. Grânele muriseră, 
până şi apele râurilor secaseră, iar oamenii nu mai găseau cale de 
supravieţuire. Pe vremea aceea, cârmuitorul oamenilor era 
Împăratul Yao, care era tare îngrijorat de cele întâmplate. Yao l-a 
chemat la el pe Houyi şi l-a trimis să tragă cu arcul ca să doboare 
sorii. 

Houyi era cel mai vestit arcaş şi avea un arc roşu primit chiar 
de la celestul Împărat de Jad, împreună cu numeroase săgeți albe. 
Indiferent dacă trăgea după vânat sau după păsări, nu era săgeată 
trasă de el care să nu-şi atingă ţinta. Dar iată că Împăratul Yao l-a 
trimis să săgeteze sorii, iar Houyi era tare tulburat. Sorii erau atât 
de departe! Nu se temea că nu-l ţineau puterile, ci-i era teamă să 
nu se rupă coarda arcului. 

Întors acasă, Houyi era foarte amărât. 

— Nu faci decât să oftezi; ce ai pe suflet? îl întrebă soţia lui, 
Change. 

— Cei zece sori de pe cer aduc numai necazuri şi de aceea 
Împăratul Yao mi-a poruncit să-i săgetez cu arcul. Dar chiar dacă 
aş avea şi mai multă forţă şi aş trage cu şi mai multă grijă, coarda 
arcului tot nu ar face faţă şi totul ar fi în zadar. Îmi trebuie un alt 
arc, dar nu ştiu cum să fac, îi răspunse Houyi. 

Auzindu-l, Change îi spuse: 

— Ţin minte că bunicul meu spunea că de schimbi coarda unui 
arc roşu cu o coardă de om, poţi să dobori şi soarele. 

— Coardă de om? Ce-i asta? întrebă Houyi. 


— Iei părul de pe capul unui om, îl răsuceşti şi faci din el o 
coardă de arc, îi răspunse Change, care de îndată îşi tăie părul şi-l 
răsuci într-o coardă, pe care i-o dădu lui Houyi. 

Houyi schimbă coarda arcului, apoi ieşi afară, se uită la cer, îşi 
încordă arcul, puse o săgeată şi ochi unul dintre cei zece sori. 
Săgeata zbură şuierând înspre soare. Se auzi o bubuitură imensă şi 
o minge roşie ca sângele se prăbuşi din cer. Până să-şi dea seama 
ceilalţi sori cum stătea treaba, din arcul lui Houyi se auziră alte 
şuierături şi alţi opt sori fură doborâţi. Când Houyi tocmai se 
pregătea să mai scoată din tolbă o săgeată pentru a dobori şi 
soarele rămas, numai ce-l vede pe Împăratul Yao venind în zbor 
călare pe un cal-dragon şi strigând înspre el: 

— Nu mai trage! Nu mai trage! Cruţă-l pe acesta din urmă - lasă 
un soare, că ne este de folos! 

Auzind vorbele împăratului, Houyi îşi strânse arcul şi-i spuse 
soarelui rămas pe cer: 

— Astăzi am să te cruţ — dar de azi înainte să nu faci altceva 
decât să te ridici de la răsărit şi să cobori după munte, înspre apus. 
Să aduci doar bucurie oamenilor şi să nu le faci rău, că de nu arcul 
meu cu siguranţă o să te ajungă şi pe tine! 

Soarele se temea de Houyi şi nu a avut de ales decât să-l asculte, 
să răsară dimineaţa şi să apună seara, zi de zi, până-n vremea de 
azi. 


BAILING OMOARĂ DRAGONUL 


y emult de tot, în ţinuturile muntoase şi înverzite Tiandeng era 


un munte numit Basong, iar la poalele acestuia era lacul Lengna, 
în jurul căruia înfloreau nenumărate flori. Munţii din aceste 
ţinuturi erau la fel de mulţi precum frunzele din treizeci şi trei de 
copaci, dar niciunul nu era mai înalt decât muntele Basong; 
lacurile erau şi ele la fel de multe precum frunzele din treizeci şi 
trei de copaci, dar niciunul nu era mai adânc decât lacul Lengna. 

Se povesteşte că, în urmă cu mulţi ani, fusese o secetă cumplită 
şi timp de trei ani nu căzuse nicio picătură de ploaie, ogoarele se 
uscaseră, până şi munţii se acoperiseră cu o haină gălbuie. Doar pe 
muntele Basong nu se uscase niciun fir de iarbă şi numai apa din 
lacul Lengna nu scăzuse nici măcar cu un deget. Se mai spune că, 
tot foarte demult, Cerul se mâniase şi plouase trei ani fără încetare, 
puhoaiele de ploaie inundând totul în cale. Dar pe muntele Basong 
niciun copac nu murise înecat, iar apa din lacul Lengna nu 
crescuse nici măcar cu o palmă. Oamenii locului obişnuiau să 
spună că niciun munte nu era mai verde decât Basong şi niciun lac 
nu era mai limpede decât Lengna. Şi ce loc minunat era la poalele 
acestui munte: păsările cântau tot timpul anului, iar florile 
înfloreau în toate cele patru anotimpuri! 

La poale muntelui Basong crescuse un copac mare şi înalt până 
la cer, căruia vântul nu îi putea dobori frunzele, iar ploaia nu îi 
uda rădăcinile. Păsările îşi făceau cuiburi pe ramurile sale, iar 
iepurii se adăposteau la rădăcinile lui. Copacul părea o umbrelă 
deschisă ce adăpostea sub cupola sa două familii tare bune la 
inimă. 


Soții care locuiau în coliba din dreapta se numeau Nong, iar cei 
din coliba din stânga se numeau Feng. Deşi nu erau înrudite, cele 
două familii erau mai apropiate decât fraţii — în fiecare zi mergeau 
împreună la vânătoare, ieşeau împreună la câmp sau mergeau la 
pescuit. Nu era nimeni în apropiere care să nu îi laude! 

Într-un an, soțiile rămaseră grele în acelaşi timp, iar cei doi soţi, 
bucuroşi până peste poate, făcură legământ că de-or avea doi 
băieţi o să îi facă fraţi de cruce, iar de-or avea fată şi băiat, o să o 
dea pe fată după băiat. În zorii celei de-a noua zile a celei de-a 
noua luni, pe când soarele era foarte strălucitor şi coţofenele 
cârâiau deja sus în copac, în coliba familiei Nong se născu un băiat 
mic de tot, cu ochii mai limpezi decât apele lacului Lengna şi cu un 
chip frumos ca luna, că nu era om care să vină să le ureze fericire 
şi să nu laude frumuseţea copilului. Soții Nong se bucurară în acea 
zi de treizeci şi trei de ori, dar parcă tot nu se bucuraseră 
îndeajuns, şi îşi numiră copilul Bailing. 

În aceeaşi zi, seara, pe când luna era din cale afară de 
luminoasă, iar sub copac zburau de colo colo nenumărați licurici, 
familiei Feng i se născu o fetiţă mică, mică şi frumoasă, de parcă 
luna se ivise în coliba din paie, luminând-o. Copila avea faţa albă şi 
era mai frumoasă decât cameliile, iar ochii săi erau mai luminoşi 
decât stelele. Bucuroşi nevoie mare, părinţii o numiră Qiaomei. 
Printre rudele şi prietenii veniţi să o vadă nu era niciunul care să 
nu se minuneze de frumuseţea ei. Şi aşa, legătura dintre familiile 
Nong şi Feng deveni şi mai apropiată. 

Dar zilele fericite sunt la fel de preţioase ca şi aurul! Timpul 
trecu pe nesimţite şi micul Bailing împlini cinci ani, iar Qiaomei 
asemenea. Păreau a fi două flori crescute din aceeaşi rădăcină, zi 
de zi alergau împreună pe văile muntelui, săreau ori se dădeau de- 
a rostogolul prin iarbă. La fel ca piersicul de munte, care face flori 
înainte să se umple de frunze, Bailing şi Qiaomei erau tare 
chibzuiţi, în ciuda vârstei fragede. 

Primăvara urcau zilnic pe munte să culeagă flori pe care le 
dădeau părinţilor lor, iar când aceştia le miroseau, uitau de 
oboseală. Vara adunau crenguţe pe care le dădeau părinţilor, care, 


atunci când le băgau în gură şi le mestecau, le încălzeau sufletul. 
Toamna, când părinţii mergeau la secerat, cei doi luau câte un coş 
mic de bambus şi adunau spicele căzute pe jos — şi, deşi acestea nu 
erau multe, părinţii lor se bucurau de ele mai mult decât de 
întreaga recoltă. 

Zilele se scurgeau cu repeziciune, aşa încât mai trecură doi ani 
într-o clipită. Bailing avea acum şapte ani şi nu se mai ducea să se 
joace cu prietenii. Ziua urca pe munte împreună cu tatăl lui, iar 
seara învăţa de la acesta să tragă cu arcul şi să mânuiască sabia. 
Qiaomei, şi ea tot de şapte ani, nu se mai juca fără Bailing şi îşi 
petrecea zilele învățând de la mama ei să brodeze şi culegând flori 
de pe munte. 

După ce arborele de scorţişoară înverzi de optsprezece ori, iar 
florile acestuia îşi împrăştiară parfumul de optsprezece ori, Bailing 
împlini şi el optsprezece ani. Era zdravăn la trup precum un bivol, 
iar la faţă era frumos ca luna plină. Avea picioare şi braţe 
puternice şi putea ajunge din urmă cea mai iute ciută sau putea 
ridica de jos cel mai greu mistreţ. Nici cel mai ager vultur nu îi 
scăpa din săgeată când trăgea cu arcul şi până şi cel mai fioros 
tigru cădea la picioarele sale când învârtea sabia. 

De mic, Bailing urca pe munte, unde învăţă să cânte împreună 
cu păsările, iar când începea el să cânte se opreau norii pe cer. 
Voinicul Bailing crescu mare şi renumele său se răspândi în toate 
satele, încât unde punea piciorul, peste tot erau fete care îl priveau 
pe furiş. Vorba aceea: albinele se adună singure la floarea 
înflorită! Iar după ce numele său deveni cunoscut, nu era zi în care 
să nu se adune nenumărate peţitoare la el acasă. Cele din satul de 
la răsărit se lăudau cu frumuseţea fetelor din partea locului; cele 
de la apus se lăudau cu fete care mai de care mai harnice. Râzând, 
tatăl lui Bailing spunea: 

— Nimeni nu laudă cât de parfumată este floarea de prunişor 
crescută la gard şi nici cât de roşu este trandafirul din grădină. La 
fel şi fetele virtuoase şi bune la inimă: nu le trebuie lăudători 
pentru a fi cunoscute peste tot. 

Bailing le spunea şi el peţitoarelor: 


— Fenixul caută copacii wutong, iar rândunelelor le plac 
sălciile. Fetele de care îmi vorbesc mătuşile sunt ca fenicşii şi 
rândunelele; dar, din păcate, eu nu sunt nici arbore wutong şi nici 
salcie. Tare vă mulţumesc! 

Pomul de lizhi înflori de optsprezece ori, iar fructele îşi înroşiră 
obrajii de optsprezece ori şi Qiaomei cea harnică împlini şi ea 
optsprezece ani. Faţa ei strălucea precum lumina lunii de 
primăvară, iar ochii ei erau albaştri precum lacul cel adânc. Era 
mai zveltă decât sălciile şi mai frumoasă decât o floare de piersic. 
Florile brodate de Qiaomei cea îndemânatică îşi răspândeau 
parfumul pe o distanţă de trei li, sălbăticiunile nu îndrăzneau să 
ridice capul să privească tigrul brodat de ea, iar când broda câte 
un fenix, sute de păsări se adunau laolaltă. Grangurii şi sturzii nu 
glăsuiau nici pe departe la fel de frumos ca Qiaomei. Peştii săreau 
din apă să o vadă când aceasta păşea pe malul lacului, iar când 
ajungea într-o poiană se adunau nenumărați fluturi de toate 
culorile. Când arunci o piatră în apă, undele se măresc tot mai 
mult. După ce i se duse vestea lui Qiaomei, numărul peţitorilor 
care îi călcară pragul fu atât de mare, încât în trei zile uşa casei 
rămase fără prag. Părinţii lui Qiaomei spuseră: 

— Camelia de munte nu înfloreşte în piersic. 

Căci singurul la care se gândea Qiaomei era Bailing - pentru 
nimeni altul nu mai era loc în inima sa. 

Şi veni şi ziua Sărbătorii Shangsi1, care se ţinea în a treia zi a 
celei de-a treia luni a calendarului lunar. Piersicile erau 
îmbujorate, florile de prun erau parfumate, firele de orez se 
unduiau colorate în verde crud, iar fluturii dansau peste tot pe 
munte. Pentru oamenii locurilor era o sărbătoare mai dulce decât 
mierea şi în care veselia era mai întinsă decât apa râului. Feţele 
flăcăilor erau mai proaspete decât norii rozosini ai zorilor, iar 
straiele fetelor erau mai frumoase decât norii cei colorați. Atraşi de 
faima celor doi, fete şi flăcăi din toate cele patru zări se adunaseră 
roată în jurul lui Bailing şi Qiaomei, sub copacul cel uriaş, iar 
cântecele lor, ce păreau flori întrecându-se în frumuseţe, vrăjiseră 
albinele şi îmbătaseră sturzii. Fetele cântară o zi şi o noapte, dar 


niciuna nu fu în stare să cânte mai bine decât agerul Bailing; 
flăcăii cântară şi ei o zi şi o noapte, dar niciunul nu reuşi să o 
dovedească pe frumoasa Qiaomei. Cântecele răsunară timp de trei 
zile, fermecându-i pe oamenii de pe întregul munte, şi lume de 
peste tot veni să le asculte. 

Frumoasele camelii de munte răspândesc un parfum îmbătător, 
iar cântecele sincere sunt puntea peste care trece iubirea. Şi astfel, 
Bailing şi Qiaomei se îndrăgostiră unul de celălalt şi îşi promiseră 
să-şi fie pururi credincioşi, să fie precum bambuşii aurii într-o 
pădure de bambuşi verzi. Când părinţii celor doi auziră toate 
acestea, scoaseră repede vin din cel mai bun să închine în cinstea 
lor, iar oamenii din sat spuseră bucuroşi: 

— Sunt, într-adevăr, meniţi unul altuia! 

În acea clipă se auzi din cer un tunet puternic ce zgudui 
pământul şi se porni un vânt puturos care bătea puternic şi 
stârnea pietre şi praf de nimeni nu-şi mai putea ţine ochii deschişi. 
După ce vântul încetă, Bailing deschise ochii şi trase o sperietură 
zdravănă: din satul şi pădurea care în urmă cu câteva clipe erau 
întregi nu mai rămăseseră decât o mână de moloz şi câteva ramuri 
rupte şi frunze răsfirate! Apoi i se frânse inima: nici Qiaomei nu 
mai era de găsit! 

De cum aflară toate acestea, părinţii şi sătenii se împărţiră în 
tabere şi, vreme de trei zile, căutară peste tot pe munte, prin văi, 
prin crânguri, o căutară prin sate şi păduri, dar nici urmă de 
Qiaomei. Bailing era zdrobit de durere şi îi părea că înghiţise un 
pumn de ace care ziua îi străpungeau inima, iar noaptea îi înţepau 
plămânii. Scotocea neîntrerupt, zi şi noapte, jurând să o caute 
peste tot, prin munţi şi mări, în toate colţurile pământului, după 
fiecare nor de pe cer şi după fiecare frunză din copac, şi să nu-şi 
afle odihna până nu o găseşte. 

Într-o zi, Bailing urcă pe muntele Basong, pe care nimeni nu 
mai pusese până atunci piciorul. Pe la jumătatea drumului, obosit 
şi însetat, abia ce se aşeză să se odihnească, că-i apăru în faţă un 
bătrân cu părul alb, dar pe a cărui faţă îmbujorată se putea citi 
bunătatea. Bailing se sperie puţin - pe muntele Basong nu 


îndrăzneau să urce nici animalele sălbatice, nici păsările, cum de 
putea urca un om la o vârstă atât de înaintată? Atunci bătrânul îi 
spuse: 

— Bailing, eu ştiu unde se află Qiaomei. 

Bailing se prinse cu mâinile de bătrân şi îl întrebă: 

— Unde este Qiaomei, bunicule? 

— A înghiţit-o dragonul cel rău, răspunse bătrânul cu durere. 

Auzind acestea, Bailing leşină de durere şi îi trebui ceva vreme 
până să-şi vină în simţiri. 

— Unde sălăşluieşte dragonul ăsta? întrebă el degrabă. 

— Demult de tot, răspunse bătrânul, pe când cerul şi pământul 
erau totuna, în cer erau numeroşi munţi înalţi, iar pe pământ erau 
lacuri şi văi de nu le ştiai numărul. Când bătrânul Lutuo2 a creat 
lumea, a prăvălit munţii cei înalţi şi a umplut văile cele adânci, a 
ajuns şi la muntele Basong, unde a dat peste un dragon otrăvitor 
care nu ezita să facă rău şi să aducă necazuri. Bătrânul Lutuo l-a 
înhăţat pe dragon şi l-a legat cu lanţuri de fier pe fundul lacului 
Lengna şi nu a mai prăvălit şi muntele Basong. După ce bătrânul 
Lutuo s-a dus din această lume, în locul său au venit oamenii. 
Otrava aceea de dragon legat cu lanţuri pe fundul lacului era 
cuprins de o foame ce-i lua minţile, iar când auzea în fiecare zi 
cântecele voioase şi râsetele de bucurie ale oamenilor, se umplea şi 
mai tare de furie. Îşi spuse atunci că dacă, într-o mie de ani, 
oamenii îl vor hrăni cu cereale, nu le va mai aduce necazuri. 

— Dar noi am desţelenit munţii, am săpat ogorul, noi am 
cultivat grânele, de ce să le dăm dragonului să le mănânce? întrebă 
Bailing supărat. 

Bătrânul răspunse: 

— Dacă dragonul ar fi înţeles de vorbă bună, oare de ce l-ar mai 
fi înlănţuit bătrânul Lutuo pe fundul lacului? Tăcu o clipă, după 
care continuă: Trecură o mie de ani, dar nimeni nu i-a dat 
dragonului să mănânce grâne. În următoarea mie de ani dragonul 
îşi jură că, dacă oamenii îl vor hrăni cu animalele lor, îi va 
binecuvânta cu recolte bogate, îndestulare şi familii numeroase. 
Dar nici în această mie de ani nu a venit cineva să-l hrănească cu 


animalele sale. Dragonul s-a umplut de furie şi a jurat că o să vină 
şi ziua în care îşi va rupe lanţurile, iar atunci are să înghită câte o 
fată care ştie să cânte, din fiecare sat, până când cântecele satelor 
vor dispărea. 

— Cum aş putea să omor dragonul ăsta? îl întrebă Bailing pe 
bătrân. 

— Dărâmă muntele Basong peste lac şi închide-l pentru 
totdeauna pe dragon pe fundul lacului. Dar nu ştiu dac-ai să ai 
curajul şi voinţa de a face lucrul ăsta, răspunse bătrânul. 

Auzind aceste vorbe, Bailing o luă la fugă de parcă zbura şi se 
întoarse în sat. Ajuns acasă, le povesti părinţilor cele aflate, puse 
mâna pe o daltă de oţel şi un ciocan de fier şi se întoarse pe munte. 
Tatăl său încercă să-l oprească spunându-i: 

— Munţii din locurile noastre sunt câte frunze sunt în treizeci şi 
trei de copaci uriaşi, iar Basong este cel mai mare dintre aceştia — 
poţi tu să îl dărâmi? 

Bailing se jură spunând: 

— Şi de-ar fi să cioplesc trei sute de ani, tot am să o fac. 

— Dragonul cel otrăvitor este peste poate de fioros, cum ai să 
poţi tu să-l învingi? îl mai întrebă tatăl său foarte îngrijorat. 

— Dacă nu omori lupii, greu scapi oile de necaz. Dacă nu omor 
dragonul cel rău, nu scăpăm de mizerie; mort şi tot mă duc să mă 
lupt cu el. 

Şi zicând acestea, Bailing o porni spre muntele Basong fără să 
se uite în urmă. 

Curând, vestea că Bailing voia să dărâme muntele se răspândi 
în toate satele. Oamenii spuneau: relele le ducem împreună, 
bucuria o împărţim cu toţii. Acesta este necazul tuturor; Bailing ne- 
a dat o pildă - nu putem să stăm şi să ne uităm cu braţele 
încrucişate. Aşa că tinerii de prin sate au pus mâna pe unelte şi s- 
au dus şi ei pe munte; unde mai pui că nici pietrarii cei bătrâni nu 
voiau să fie mai prejos - şi-au luat şi ei baroasele în spinare şi au 
urcat pe munte. 

Şi uite aşa, peste tot pe muntele Basong răsunau zgomotele 
ciocanelor, iar praful ridicat umbrea lumina soarelui. Şi cum 


munceau cu toţii voioşi, dintr-odată se porni un vânt nebun care îi 
luă pe oameni pe sus şi-i aruncă, rostogolindu-i în vale, de parcă ar 
fi fost doar nişte morişti de vânt, învineţindu-le feţele, spărgându- 
le capetele şi umplându-i de sânge. Apoi, din apele lacului Lengna 
se ivi un dragon înfricoşător, a cărui gură mare căscată părea o 
peşteră adâncă şi roşie şi ai cărui dinţi ascuţiţi păreau vârfuri de 
munte. Dragonul glăsui cu o voce tunătoare: 

— Nici cerul nu mă poate distruge, iar pământul nu cutează să 
mă supere. Cum vreţi voi, nişte muritori de rând, să vă puneţi cu 
mine? Ştergeţi-o de aici, că de nu, pe acela care îndrăzneşte să mai 
cioplească din munte îl voi mânca. 

După ce spuse toate acestea, dragonul se întoarse în lac, iar 
Bailing puse mâna pe ciocan şi se urcă din nou pe munte. Oamenii 
încercară însă să-l împiedice, spunându-i: 

— Nu te arunca singur în ghearele morţii - mai bine stai să ne 
gândim la o altă cale. 

Şi, amărâţi, se întoarseră cu toţii în sat. Acasă, Bailing nu era în 
stare nici să mănânce, nici să doarmă, stând ca pe ace. Se uita la 
satul pustiit, la oamenii îngrijoraţi, şi simţi că nu mai poate sta pe 
loc. Se duse din nou pe munte să-l caute pe bătrân. Bătrânul îi 
spuse: 

— Există o cale de a scăpa de cel rău, dar trebuie să dai dovadă 
de curaj şi să nu-ţi fie frică de moarte. Mergi înspre apus până 
cerul se uneşte cu pământul, iar acolo ai să dai peste sabia pe care 
a folosit-o bătrânul Lutuo la facerea lumii şi pe care a lăsat-o în 
urma sa când s-a ridicat la ceruri. la sabia aceea şi căleşte-o în 
sânge de om, şi cu ea o să poţi răsturna muntele Basong. Dacă nu 
te temi de greutăţi şi nu eşti şovăielnic, precis vei reuşi. 

Şi zicând acestea, bătrânul se făcu nevăzut. 

Vestea că Bailing vrea să meargă înspre apus să găsească sabia 
facerii lumii le-a încălzit inimile oamenilor ca un vânt cald de 
primăvară şi tuturor le-a mai venit inima la loc. Pumnalele 
oamenilor din partea locului erau multe ca stelele de pe cer, iar 
cele mai bune erau făcute de Moş Feng, fierarul. Acesta alese trei 
dintre cele mai trainice şi mai ascuţite pumnale şi i le dădu lui 


Bailing. Arcurile acelor oameni erau şi ele multe ca firele de iarbă, 
iar cele mai bune erau făcute de al doilea Unchi Meng. În seara 
aceea, Unchiul Meng alese cele mai viguroase trei ramuri de stejar 
şi făcu trei arcuri straşnice pe care i le dădu lui Bailing împreună 
cu trei tolbe cu săgeți ascuţite. Şi astfel, încărcat cu speranţa 
întregului sat, Bailing o porni la drum. 

Numai când cade de la o înălţime de o mie de picioare apa are 
cu adevărat putere. Înarmat cu dragoste şi ură, Bailing era plin de 
zel. Ziua urca munţi şi trecea ape, dar nici măcar noaptea nu se 
oprea din mers - mânat de dorinţa de răzbunare, mergea şi 
mergea... Când dădea peste copaci şi încrengături care astupau 
cerul şi-i tăiau calea le reteza cu pumnalul, iar când se întâlnea cu 
şacali, lupi, tigri sau leoparzi îi săgeta cu arcul. În timp ce alţii ar fi 
spus că sunt voinici de treceau nouă munţi într-o singură zi, 
Bailing trecea peste treizeci şi trei de munţi; pe când ceilalţi s-ar fi 
socotit bravi de treceau peste nouă ape într-o singură zi, Bailing 
trecea peste treizeci şi trei. Se scurseră aşa zile şi nopţi, de nu le 
mai ştia nimeni numărul. Hainele îi putreziră, dar Bailing rupse 
fire de lămâiţă din care îşi făcu o pelerină cu care să se acopere. 
Ţepii rugilor îi făceau picioarele să sângereze, dar Bailing culese 
frunze de mirt roşu pe care le mestecă şi cu care îşi acoperi rănile. 

Nenumărate fură piedicile peste care trebui să treacă şi multor 
şerpi veninoşi, tigri şi leoparzi trebui să le vină de hac, dar într-o 
zi, chiar pe când se însera, Bailing ajunse la malul unui râu mare. 
Mai avea cu el doar unul dintre pumnale, un arc şi două săgeți. 
Ridicând capul, nu-şi putu înăbuşi un suspin: râul curgea năvalnic 
şi făcea un zgomot ca de trăsnet, iar valurile înspumate făceau ca 
malul celălalt să pară doar o pată albă, nedesluşită. Gândind să 
vadă cât de lat era râul, Bailing luă o săgeată şi, punându-i în vârf 
un ghemotoc aprins, o trase spre celălalt mal. Săgeţile trase de 
Bailing treceau peste treizeci şi trei de munţi, nu mai era nimeni în 
sat a cărui săgeată să ajungă atât de departe, dar de data aceasta, 
ghemotocul de foc se duse şi se duse, iar în cele din urmă se stinse 
fără să ajungă pe celălalt mal. Bailing rămase ca trăsnit şi trecu 
ceva vreme până când acesta îşi târî paşii înapoi pe munte, să taie 


nişte lemne. A doua zi, în zori, Bailing construise o plută mare pe 
care, de îndată ce o puse pe apă, un val uriaş o lovi şi o rupse, 
ducând-o la fund. Bailing se sperie atât de tare, încât o vreme nu 
mai putu scoate un sunet; dar tot atunci îşi dădu seama că râul 
acela năvalnic nu putea fi traversat cu nicio barcă şi că era atât de 
lat, încât nu i se zărea celălalt mal. Şi atunci, ce era de făcut? În 
timp ce îşi tot frământa mintea, Bailing auzi deodată un țipăt 
venind de deasupra capului său. Îşi ridică privirea şi văzu că, nu 
departe de el, era un copac cu flori roşii în jurul căruia era 
încolăcit un şarpe mare şi negru ce înainta încet-încet, cu gura larg 
deschisă, înspre un cuib plin cu puişori de pasăre care ţipau 
speriaţi. Bailing îşi luă arcul, scoase ultima săgeată şi se rugă în 
sinea sa: „Cerul are ochi, fie ca această săgeată să lovească şarpele 
în ochi”. Trase cu putere, iar săgeata zbură drept în ochiul drept al 
şarpelui, făcându-l pe acesta să se rostogolească jos din copac de 
durere. Ajuns pe pământ, şarpele începu să se zvârcolească, dar 
Bailing îşi scoase pumnalul şi, după o luptă pe viaţă şi pe moarte, 
în cele din urmă îi veni de hac şarpelui. 

Plin de sânge cum era, Bailing se gândi să se odihnească puţin 
lângă copac, când pe cer se ivi deodată un nor mare şi negru, care 
era de fapt o uriaşă pasăre peng3. Pasărea se apropie de Bailing 
bătând amenințătoare din aripi, când de sus, din copac, puişorii îi 
strigară: 

— Mamă, el este binefăcătorul nostru! 

Plecându-şi capul, pasărea peng văzu leşul şarpelui mare şi 
negru întins sub copac şi îl întrebă recunoscătoare pe Bailing: 

— Îţi mulţumesc că mi-ai salvat copiii. Spune, voinicule, cum 
pot să te răsplătesc? 

— Nu am făcut mare lucru, nu merit nicio răsplată, răspunse 
zâmbind Bailing. 

— Flăcăule, din vremuri străvechi nu s-a mai văzut picior de 
om pe aceste meleaguri — de unde vii şi încotro te duci? îl întrebă 
pasărea, curioasă. 

Bailing îi povesti tot necazul de acasă şi peripeţiile avute pe 
drum, iar pasărea se învoi bucuroasă să îl ajute. Îl urcă pe Bailing 


în spatele ei şi-i spuse: 

— Flăcăule, de-ar fi să mergi de aici până la capătul lumii, ţi-ar 
mai lua încă nouă ani. Eu zbor mai repede, dar nu care cumva să 
deschizi ochii! 

Şi spunând acestea, îşi ridică aripile şi-şi luă avânt spre tăria 
cerului. 

Cocoţat pe spinarea păsării peng, Bailing îşi ţinea ochii închişi şi 
nu auzea decât şuierul vântului şi zbuciumul valurilor. Se gândea: 
„Probabil că acum trecem marea”. După un timp auzi vântul şi 
valurile răsunând ca o tobă şi urlete de fiară - se gândi: „Acum 
zburăm peste munţi înalţi şi păduri dese”. Zburară astfel vreme 
îndelungată, iar când pasărea îi spuse că au ajuns şi Bailing 
deschise ochii, ce văzu? Întreaga boltă cerească părea să se adune 
la un loc precum o glugă, iar acolo unde cerul se întâlnea cu 
pământul se ridicau nori de bun augur şi răsărea o lumină 
roşiatică. Bailing se apropie în fugă şi văzu o sabie uriaşă. Mişcat 
de-i tremurau mâinile, ridică sabia şi văzu că pe ea era scris cu 
litere mari: „Ridic-o şi poţi învinge cerul, flutur-o şi se cutremură 
zece mii de li”, iar pe mâner scria „Sabia facerii lumii”. 

Mânat de dorinţa de răzbunare şi amintindu-şi de Qiaomei, 
împreună cu care crescuse şi de care fusese atât de apropiat, 
Bailing nu-şi putu stăpâni lacrimile şi începu să plângă în hohote. 
Pasărea se grăbi să îl aline şi-l îndemnă să se întoarcă acasă cât 
mai repede, să-i scape pe oameni de necaz. Bailing se gândi la cei 
de acasă, care tare bucuroşi ar fi fost dacă ar fi ştiut că găsise sabia 
facerii lumii. Se urcă din nou pe spatele păsării peng şi, abia ajuns 
acasă, dădu din nou peste bătrânul cu părul alb, care-i spuse: 

— Sabia facerii lumii are puteri magice, dar nu a mai fost 
folosită de cine ştie cât timp, aşa încât trebuie neapărat să o căleşti 
în sânge de om. 

— Trebuie neapărat să o călesc în sângele meu? întrebă Bailing. 

Bătrânul dădu aprobator din cap. Bailing se uită la satul 
dezolat, îşi aminti de feţele trase ale oamenilor şi, fără să mai stea 
pe gânduri, spuse: 

— Bine, atunci sângele meu să fie! 


Făcu un foc mare pe malul lacului Lengna, încinse sabia până 
se făcu de un roşu-aprins, apoi îşi deschise venele, lăsându-şi 
sângele închis la culoare să picure pe tăişul sabiei. Odată călită, 
sabia începu să strălucească în mii de raze care-ţi luau privirile, de 
parcă soarele coborâse pe malul lacului, iar lumina aceea îl 
învăluise pe Bailing, ce părea şi el plin de strălucire. Razele de 
lumină îl neliniştiră pe dragon, care, văzând că lucrurile nu 
stăteau tocmai bine, se strecură afară din lac, cu gând să fugă. Dar 
lumina aceea puternică era ca un zid de netrecut aşternut peste lac 
şi, oricât de tare s-a străduit dragonul să o străpungă, tot nu reuşi. 

Odată călită sabia, şi sângele din corpul lui Bailing aproape că 
se scursese. Cu ultimele puteri, Bailing ridică sabia facerii lumii şi 
o izbi cu putere de muntele Basong. Auzi doar un sunet puternic ce 
cutremură cerul şi pământul, iar muntele acela maiestuos şi fără 
pereche se clătină şi căzu sub lovitura sabiei, prinzându-l pe 
dragon pe fundul lacului şi omorându-l. 

Zgomotul muntelui căzut îi înfioră pe oamenii din satele din 
toate cele patru colţuri, care îşi spuseră bucuroşi: „S-a întors 
Bailing!”. Zgomotul răsună timp de trei zile şi trei nopţi, iar când 
oamenii au ieşit să vadă, nu mai era nici urmă din măreţul munte 
- nu mai rămăsese decât un deluşor de lângă care răsărea un mic 
izvor cu apă limpede. 

Munţii au înverzit din nou, copacilor le-a dat iar frunza, florile 
au înflorit şi păsările au început iar să cânte. Doar Bailing, rămas 
fără sânge, plecă de lângă semenii săi pentru totdeauna. Unii spun 
că nu a murit, ci a devenit Zeul Tunetului, şi că în fiecare 
primăvară şi toamnă ridică sabia facerii lumii şi se plimbă prin 
cer, uitându-se spre pământ; şi unde vede vreun om pus pe rele, îl 
loveşte cu un trăsnet, doborându-l pe ticălos. 

„ Sărbătoarea Shangsi - sau Sărbătoarea celor doi de trei — este 
considerată ziua de naştere a Împăratului Galben şi este o sărbătoare 
în care se ţin ritualuri pentru prevenirea relelor şi a bolilor (n.tr.). 

. În mitologia etniei zhuang, bătrânul Lutuo este cel care a creat 
pământul şi oamenii (n.tr.). 

. Pasăre mitologică uriaşă ce apare prin transformarea unui peşte uriaş 
numit kun (n.tr.). 


ZANA FLOARE-DE-PIERSIC ÎL PĂCĂLEȘTE 
PE DEMONUL SARPELE NEGRU 


W c spune că demult de tot, pe un munte înalt aflat la sud de 


oraşul Luoyang, creştea un piersic bătrân care avea deja peste o 
mie de ani şi care se transformase în timp într-o zână frumoasă, 
zâna Floare-de-Piersic. Nu departe de el era o peşteră adâncă în 
care trăia un şarpe mare şi negru, care era de fapt un demon 
destrăbălat ce se ducea adesea să o sâcâie pe zână. Zânei îi făcea 
însă silă, pentru că era crud şi urât şi îi plăcea să le facă răutăţi 
oamenilor, de aceea nici nu îl băga în seamă. 

Într-o zi, demonul se duse din nou la zână şi-i spuse mieros 
câteva vorbe de laudă, dar nici vorbă să se facă plăcut - 
dimpotrivă, se trezi că este ocărât. Ruşinat şi furios, demonul-şarpe 
se încolăci strâns în jurul copacului, cu gând să o sufoce pe zeiţă. 
Tocmai atunci se întâmplă să treacă pe acolo Wang Xiao, tăietorul 
de lemne, care urcase pe munte să adune lemne de foc. Zâna se 
transformă într-o tânără fată care i se arătă tăietorului de lemne, 
strigând după ajutor. Văzând un şarpe mare şi negru strâns 
încolăcit în jurul fetei, Wang Xiao răsuci toporul pe care-l avea în 
mână şi dădu să lovească şarpele, care nu apucă să se ferească 
întru totul din calea toporului, prinzându-şi coada. Stăpânindu-şi 
cu greu durerea, demonul se lăsă să alunece pe pământ şi fugi 
înapoi în peştera cea adâncă. 


A VU 


Zâna îl văzuse adesea pe Wang Xiao venind pe munte pentru 
lemne de foc şi ştia că era un flăcău cinstit şi bun la inimă şi de 
aceea se gândea de ceva vreme să-i devină nevastă, dar nu avusese 
niciodată prilejul să-i spună ce gândea. Acum, că Wang Xiao 
alungase demonul-şarpe şi-i salvase viaţa, îi era şi mai 
recunoscătoare. Îi mulţumi lui Wang Xiao, dar când să-i spună 
acestuia cine era ea cu adevărat, se gândi că, dacă-i dezvăluia că 
era zâna Floare-de-Piersic, putea să-l înspăimânte prea tare. De 
aceea îi spuse: 

— Eu nu sunt de pe aici, părinţii mi-au murit şi nu mai am pe 
nimeni. Auzisem că un unchi de-al meu făcea negoţ pe meleagurile 


astea şi am venit să-mi caut adăpost la dânsul, fără să ştiu că deja 
plecase de aici. Cine ştie pe unde-o fi acum? Am intrat din greşeală 
în pădurea bătrână, unde am dat de şarpele negru, şi de nu venea 
neica să mă salveze, tare mă tem că-mi găseam sfârşitul în burta 
şarpelui. Nu mai am unde să mă duc. Dacă neichii nu-i pasă că-s 
sărmană şi urâtă, ia-mă cu tine acasă, şi-oi sta o viaţă întreagă 
lângă foc şi ţi-oi face de mâncare, să te răsplătesc pentru binele 
făcut. 

Wang Xiao, care şi el îşi căuta nevastă de ceva vreme, fu 
nemaipomenit de bucuros când auzi vorbele fetei. Se uită din nou 
la ea şi-i văzu faţa precum florile de piersic, gura ca o cireaşă şi 
sprâncenele precum salcia primăvara. Se gândi: „Ce bună o să-mi 
fie viaţa de acum încolo, cu o nevastă aşa frumoasă!”. Dar imediat 
un alt gând îi trecu prin minte şi începu să aibă îndoieli: „Eu nu 
sunt decât un om sărac ce-şi duce viaţa tăind lemne din pădure — 
cum aş putea să mai am grijă şi de ea?”. Drept urmare, Wang Xiao 
cel cinstit îi răspunse zânei fără ocolişuri: 

— Eu sunt doar un tăietor de lemne foarte sărac. Trăiesc de 
unul singur, nu prea am ce mânca şi nu am cu ce să mă acopăr. 
Tare mă tem că nu am cum să mai am grijă şi de tine. Dacă îţi cauţi 
o casă în care să te măriţi, mai bine te-ai duce pe la casele celor 
mai cu stare! 

Zâna se puse pe plâns când auzi astfel de vorbe şi-i răspunse lui 
Wang Xiao: 

— Pentru că te văd cinstit şi muncitor, de aceea am vrut să 
merg după tine. Ş-apoi, nici eu nu sunt una dintre acelea cărora le 
place să mănânce şi să trândăvească. După ce ne-om lua, tu mergi 
să tai lemne, eu pot să ţes, c-apoi zilele în care nu ai nimic de făcut 
parcă nu-s zile bune. De nu te învoieşti să mă laşi să vin după tine, 
rămân în pădure şi aştept să vină şarpele să mă înghită. 

Văzând-o atât de hotărâtă şi plângând de ţi se rupea inima, 
Wang Xiao o luă cu binişorul şi îi făgădui că o ia de nevastă. Şi 
după ce se sfătuiră şi coborâră de pe munte, zâna se duse să 
locuiască o vreme în casa unei mătuşi a lui Wang Xiao, până 
aleseră un moment propice să se ia soţ şi soţie. 


Cât despre demonul-şarpe care fusese rănit cu toporul de Wang 
Xiao, acesta îl ura pe Wang Xiao din toate puterile. Ascuns în 
peştera sa, îşi vindeca rănile şi aproape că nu putea să se mişte. 
Când demonii mai mici veniră să-i spună că zâna Floare-de-Piersic 
se căsătoreşte cu Wang Xiao, demonul Şarpele Negru se supără foc. 
Le porunci slujitorilor săi să se ducă şi să facă tot ce le stătea în 
putinţă să-i omoare pe cei doi. Dar micilor demoni-şerpi le era tare 
teamă de topor, iar când se gândeau la toporul acela straşnic pe 
care îl mânuia Wang Xiao le tremura carnea de frică. Demonul 
stătu o vreme pe gânduri şi, după ce şuşoti puţin cu slujitorii săi, le 
porunci acestora să plece şi să se pregătească. 

Zâna Floare-de-Piersic bănuia că demonul acela ticălos nu va 
sta cu mâinile-n sân şi că va pune la cale o ticăloşie, profitând că ea 
şi Wang Xiao voiau să se căsătorească. Întoarsă acasă, zâna se mai 
gândi puţin şi se hotărî să-i spună totul lui Wang Xiao. Rugă pe 
cineva să-l cheme acasă la mătuşa lui, iar când acesta veni, zâna îi 
mărturisi cine era, cum era necăjită de demonul Şarpele Negru, 
care precis voia să profite de căsătoria lor pentru a se răzbuna. 
Auzind-o, Wang Xiao fu puţin uimit, dar aflând că soţia lui era 
zâna Floare-de-Piersic tare se mai bucură. Şi după ce se sfătuiră pe 
îndelete, puseră la cale un plan iscusit, aşteptând doar o zi 
potrivită pentru a-l pune în aplicare. 

Zilele trecură repede şi, cât ai clipi, veni şi ziua în care zâna 
Floare-de-Piersic urma să-i devină nevastă lui Wang Xiao. Auzind 
acestea, demonul îşi chemă slujitorii şi se preschimbară într-un 
nor negru care se aşeză peste casa mătuşii lui Wang Xiao, 
aşteptând prilejul să lovească. Când se apropie amiaza, Şarpele 
Negru o zări pe zână ieşind din casă sprijinită de nuntaşi şi 
îndreptându-se spre lectica împodobită de nuntă. Îi porunci atunci 
demonului Şarpele Roşu să meargă să o rănească. Şarpele Roşu nu 
îndrăznea să-i nesocotească porunca, aşa încât se prefăcu pe dată 
într-o stea căzătoare, repezindu-se înspre capul zânei. Dar după 
nici o clipă, Şarpele Roşu dădu bir cu fugiţii şi se întoarse la demon 
plângându-i-se: 

— Mărite rege, zâna Floare-de-Piersic are pe cap o bucată de 


pânză roşie ca focul, de nici nu-mi puteam ţine ochii deschişi. 

Şi în timp ce spunea toate acestea se ştergea cu mâna la ochi. 
Şarpele Negru se făcu foc şi pară şi începu să blesteme, ocărându-l 
pe Şarpele Roşu că era nevrednic, după care, trăgându-i un picior, 
îl zvârli direct pe pământ, unde acesta se transformă într-o râmă. 
Şarpele Negru îl trimise atunci pe Şarpele Galben. Dar acesta era 
mai sperios decât un şoarece, fiindu-i frică şi de propria umbră. Se 
aplecă peste marginea norului şi văzu că zâna se urcase deja în 
lectică. Uitându-se mai atent, văzu că lectica fusese acoperită cu o 
plasă şi se sperie mai să-i sară inima din piept. Se gândi: cum să se 
descurce cu miile acelea de „ochi” pe lectică? Şi apoi, să se ducă să 
se răzbune pentru altul şi să-şi pună propria viaţă în primejdie, de 
ce să se bage într-o învoială atât de păguboasă? Drept urmare, se 
întoarse plin de teamă în faţa demonului şi, rugându-l cu multă 
stăruinţă, spuse: 

— Mărite rege, sărmanul de mine sunt un nevolnic, nu pot să 
duc la capăt o sarcină atât de mare, mai bine trimiteţi pe cineva 
mai iscusit. 

Demonul urlă de furie şi-l făcu netot. Apoi, dându-i un picior, îl 
zvârli drept în mijlocul unui râu, unde Şarpele Galben se prefăcu 
într-un ţipar. Apoi îşi întoarse faţa spre Piton, pe care-l trimise să 
se ascundă după o dală mare de piatră de pe marginea drumului, 
pe care să o trântească şi să o prindă sub ea pe zâna Floare-de- 
Piersic. Dar chiar atunci se apropie de piatră un om care lipi pe ea 
o hârtie cu un descântec ce făcu ca piatra să prindă parcă rădăcini 
şi să nu poată fi urnită din loc. Furios, demonul îi trase Pitonului 
câteva palme şi-l ocări zicându-i: 

— Stârpitură, nu eşti bun decât să fii mâncat de oameni! 

Şi de atunci pitonul se transformă într-un rulou cu carne pe 
care îl mănâncă oameniil. 

În vremea aceasta, lectica în care stătea zâna Floare-de-Piersic 
ajunsese deja în faţa porţii lui Wang Xiao. Şarpele Negru îl trimise 
repede pe Şarpele Vineţiu să o prindă din urmă. Acesta se făcu 
nevăzut, se duse în faţa lecticii, dar când vru să intre în ea s-o 
amenințe pe zână, tocmai ce ieşiră din casă doi bucătari, unul 


ţinând în mâini paie aprinse, iar celălalt având în mâna stângă un 
fier de plug înroşit în foc şi în cea dreaptă un vas cu oţet pe care îl 
turnă pe fierul înroşit. Fumul alb se ridică în valuri, iar Şarpele 
Vineţiu nu mai apucă să fugă şi fu ars, de era tot o dungă vânătă şi 
una roşie, şi abia apucă să scape cu viaţă, şchiopătând. 

Demonul îl trimise şi pe Şarpele Alb. Zâna coborâse deja din 
lectică şi, sprijinită de doi oameni, se îndrepta spre locuinţa lui 
Wang Xiao. Şarpele Alb tocmai se pregătea să o muşte pe zână, 
când de deasupra se auzi un zgomot puternic şi ceva începu să-i 
cadă în cap. Uitându-se mai bine, şarpele văzu că erau doi oameni 
care împrăştiau spice între care erau prinse alune, smochine, nuci 
şi bomboane de fructe. Şarpele Alb era tare lacom, aşa încât, 
văzând atâtea bunătăţi, începură a-i curge balele - şi, fără să-i mai 
pese de nimic, se apucă să le adune de pe jos şi să le îndese în gură. 
Dintr-odată îşi aminti de sarcina pe care i-o încredinţase Şarpele 
Negru şi fugi repede să o prindă pe zână. Dar aceasta intrase deja 
în casă, iar de-a dreapta şi de-a stânga uşii erau aşezate două 
legături mari de paie acoperite cu haine roşii. Când dădu cu ochii 
de ele, mai să-i sară inima din piept de frică. Se gândi în sinea lui: 
„Cum să îndrăznesc eu să mă vâr singur în bucluc, cu aceşti doi 
generali care păzesc uşa?”. Şi, mestecând bunătăţile culese, făcu 
cale întoarsă. 

Când văzu că toţi cei cinci pe care îi trimisese se întoarseră 
înfrânți, demonul începu să fumege de furie şi se gândi că cel mai 
bine era să se ducă chiar el. În vremea aceasta, Wang Xiao şi zâna 
Floare-de-Piersic se închinau Cerului şi Pământului. 

Şarpele Negru se transformă într-un stâlp de fum negru şi se 
strecură sub masa de ceremonie cu gând să aştepte un prilej când 
cei doi nu erau atenţi, să iasă şi să-i muşte zdravăn, să-şi verse în ei 
tot veninul pe care îl avea şi să-i omoare pe loc. Când Wang Xiao şi 
zâna Floare-de-Piersic s-au închinat unul în faţa celuilalt, văzându- 
i atât de fericiţi şi auzind şi râsetele celor veniţi să îi felicite, 
demonul începu să tremure de furie şi, fără să se mai poată 
stăpâni, sări să îi muşte pe miri. Numai că atunci când se repezi de 
sub masă, imaginea lui se reflectă în oglinda mare de cupru ce se 


afla pe masă, care-i dezvălui adevărata înfăţişare şi-l făcu să cadă 
la pământ cu o bufnitură. Mulțimea de oameni venită la nuntă 
rămase mută de uimire când se trezi în mijlocul ei cu un şarpe 
mare şi negru, însă mirii nu se pierdură cu firea, ci, ridicându-şi 
amândoi piciorul drept, unul îl călcă pe şarpe pe cap, iar celălalt pe 
coadă. 

— Fraţilor, spuseră mirii oamenilor din jur, acesta-i demonul 
Şarpele Negru, cel pus pe rele, şi şi-a arătat adevăratul chip când s- 
a reflectat în oglinda fermecată. 

Auzind acestea, mulţimea puse mâna care pe pari, care pe 
cărămizi din zidul casei şi dădură să-l facă pe demon bucăți- 
bucățele. Zâna îi opri însă pe oameni şi le spuse: 

— Fraţilor, nu vă pripiţi, mai bine să-l facem să mărturisească 
în faţa tuturor relele făcute. Şi de le-o mărturisi pe toate, să-i 
cruţăm viaţa, iar de nu, să-i facem de petrecanie. 

Ticălosul de Şarpe Negru, care până atunci nu făcuse decât 
necazuri, mărturisi totul de-a fir a păr, ca să scape cu viaţă. 
Ascultându-l, zâna îi trase un picior şi-i spuse: 

— Fie, te lăsăm în viaţă, dar de acum încolo să nu mai 
îndrăzneşti să faci vreun rău. 

Demonul îi mulţumi zânei pentru că-i cruţă viaţa şi, târându-se 
amărât înapoi în peştera lui, se transformă în şarpele fără venin ce 
se hrăneşte cu şobolani, din zilele noastre. Cât despre Wang Xiao şi 
zâna Floare-de-Piersic, scăpând de demon, trăiră o viaţă fericită 
împreună. 


1. Unul dintre felurile de mâncare din China este un rulou cu carne sau cu 
legume care poartă numele de caimang, „pitonul de mâncare” (n.tr.). 


ZEIȚĂ APELOR PEDEPSESTE CAPETENIA CEA 
REA 


C 
u mult timp în urmă, pe la poalele muntelui Mulao curgea un 


râu numit Ledeng, iar pe malul acestui râu era o cetate 
maiestuoasă în care îşi duceau zilele o mamă şi fiica ei. Numele 
fiicei era A Yu şi era tânără şi frumoasă, isteaţă şi îndemânatică, de 
nu era om care să n-o placă. Tot aici trăia şi un tânăr pe numele 
său Nongji, de mic orfan de ambii părinţi, care slujea în casa 
căpeteniei. Nongji era un tânăr cinstit şi muncitor şi adesea ieşea 
împreună cu A Yu să adune lemne de foc sau să taie iarbă pentru 
animale. Urcau împreună pe munte, mergeau împreună la ogor, şi 
uite aşa, după o vreme, cei doi se îndrăgostiră unul de celălalt. 

Într-o zi, pe când A Yu spăla rufe în apa limpede a râului 
Ledeng, se întâmplă să treacă pe acolo căpetenia, care se întorcea 
de la strâns dări. Pentru că A Yu era mlădioasă ca o salcie în vânt, 
căpetenia îi puse imediat gând rău; şi după ce şuşoti o clipă cu 
vătaful lui, se hotărî să o facă una dintre ţiitoarele sale. 

A doua zi, dis-de-dimineaţă, peţitoarea sosi acasă la A Yu şi, 
după ce-i spuse mamei acesteia de ce venise, adăugă râzând: 

— Tare norocoasă este fiica ta să poată fi primită într-o 
asemenea familie de vază! 

Când auzi toate acestea, A Yu se înfurie peste poate şi, deşi voia 
s-o ocărască bine de tot pe peţitoare, se gândi că fusese trimisă de 
căpetenia cetăţii. năbuşindu-şi furia, spuse: 

— Îţi foarte mulţumesc, dar când vine vorba de măritiş, cum 
pot eu să-mi ridic privirea atât de sus? Cel mai bine pentru 
căpetenie e să-şi aleagă o familie mai de frunte. 


Nemulţumită, peţitoarea îi răspunse: 

— Copilă, cum se face că, din ce eşti mai săracă, dintr-atâta eşti 
mai năucă? Bogăţiile şi pământurile căpeteniei sunt fără număr, 
aşa că o asemenea însoţire rareori se poate întâlni, câtă lume nu şi- 
ar dori-o şi tot degeaba! 

Mama lui A Yu îi răspunse peţitoarei care stăruia cu obrăznicie: 

— Du-te şi spune-i căpeteniei că fata mea are deja pe cineva. 

Neavând încotro, peţitoarea plecă nemulțumită. 

Când află că încercarea sa dăduse greş, căpetenia se făcu foc şi 
pară, iar când A Yu se duse din nou cu rufele la râu, îşi trimise 
fiarele de argaţi să o aducă cu de-a sila. Vestea că A Yu fusese 
răpită ajunse repede la urechile lui Nongiji, care, punând mâna pe 
topor, se duse furios să se răfuiască cu căpetenia. 

— Câtă vreme mai sunt munţi împăduriţi, sunt şi lemne de foc; 
cât mai este viaţă, este şi speranţă. Mai bine te-ai gândi cum să o 
scapi pe A Yu, îl sfătui un slujitor bătrân. 

Odată adusă în casa căpeteniei, A Yu nu se lăsă nicicum supusă; 
plângea şi îi ocăra toată ziua şi făcea o zarvă de nici orătăniile din 
ogradă nu mai aveau pace. Ca să o împace, căpetenia îi dărui 
podoabe din aur şi argint, o îmbie cu fel şi fel de bunătăţi şi o 
acoperi cu mătăsuri şi ţesături fine. A Yu le aruncă, le vărsă şi le 
rupse pe toate. 

Zilele trecură una după alta, Nongji se uita neputincios cum 
suferea draga lui, dar nu ştia cum să o ajute să fugă. Plin de ură şi 
îngrijorare, Nongji îl căută pe slujitorul cel bătrân şi-l rugă să-l 
ajute să o scape pe A Yu din bârlogul fiarei. Bătrânul îi dădu o 
cheie şi-i spuse: 

— Aceasta este cheia de la odaia în care este ferecată A Yu. 
Când o veni miezul nopţii, să te strecori uşor în casa căpeteniei, să 
deschizi uşa cu cheia aceasta şi să o scapi. 

Când bătu miezul nopţii, profitând că argaţii care o păzeau 
adormiseră, Nongji descuie binişor uşa odăii şi fugi împreună cu 
aleasa lui. 

Întoarsă acasă, A Yu nu o găsi pe maică-sa şi află de la o vecină 
că, după ce fusese răpită, mama ei plângea cât era ziua de lungă; 


iar după ce o aşteptă o vreme şi văzu că nu se mai întoarce, îşi 
puse capăt zilelor aruncându-se în râu. Auzind toate acestea, fata 
căzu ca trăsnită şi plânse până-şi pierdu cunoştinţa. După ce îşi 
veni în fire, oamenii o sfătuiră să fugă mai departe, să nu aştepte 
ivirea zorilor, pentru că, odată descoperită fuga lor, nu mai aveau 
unde să se ducă. Abia atunci şi-au luat cei doi rămas-bun cu 
lacrimi în ochi şi au fugit mai departe. 

Ajunşi pe malul râului, A Yu îşi aduse aminte de biata sa mamă 
şi începu să plângă în hohote. Îngenunche pe podul de peste râu şi 
se rugă acestuia: 

— Zeu al râului, deschide ochii şi priveşte: căpetenia cea 
ticăloasă a trimis-o pe mama la moarte şi vrea să mă despartă de 
alesul meu. Răzbună-mă, zeule! 

Aşa răsună glasul lui A Yu peste apa râului. 

Dintr-odată, pe suprafaţa apei începură să plutească valuri de 
flori, iar din străfundul râului apăru încet o fată foarte frumoasă, 
îmbrăcată toată în alb şi cu un chip pe care se citea bunătatea. A 
Yu se opri din plâns şi se ascunse înfricoşată în braţele lui Nongiji. 

— Zeiţă bună, ai auzit de necazurile noastre? întrebă Nongiji. 

— Am auzit, răspunse zeiţa. 

În urma lor răsunau vocile celor trimişi să-i găsească. 

— Vai de noi, ne-au ajuns oamenii căpeteniei. Zeiţă bună, ai 
milă de noi şi salvează-ne, o rugă A Yu. 

— Nu vă fie teamă, că eu am venit să vă salvez, le spuse zeiţa. 
Am lăsat pe piatra aceasta de pe malul râului o urmă de picior. 
Când o veni căpetenia, tu, A Yu, să-i spui că de-o putea să se învârtă 
o dată, te-i mărita cu el, iar de nu, atunci înseamnă că Cerul vă stă 
împotrivă. 

Şi zicând acestea, zeiţa se făcu imediat nevăzută, încât cei doi 
nici nu apucară să-i mulţumească. 

Chiar atunci, căpetenia şi argaţii care o însoțeau, înarmaţi cu 
săbii, sulițe şi bâte, îi ajunseră din urmă. Văzându-i, A Yu le spuse 
sigură pe sine: 

— Staţi pe loc şi o să mă întorc singură şi de bună-voie acasă cu 
căpetenia. 


Mare-i fu bucuria căpeteniei când auzi acele vorbe - şi spuse 
fără pic de ruşine: 

— Ştiam eu că o să te răzgândeşti. Am bani, sunt frumos, cum 
să nu mă vrei? Să se aducă imediat lectica de nuntă! 

— Mărite căpetenie, nu te pripi. De vrei să te însori cu mine e 
tare uşor, dar mai întâi de toate trebuie să-mi făgăduieşti un lucru, 
îi spuse A Yu râzând batjocoritoare. 

— Nu unul, ci o sută de lucruri îţi făgăduiesc de te măriţi cu 
mine, răspunse căpetenia cu nerăbdare. 

Ascultând sfatul zeiţei, A Yu o rugă pe căpetenie să facă 
întocmai. Ajunsă pe mal, căpetenia văzu că pe piatra cu pricina era 
într-adevăr o urmă de picior şi spuse cu nepăsare: 

— Doar atâta vrei? Dar de m-oi învârti, atunci ai să te măriţi cu 
mine! zise căpetenia fără urmă de îngrijorare. 

— Iar de nu? întrebă A Yu. 

— De nu, te las în pace. 

Căpetenia se sui pe piatră şi începu să se învârtă. Cine ar fi ştiut 
că, atunci când ajunse cu faţa la râu şi văzu apa curgând liniştită, 
sufletul său se răscoli şi privirea i se întunecă şi căzu în apă, 
înecându-se. 


LUYI DUCE O SCRISOARE ȘI SE ÎNSOARĂ 


L a începutul Dinastiei Tang1, în vremea Împăratului Gaozong, 


pe malul râului Xiang locuia un cărturar pe care-l chema Liuyi şi 
care, pe lângă faptul că era bun la inimă, îşi ţinea mereu cuvântul. 

Într-un an, primi recomandarea şefului de district să se ducă în 
capitala Chang'an şi să participe la examenele imperiale. Din 
păcate, Liuyi nu se numără printre cei care reuşiseră la examene, 
aşa încât, amărât peste poate, nu avu ce face decât să-şi strângă 
puţinele lucruri şi să plece din capitală înapoi spre casă. 

Având un prieten care locuia în Jingyang, Liuyi se hotărî să-i 
facă o vizită, pentru că tot îi era în drum. Când mai avea puţin 
până în Jingyang, Liuyi dădu peste nişte păsări care îşi luară dintr- 
odată zborul spre înaltul cerului, ţipând speriate, iar calul său o 
luă la fugă înspăimântat, oprindu-se abia după şapte-opt li. Acolo, 
pe marginea drumului, Liuyi văzu o păstoriţă tânără şi frumoasă. 
Dar pe cât era de frumoasă, pe atât era de ponosit îmbrăcată, cu 
faţa încruntată, plină de amărăciune şi cu ochii în lacrimi. Bun la 
suflet, Liuyi cobori repede de pe cal şi, apropiindu-se de păstoriţă, 
o întrebă: 

— Fată bună, ce te apasă de eşti aşa amărâtă? 

Văzându-l om învăţat şi bun la inimă, păstoriţa îi răspunse 
deschis: 

— Tinere domn, eu sunt de fapt fiica regelui-dragon Dongting, 
iar tatăl meu m-a dat după al doilea fiu al regelui-dragon 
Jingchuan. Dar soţul meu duce o viaţă desfrânată şi s-a lăsat 
fermecat de servitoare şi de concubine, iar cu mine se purta tot 
mai rău pe zi ce trecea. I-am îndurat umilinţele în nenumărate 


rânduri, dar în cele din urmă le-am spus şi părinţilor lui. Ei însă îl 
iubesc şi-l răsfaţă şi nu-l mustră niciodată. Le-am tot spus de 
câteva ori, până când s-au supărat pe mine şi m-au pedepsit, 
punându-mă să pasc oile pe malul ăsta mohorât. 

Şi spunând acestea, fata nu se mai putu abţine şi izbucni în 
plâns. 

— Dacă eşti atât de nefericită, de ce nu te întorci acasă la 
palatul dragonului Dongting? o întrebă Liuyi foarte supărat. 

— Cine ştie cât de departe este Dongting? Oamenii şi spiritele 
trăiesc în lumi diferite, iar veştile ajung cu greu. Cine să ajute o 
fată care a dat de necaz? îi răspunse fata dând din cap. 

— Eu stau chiar pe malul lacului Dongting, lângă râul Xiang. 
Prinţesă, dacă ai încredere în mine, dă-mi mie o scrisoare să o duc, 
îi spuse Liuyi, după care continuă înduioşat: Eu nu sunt decât un 
cărturar fără putere, dar sunt om drept. De cum am auzit 
necazurile tale, am vrut să te ajut să te răzbuni. Dar palatele 
dragonilor sunt sub apă, iar eu sunt un om obişnuit, cum să 
pătrund acolo? Dacă nu pot să intru în palat, oare nu îţi înşel 
aşteptările? De ştii vreo cale să pot intra în palat, rogu-te să mi-o 
spui. 

Fata de dragon i-a fost foarte recunoscătoare lui Liuyi pentru 
cele spuse: 

— Îţi mulţumesc pentru ajutor! De-oi primi scrisoare de la 
părinţii mei, moartă de-oi fi şi tot am să te răsplătesc pentru binele 
făcut! Cât despre cum să intri în palatul Dongting, ascultă la mine: 
pe malul de miazăzi al lacului Dongting creşte un mandarin uriaş, 
iar sub acesta este o fântână. Leagă panglica aceasta de mătase de 
trunchiul pomului şi apoi ciocăneşte de trei ori în el — o să iasă un 
om din fântână să te ducă în palat. 

Liuyi luă scrisoarea şi panglica din mâinile fetei şi le vâri 
grijuliu în sân. Apoi o întrebă într-o doară: 

— Dar ce folos mai au şi oile astea pe care le paşti? 

— Nuss oi, răspunse fata, sunt zeii ploii. 

— Ce-s aceia zeii ploii? 

— Sunt trăsnete şi fulgere. 


Dând să plece, Liuyi îi spuse fetei de dragon: 

— Eu ţi-oi duce scrisoarea, dar când ne-om mai întâlni, 
nădăjduiesc că n-o să te ascunzi de mine. 

— Fără îndoială că n-am să mă ascund, ba o să mă port cu tine 
cum mă port cu unul de-al casei! 

După ce plecă, Liuyi nu îndrăzni să zăbovească o clipă - se 
pornise la drum devreme în zori şi se odihnea numai după apusul 
soarelui, ajungând în cel mai scurt timp pe malul lacului Dongting. 
Acolo făcu întocmai cum îl învățase fata şi, cât ai clipi, ajunse la 
palatul dragonului. Palatul era neasemuit de frumos, construit din 
jad alb, strălucitor şi străveziu, de-ţi încânta privirile. Dacă te uitai 
în depărtare, vedeai terase şi pavilioane unele peste altele şi sute 
de uşi ce se deschideau rând pe rând, pomi rari şi flori uluitoare. 
Creveţii soldaţi şi racii generali stăteau în rânduri de câte doi şi 
trei, unii ieşeau, alţii intrau, ocupați nevoie mare. Liuyi îl întrebă 
pe ostaşul care-l însoțea ce loc era acela, iar acesta îi răspunse că 
era Lingxu, Palatul Ceţii Primordiale, şi-l rugă să aştepte puţin 
afară. Nu după mult timp, ostaşul se întoarse şi-i spuse: 

— Regele-dragon te pofteşte să intri. 

Liuyi intră în marea sală şi văzu că în spatele mesei dragonului 
şedea un om bătrân înveşmântat într-o robă imperială de culoarea 
purpurei şi care purta pe cap coroana imperială. Se gândi că acesta 
trebuia să fie regele-dragon Dongting, aşa că înaintă, făcu o 
plecăciune adâncă şi-i întinse scrisoarea pe care i-o încredinţase 
fata. După ce citi scrisoarea, regele începu să plângă amarnic şi, 
acoperindu-şi ochii cu mânecile robei, spuse: 

— Toate astea sunt doar din vina mea, căci eu mi-am măritat 
fiica departe de casă, unde are parte numai de durere şi nefericire. 
Tu nu eşti decât un trecător, dar pentru că ai inimă bună te-ai 
grăbit să o ajuţi. Cum aş putea să nu te răsplătesc pentru bunătatea 
ta? 

Apoi regele porunci ca scrisoarea să fie dusă în iatacurile 
reginei. Şi, puţin după aceea, dinspre iatacuri se auziră nişte 
hohote de plâns atât de puternice, încât regele-dragon se 
înspăimântă şi-i trimise repede vorbă reginei să plângă fără 


zgomot, să nu o audă regele-dragon Qiantang. 

— Dar cine este regele-dragon Qiantang? întrebă Liuyi. 

— E fratele meu mai mic, cel care pe vremuri era stăpânul 
palatului Qiantang, răspunse regele. 

— De ce nu trebuie să audă? întrebă din nou Liuyi. 

— E foarte iute la mânie. Demult, inundaţiile care au durat 
nouă ani, din vremea împăratului Yao2, au fost provocate de el, 
într-o clipă de furie. Şi, nu demult, iar s-a certat cu unul dintre 
generalii Palatului Ceresc şi, furios din cale-afară, a revărsat apele 
de-a acoperit cei cinci munţi sacri. 

Dar nici nu termină bine de vorbit regele-dragon, că se auzi un 
zgomot de cutremură cerul şi pământul şi peste tot în palat şi în 
afara lui se adunară nori purpurii. Apoi apăru un dragon roşu, 
lung de o mie de picioare, cu flăcări în ochi şi scuipând foc pe gură, 
care spintecă norii cei purpurii şi dispăru în zbor, iute ca gândul. 
Liuyi, care nu mai văzuse în viaţa lui un asemenea lucru, căzu la 
pământ şi nu îndrăzni să mai mişte. 

— Nu te teme, era doar fratele meu mai mic, dragonul 
Qiantang. Precis s-a dus să-şi salveze nepoata când a aflat de 
necazurile ei, spuse regele Dongting ajutându-l pe Liuyi să se 
ridice. 

Liuyi îşi dusese sarcina la bun sfârşit şi-i dăduse scrisoarea 
regelui-dragon, aşa că îşi luă rămas-bun de la acesta şi-l rugă să-i 
dea pe cineva care să-l ducă la mal. Însă regele îi spuse: 

— Tu eşti binefăcătorul nostru, cum să te las să pleci aşa, pur şi 
simplu? Rogu-te, mai stai o vreme. 

Tocmai când voia să refuze politicos, regele-dragon îl luă pe 
Liuyi de mână şi-i arătă că Qiantang, cel care inspira teamă, îşi 
adusese înapoi nepoata, îmbrăcată în aceleaşi haine ponosite. 

Bucuros nevoie mare că fiică-sa fusese salvată, regele-dragon îl 
invită a doua zi pe Liuyi la Palatul de Jad, la un banchet la care 
luară parte toate rudele şi cunoscuţii regelui, unde muzicanţii 
cântară melodii încântătoare şi se aduseră la masă mâncăruri şi 
băuturi alese, ce-ţi stârneau pofta de cum le vedeai. 

Înveşmântat într-o robă purpurie, dragonul Qiantang ţinea în 


mână o bucată scumpă de jad şi, radiind de bucurie, stătea alături 
de regele-dragon. Regele Dongting i-l prezentă pe Qiantang lui 
Liuyi, care se ridică repede şi-i făcu o plecăciune. Qiantang îi 
răspunse la plecăciune şi-i mulţumi zicându-i: 

— Nepoata mea ducea o viaţă plină de necazuri, departe de 
casă, iar dacă nu erai tu să ne dai de veste, n-am fi aflat nici dacă 
se prăpădea pe acele meleaguri. Mult bine ne-ai făcut. Cum am 
putea să te răsplătim? 

Plin de modestie, Liuyi îşi împreună mâinile la piept, făcu o 
plecăciune şi spuse: 

— Nu am nevoie de nicio răsplată! 

Banchetul era în toi şi muzica răsuna pretutindeni, când intrară 
în sală câteva zeci de fete tinere care, unduindu-se de la brâu, 
începură să danseze mlădioase dinaintea mesenilor. Între ele se 
afla o fată de o frumuseţe cerească, cum alta nu se mai pomenise, 
care avea veşminte de mătase cusute cu perle lucitoare ce se 
unduiau în ritmurile muzicii. Uitându-se mai bine, Liuyi văzu că 
era chiar fata care-l rugase să aducă scrisoarea. Fata părea 
bucuroasă, dar, de te uitai mai bine, vedeai că era de fapt tristă, 
avea în ochi lacrimi ca de cristal şi-l privea pe Liuyi cu multă 
afecţiune. După o vreme, la stânga fetei apăru o ceaţă roşiatică, iar 
la dreapta una purpurie - şi, învăluită de aceste ceţuri plăcut 
mirositoare, fata se retrase încetişor înspre iatacurile sale. 

Mesenii se veseleau de minune şi beau după pofta inimii. 
Regele-dragon, ameţit de băutură, începu să cânte, bătând ritmul 
cu palma în masă: 


Ceru-i nesfârşit şi pământu-i întins, 

Cine poate şti năzuinţele fiecăruia? 
Pentru omul ales, prietenie veşnică, 
Fiindcă mi-a adus acasă carne din carnea 
mea. 


După ce regele-dragon termină de cântat, dragonul Qiantang 
începu şi el: 


Cerul le orânduieşte pe cele de viaţă şi de 
moarte. 

Ea nu trebuia să se mărite, el nu trebuia să se 
însoare. 

Departe, la râul Jiang, ea îndura mari 
necazuri, 

Vitregiile vieţii, albe i s-au aşternut în păr, 
Ploaia i-a udat veşmintele. 

Din fericire, omul ales a venit să ne dea de 
veste, 

Iar cei dintr-un neam s-au putut reuni. 
Fapta lui o vom preţui de-a pururi, niciodată 
nu o vom uita. 


După ce terminară de cântat, Qiantang şi regele-dragon ridicară 
împreună un pocal pe care îl închinară lui Liuyi. Liuyi primi 
pocalul plin de respect, îl dădu peste cap şi apoi închină şi el câte 
unul pentru fiecare dintre cei doi. După care începu şi el să cânte: 


Norii vineţii plutesc alene pe cer, iar râul 
Jiang curge întotdeauna spre răsărit. 
Necazurile frumoasei fete făceau ploaia să 
plângă şi florile să se amărască. 

Am adus o scrisoare de departe şi am pus 
capăt mâhnirii regelui-dragon. 

Nedreptatea a fost în cele din urmă 
îndreptată şi a urmat bucuria reunirii cu cei 
de acasă. 

Vă sunt îndatorat pentru primirea aceasta şi 
pentru bucatele alese. 

Casa mea a rămas rece şi pustie, nu pot să 
mai rămân aici. 

Deşi trebuie să-mi iau rămas-bun, în inima 
mea sunt plin de durere. 


Când Liuyi termină de cântat, mesenii strigară într-un glas 
„Trăiască!”, de se zgudui cerul şi pământul. Apoi regele-dragon luă 
o cutie de jad şi puse înăuntru cornul de rinocer cu care se 
despărţeau apele. Dragonul Qiantang, la rândul său, luă un platou 
de chihlimbar pe care puse Perla ce luminează-n noapte. Cei doi îi 
dădură cutia şi platoul lui Liuyi, care, după mai multe refuzuri, nu 
avu încotro şi trebui să le primească. 

După ce se termină banchetul, Liuyi se duse să se odihnească. 

Regele-dragon îi era foarte recunoscător lui Liuyi, aşa că în a 
treia zi îl pofti din nou la masă în Foişorul Luminii Pure. În timp ce 
se ospătau, dragonul Qiantang îi spuse lui Liuyi: 

— Am câteva lucruri care-mi stau pe suflet şi vreau să ţi le 
spun. Nu ştiu dacă vrei să mă asculţi. 

— Spuneţi, îi spuse Liuyi. 

Ameţit de băutură, Qiantang continuă: 

— Nepoata mea este o fată isteaţă, frumoasă şi plină de virtuţi, 
care, din păcate, a fost măritată după un ticălos şi a avut multe de 
suferit. Eu i-am făcut deja felul ticălosului şi mă gândesc să o dau 
pe nepoată-mea după tine, un om virtuos şi drept, şi aşa să-şi 
găsească şi ea locul. Ce spui? 

Auzind acestea, Liuyi deveni foarte serios şi-i răspunse 
dragonului: 

— Eu sunt un cărturar, iar dacă am adus scrisoarea prinţesei, 
am făcut-o pentru că mi-a părut rău de necazurile care dăduseră 
peste ea. Nu am făcut decât ceea ce ar fi făcut orice om cinstit, fără 
a avea vreo pretenţie. De m-aş învoi cu ceea ce-mi propuneţi, n-ar 
însemna oare să îmi pierd demnitatea? Ş-apoi, eu nu sunt decât un 
cărturar sărac din lumea oamenilor, cum să fiu eu de nasul fiicei 
regelui-dragon Dongting? 

Auzindu-i vorbele, Qiantang se convinse că Liuyi era un om 
cinstit care nu voia nicio recompensă pentru binele făcut - şi-i 
spuse: 

— Iartă-mă, rogu-te, că m-am pripit. Vina este a mea. 

Cei doi închinară o cupă, o dădură peste cap, după care se 


despărţiră ca doi foarte buni prieteni. 

În ziua plecării, regina dădu o masă de rămas-bun în cinstea lui 
Liuyi, în Palatul Priveliştilor Ascunse, la care luară parte toţi 
servitorii reginei. Regina îi turnă lui Liuyi un pocal cu vin şi-i 
spuse cu lacrimi în ochi: 

— Toată familia noastră s-a bucurat de binefacerea ta, dar nici 
n-am apucat să ne arătăm recunoştinţa, că trebuie să ne 
despărţim. 

Apoi o chemă pe fiica dragonului să vină să-i toarne de băut lui 
Liuyi pentru a-şi mai arăta încă o dată mulţumirea. Fata ridică o 
cupă cu ambele mâini şi o puse cu dragoste în faţa lui Liuyi, 
spunându-i oarecum nemulțumită: 

— Umila de mine nu va uita niciodată binele făcut de domnul 
Liu. Îi doresc domnului Liu să aibă multă grijă de dânsul, că cine 
ştie de ne-om mai întâlni vreodată după ziua de azi. 

Şi spunând acestea, nu se putu abţine să nu izbucnească în 
lacrimi amare. 

Liuyi o privi cu atenţie din cap până-n picioare şi o văzu 
înveşmântată în rochie de bumbac, cu părul prins în agrafe de jad, 
cu sprâncenele ca nişte munţi văzuţi din depărtare şi ochii precum 
apa limpede de toamnă, de-i amintea celui care o privea de zâna 
Lacului verde de jad, din poveste. Cu o zi înainte, dintr-o pornire 
de demnitate, refuzase propunerea dragonului Qiantang, dar 
acum, când vedea din nou sentimentele pe care regina şi fata le 
aveau pentru el, îi venea să urle în sinea lui şi regreta de-l durea 
sufletul. 

Luă cu ambele mâini cupa de vin pe care i-o întinsese fata de 
dragon şi spuse, plin de afecţiune: 

— Îi mulţumesc prinţesei pentru bunătate, dar puţinul pe care 
l-am făcut nici nu merită amintit. Îi urez prinţesei să aibă mare 
grijă de ea, pentru că sigur vom mai avea prilej de întâlnire. 

Terminând de rostit acestea, o ţintui cu privirea pe fiica 
dragonului şi ochii i se umplură şi lui de lacrimi. Apoi ridică 
pocalul, închină în cinstea fetei şi-l dădu pe gât. Fata, care stătea 
mai într-o parte, se uita la el fără să clipească măcar, şi când văzu 


că lui Liuyi i se umplură ochii de lacrimi, îşi acoperi faţa şi o luă la 
fugă. 

Regina îi dădu şi ea lui Liuyi perle şi jaduri preţioase. Când 
Liuyi se întoarse la malul lacului şi ieşi din fântână, văzu că îl 
aşteptau vreo zece soldaţi, unii cărând pe umeri cobiliţe, alţii 
ducând în spate fel de fel de lucruri, şi-l duseră până acasă. Ajuns 
acasă, Liuyi nu putea să-şi alunge din minte imaginea fetei de 
dragon şi mai ales ochii ei trişti, care parcă-i spuneau cât de mult îl 
iubea şi că dragostea ei nu izvora doar din recunoştinţă. Din 
păcate, lumea oamenilor este separată de cea a spiritelor, iar el nu 
avea panglica de mătase să pătrundă din nou în palat, aşa că nu 
putea decât să stea îngândurat şi să ofteze cât era ziua de lungă. 

Cât despre fata de dragon, după plecarea lui Liuyi, ea nu se 
gândea nici la mâncare, nici la băutură, nu făcea decât să plângă 
când n-o vedeau părinţii şi să-l învinovăţească pe Liuyi că nu 
fusese în stare să-i înţeleagă sentimentele. Văzându-şi fiica atât de 
abătută şi slăbind pe zi ce trecea, regina era şi ea foarte neliniştită. 

Aşa trecu jumătate de an, şi iarna se făcu iarăşi primăvară. Într- 
o zi, Liuyi se trezi acasă cu o peţitoare — însă el, fără să scoată un 
sunet, dădu din cap în semn că nu dorea să se însoare, pentru că în 
sufletul său nu o avea decât pe fiica dragonului. Dar peţitoarea nu 
se lăsă şi-i spuse râzând: 

— Tinere domn, nu care cumva să faci vreo prostie - numele de 
familie al fetei este Dragon şi vine de pe malul lacului Dongting. Ea 
nu este numai frumoasă, dar ştie să scrie poezii şi să picteze. 
Spune că cel care va înţelege acest tablou şi acest poem îi va fi soţ. 

Auzind cum se numeşte şi de unde vine fata, Liuyi se învioră 
dintr-odată, luă tabloul din mâna peţitoarei şi văzu că pe el nu era 
pictată decât o păstoriţă, iar pe marginea acestuia era scris un 
poem: 


Salcie3, rogu-te, rămâi. 

În trecut erai vitează, 
Astăzi oare cum mai eşti? 
Oare eşti tot mlădioasă, 


Dar alţi oameni adumbreşti? 


Liuyi văzu că păstoriţa din tablou era chiar fiica dragonului şi 
îşi spuse, foarte mişcat, în sinea sa: „Draga de tine, în sfârşit ai 
venit!”. Bucuros nevoie mare, căzu la-nvoială cu peţitoarea şi după 
scurtă vreme se luară cu surle şi cu trâmbiţe. În seara nunţii, după 
ce ridică basmaua ce-i acoperea chipul miresei, Liuyi văzu că 
aceasta era într-adevăr fata de dragon la care se gândise zi şi 
noapte. Se uitară râzând unul la altul, cu sufletele pline de bucurie. 

— Mai spui că sunt nepăsător? întrebă Liuyi, ţinând-o pe fată de 
mână. 

— Când ţi-am dat să-mi duci scrisoarea mi-ai spus că de mă 
întorc acasă să nu mă ascund de tine, dar când unchiul meu ţi-a 
pomenit de însurătoare, te-ai împotrivit, spuse fata privindu-l 
supărată. 

— Atunci nu am văzut decât cât de amărâtă erai şi am vrut să-ţi 
duc scrisoarea ca să te ajut să scapi cât mai repede de necaz. Nu 
aveam alt gând. Când unchiul tău a pomenit de însurătoare, mi-am 
spus că sunt o persoană cu demnitate — cum puteam să mă însor cu 
cea al cărei soţ tocmai fusese ucis? Iar când a fost să plec şi ţi-am 
văzut privirea plină de dragoste, am fost cuprins de păreri de rău, 
dar nu puteam să spun cu voce tare. După ce ne-am despărţit, deşi 
mă gândeam zi şi noapte la tine, lumile noastre erau diferite şi nu 
aveam cum să te mai întâlnesc. Dar acum, că o să trăim împreună 
până la adânci bătrâneţi, nu mai am de ce să mă îngrijorez, 
răspunse Liuyi degrabă. 

Fata de dragon fu mişcată până la lacrimi de vorbele lui. 

— Să nu crezi că sunt doar o fată de dragon care nu înţelege 
cum stau lucrurile în lumea oamenilor, căci mie dragostea 
omenească nu îmi e străină. Noi, dragonii, trăim peste zece mii de 
ani şi vreau să ne bucurăm împreună de viaţa asta frumoasă, îi 
spuse fata de dragon soţului. 

— Niciodată nu m-aş fi gândit că un om obişnuit ca mine o să 
trăiască vreodată viaţa unei fiinţe din altă lume, îi răspunse Liuyi. 

Apoi se întoarseră împreună la palatul regelui-dragon. 


1. Dinastia Tang a condus China între anii 618 şi 907 (nutr.). 
2. Împăratul Yao este unul dintre împărații chinezi legendari, care ar fi 
trăit în a doua jumătate a celui de-al treilea mileniu î.Hr. (n.tr.). 


3. În limba chineză, cuvântul „salcie” şi prima silabă din numele 
personajului se pronunţă identic — liu (n.tr.). 


FLOAREA DRAGOSTEI 


v 
e malul mării de culoarea jadului verde era odată un mic sat 


de pescari foarte liniştit. În capătul dinainte al satului locuia un 
tânăr pescar harnic şi mai puternic decât oricare alt om din sat, iar 
în celălalt capăt locuia o tânără frumoasă, care se pricepea să facă 
pastă de soia. Amândoi se trăgeau din familii sărace şi de mici 
fuseseră de nedespărţit. Buni la inimă amândoi, se legaseră faţă de 
marea cea mare că or să rămână împreună până la adânci 
pătrâneţi. 

După ce şi-au ales ziua prielnică nunţii, fata s-a preocupat să-şi 
adune zestre, iar flăcăul a început să muncească şi mai cu spor 
decât înainte, înfruntând în fiecare zi vântul şi valurile, din zori şi 
până-n seară. Când pleca la pescuit, era din cale-afară de bucuros — 
şi, dregându-şi glasul, începea să cânte împreună cu ceilalţi 
pescari: 


Vâslim, vâslim, ieşim pe mare, 
Barca-i plină de peşte iară, 
Oamenii din sat se bucură dară. 


Pescarii cântau şi vâsleau şi, trecând astfel prin douăsprezece 
porturi, sparseră o mie de valuri până ajunseră unde era marea 
adâncă, în mijlocul peştilor. Bucuroşi nevoie mare, şi-au aşezat 
bărcile, au întins năvodul, dar când să-l arunce se stârni un vânt 
puternic care ridică valuri înalte de câţiva metri. Pasămite aici 
sălăşluia un demon-dragon mare, cu trei capete, care, văzându-i pe 
pescari că veniseră după peşte, ieşi repede să le facă necazuri, 


împrăştiind peştii şi răsturnându-le bărcile. Pescarii fură aruncaţi 
în marea agitată şi abia după ce plutiră şi înotară vreme 
îndelungată ajunseră la mal. 

De atunci, nimeni nu mai îndrăznea să iasă la peşte. Demonul 
deveni şi mai netrebnic, apărând adesea la suprafaţă, tulburând 
râurile şi agitând marea, încât sărmanii pescari nu mai aveau 
nicio clipă de linişte. Şi, pentru că nu mai puteau ieşi la pescuit, nu 
mai aveau nici din ce să trăiască. Bătrânii plângeau, copiii ţipau, 
grămezi de plase de pescuit zăceau nefolosite pe mal... Dar ce 
puteau să facă? 

Flăcăul din capul satului ieşi în faţa oamenilor şi le spuse că se 
duce să se lupte cu dragonul. Nu puţini fură tinerii şi tinerele din 
sat care deciseră să i se alăture în luptă. După ce se sfătuiră o 
vreme, oamenii aleseră un alt pescar iscusit şi puternic să se 
alăture flăcăului în luptă. Cei doi se îmbrăcară în luptători şi se 
înarmară cu săbii ascuţite. Fata cea iscusită de la marginea satului 
adună celelalte fete şi făcură împreună o mulţime de turte din orez 
pe care le puseră în barca celor doi, ca merinde. 

În ziua plecării, întregul sat se adună la malul mării să-i 
petreacă pe cei doi voinici şi să le ureze să-i vină repede de hac 
demonului. Fata cea pricepută îl petrecu şi ea pe flăcău, sfătuindu-l 
neîncetat să aibă grijă când se va lupta cu demonul. Flăcăul ştia 
prea bine că, odată plecat să se lupte cu dragonul cu trei capete, nu 
era departe de moarte; dar, ca să o mângâie pe fată, îi spuse: 

— Nu fi tristă, ne vom întoarce victorioşi fără doar şi poate! 

Apoi scoase de la brâu o oglindă lucitoare pe care i-o dădu fetei, 
spunându-i: 

— Uite cât de lucitoare este oglinda asta! După ce-oi pleca, să te 
uiţi în ea — şi de vei vedea un catarg alb, să ştii că suntem 
învingători; şi de vei vedea un catarg roşu care o să se schimbe 
încet în negru, iar oglinda o să se întunece, atunci să ştii că eu... — 
dar când grăi acestea, fata îi duse repede mâna la gură şi nu-l lăsă 
să termine ce avea de spus. 

Flăcăul o mai îmbărbătă o vreme, după care se urcă în barcă şi, 
tăind valurile, porni înspre marea adâncă. 


După ce flăcăul plecă, fata petrecea zi şi noapte în faţa oglinzii. 
Zilele treceau una câte una, iar în oglindă nu se vedea decât apa 
verde şi limpede a mării şi un catarg alb. Trecu astfel mai bine de o 
lună, iar într-o zi fata văzu că apa din oglindă începe să se agite, 
valurile păreau că ajung până la cer, ba era totul clar, ba se 
întuneca. Fata se uita tulburată în oglindă şi stătea ca pe ace. Trecu 
ceva vreme până când imaginea din oglindă deveni din nou clară, 
dar tocmai când începea şi fata să se mai liniştească, în faţa ochilor 
îi apăru un semn rău: în oglindă se zărea un catarg roşu. Fata simţi 
cum căldura trupului o părăseşte şi începu să plângă amarnic. 
Oamenii din sat începură şi ei să plângă. Nemaiputându-se stăpâni, 
fata luă oglinda în braţe şi fugi la malul mării, uitându-se plângând 
la marea agitată. Se aşeză acolo să-l aştepte — şi aşteptă, aşteptă, 
dar în zadar, pentru că nu se zărea nici urmă de flăcău. În vremea 
aceasta, catargul roşu din oglindă se făcuse negru. Strângând 
oglinda la piept, fata plânse până-şi pierdu cunoştinţa şi se prăbuşi 
pe malul mării fără să se mai ridice. Oamenii din sat o 
înmormântară pe fata moartă de durere pe o coastă de munte 
însorită, pe care a doua zi răsăriră flori de toate culorile, între care 
se afla una mare şi roşie ce atrăgea toate privirile. Şi când floarea 
acesta fără nume înflori pentru a suta oară pe mormântul fetei, 
iată că se înapoiară şi cei doi voinici, anunţându-şi victoria prin 
bătăi de tobă. 

Oamenii tineri şi bătrâni care-şi petrecuseră vremea 
aşteptându-i la malul mării începură să cânte şi să danseze de 
bucurie! Flăcăul stătea în picioare în capul bărcii şi le făcea cu 
mâna sătenilor. Nici nu mai aşteptă să tragă bine barca la mal, că 
şi sări din ea şi se duse să le spună oamenilor: 

— I-am făcut de petrecanie demonului ticălos — de acum putem 
merge fără grijă să pescuim! 

Oamenii au început din nou să chiuie de bucurie, să cânte şi să 
danseze. În vremea aceasta, flăcăul o căuta necontenit din priviri, 
prin mulţime, pe draga inimii sale — dar nici urmă de ea. I se păru 
tare neobişnuit şi-i întrebă pe oameni ce se întâmplase. Aceştia nu 
au avut încotro şi-i povestiră cele întâmplate. Când află că fata 
murise de grija lui, flăcăul simţi o durere săgetându-l prin inimă. 
Ridicându-şi privirea, văzu catargul plin de sânge de la şarpele cu 
trei capete. Abia atunci înţelese ce se întâmplase - când retezase 
capetele şarpelui, sângele acestuia murdărise întreg catargul, iar 


fata văzuse în oglindă cum catargul roşu se făcuse negru. 

Îndurerat, flăcăul porni în fugă spre mormântul fetei, 
învinovăţindu-se. Floarea cea roşie de pe mormântul fetei era cum 
nu se poate mai frumoasă, iar flăcăul se aplecă peste ea şi plânse 
până nu mai ştiu de sine. Şi cum plângea el, i se păru că înaintea 
ochilor îi apăruse surâsul fetei. 

Oamenii se apropiară şi ei în grabă şi-l treziră pe flăcău din 
leşin. Trezit, flăcăul dădu să se ridice, dar chiar atunci petalele 
florii ce înflorise vreme de o sută de zile căzură una câte una, iar 
floarea se ofili cât ai clipi. Pasămite floarea roşie era de fapt 
sufletul fetei celei iscusite. 


VĂCARUL ȘI TESATOAREA 


w c spune că odinioară, demult de tot, într-o casă de oameni 


sărmani trăia un copil tare isteț, harnic şi devotat. Auzindu-i pe cei 
vârstnici spunând că departe, în munți, trăia un bou galben 
bătrân, se gândi să se ducă să îl caute şi să-l aducă acasă să-i ajute 
la arat ogorul. Aşa că îşi luă rămas-bun de la tatăl său şi, trecând 
peste nouăzeci şi nouă de munţi şi nouăzeci şi nouă de văi, dădu 
peste un bou slab ca un ţâr ce dormea pe o lespede de piatră. 
Copilul se aşeză în genunchi în faţa boului, făcu o plecăciune şi-l 
rugă să meargă cu el acasă. Boul deschise puţin ochii, dar apoi îi 
închise la loc fără să scoată un sunet. Văzându-l aşa fără vlagă, 
copilul se gândi că boului îi era foame şi se puse să-i adune iarbă 
proaspătă. Îi dădu boului un braţ de iarbă, apoi încă unul şi încă 
unul, şi uite aşa adună iarbă vreme de trei zile, până când boul se 
simţi sătul. Venindu-şi în fire, boul se ridică şi spuse: 

— Copile, pe vremuri locuiam sus, în ceruri, dar când Pangu a 
făcut lumea, pe pământ încă nu existau grâne, aşa că le-am furat 
din grânarul ceresc şi le-am împrăştiat pe pământ, ceea ce l-a 
mâniat pe Împăratul de Jad, care mi-a tras un picior de m-am 
prăvălit pe pământ. În cădere m-am rănit la un picior şi de atunci 
nu mai pot să mă mişc. Ca să se vindece, rana trebuie spălată o 
sută de zile cu roua de pe o sută de flori. 

Auzind vorbele boului, copilul nu se mai grăbi să se întoarcă 
acasă, ci în fiecare zi, dis-de-dimineaţă, se ducea să culeagă flori pe 
care le aduna în buchete şi apoi spăla rana boului cu roua de pe 
ele. Când i se făcea foame mânca fructe din pădure, când îi era sete 
lua câteva guri de apă de izvor, iar noaptea dormea lângă boul cel 


galben. Trecură astfel o sută de zile şi în cele din urmă boul se putu 
ridica să-l urmeze spre casă. 

Copilul şi boul ajunseseră de nedespărţit. Ziua copilul îl ducea 
la păscut, noaptea dormea lângă el. Lumea începu să-l strige 
„văcarul”. Timpul trecu şi odată cu el crescu şi văcarul. Soţia 
fratelui mai mare, cu care locuia văcarul, îi spuse că era vremea 
să-şi facă şi el rostul lui şi că trebuia să-şi ia partea şi să plece. 
Văcarul nu voia nici casa părintească, nici pământurile; nu voia 
decât boul cel bătrân, o căruţă stricată şi o ladă veche din piele. 
Înhămă boul la căruţă, urcă lada sus şi căută un loc la marginea 
satului, unde îşi făcu o colibă din paie. 

A doua zi, boul scuipă o boabă de mazăre şi i-o dădu văcarului. 
Acesta o plantă în faţa uşii colibei şi nu trecură nici câteva zile, că 
din boaba de mazăre crescu un lăstar. Văcarul îi făcu o boltă din 
araci şi în câteva zile vrejurile de mazăre o şi acoperiră. Atunci 
boul îi spuse văcarului: 

— De te ascunzi noaptea sub bolta de mazăre, o să poţi să le 
vezi pe zânele din cer. Şi ele te vor vedea pe tine, dar cea care te va 
privi pe furiş vreme de şapte nopţi, aceea o să vrea să se mărite cu 
tine. Atunci să mă înhami la căruţă, iar eu am să te ajut să o aduci 
în lumea oamenilor, să o iei de nevastă. 

După ce se lăsă întunericul, văcarul se ascunse sub bolta de 
mazăre şi începu să privească cerul, unde într-adevăr văzu câteva 
zâne care se scăldau în Heleşteul de Jad. Înainte să plece, una 
dintre ele îi aruncă o privire pe furiş. În a doua noapte, văcarul 
văzu că singura care venise să se îmbăieze era zâna aceea care-l 
privise pe furiş şi care acum se uita fără teamă direct la el. În a 
treia noapte îl privi surâzându-i, iar în a patra dădu din cap spre 
el. În a cincea noapte, zâna ducea cu sine un coş cu viermi-de- 
mătase; în noaptea următoare aduse un război de ţesut, iar în 
ultima noapte, a şaptea, îi făcu văcarului cu mâna în care ţinea o 
suveică. 

Văcarul şi ţesătoarea - unul în cer, celălalt pe pământ. Văcarul 
abia aştepta să o aducă pe zână pe pământ, iar ţesătoarea abia 
aştepta să se mărite cu flăcăul. În a şaptea zi a celei de-a şaptea 


luni, din văzduh cobori o coţofană ce se aşeză pe capul boului şi 
spuse: 

— M-a trimis ţesătoarea să-ţi spun să mergi degrabă să o aduci. 

Văcarul a înhămat boul la căruţă, iar după ce se aşeză în ea, 
boul începu să alerge înspre cer şi nu trecu mult, că şi ajunse la 
Heleşteul de Jad. Acolo, ţesătoarea se aşeză lipită de văcar şi se 
întoarseră împreună acasă. 

Văcarul se căsători cu zâna cea ageră la minte şi plină de 
virtuţi. Ea ştia să crească viermii-de-mătase, să facă mătase şi apoi 
să o ţeasă într-o pânză strălucitoare şi frumoasă. Toată lumea 
spunea că războiul ei de ţesut era unul ceresc, iar din pânza pe 
care ea o ţesea ieşeau haine răcoroase vara şi călduroase iarna. Şi 
de aceea o numeau „ţesătoarea”. Faima ţesătoarei se răspândi 
peste mări şi ţări şi toţi neguţătorii veneau să cumpere pânză 
țţesută de ea. 

Trecură astfel trei ani în care ţesătoarea îi dărui văcarului un 
băiat şi o fată. Văcarul lucra pământul, ţesătoarea ţesea şi uite aşa 
îşi duceau ei zilele fericiţi. Toţi flăcăii şi fetele îi invidiau şi voiau 
să ştie cum de ajunseseră ei împreună. Văcarul le arătă vrejurile 
de mazăre şi le spuse întreaga poveste. Când mazărea înverzi din 
nou, flăcăii şi fetele se luară la întrecere care să ia câte un lăstar pe 
care să-l pună la ei acasă. Apoi se strecurară şi ei sub boltele de 
mazăre şi se uitară înspre cer, flăcăii doar-doar or zări vreo zână, 
iar fetele, vreun nemuritor. Niciunuia nu i s-a îndeplinit însă 
dorinţa, pentru că niciunul dintre ei nu fusese ajutat de bătrânul 
bou galben. 

Mai trecură astfel câţiva ani fericiţi, când, într-o zi, pe când 
văcarul ara ogorul cu boul cel galben, se auzi din senin un tunet 
puternic. Boul se opri locului, se uită la văcar şi, cu lacrimi în ochi, 
îi spuse: 

— Când te-am ajutat să o aduci pe ţesătoare în lumea oamenilor 
am încălcat legile cereşti. Cerul a răsunat şi asta înseamnă că nu 
mai am mult de trăit. După ce mor, Regina-Mamă, mama 
țţesătoarei, o să vină să vă despartă. Ţine minte, după ce mor să dai 
pielea jos de pe mine, iar de-mi mănânci carnea poţi să te prefaci 


din om în nemuritor. Din pielea mea să-ţi faci o pereche de cizme 
cu care o să poţi urca până la cer. 

După ce termină de spus toate acestea, bătrânul bou căzu mort 
la pământ. Văcarul îl plânse cu multă jale, apoi făcu întocmai cum 
îl învățase boul. 

În a şaptea zi a celei de-a şaptea luni, pe când îşi semăna ogorul, 
văcarul îi văzu pe cei doi copii ai săi venind în fugă. 

— A venit la noi acasă o bătrână care a tras-o pe mama de la 
războiul de ţesut şi a luat-o cu ea, spuseră ei plângând şi 
îmbrăţişându-l. 

Văcarul a ştiut numaidecât că cea care venise era Regina-Mamă 
şi, aruncându-şi degrabă hârleţul, i-a luat de mână pe cei doi copii 
şi a plecat în fugă în urma reginei. Şi într-o clipă o şi ajunse. Regina 
îşi scoase atunci din păr o agrafă de aur care, odată aruncată, se 
prefăcu într-un râu mare şi învolburat. Văcarul nu avu încotro şi 
rămase pe malul râului, strigând şi plângând. Bocetele sale l-au 
înmuiat pe Împăratul de Jad, care, văzându-i pe cei doi copii 
amărâţi ca vai de ei, a hotărât ca cei patru să se poată întâlni o 
dată pe an, în a şaptea zi a celei de-a şaptea luni. 

Oamenilor de pe pământ li se păru tare ciudat când văzură că 
nu mai dădeau de urma nimănui din familia văcarului. Pentru că 
cei patru erau buni la suflet, oamenii erau foarte îngrijoraţi pentru 
ei, dar oricât căutară şi întrebară, nimeni nu putu să le spună unde 
se aflau. Abia după un timp le dădu prin minte să se ascundă sub 
vrejurile de mazăre şi să se uite la cer — şi doar atunci văzură cum 
stăteau lucrurile. Ţesătoarea stătea şi plângea pe malul unui râu 
mare şi învolburat, în vreme ce văcarul şi copiii plângeau de 
cealaltă parte. 

Ştergându-şi lacrimile, oamenii ieşiră de sub bolta de mazăre şi, 
uitându-se în sus, văzură că pe cerul nopţii, printre multele stele 
luminoase, mai apăruse un brâu argintiu şi lat, pe care oamenii îl 
numiră Calea Laptelui sau Râul Cerului. Uitându-se mai bine, 
văzură că de o parte apăruse încă o stea strălucitoare, iar de 
cealaltă apăruseră alte trei. Oamenii le numiră stelele Ţesătoarei şi 
ale Văcarului. Şi de fiecare dată când li se face dor de văcar şi de 


țţesătoare, oamenii se pitesc sub o tufă de mazăre şi se uită la 
dânşii. Iar în a şaptea zi a celei de-a şaptea luni, văzduhul se umple 
de coţofene ce zboară înspre Râul Ceresc, unde, prinzându-se cu 
ciocul una de coada celeilalte, fac un pod pe care urcă ţesătoarea, 
văcarul şi copiii, putând astfel să se întâlnească. 


SOTIA CEA REA 


cum ceva vreme trăia un împărat ale cărui două soţii 


născură în acelaşi an, aceeaşi lună şi aceeaşi zi câte un băieţel. Pe 
băiatul soţiei principale îl chema A Yu, iar pe al celei de-a doua îl 
chema A Jin. Copiii nici nu apucară să împlinească o lună de zile, 
că împăratul se îmbolnăvi dintr-odată şi-şi dădu sufletul. Pe 
vremea aceea, rânduiala era ca fiul cel mare să-i urmeze tatălui la 
tron - dar cum A Yu şi A Jin se născuseră în acelaşi timp, cine 
putea spune care dintre ei era mai mare? 

Miniştrii de la curte spuneau că fiul soţiei principale trebuia 
socotit a fi cel mare, însă a doua soţie nu era de acord, insistând că 
A Jin al ei nu era deloc mai mic decât A Yu. Văzând că nu se înţeleg 
nici cu dreapta, nici cu stânga, miniştrii se îngrijorară tare mult, 
pentru că nu găseau nicio cale să numească următorul împărat. 
Atunci a doua soţie avu o idee: 

— Haidem să punem copiii pe un cântar, iar acela care va fi mai 
greu să fie considerat cel mare. 

Soţiei principale i se păru foarte potrivită soluţia celei de-a 
doua soţii, aşa încât se învoi să facă astfel. Cine putea să ştie că a 
doua soţie avea deja un plan şi, înainte să cântărească copiii, 
strecură nevăzută câţiva bănuţi de aramă în scutecele lui A Jin. 
Dar chiar şi aşa, când au pus copiii pe cântar, A Yu era cu jumătate 
de kilogram mai greu decât A Jin şi astfel A Yu deveni împărat. 

Ce s-a mai mâniat a doua soţie când a văzut că planul ei dăduse 
greş — şi cât de invidioasă era! Ţinea cu tot dinadinsul să-l vadă pe 
A Jin al ei împărat, aşa încât îşi îndreptă atenţia asupra învăţăturii 
lui, sperând ca în viitor să-l poată întrece pe A Yu la carte şi să-l 


dea jos de pe tron. Ceea ce nu s-ar fi putut întâmpla decât peste 
foarte multă vreme... A doua soţie aşteptă câţiva ani, dar îşi pierdu 
răbdarea şi se hotări să facă tot ce îi stătea în putinţă ca să scape 
de A Yu. 

Într-o zi, pe când A Yu şi A Jin învățau împreună, a doua soţie 
luă două plăcinţele de orez, otrăvi una dintre ele, după care le 
dădu băieţilor să le mănânce: pe cea otrăvită i-o dădu lui A Yu, iar 
pe cea bună lui A Jin. Nu avea cum să ştie că A Yu îşi va pune 
plăcinţica pe masă şi că va apărea un câine care o va înhăţa lacom, 
murind pe dată. 

Dacă văzu că nu i-a reuşit nici acest plan, a doua soţie se gândi 
la un altul. După câteva zile, cunoscând obiceiul lui A Yu de a 
merge mai înainte când se plimba împreună cu A Jin, se duse pe 
drumul pe care cei doi îl străbăteau de obicei după ce terminau de 
învăţat şi săpă o groapă adâncă, pe fundul căreia înfipse săgeți 
otrăvite. Apoi o acoperi bine, să nu se vadă, şi aşteptă ca A Yu să 
cadă înăuntru şi să moară otrăvit de săgeți. 

În după-amiaza acelei zile, după ce A Yu şi A Jin terminară de 
învăţat şi se porniră pe acest drum, când să ajungă la groapă, A Yu 
văzu o pasăre de aur nespus de frumoasă stând nemişcată pe 
marginea gropii. A Yu fugi să o prindă, dar când să pună mâna pe 
ea, pasărea începu să sară spre marginea drumului. Şi de fiecare 
dată când A Yu încerca să o prindă, pasărea sărea tot mai departe. 
Oricât de mult s-a străduit A Yu, tot nu a reuşit să pună mâna pe 
pasăre - dar tot fugind după ea, se îndepărtase de groapă până 
când, în cele din urmă, pasărea îşi deschise aripile şi-şi luă zborul. 

A Jin însă, care venea din urmă, merse drept spre groapă şi, 
căzând în ea, s-a rănit urât de tot la un picior când săgețile otrăvite 
i-au pătruns în carne. Aproape o jumătate de lună a durat până săi 
se vindece rănile. 

Văzând că niciunul dintre planurile sale n-a mers, a doua soţie 
s-a folosit de bani şi i-a mituit pe miniştri, luând astfel puterea. 
Imediat după aceea, i-a izgonit din palat pe A Yu şi pe mama lui, l-a 
urcat pe A Jin pe tron, dar a păstrat întreaga putere în mâinile sale. 

După ce au fost izgoniți din palat, A Yu şi împărăteasa au mers 


până au ajuns într-un cătun ce se numea Cătunul Cuptorului de 
Cărămizi, unde au început să-şi ducă traiul făcând olane şi trăind 
de pe o zi pe alta. Mai târziu, A Yu s-a însurat cu o fată din partea 
locului şi, deşi munceau tustrei din greu, erau foarte fericiţi. Aşa 
trecură câţiva ani. Însă a doua soţie, care acum avea puteri 
depline, tot nu era foarte liniştită - şi, aflând unde trăiau cei trei, 
trimise oameni cu un edict imperial pentru A Yu, spunându-i: 

— Ţara este în război şi împăratul are nevoie de tine în luptă, 
iar cât eşti tu plecat, mama şi soţia ta vor locui la palat. 

A Yu nu prea voia să se ducă, dar nu avea încotro, aşa că trebui 
să se supună poruncii şi să plece la război. 

Într-o seară, când era în drum spre locul de bătălie, A Yu 
înnoptă într-o mănăstire părăginită. Noaptea visă că un bătrân cu 
părul alb se apropiase de el, se oprise în faţa lui şi îi spuse: 

— Mâine, după ce te trezeşti, să te duci să ridici piatra aceea 
mare din faţa uşii şi să iei şi să ţii tot timpul asupra ta ce-o să 
găseşti acolo. 

A doua zi de dimineaţă, A Yu se trezi devreme, ieşi afară, se 
duse să se uite sub piatra de dinaintea uşii şi dădu acolo de o sabie 
prețioasă foarte strălucitoare. Bucuros, îşi puse sabia la brâu şi 
porni mai departe. 

Ajuns la o răscruce, se opri, neştiind încotro s-o apuce. Văzu că 
era acolo şi un bătrân care stătea şi se odihnea, aşa că se apropie 
de el să-i ceară sfatul. 

— De o iei la vale, îi răspunse acesta, drumu-i lung, dar sigur. 
De o iei la deal, calea-i mai scurtă, dar o să dai de un şarpe mare ce 
stă încolăcit la marginea drumului şi vânează oameni să-i 
mănânce. 

Zicând acestea, începu să bată o adiere de vânt, iar când A Yu se 
întoarse să se uite după bătrân, ia-l de unde nu-i! Fără să mai stea 
pe gânduri, o apucă la deal cu gând să scape lumea de aşa o 
pacoste. Nici nu apucă să ajungă la jumătatea dealului, că văzu 
înaintea sa o dihanie ce stătea trântită de-a latul drumului. A Yu 
puse imediat mâna pe sabie, dar când se dădu mai aproape văzu 
că, de fapt, era o piatră stranie. 


Simţindu-se ostenit, A Yu dădu să se aşeze pe piatră să se 
odihnească o clipă, dar de îndată ce atinse piatra cu fundul, 
aceasta se transformă într-un cal-dragon care se înălţă în zbor şi-l 
duse până-n înaltul cerului. Apoi, la marginea cerului apăru dintr- 
odată o lumină puternică de-ţi lua ochii şi din străfundul norilor 
răsună un glas care-i spuse lui A Yu: 

— Nu te teme, flăcăule, că ăsta-i calul-dragon pe care ţi l-au 
trimis zeii să te ajute să birui în luptă. 

Călare pe calul-dragon şi cu sabia ridicată, A Yu ajunse la locul 
de bătălie, îi conduse pe oşteni împotriva duşmanului şi nu trebui 
să se înfrunte de prea multe ori înainte de a învinge. După ce 
câştigară, A Yu se întoarse la palat în fruntea oștilor. A doua soţie, 
cuprinsă şi de părere de rău, dar şi de teamă, nu îndrăznea să dea 
ochii cu A Yu. Deşi era hotărâtă să-şi pună capăt zilelor, tot nu 
putea rezista gândului de a mai face o răutate, aşa încât îl chemă 
pe A Jin şi-i spuse: 

— Azi, în a şasea zi a celei de-a şasea luni, eu o să mă duc la 
ceruri, iar acolo am să mă fac un cal celest care o să vină pe 
pământ să vă mănânce recolta, pentru ca A Yu să nu se poată 
bucura de tron! În fiecare an, în această zi, tu să iei câteva steaguri, 
să le mânjeşti cu sânge de găină sau de porc şi să le înfigi în 
ogoarele tale, pentru ca eu să le cunosc şi să nu mănânc recolta de 
pe ele. 

Şi, zicând acestea, luă o funie şi-şi puse capăt zilelor. 

Întors la palat, A Yu îl ajută din toate puterile pe A Jin să 
cârmuiască ţara, făcând tot ce-i stătea în putinţă ca să pună ordine 
în împărăție. Poporul ducea o viaţă fericită. Însă trecu anul şi un 
cal celest cobori pe pământ şi se apucă să mănânce recoltele 
oamenilor. A Jin le spuse tuturor ceea ce-i spusese mama lui, şi de 
atunci oamenii începură să înfigă în ogoarele lor steaguri mânjite 
cu sânge pentru a-şi ocroti recoltele. 


LEGENDA MUNTELUI FENIXULUI 


cum multă vreme, în partea de miazăzi era un Munte al 


Fenixului care avea gât, aripi şi o coadă foarte frumoasă. Când te 
uitai la el, părea un fenix care stătea pe cuibar. De jur împrejur, 
muntele avea trei sute şaizeci de li şi era înalt de trei sute şaizeci 
de picioare. Şi în acest munte era o groapă mare în care se 
cuibărise un fenix din aur foarte frumos. Fenixul era neobosit, în 
fiecare zi îşi lua zborul fie înspre apus, fie înspre răsărit, iar pe 
unde zărea vreo piatră prețioasă o lua în cioc şi o aducea în 
groapă. Şi astfel, comorile care umpleau groapa fenixului luminau 
de-ţi luau ochii. 

Într-o zi, fenixul înghiţi o agată albă şi timp de trei zile nu mai 
fu în stare să se ridice la cer, nu putea decât să stea cuibărit, când, 
minune mare, în a patra zi făcu un ou de argint. Oul era mare, să 
tot fi avut vreo zece litre, era alb ca zăpada şi împrăştia raze de 
lumină ce semănau cu razele soarelui la răsărit şi-ţi înţepau ochii. 
Oul umplea întreaga groapă cu o lumină argintie puternică, de nici 
fiarele din pădure nu mai aveau curaj să se apropie. 

Vreme de treizeci de zile, oul fu spălat de roua dimineţii şi uscat 
de razele soarelui, până când, încetul cu încetul, începu să se 
rostogolească de unul singur. Se rostogoli el o vreme, iar la ora 
prânzului se auzi un tunet puternic ce cutremură munţii şi zgudui 
pământul. Oul se crăpase, iar din el a ieşit un copil dolofan. 

Era o minune de copil: ochii semănau cu două boabe de rouă 
căzute dimineaţa devreme pe o frunză de lotus, mâinile grăsuţe 
erau ca doi lăstari de bambus de jad, buzele îi erau la fel de roşii ca 
un bujor abia înflorit, iar corpul său răspândea un miros plăcut 


nemaiîntâlnit. 

Când păsările simţiră parfumul copilului se adunară din toate 
colţurile cerului, iar când îl văzură îl îndrăgiră până peste poate şi 
au început să se bată între ele care să-l crească. Una dădea, alta 
lovea, nimeni nu se lăsa mai prejos, aşa că în cele din urmă 
hotărâră să-l crească împreună. Şi îi dădură un nume - A Lang. 

Păsările aveau foarte mare grijă de A Lang, aducându-i miere şi 
fructe de mâncare. Când se făcea frig, îl înconjurau şi îi ţineau de 
cald, ba chiar îşi smulseră penele ca să-i facă din ele haine. A Lang 
creştea pe zi ce trecea şi, cum de la o vreme nu mai avea loc să stea 
în groapă, păsările îi construiră un cuib pe care îl căptuşiră cu 
bumbac sălbatic, iar deasupra îi făcură un acoperiş din trestie care 
să-i ţină de cald. 

Când veni şi vremea ca A Lang să deprindă cele necesare vieţii, 
păsările se întrecură care să-l înveţe câte şi mai câte. Cocorul îi 
spuse: 

— A Lang, eu ştiu cel mai bine să păşesc, aşa că am să te învăţ 
să mergi! 

Şi doar ce-l învăţă o zi, două, că A Lang şi începu să meargă 
foarte stăpân pe sine, iar apoi să alerge, de ziceai că era o pală de 
vânt. 

Papagalul îi spuse: 

— A Lang, când e vorba de cântec, nimeni nu mă întrece. Am să 
te învăţ să cânţi! 

Nu trecură nici trei zile, că A Lang învățase deja să cânte. 
Cântecul său oprea păsările din zbor, risipea norii de pe cer şi 
aduna în jurul lui fiarele din pădure, care se puneau pe dansat. 

— A Lang, spuse şi fazanul, eu am să te învăţ să te caţări pe 
munte, că la asta sunt maestru! 

A Lang învăţă să se caţăre în câteva zile. Urca nouăzeci şi nouă 
de piscuri fără să-şi piardă suflarea şi trecea nouăzeci şi nouă de 
munţi fără să aibă nevoie de odihnă. 

Egreta îi spuse: 

— A Lang, eu am să te învăţ să vâsleşti, că la asta sunt cea mai 
bună! 


Şi tot aşa a venit şi ziua în care A Lang crescu mare şi înalt şi 
era îndeajuns de îndemânatic pentru a-şi câştiga singur traiul. 

Într-una din zile, A Lang ajunse pe Muntele Marelui Dragon, de 
unde putea vedea soarele răsărind din Marea de Est şi apunând în 
Marea de Vest. Urcă apoi până-n vârful muntelui, iar când se uită 
în jur văzu cerul unindu-se cu marea, minunându-se cât de mare şi 
de frumoasă era lumea! Dintr-odată simţi un miros greţos şi greu. 
Căutând să vadă de unde venea mirosul, găsi o peşteră foarte 
întunecată, căreia nu i se vedea capătul, dar pe fundul căreia 
păreau să fie trei lucruri strălucitoare. A Lang se gândi: „Pe cer 
sunt stelele care strălucesc, pe pământ sunt lumini care-ţi iau ochii 
- ce poate să mai fie şi pe fundul peşterii, de străluceşte în felul 
ăsta?”. Adună o mână de curmeie de viţă, le legă cap la cap până 
făcu o frânghie lungă de treizeci şi şase de picioare şi se cobori pe 
ea în peşteră. 

Ajuns pe fundul peşterii, i se păru că vede, undeva în faţa lui, 
un copac mare căzut la pământ care bloca drumul, dar când se 
uită mai bine îşi dădu seama că era de fapt un ditamai şarpele, 
care dormea. Trezit însă de zgomotul paşilor lui A Lang, şarpele 
căscă o gură mare cât peştera, deschise ochii ce semănau cu două 
mingi de foc şi-şi dezveli dinţii ascuţiţi ca pumnalele. Apoi, 
ridicându-şi corpul acoperit cu solzi ca nişte zale de fier, ţâşni 
înspre A Lang. Acesta însă, având privirea ageră şi mâna iute, se 
feri din calea şarpelui şi, punând mâna pe un bolovan, îl izbi pe 
şarpe drept în moalele capului. Nu se auzi decât un şuierat; şarpele 
se răsuci şi se aruncă din nou înspre A Lang. Dar nici acesta nu se 
lăsă mai prejos — cu o mână apucă şarpele de cap, iar cu cealaltă îi 
dădu trei sute şaizeci de pumni, până-i ieşi şarpelui sângele pe nas 
şi pe gură, rămânând fără suflare. 

A Lang trase leşul şarpelui la o parte şi merse mai adânc în 
peşteră. După ce se învârti puţin prin beznă, dădu în cele din urmă 
de cele trei lucruri strălucitoare: o sabie ascuţită, un topor de oţel 
şi o sapă strălucitoare. Bucuros, luă cu sine cele trei lucruri şi nu le 
mai lăsă din mână. Când să iasă, auzi din străfundurile peşterii 
nechezatul unui cal. „Ce să caute un cal într-un astfel de loc?”, se 


minună A Lang. Dar după ce căută bine dădu peste un cal mare cu 
coama galbenă, legat de o coloană de piatră cu lanţuri de fier. Când 
îl văzu pe A Lang, calul îşi înălţă capul, se ridică pe picioarele din 
spate şi începu să necheze cât îl ţineau puterile. Cuprins de milă, A 
Lang îi spuse: 

— Calule, căluţule, cine a avut inima să te părăsească aici, 
lăsându-te să zaci de unul singur? 

Auzind vorbele flăcăului, calul începu să-şi fluture coada, se 
lăsă în genunchi pe picioarele din faţă, ochii i se umplură de 
lacrimi şi dintr-odată spuse cu voce omenească: 

— Voinic bun la inimă, stăpânul meu era al doilea fiu al regelui- 
dragon. Prinţul a venit călare aici ca să caute ierburi fermecate, 
dar l-a omorât şarpele într-o clipă de nebăgare de seamă. Apoi i-a 
mai furat şi cele trei comori! 

A Lang puse mâna pe sabie, tăie lanţurile de fier şi, slobozindu- 
l, îi spuse: 

— Am răzbunat eu răul făcut stăpânului tău. De azi încolo, mai 
bine stai cu mine. 

Apoi se sui în spatele calului, care-şi luă zborul cu un nechezat 
şi-l scoase afară din peşteră. Călare pe cal, A Lang trecu peste 
nouăzeci şi nouă de munţi şi nouăzeci şi nouă de ape, până ajunse 
la Muntele Spinării Tigrului. La poalele muntelui era un lac cu o 
apă atât de limpede, încât i se putea zări fundul, iar pe malul 
lacului creşteau flori de toate culorile. A Lang se opri să ia o gură 
de apă, dar când se aplecă să bea văzu cum apa lacului se 
unduieşte, lăsând să se vadă pe fundul acestuia o fată frumoasă. A 
Lang crezu că nu vede bine şi continuă să bea apă, fără să o bage 
în seamă; dar la a treia înghiţitură lacul se învolbură şi, dintr- 
odată, apele se desfăcură şi dinlăuntrul lor ieşi fata cea frumoasă. 
Când aceasta păşi afară din lac, florile îşi ascunseră feţele în 
spatele frunzelor, pentru că nimeni nu mai văzuse vreodată o fată 
atât de frumoasă. A Lang rămase împietrit pe malul lacului când o 
văzu îmbrăcată în straie de culoarea piersicii, parcă plutind, ca o 
boare de vânt. 

Fata se opri în faţa lui A Lang şi, fără să scoată o vorbă, îi surâse 


sfioasă. A Lang nu se putu stăpâni şi o întrebă, uitându-se uluit la 
ea: 

— Fată frumoasă, de unde vii şi cine eşti? 

— Vin din Palatul de Cleştar, din Marea de Est, şi sunt a treia 
fiică a regelui-dragon, iar numele meu este Yuanlian, „Lotusul cel 
frumos”, îi răspunse fata. 

— Şi cum de-ai venit din Palatul de Cleştar, din Marea de Est, 
tocmai aici, pe Muntele Spinării Tigrului? 

— Lacul acesta este legat de Marea de Est - am venit pe apă. 

— Şi ce te-a adus aici? 

— Când ai omorât şarpele, ai răzbunat şi moartea fratelui meu, 
aşa încât tata şi mama m-au trimis să-ţi mulţumesc şi să rămân cu 
tine, îi răspunse fata. 

Auzind acestea, A Lang îi zise: 

— Yuanlian, eu sunt un om sărac şi singur. Ziua alerg după 
vânat, acasă nu am nici părinţi, nici fraţi, nici surori de care să am 
grijă. Nu te temi că o să ai o viaţă prea grea dacă rămâi cu mine? 

— În sărăcie te-ai născut şi în sărăcie ai crescut. Eu tocmai pe 
acest A Lang care ştie să îndure greul şi nu se teme de muncă îl 
iubesc, îi spuse fata plecându-şi privirea. 

Soarele apuse uşor după munte şi cerul se acoperi cu norii de 
seară. A Lang culese câteva flori proaspete pe care le prinse în 
părul lui Yuanlian, după care se suiră împreună în spatele calului 
năzdrăvan şi se întoarseră pe Muntele Fenixului. Abia apucară să 
pună piciorul în uşa casei, că sute de păsări veniră în zbor cu fel şi 
fel de daruri: curmale dulci, piersici aromate, camelii sălbatice şi 
câte alte feluri de fructe şi flori, de le umplură coliba. Albinele le 
făceau miere, fluturii le făceau turtiţe, papagalii le cântau din 
flaut, iar sturzii dansau pe bătăi de tobă. Era totul atât de plin de 
viaţă! Până şi licuricii veniseră şi se aşezaseră în jurul colibei, 
luminând-o. 

Păsările le pregătiră cu mare fast ceremonia de nuntă, iar după 
nuntă cei doi soţi trăiră fericiţi, iubindu-se mult unul pe celălalt. 
Când A Lang se ducea să aducă apă, Yuanlian stătea acasă şi cosea, 
iar când A Lang ieşea la vânătoare, Yuanlian îi făcea de mâncare. 


După o lună, Yuanlian căzu grea, iar după alte zece luni, într-o zi 
când A Lang tocmai plecase la vânătoare, Yuanlian simţi o durere 
cruntă în pântece. Dintr-odată vremea se schimbă şi se porni 
furtuna, iar când răsună primul tunet, Yuanlian dădu naştere unui 
copil mic şi dolofan. Apoi ploaia conteni, vântul încetă şi tunetele 
se opriră. Când A Lang se întoarse acasă cărând vânatul în spate, 
Yuanlian îi ieşi în întâmpinare cu copilaşul în braţe şi-i spuse: 

— Uite-l, tată, pe fiul tău! Dă-i repede un nume! 

— Când s-a născut, întregul cer răsuna de sunete ca de clopot — 
atunci să-l cheme Zhong, „Clopot”, spuse A Lang cu gura până la 
urechi. 

Copacii înverziră şi îngălbeniră, anii trecură unul după altul şi 
copilaşul crescu şi se făcu un tânăr puternic şi frumos. Când îi veni 
vremea de însurătoare, A Lang se frământa zi şi noapte cum şi ce 
să facă, pentru că pe Muntele Fenixului, atât de întins cât era el, nu 
trăiau decât A Lang şi familia lui. Şi atunci, pe cine să caute să-i fie 
nevastă lui Zhong? Dar dacă A Lang şi Yuanlian se tot frământau, 
Zhong trăia în fiecare zi fără nicio grijă - când era de semănat 
ogorul se ducea la semănat şi când era de mers la vânătoare se 
ducea la vânătoare. 

Într-una din zile, Yuanlian îi spuse lui A Lang: 

— M-am tot gândit ce să facem cu Zhong, dar de fapt nu trebuie 
să ne îngrijorăm prea tare. Mai am trei nepoate şi mâine am să mă 
întorc acasă să vedem cum stă treaba. 

A doua zi, Yuanlian se întoarse acasă — şi nici nu ajunse bine la 
palatul regelui-dragon, că şi puse la cale căsătoria lui Zhong, 
luând-o cu ea pe cea mai frumoasă dintre nepoatele sale, să-i fie 
noră. Nunta lui Zhong fu sărbătorită cu mare fast şi toate păsările 
şi fiarele veniră să le ureze fericire, şi se veseliră trei zile şi trei 
nopţi. 

Uite aşa trecu vremea, se scurseră zeci de ani, iar Muntele 
Fenixului se schimbase mult. Acum pe el locuiau oameni: A Lang, 
împreună cu fiii şi nepoţii săi, desţeleniseră o mie nouă sute 
nouăzeci şi nouă de mu1 de pământ, cultivaseră un ogor de o mie 
nouă sute nouăzeci şi nouă de mu şi crescuseră o mie nouă sute 


nouăzeci şi nouă de capete de vite şi o mie nouă sute nouăzeci şi 
nouă de oi. Muntele Fenixului se transformase în Muntele de Aur 
şi Valea de Argint, unde A Lang şi familia sa trăiau foarte fericiţi. 
Muntele devenise un loc tare prețuit, cu apă şi privelişti minunate, 
cu recolte şi turme bogate, unde fiecare colţişor părea a fi de aur. 
Nu degeaba i se dusese vestea de loc bogat! 

Şi cum vorba din vorbă se duce, nu trecu mult şi faima locului 
ajunse la urechile magistratului care cârmuia judeţul. Când auzi 
de acest loc, magistratului nu-i veni să creadă că la el în judeţ era 
aşa ceva -— şi inima i se umplu de lăcomie. Aşa că puse peste tot 
prin judeţ o înştiinţare în care spunea: „Toţi oamenii de pe 
Muntele Fenixului trebuie să plătească fără întârziere dările pe 
pământ. Cei care se vor împotrivi vor fi trataţi fără milă”. 

Când înştiinţarea fu lipită şi pe Muntele Fenixului, A Lang se 
duse să o citească, după care le spuse celor de acasă să îi trimită 
magistratului o sută de oi ca să nu le facă necazuri. Magistratul, 
însă, se uită la ele şi i se părură prea puţine. A Lang îi mai dădu o 
sută de vite, dar magistratul dădu din cap - tot nu i se părea de 
ajuns. Pământul fusese însă desţelenit de A Lang şi de familia lui şi 
tot ei îl cultivaseră şi avuseseră grijă zi şi noapte de vite şi de oi. 
Casele de pe munte fuseseră construite cu mâinile lor, cărămidă cu 
cărămidă. Ce drept avea magistratul să vină şi să ceară una, alta? A 
Lang se hotări să nu mai plătească nicio taxă. 

Magistratul cel lacom nu se lăsă cu una, cu două - numai când 
se gândea la bani, ochii îi sclipeau de dorinţă, iar când se uita la 
vite şi la oi, invidia îi rodea inima. Trimise o ceată de oameni 
călare să se ducă pe Muntele Fenixului şi să ia de acolo toate 
grânele. Când călăreţii ajunseră la poalele muntelui, pe munte 
răsunau deja bătăile de tobă şi de gong, iar când aceştia ajunseră 
la jumătatea drumului, focurile de pe munte se înălțau până 
aproape de cer. Când călăreţii ajunseră în vârf, A Lang era deja 
călare pe calul fermecat şi ţinea în mână sabia ascuţită. Lovind 
uşor calul cu cravaşa, acesta îşi luă avânt şi se ridică la cer, iar A 
Lang îi nimici pe cei trimişi de magistrat: curgeau râuri de sânge şi 
aceştia nu mai ştiau unde să fugă. Yuanlian intră şi ea în Heleşteul 


Dragonului şi învolbură apele, care ieşiră imediat din matcă, 
înecându-i pe fugari. 

De atunci încolo niciun magistrat nu mai îndrăzni să vină pe 
Muntele Fenixului, iar A Lang duse o viaţă fericită şi lipsită de griji 
alături de familia sa. Muntele era din ce în ce mai frumos, acoperit 
de flori proaspete şi recolte bogate, unde oile semănau cu norii 
albi de pe cer, iar pomii încărcaţi de fructe păreau o pătură verde. 
Şi aşa este şi în zilele noastre. 


1. Un mu este egal cu 0,06 hectare (n.tr.). 


CÂNELE CREDINOOS 


fost odată un vânător care îşi iubea foarte mult câinele, iar 


acesta, la rândul lui, îşi ajuta stăpânul în toate cele şi nu o dată îl 
scăpase cu viaţă din primejdii de moarte. Şi astfel, legătura dintre 
cei doi devenise mai apropiată decât între fraţi şi mai loială decât 
între prieteni. 

Vânătorul acesta era însurat cu o femeie vicleană şi năzuroasă 
care scornea tot soiul de tertipuri ca să-l căznească. Într-o bună zi, 
nevasta îi spuse vânătorului: 

— Vai de mine, toată ziua mă faci să mestec carne de vânat 
plină de oase! M-am săturat de ea până peste cap! De azi înainte 
să-mi aduci să mănânc numai vânat fără oase. 

— Dar unde vrei să găsesc eu aşa vânat, că în lumea asta nu se 
află vânat fără oase, zise vânătorul supărat. 

— Ce-mi pasă mie! Asta vreau eu să mănânc, iar dacă un astfel 
de vânat trăieşte în ceruri, să te duci în ceruri după el să mi-l 
aduci, îi răspunse nevasta supărată foc, de dogorea mai ceva ca 
focul din vatră. 

Ce putea să facă bietul vânător? Nu avu încotro, aşa că merse să 
se sfătuiască cu câinele. După ce se gândi o vreme, câinele îi spuse: 

— Singura fiară fără oase este cea care trăieşte în cer şi se 
hrăneşte cu soarele şi luna. 

— Ce bine, spuse vânătorul bucuros. Să mergem să o vânăm. 

— E foarte fioroasă şi se zice că are nouă capete şi o mie de 
ochi. Gândeşte-te că mănâncă soarele şi luna! Crezi că-i e frică de 
ceva? îi spuse câinele trist vânătorului. 

— Dar tu ştii prea bine că e mai greu să-i fac faţă nevesti-mii 


decât fiarei cerului, îi răspunse vânătorul neputincios. 

— Fie, zise câinele, care ţinea foarte mult la stăpânul lui, dacă 
tu ai curaj să o ocheşti cu arcul, eu pot cobori fiara jos din cer. 

— Am curaj, spuse vânătorul plin de încredere. 

Câinele urlă o dată prelung, apoi făcu un salt şi, cât ai clipi, 
dispăru în văzduhul cel invizibil. Vânătorul îl aşteptă cu răbdare 
pe pământ şi, nu peste mult timp, dintre nori se auzi lătratul 
câinelui, iar apoi se ivi o fiară cerească uriaşă fugărită de câine. 
Vânătorul îşi ridică privirea şi văzu fiara repezindu-se spre el cu 
gurile larg deschise, să-l înghită dintr-o îmbucătură şi alta nu. 
Fiara urla asurzitor din toate cele nouă guri, iar cei o mie de ochi 
aruncau flăcări, orbindu-l pe vânător. Acesta apucă să pună o 
săgeată în arc, dar până să tragă, fiara făcu cale întoarsă şi dispăru 
înapoi în cer. 

Ce era de făcut? Vânătorul, care nu găsise vânat fără oase, se 
întoarse acasă tare deznădăjduit. Îi spuse nevestei totul de-a fir a 
păr, dar aceasta nu numai că nu îl iertă, dar se înfurie şi mai tare — 
şi, înfigându-şi degetul în nasul vânătorului, începu să îl ocărască: 

— Nu te pricepi la nimic! Şi chiar dacă scorneai o poveste mai 
bună tot nu m-ai fi dus de nas. Dacă nici mâine nu-mi aduci vânat 
fără oase, să faci bine să te urci în vârful turnului de acolo şi să-ţi 
dai drumul jos. Să te rostogoleşti până nu te-oi mai vedea cu ochii 
şi nu te-oi mai auzi cu urechile şi să nu te mai întorci cât vei trăi! 

Ocărât de nu mai ştia ce să facă, vânătorul îşi rugă din nou 
câinele să-l ajute. Oftând, acesta îi spuse: 

— Dacă nici de data asta n-ai să-l omori, o să mă mănânce. 

Dar când văzu că stăpânul său nu avea nici gând să renunţe, 
câinele urlă o dată prelung şi dispăru din nou în văzduhul 
invizibil, iar nu după multă vreme fiara cerească apăru din nou 
gonită de după nori. Câinele lătra plin de avânt şi muşca furios din 
toate puterile sale, până aduse fiara chiar în faţa vânătorului. 
Acesta, nemaiîndrăznind să zăbovească, scoase repede o săgeată şi 
trase — dar, de emoție, nu reuşi să lovească fiara. Mai trase o 
săgeată, dar tot nu o nimeri. Când se pregătea să o tragă pe a treia, 
fiara scoase un urlet straniu ce făcu să se prăbuşească nouă munţi 


mari şi îl cutremură atât de tare pe vânător, încât acesta nu mai 
putu face nicio mişcare - ba, mai mult, căzu imediat la pământ 
leşinat. După ce se trezi, văzu că fiara dispăruse, la fel şi câinele, 
iar peste tot în jurul lui era o linişte ca de mormânt. Vânătorul se 
ridică încet şi începu să-şi caute câinele; dar oricât îl căută, nu fu 
chip să-l găsească. Doar într-un loc îndepărtat găsi o gheară de 
câine şi câteva smocuri de păr. 

Cât de trist era vânătorul pentru că-şi pierduse câinele cel iubit! 
Din clipa aceea încetă să mai cânte, să mai danseze sau să mai iasă 
la vânătoare - nu făcea decât să stea la marginea vetrei ca un 
butuc de lemn, ţinând în mână gheara şi cele câteva smocuri de 
păr şi oftând neîncetat: 

— Iartă-mă, câinele meu cel drag, întoarce-te la mine! Întoarce- 
te repede, câine drag! 

Aşa trecură primele zece zile pline de durere, vânătorul slăbi, 
părul începu să-i albească, dar câinele tot nu se întoarse. După 
douăzeci de zile, vânătorul era atât de trist, că nu mai putea înghiţi 
niciun bob de orez şi faţa îi era brăzdată de durere. Părul îi albise 
de tot, lacrimile îi curgeau necontenit pe faţă, dar câinele tot nu se 
întoarse. După ce trecură treizeci de zile, vânătorul trăgea deja să 
moară, când dintr-odată se auzi de afară un lătrat. Era lătratul 
câinelui său, pe care nu îl putea uita nici mort. 

Vânătorul ieşi din odaie, dar nu văzu nimic. Se întoarse înapoi 
pe marginea vetrei, luă din nou în mână gheara şi smocurile de 
păr şi, fără să-şi dea seama, lacrimile începură să-i cadă pe ele. Din 
nou se auziră afară lătrături, iar vânătorul ieşi şi căută peste tot, 
prin toate colţurile, dar nu găsi nici urmă de câine. Îndurerat, 
începu să strige: 

— Câine, prietene, unde eşti? De ce nu te pot vedea? 

De data aceasta auzi vocea câinelui, dar tot nu-l putu vedea. 

— Stăpâne, îi spuse câinele, nu mă poţi vedea pentru că trupul 
meu a fost mâncat de fiara cerească — doar sufletul mi-a scăpat, să 
se întoarcă lângă tine. 

Plin de remuşcări, vânătorul se apucă de păr şi începu să se dea 
cu capul, cât îl ţineau puterile, de stâlpul din mijlocul casei, 


plângând în hohote. 

— Stăpâne, părerile de rău nu-şi mai au rostul, îi zise câinele. 
Nu mai am trup, dar sufletul meu te poate ajuta la vânătoare. Când 
ai să urci pe munte, am să pot să opresc stâncile să se prăvălească 
peste tine, iar când ai să treci apele, am să le pot împiedica să te 
ducă la vale. Când o să mergi la vânătoare, am să-ţi arăt pe unde 
sunt urmele fiarelor, am să gonesc maimuţele din copaci şi am să- 
ți scot mistreţii în cale. 

Şi de atunci, câinele deveni spiritul protector al vânătorului. 


FATA ÎNGROPATĂ PE LUNĂ 


ntr-unul din satele minorităţii zhuangi trăia o fată frumoasă pe 


nume Dawang. Dawang era atât de îndemânatică, încât florile şi 
păsările brodate de ea păreau vii şi nimic altceva. 

Într-o zi, în timp ce broda o vrabie şi mai avea să-i facă doar un 
ochi, Dawang se înţepă din neatenţie în vârful degetului mic şi o 
picătură de sânge căzu chiar pe locul unde trebuia să brodeze 
ochiul păsării. Dintr-odată, minune mare, ochii păsării începură să 
se rotească. La început, fata crezu că nu vede bine şi se şterse la 
ochi cu mâneca, dar când se mai uită o dată, ochii aceia rotunzi 
aveau deja în ei vinişoare de sânge şi pleoapele începură să se 
închidă şi să se deschidă! Nu trecu multă vreme, că vrabia îşi 
întinse aripile pe pânza brodată şi îşi luă zborul. 

Când văzu toate acestea, Dawang se simţi puţin supărată, 
pentru că se gândea că mai bine ar fi fost să prindă vrabia şi să o 
crească, să aibă şi ea pe cineva care să-i ţină de urât, că tare se 
simţea singură stând acasă şi nefăcând altceva decât să brodeze. 

De atunci încolo, de fiecare dată când se punea să brodeze, lui 
Dawang i se părea tot timpul că vrabia cu ochi roşii ciripea în faţa 
ferestrei — dar, când se ducea la fereastră, nu vedea nimic. Într-o zi, 
în timp ce broda un buchet de flori mari şi roşii, auzi din nou 
vrabia ciripind afară, iar când se duse degrabă să se uite, vrabia 
începu să se joace de-a v-aţi ascunselea. Când Dawang dădea să o 
prindă în mână, vrabia sărea în copac; când lua o pietricică şi 
arunca după ea, vrabia se strecura printre frunze. Şi tot aşa, 
Dawang nici nu-şi dădu seama când ajunse lângă zidul grădinii şi 
văzu vrabia întinzându-şi aripile şi zburând peste zid. 


Ce păcat, se gândi fata, care, dând să se întoarcă în casă, auzi de 
peste zidul înalt tânguitul păsării. Apoi, pleosc, ceva îi căzu drept la 
picioare. Când se uită mai bine, văzu că era chiar vrabia pe care 
tocmai voise să o prindă. Ridică repede pasărea şi văzu că avea o 
rană de săgeată la gât, din care îi curgea sânge. Dawang scoase 
repede o batistă albă să-i lege rana vrabiei. Atunci poarta grădinii 
fu dată la o parte şi intră un om care începu să strige la ea: 

— Cine eşti tu şi cum de îndrăzneşti să ridici vrabia străpunsă 
de săgeata domnului nostru? 

În acest timp, alţi doi oameni se apropiară în fugă. Dawang se 
uită la cei veniţi şi, dându-şi seama că erau oamenii căpeteniei din 
partea locului, înveli repede vrabia în batistă. Cei doi argaţi se 
înfipseră în faţa fetei şi o întrebară: 

— Ce ai în batistă? Nu cumva e o vrabie? 

Fata se îngrijoră şi răspunse cu jumătate de gură: 

— Nu... nu-i... nimic, răspunse ea ascunzând batista la spate. 

Vrabia suferea probabil foarte mult, pentru că începu să se 
zbată în batistă. Mişcările vrabiei nu scăpară ochilor ageri ai unuia 
dintre argaţi, care spuse: 

— Dacă nu-i nimic, cum se face că batista se mişcă? zise el 
smulgându-i fetei batista din mână. 

Tocmai atunci, căpetenia locului intră în curte şi întrebă: 

— Mi-aţi găsit vrabia? 

Argatul se lăsă imediat în genunchi şi îi întinse căpeteniei 
batista pe care o ţinea respectuos cu ambele mâini. 

— A luat-o fata asta, spuse argatul. 

Căpetenia o măsură pe fată din priviri şi o văzu cum păleşte, 
începe să transpire şi să tremure uşor. Dar când desfăcu batista, 
nici urmă de vrabie — era doar o batistă albă pe care era brodată o 
vrabie. Furioasă, căpetenia îi aruncă batista în faţă argatului şi-l 
ocări zdravăn: 

— Slugă proastă, cum îndrăzneşti să-ţi baţi joc de mine? Eu 
vreau o vrabie adevărată, nu una brodată! 

Argatul ridică repede batista şi, când se uită în ea, nu văzu 
decât o vrabie brodată, dar ticălosul îi spuse căpeteniei: 


— Uitaţi-vă că urmele de sânge de pe batistă nu sunt încă uscate 
- sunt sigur ca fata a lăsat vrabia să scape. 

Dawang răsuflă uşurată când auzi vorbele argatului. Îşi luă 
batista înapoi şi, minune - când brodase ea vrabia asta? Brusc îşi 
aminti de vrabia pe care o brodase şi care îşi luase zborul după ce 
căzuse pe ea o picătură de sânge. 

— Mărite, e sângele care mi-a curs din mână când m-am înţepat 
în nişte rugi. M-am legat cu batista - de unde să ştiu că o să mi-o 
smulgă omul ăsta? 

Căpetenia, care nu avea gând curat, vru să îi facă pe plac fetei; 
îi aruncă o privire argatului, apoi îi surâse plin de viclenie tinerei. 
Dawang îşi dădu imediat seama că era ceva necurat în surâsul lui 
şi se întoarse în casă cu privirea lăsată-n pământ. 

Intrată în casă, Dawang încuie uşa şi scoase batista din 
buzunar. Văzu cum vrabia începe să prindă viaţă, îşi întinde 
aripile şi-şi ia zborul, ducându-se sus pe grinzi, unde, după ce se 
aşeză, începu să dea din cap înspre Dawang. Fata îi făcu din mână 
şi vrabia zbură şi se aşeză în faţa ei. Atunci ea îşi desfăcu 
buzunarul hainei şi vrabia se cuibări înăuntru. Dawang începu să 
o mângâie cu duioşie; îi era tare teamă că o să-şi ia din nou zborul. 

De când dăduse cu ochii de fată, căpeteniei îi încolţise un gând 
rău — cum să o înduplece să-i fie concubină, lucru de care Dawang 
nici nu voia să audă. Dar căpetenia nu se lăsă cu una, cu două şi 
continuă să o bată la cap. 

În anul acela se întâmplă să fie secetă mare şi căpetenia îi spuse 
fetei: 

— Ori te învoieşti să-mi devii concubină, ori rămâi fecioară la 
templu să te rogi pentru ploaie. 

Dar viaţa fecioarelor de la temple nu era una uşoară. Înainte de 
ceremonii, trebuiau să se purifice şi nu aveau voie să mănânce sau 
să bea apă. Dawang prefera însă să îndure toate acestea decât să 
fie concubina căpeteniei. 

Soarele părea o pătură de foc ce acoperea pământul, în vreme 
ce feciorul şi fecioara de la templu stăteau în genunchi în faţa 
altarului. Nu peste mult timp, feciorul se prăbuşi de sete şi muri pe 


loc. Fecioara, Dawang, se ruga din toată inima pentru ploaie şi nu- 
şi dorea decât să aline setea grânelor şi să aducă recolte bogate 
oamenilor. Simţi cum din inimă îi izvorăşte un firicel de apă dulce 
care îi umezeşte gâtul, ajutând-o să reziste mai departe. Noaptea, 
focul de pe altar atrase stoluri de păsări care veniră să mănânce 
din ofrande. Văzându-le atât de înfometate, Dawang nu le goni, ci 
le lăsă să ciugulească pe săturate. După păsări veniră şi animalele 
sălbatice, cărora Dawang le dădu ce mai rămăsese din ofrande. 

A doua zi, când oamenii au văzut că ofrandele dispăruseră, s-au 
dus repede să dea raportul căpeteniei. Aceasta n-a scăpat prilejul 
să o insulte pe fată spunându-le: 

— Precis le-a furat fecioara de la templu şi le-a mâncat. 

Pentru că Dawang nu voia în ruptul capului să recunoască că 
ea mâncase ofrandele, căpetenia porunci: 

— Să-i desfacem burta să vedem. Dar dacă te învoieşti să-mi fii 
concubină, putem renunţa la asta. 

Dawang îi spuse că mai bine să i se despice burta decât să-i fie 
lui concubină. Oamenii îngenuncheară şi ei în faţa căpeteniei, 
rugându-se de el să o cruţe pe fată, dar acesta nici nu voi să audă. 
După ce-i despicară burta fetei, văzură că aceasta era uscată şi 
ofilită. Căutară apoi în stomac, dar nici acolo nu găsiră nimic. 
Atunci Dawang deschise ochii şi spuse: 

— Eu, Dawang, sunt nevinovată, iar tu nu vei scăpa cu toate 
aceste răutăţi pe care le-ai pus la cale. 

Căpetenia fu cuprinsă de furie, dar într-o clipită se porni o 
furtună de nisip, urmată de un vânt puternic şi de ploaie cu 
trăsnete. După ce se potoliră stihiile, trupul neînsufleţit al fetei 
dispăruse. Când păsările văzuseră că Dawang era la fel de pură 
precum apa de izvor şi la fel de frumoasă precum florile, 
hotărâseră să o ia şi să o îngroape pe lună, pentru că pământul 
acesta murdar nu era îndeajuns de bun să o primească. 


1. Minoritatea zhuang este cel mai mare grup etnic minoritar din 
Republica Populară Chineză şi trăieşte în sudul Chinei, mai ales în 
provincia Guangxi (n.tr.). 


CUM A APARUT ECUPSA DE LUNĂ 


[ răiau odinioară doi tineri însurăţei, A Wan şi soţia lui A Si, 


care se iubeau foarte mult. Îşi făcuseră singuri o colibă din paie şi 
munceau din greu din zori şi până-n seară; şi deşi erau tare 
strâmtoraţi, duceau o viaţă liniştită şi veselă. Numai de n-ar fi fost 
magistraţii locului, care, când ţi-era lumea mai dragă, îţi trimiteau 
slujitorii la uşă cerând ori bani, ori grâne, ba le mai luau şi păsările 
din bătătură. 

Într-un an, A Wan căzu bolnav la pat şi nu se mai putu mişca, 
nu mai putu lucra pământul, nici măcar să iasă afară din casă nu 
era în stare. Viaţa lui depindea numai de A Si, ceea ce le îngreuna 
şi mai mult traiul. Acoperişul colibei se găurise, dar A Si nu putea 
să-l repare singură, aşa că ori de câte ori ploua odaia se uda de nu 
mai puteau face focul. Aşa se chinuiră cei doi soţi vreme de trei 
ani, până când, în al patrulea an, magistraţii începură să fie şi mai 
lacomi. A Si nu mai putea rămâne acasă, aşa încât plecă să caute 
ceva de lucru cu ziua, dar banii câştigaţi tot nu-i ajungeau să-şi 
plătească dările -iar de nu şi le plătea, magistraţii trimiteau slugile 
să-i înhaţe pe rău-platnici. 

Într-una din zile, slugile magistraţilor veniră iar în sat. Când 
ajunseră în gura satului, cățelul lui A Wan începu să-i latre; dar nu 
apucă să latre prea mult, că numai ce se auzi o chelălăitură şi 
cățelul fu omorât în bătaie de slugi. După acestea, A Wan şi A Si se 
sfătuiră ce să facă şi se hotărâră să plece de pe acele meleaguri. A 
Si îl luă în spate pe A Wan şi îl duse într-o peşteră de pe muntele 
din spatele casei, cu gând să coboare apoi de una singură să 
meargă la lucru şi să caute o cale pentru a răzbi. 


După ce îl duse pe A Wan în peşteră, A Si agăţă o oală deo 
creangă, o umplu cu apă şi făcu focul dedesubt. Adună apoi o 
grămăjoară de lemne uscate pe care le aşeză alături şi îi lăsă 
soţului şi mâna de grăunţe pe care le mai aveau, într-un loc la 
îndemână. După care cu greu se dădu A Si dusă din peşteră - dar 
plecă fără să scoată o vorbă, cu ochii plini de lacrimi. Când dădu să 
treacă dincolo de munte, A Si auzi glasul lui A Wan, care îi cânta: 


A Si, draga mea soţie, 
Vino înapoi la mine, 
Norii muntele-l ascund, 
Hai întoarce-te din drum, 
Mai aruncă-mi o privire! 
Ţi-am făcut o ţiteră, 

Ca să cânţi frumos acum. 


A Si era foarte îndurerată, dar nu îndrăznea să scoată o vorbă şi 
nici să-şi întoarcă privirea. Mergea înainte, pentru că numai astfel 
puteau răzbi. 

A Si nu-şi întoarse privirile, iar A Wan se uita năucit după ea. 
După ce A Si trecu dincolo de munte, norii îi acoperiră privirea lui 
A Wan şi umbra soţiei sale dispăru. Ce putea să mai facă A Wan 
decât să se târască deznădăjduit înapoi în peşteră? 

Zilele trecură una după alta, iar mâncarea pe care i-o lăsase A 
Si se termină. Împins de foame, A Wan se târi afară din peşteră să 
caute rădăcini şi scoarță de copac ca să-şi astâmpere foamea. Dar 
când ajunse în gura peşterii, dădu peste un şarpe mare şi gros care 
dădea să intre înăuntru. Speriat, puse repede mâna pe un pietroi 
şi-i sparse şarpelui capul, omorându-l. Imediat apăru un alt şarpe, 
care, când îl văzu pe cel mort, se sui într-un copac din care rupse 
cu gura câteva frunze, cu care şterse corpul şarpelui mort. Nu 
după mult timp, şarpele mort îşi reveni la viaţă, iar cei doi şerpi 
plecară împreună. 

A Wan tare se mai minună de cele văzute şi, luându-se după 
şarpe, ridică frunzele de jos, ştergându-şi cu ele picioarele. Imediat 


simţi cum picioarele i se încălzesc, fiindu-i din ce în ce mai bine. 
Continuă să se frece cu frunzele acelea până când începu să-şi 
simtă şi mai bine picioarele. Apoi, sprijinindu-se de copac, mai 
culese câteva frunze şi se frecă cu ele nu numai pe picioare, ci şi 
peste şale, apoi pe tot corpul. 

A doua zi, când se trezi, văzu că deja se putea ridica în picioare. 
Păşi afară din peşteră, se urcă în copac şi culese câteva din fructele 
acestuia, pe care le mâncă imediat, după care continuă să se frece 
cu frunzele. După câteva zile se vindecase şi devenise un bărbat 
zdravăn şi sănătos. 

Cât de bucuros era A Wan! Acum putea să muncească şi să fie 
din nou împreună cu A Si. Când dădu să plece de pe munte, se 
gândi să ia cu el fructe şi frunze din copacul acela - căci dacă-l 
vindecaseră pe el, cine ştie, poate şi alţii reuşeau să se vindece cu 
ajutorul lor. 

De teama magistraţilor, A Wan s-a întors acasă pe furiş. Nu fu 
nevoie să se apropie prea mult de casă ca să vadă că aceasta era 
aproape dărâmată. Îl durea sufletul, dar, când se uită mai bine, îi 
păru că vede un firicel de fum înălțându-se din casă şi se gândi că 
poate se întorsese A Si. Nici nu-şi dădu seama când ajunse în colibă 
şi o văzu pe A Si întinsă pe pat. Însă A Si nu făcea nicio mişcare — 
doar gemea din când în când, de durere. A Wan se apropie de pat 
şi-i spuse uşor: 

— A Si, A Si, uite cine-a venit! 

Dar deşi A Si păru să se uite la el cu atenţie, nu-l recunoscu. 
Pasămite, în tot timpul cât A Wan stătuse pe munte, A Si făcuse tot 
felul de munci, mâncase pe apucate, suferise de foame şi de frig şi 
se îmbolnăvise rău de tot -— făcuse febră mare şi era la pat de 
câteva zile. Văzând-o atât de bolnavă, A Wan scoase repede 
fructele copacului vindecător şi i le dădu soţiei să le mănânce, apoi 
o frecă pe tot corpul cu frunzele aduse. Nu trecu mult şi, minune 
mare, A Si se ridică şi nu mică-i fu bucuria când văzu că cel care 
stătea dinaintea sa nu era altul decât A Wan, soţul ei iubit. Îl 
întrebă ce se întâmplase cu boala lui. 

— Am mâncat şi eu fructe dintr-astea şi m-am vindecat, i-a 


răspuns A Wan. De-acum putem fi iar împreună, putem munci... 

— Cum să se poată?! Nu-i cu putinţă să rămânem acasă. 
Magistraţii îşi trimit slugile în fiecare zi să te caute; şi de-or pune 
mâna pe tine, or să te bată până rămâi fără suflare. Mai bine fugi şi 
întoarce-te în peşteră. Trebuie să plec şi eu, să mă duc departe să- 
mi caut de lucru. Hai, du-te, îi spuse A Si. 

— Nu mă mai întorc în peşteră, zise A Wan râzând. Vreau să ies 
în lume, să vindec oamenii, iar toţi or să ne întâmpine cu bucurie. 
Aşteaptă-mă, iar când vom putea duce o viaţă mai bună, mă întorc 
la tine. Uite, îţi las câteva frunze, ca să nu te mai îmbolnăveşti 
niciodată. 

Şi, zicând acestea, se despărţiră din nou. 

Încărcat cu fructele şi frunzele copacului vindecător, A Wan 
începu să colinde satele şi să-i vindece pe oameni. Într-una din zile, 
la marginea unui drum dădu de un căţel care abia îşi mai trăgea 
suflarea, fiind gata să moară. A Wan luă nişte frunze, le trecu peste 
trupul căţelului, iar după ce-i dădu să mănânce şi un fruct, cățelul 
îşi reveni la viaţă. Şi uite aşa A Wan începu să colinde însoţit de 
căţel. 

Trecu el prin mai multe sate, iar la un moment dat dădu peste 
un cal care abia mai sufla, fiind mai mult mort decât viu. A Wan îl 
şterse cu frunzele, îl hrăni cu fructe până când calul se însănătoşi, 
apoi îl încălecă şi plecă mai departe. Şi cum mergea el aşa, călare 
pe cal şi cu cățelul în urma lui, ajunse într-o pădure unde văzu 
prăvălită pe potecă o cicadă de iarnă pe jumătate moartă şi cu 
măruntaiele mâncate de ciori. După ce o frecă cu o frunză, cicada 
începu să cânte şi-şi luă zborul într-un copac, vestind apropierea 
iernii. (De aceea, până şi-n zilele noastre, cicadele care vestesc 
iarna sunt foarte numeroase în pădurile de la sud de râul Nu şi 
niciuna nu are măruntaie.) 

Şi A Wan mergea din loc în loc, şi peste tot pe unde ajungea îi 
vindeca pe cei suferinzi. Ca să nu mai spunem că frunzele şi 
fructele acelui copac nu îi vindecau doar pe cei paralizaţi la pat, ci 
vindecau tot felul de beteşuguri. Lumea îl preţuia foarte mult 
pentru ceea ce făcea şi oriunde se ducea oamenii îl întâmpinau şi-l 


răsplăteau care cum putea, încât viaţa lui A Wan deveni mai bună. 
A Wan se gândea tot timpul la A Si, iar după o vreme se întoarse 
acasă la ea. 

Dar cum A Wan nu voia să rămână în jurul casei, ci-şi dorea să 
plece să-i vindece pe oameni, puse frunzele şi fructele pe care le 
mai avea într-o ladă şi, înainte să plece, o chemă pe A Si şi-i spuse: 

— Să nu care cumva să deschizi lada dimineaţa, când răsare 
soarele, sau seara, când răsare luna, că nici nu vreau să mă 
gândesc la ce se poate întâmpla! 

La început, când A Wan abia plecase de acasă, A Si nu i-a ieşit 
din cuvânt - nu deschidea lada la răsăritul soarelui sau când 
răsărea luna -, dar după o vreme deveni curioasă şi vru să ştie ce 
se putea întâmpla dacă o deschidea. Într-o dimineaţă, pe când 
soarele îşi trimitea prima rază de lumină pe fereastră, A Si nu se 
mai putu abţine şi deschise lada cu leacuri. Imediat, soarele fură 
jumătate din leacurile din ladă. (De aceea soarele nici nu 
îmbătrâneşte şi nici nu moare.) Într-o seară, pe când lumina lunii 
abia ce pătrunse în cameră, A Si mai deschise o dată lada, iar luna 
luă şi ea ce mai rămăsese din leacuri. 

Când A Wan se întoarse acasă să mai ia din leacuri, văzu, cu 
mare uimire, că în ladă nu mai rămăsese nimic. Văzând-o însă pe A 
Si atât de supărată, îi spuse: 

— Nu fi supărată - am să mă urc pe lună să iau leacurile înapoi. 

— Dar luna-i atât de sus, cum poţi să urci până acolo? îl întrebă 
A Si. 

— Pot, îi răspunse soţul. 

A Wan făcu o scară din tulpini de cânepă pe care le legă una 
câte una, apoi îşi luă cățelul în braţe şi începu să urce. Înainte de 
asta însă, o sfătui pe A Si: 

— Să uzi scara la rădăcină, să-i pui apă rece după-amiaza şi apă 
caldă seara. 

— Tu urcă liniştit, că am eu grijă s-o ud, îi spuse A Si. 

A Wan urcă şi urcă, vreme de şapte zile şi şapte nopţi, până 
ajunse aproape de lună. Mai urcă apoi cale de nouă tulpini de 
cânepă, iar când ajunse pe lună, mai înainte de toate, dădu drumul 


căţelului. Dar tocmai în ziua aceea, A Si fusese din cale afară de 
ocupată şi uitase să ude scara după-amiaza, iar după ce se lăsă 
seara o udă cu apă rece în loc de apă caldă. Scara se prăbuşi de pe 
lună şi odată cu ea căzu şi sărmanul A Wan, pierzându-şi viaţa. Şi 
uite aşa dispăru din lume şi leacul cel miraculos. 

Cât despre căţel, acesta a rămas pe lună - şi ori de câte ori îşi 
aduce aminte de stăpânul lui, mai muşcă o bucată din lună, 
făcând-o să dispară. 


BĂTRÂNUL CARE A SALVAT-O PE FIICA 
DRAGONULUI 


| ovestea spune că, în urmă cu multă vreme, lângă Muntele 


Lunii, unde trăia poporul apelori, mai era un munte de câteva ori 
mai înalt decât Muntele Lunii, numit Muntele Soarelui, iar la 
poalele acestuia locuia un bătrân cu soţia lui. Bătrânul, Gong 
Xiang, şi nevastă-sa erau cărunţi şi avuseseră un fiu şi o noră care 
se prăpădiseră căzând într-o prăpastie, pe când căutau lemne de 
foc pe munte. În urma celor doi rămăseseră doi copilaşi care abia 
înțelegeau ce era prin lumea din jurul lor şi de care bătrânii 
trebuiau să aibă grijă. Şi astfel îşi duceau ei viaţa plină de greutăţi. 

Bătrânii se trezeau de cu zori şi se culcau târziu în noapte, 
mergeau la vânătoare, la pescuit, semănau ogorul, munceau din 
greu ca să poată trăi. Nu după mult timp, pe meleagurile lor 
începură să sosească oameni care fugiseră de molime, de 
nenorociri sau războaie. La început se înțelegeau şi trăiau în pace, 
dar apoi unii s-au îmbogăţit înaintea altora şi s-au înrăit. La 
început, toţi ştiau că cei doi bătrâni nu mai puteau munci ca 
odinioară, că nepoţii erau încă mici şi că o duceau tare greu, aşa 
încât le mai duceau una sau alta, să-i ajute. Dar mai apoi, săracii ca 
săracii, bogaţii ca bogaţii, cei dintâi nu aveau cu ce să îi ajute, iar 
cei din urmă nu numai că nu voiau să o facă, ba îi mai şi 
batjocoreau ca să-i facă să plece de acolo. Dar unde să se ducă? 
Gong Xiang şi soţia lui aveau deja o vârstă înaintată; fiind mereu 
batjocoriţi de bogătaşi, le venea să urce pe munte şi să-şi dea 
drumul de acolo, să scape odată. Dar ştiau că au doi nepoți mici şi 
nu puteau să-şi pună capăt zilelor. 


Într-o seară, se porni din senin o ploaie, după care cerul se 
acoperi de nori colorați şi se aşternu un curcubeu minunat. 
Bătrânul Gong Xiang fu tare bucuros, îşi puse coşul de bambus în 
spinare şi porni pe munte să caute muguri de bambus pentru cină. 
Nici nu ajunse bine într-o trecătoare, când văzu un vultur 
înfricoşător apropiindu-se cu ceva în cioc. Bătrânul scoase un 
şuierat să-l sperie şi aruncă după el cu mugurii de bambus pe care 
îi culesese. Vulturul se sperie şi scăpă lucrul pe care-l ţinea în cioc, 
luându-şi zborul înapoi spre înaltul cerului. 

Gong Xiang se apropie repede să vadă ce scăpase vulturul din 
cioc şi, brusc, în faţă îi apăru o rază de lumină roşie care-ţi lua 
privirile. După ce lumina trecu, un nor negru pluti pe deasupra 
Muntelui Soarelui. Bătrânul se întoarse acasă, îi povesti totul 
nevestei, care se minună foarte tare, dar fără să ştie dacă toate 
acestea erau aducătoare de noroc sau de nenorociri, dacă erau 
semne bune sau rele. Şi după ce se frământară o vreme, tot nu 
găsiră vreun răspuns. 

În noaptea aceea, Gong Xiang avu un vis ce părea să-i fie trimis 
de regele-dragon. În vis, regele îi spunea bătrânului: 

— Eu sunt regele-dragon din Lacul Peştilor de Aur. Azi i-ai 
salvat viaţa fiicei mele. Mâine de dimineaţă să te îndrepţi spre 
miazăzi, iar după ce treci trei râuri şi şapte munţi ai să ajungi pe 
tărâmurile mele şi am să-ţi pot mulţumi pentru binele făcut. 

Trezit din vis, pe jumătate neîncrezător, Gong Xiang i-a povestit 
soţiei sale visul avut. A doua zi, dis-de-dimineaţă, toată familia 
plecă la drum şi făcură întocmai cum îi spusese regele-dragon. 
Merseră de şapte ori şapte zile, trecură trei ape şi şapte munţi, dar, 
când ajunseră şi se uitară de jur împrejur, nu văzură nici urmă de 
casă. Rămaseră locului şi începură să aştepte — şi aşteptară, şi 
aşteptară, dar nu se auzea nicio mişcare şi nu se zărea nici umbră 
de om. În cele din urmă, începură să le cam pară rău că veniseră, 
crezând că fuseseră păcăliţi. Dar ce era de făcut? Deja merseseră 
atâta amar de vreme, iar să se întoarcă le-ar fi luat la fel de mult; 
dar nici nu puteau să rămână aici, căci nu aveau din ce trăi. 

Când tocmai se gândeau cum era mai bine, simţiră că din 


crângul de bambuşi din faţa lor ieşea o mireasmă stranie şi văzură 
cum dintre bambuşi se ivi o fetişcană frumoasă ca o zână. Fata se 
plecă zâmbind dinaintea bătrânilor, după care le spuse: 

— În ziua aceea mă uitam vrăjită la curcubeu, când am fost 
prinsă de vulturul ăla înfricoşător. Noroc că m-aţi salvat 
dumneavoastră, aşa încât vă rog să primiţi mulţumirile mele. 

Şi zicând acestea, se plecă din nou, adânc, dinaintea bătrânului. 

Gong Xiang se grăbi să o ridice şi o întrebă unde locuieşte şi de 
ce umblă de una singură prin munţi. Fata izbucni în râs şi, fără să-i 
răspundă bătrânului, îi conduse prin crângul de bambuşi. Bătrânul 
rămase ca prostit când văzu priveliştea minunată din cealaltă 
parte: de jur împrejur erau munţi înalţi acoperiţi de pini şi 
chiparoşi verzi, iar în mijlocul lor era o câmpie plină de flori şi 
copaci. Părea o zi minunată de primăvară, în care albinele 
zumzăiau harnice, făcând miere, şi fluturii dansau în aer, zburând 
din floare în floare. Între munţi era un lac adânc, a cărui apă 
sclipea în soare. Când se apropiară, văzură că înăuntru erau o 
mulţime de stele de aur, iar crapii roşii înotau în voie. Gong Xiang 
îşi aminti de visul avut şi strigă dintr-odată: 

— Dar ăsta-i Lacul Peştilor de Aur! 

— Într-adevăr, este Lacul Peştilor de Aur. Tatăl meu m-a trimis 
dinadins pe mine să vă întâmpin. Vă rog să închideţi ochii şi să mă 
urmaţi, le spuse fata. 

Cei patru închiseră ochii şi, cât o urmară pe fată, nu auziră în 
jur decât susurul apei. După scurt timp, fata le spuse că puteau să 
deschidă ochii. Erau dinaintea unui palat întins şi foarte măreț, 
cum Gong Xiang nu-şi închipuise niciodată că ar putea exista 
undeva. Bătrânul se uită împrejur şi băgă de seamă că palatul era 
făcut numai din lemn, ceea ce i se păru ciudat; dar, când se gândi 
mai bine, îşi dădu seama că din lemn se puteau face odăi mari şi 
spaţioase -— şi se gândi să-şi facă şi el o asemenea casă, după ce se 
va întoarce înapoi pe pământ. În timp ce bătrânul se gândea la 
toate acestea, se auziră sunete de tobe şi gonguri, iar din mijlocul 
unei mulţimi de peşti, crabi şi creveţi miniştri şi generali ieşi 
regele-dragon înveşmântat într-o robă de culoare purpurie. Fata 


înaintă câţiva paşi şi spuse: 

— Tată, i-am adus. 

— Bine aţi venit — aşezaţi-vă, le spuse regele. 

Apoi i se adresă direct lui Gong Xiang: 

— Aveţi o inimă bună şi i-aţi salvat viaţa fiicei mele. V-am pofitit 
să veniţi la mine la palat şi să staţi aici câteva zile ca să vă 
mulţumesc pentru binele făcut. Câtă vreme o să fiţi aici, fiica mea 
vă va însoţi peste tot pe unde vreţi să mergeţi, iar de aveţi vreo 
dorinţă, nu ezitaţi să ne-o spuneţi, iar noi vom face tot ce putem să 
v-o îndeplinim. 

Bătrânul şi familia lui rămaseră la palat vreme de două 
săptămâni, după care îşi luară rămas-bun şi se pregătiră să se 
întoarcă în lumea oamenilor. Regele-dragon încercă în fel şi chip 
să-i facă să mai rămână, dar nu reuşi, iar Gong Xiang refuză 
politicos toate darurile pe care regele i le făcu înainte de plecare. 
Văzând că nu-l poate îndupleca nicicum, regele îi spuse: 

— Pentru că nu vrei nimic de la mine, îţi voi da ţie pământul de 
pe malul lacului. Aşază-te acolo şi nu te mai întoarce de unde ai 
venit. 

Bătrânul fu mişcat de sinceritatea regelui şi se învoi să rămână 
pe acele meleaguri. Apoi o urmară pe fata de dragon, care îi duse 
înapoi pe malul lacului. 

Lui Gong Xiang tare mult îi plăcuse palatul regelui şi îşi 
întipărise în minte felul în care erau ridicaţi stâlpii şi îmbinate 
grinzile. Ajuns pe mal, bătrânul se duse să taie copaci pe care apoi 
îi descoji, după care strânse stuf şi îşi construi o casă aşa cum 
văzuse el în palatului regelui-dragon. Ce bucuroşi fură toţi patru 
când intrară în noua casă! Cei doi soţi se puseră pe cântat cântece 
pe care nu le mai cântaseră de ani de zile, iar nepotul şi nepoata 
lor îi însoțeau în cântec şi dansau de fericire. 

Îşi aranjară şi un mic ogor pe malul lacului, unde cultivau 
grâne - şi, ciudăţenie mare, când grânele erau numai bune pentru 
cules, animalele sălbatice care veneau să le mănânce numai ce 
ajungeau la marginea ogorului, că o şi luau la fugă înapoi, de parcă 
ogorul era păzit de cineva. Bătrânii strângeau în fiecare an recolte 


bogate, pescuiau în lac şi prindeau peşti cu carne bună şi 
înmiresmată. Trăiau o viaţă îndestulată şi, cu vremea, nepotul 
deveni un tânăr înalt şi puternic, iar nepoata o fată frumoasă şi 
graţioasă. Bătrânul era sigur că toate acestea i se datorau grijii pe 
care le-o purta regele-dragon. 

Cu vremea însă, lui Gong Xiang i se făcu dor de locurile de 
baştină şi se hotărî să se întoarcă să le mai vadă o dată. Luă cu el 
un şirag de peşte uscat, câteva fructe şi plecă la drum împreună cu 
nepotul său. Când ajunseră în satul din care plecaseră, cei doi 
împărţiră peştele şi fructele celor săraci şi le povestiră toate 
întâmplările prin care trecuseră. De unde să ştie ei că vorbele lor 
ajunseră la urechile unui bogătaş care le puse imediat gând rău? 
După ce bătrânul şi nepotul său se întoarseră pe malurile Lacului 
Peştilor de Aur, bogătaşul tocmi câţiva derbedei şi-i urmăriră până 
la ei acasă. 

Locul i se păru bogătaşului ca rupt din tărâmul zeilor, iar 
munţii plini de pomi roditori şi lacul plin de peşte făceau să-i curgă 
balele de bucurie. Se hotărî să pună stăpânire pe locurile acelea, 
dar începură să se întâmple tot felul de lucruri ciudate: fructele pe 
care le culegea el deveneau amare, iar când voia să pescuiască, 
peştii fugeau şi se ascundeau de năvodul lui. Şi asta nu era totul. 
Cel mai ciudat era că, după nici două zile, pomii atinşi de el se 
uscară, iar din cauză că tulburase apa lacului, o mulţime de peşti 
muriseră otrăviţi şi acum pluteau cu burta în sus. 

Pe Gong Xiang îl durea sufletul când vedea pomii ofiliţi şi peştii 
morţi. Se duse pe malul lacului şi, luând în mâini un peşte de aur 
care stătea să moară, îi spuse, plângând amarnic: 

— Dragă peştişorule, eu am adus peste voi tot răul ăsta! 

În clipa aceea, peştele începu să se zbată şi se transformă într-o 
fată. Bătrânul o recunoscu pe fiica dragonului, care îi zise: 

— Tatăl meu spune să-ţi înalţi casa de lemn cu încă un cat şi să 
vă mutaţi cu toţii sus, pentru că vrea să ridice apele ca să-l 
pedepsească pe bogătaşul acela ticălos. 

Şi, zicând acestea, se schimbă la loc într-un peşte de aur. 

Toată familia se puse imediat pe treabă şi în câteva zile înălţară 


casa de lemn cu încă un cat. Apoi, când bogătaşul şi derbedeii care 
îl însoțeau se apropiară de malul lacului să prindă peşte, apa 
începu să bolborosească şi să crească. Cât s-a mai înspăimântat 
bogătaşul, care fugi imediat în casa bătrânului. Însă abia puse 
piciorul în prag, că apa îl ajunse din urmă. Bogătaşul se urcă în 
pat, dar apa crescu până acoperi patul. De pe pat, bogătaşul se sui 
pe masă, însă apa se ridică până acoperi şi masa. Nu mai avea 
unde să se ducă, căci deja ajungea cu capul în tavan. Iar apa crescu 
încet, şi în scurt timp îl acoperi cu totul pe bogătaşul cel lacom. 


1. Poporul apelor (sau grupul etnic shui ori sui) este unul dintre cele 56 de 
grupuri etnice din Republica Populară Chineză şi trăieşte în special în 
provincia Guizhou, din partea de sud a ţării (n.tr.). 


DE CE FUG CÂNI DUPĂ IEPURI 


C 
ând nu trebuie să iasă la muncile câmpului, bărbaților 


daur1ı le place foarte mult să-şi ia câinii şi să iasă la vânătoare de 
iepuri. De fapt, asta are legătură cu povestea grânelor. 

Cu multă vreme în urmă, câinii şi iepurii erau cei mai buni 
prieteni: mâncau împreună, locuiau la un loc şi îşi ajutau stăpânii 
să-şi facă treaba şi să vadă de casă. Pe vremea aceea, oamenii 
trăiau din vânat; doar că, vânând în fiecare zi, animalele începură 
să se împuţineze şi uneori umblau câte o zi întreagă fără să dea de 
vreunul. Oamenii fură nevoiţi să caute ierburi şi fructe sălbatice ca 
să-şi astâmpere foamea şi să-şi ducă zilele. Cu timpul, nici ierburile 
şi fructele sălbatice nu mai erau îndeajuns, aşa încât oamenii s-au 
gândit să cultive pământul. 

Dar, deşi aveau suficient pământ, oamenii nu aveau încă grâne 
pe care să le cultive, drept care i-au trimis pe câine şi pe iepure să 
ceară grânele de la Spiritul Cerului. Câinele şi iepurele s-au pornit 
veseli la drum, unul în urma celuilalt, şi au trecut împreună peste 
munţi şi ape ca doi tovarăşi de nădejde. Trecură astfel o zi, două, 
trei... de nouă ori câte nouă zile, până când cei doi ajunseră în cele 
din urmă la Spiritul Cerului. După ce şi-au spus păsul, Spiritul i-a 
întrebat: 

— Cât de mare vreţi să fie spicul grânelor, că am aici de tot 
felul? 

Şi, zicând acestea, Spiritul Cerului le arătă fel şi fel de grâne. 
Câinele şi iepurele se uitau prostiţi unul la celălalt, apoi amândoi 
la grâne. Câinele se îngrijorase atât de tare, încât începuse să dea 
din coadă, iar iepurelui i se înroşiseră ochii şi i se lungiseră 


urechile de atâta frământare. Niciunul nu fu în stare să-i răspundă 
Spiritului, care le spuse: 

— Uitaţi cum facem: întoarceţi-vă şi întrebaţi-i pe oameni ce 
vor şi abia după aceea veniţi să le luaţi. 

Câinele căzu pe gânduri: dacă se întorceau, iar apoi veneau din 
nou după grâne, când mai apucau să le cultive? Aşa că îi veni 
repede în minte ce să spună - şi, ridicându-şi coada, zise: 

— Oamenii au spus ca spicul să fie cât coada mea de mare. 

Iepurele nu a fost nicicum de acord, zicându-şi în sinea lui: 
„Oamenii nu au spus aşa ceva! Da’ ce, cu ce e coada lui mai bună 
decât a mea? Nu se poate să-l las pe hoţomanul ăsta să hotărască”. 
Drept care iepurele spuse şi el repede: 

— Câinele nu are dreptate - oamenii vor grâne cu spice mari 
cât coada mea. 

Auzindu-i, Spiritul Cerului a aruncat grânele la pământ şi a 
plecat. Când cei doi au ridicat grânele de jos, au văzut că aveau 
spicul mare cât coada iepurelui. Ce s-a mai supărat câinele, care s-a 
dus imediat să-l caute pe Spirit să-i ceară grâne cu spicul mai mare, 
dar ia Spiritul de unde nu-i. Nu mai era nimic de făcut. Câinele şi 
iepurele s-au certat şi s-au bătut tot timpul pe drumul de 
întoarcere, până au ajuns înapoi la oameni. Ajunşi acasă, câinele 
le-a spus oamenilor: 

— Eu i-am cerut Spiritului Cerului grâne cu spicul cât coada 
mea de mare, dar iepurele a ţinut morţiş să primim grâne cu spicul 
mare cât coada lui! 

— Când ne-am pornit la drum, nimeni nu ne-a spus cât de mare 
să fie spicul — de ce să fie neapărat cât coada câinelui de mare? s-a 
apărat iepurele. 

— Da cine are coada mai mare, eu sau tu? l-a întrebat câinele. 

— Dar a cui e mai frumoasă, a ta sau a mea? i-a răspuns 
iepurele. 

Câinele şi iepurele s-au certat fără-ncetare, până când, nervos 
din care-afară, câinele se repezi la iepure să-l facă bucăţi. Iepurele, 
ager din fire, se feri şi o luă la sănătoasa, urmărit îndeaproape de 
câine. Oamenii, văzându-l pe iepure atât de nesuferit, s-au alăturat 


şi ei câinelui şi au început să-l fugărească. 


1. Minoritatea daur (în chineză, dawoer) este de etnie mongolă şi trăieşte 
mai ales în partea de nord a ţării, în provincia Mongolia Interioară 
(n.tr.). 


DUSMANII DEMONILOR 


W c povesteşte că pe frumosul munte Dushuo creştea o livadă 


de piersici şi că în mijlocul acestei livezi se afla un piersic mare şi 
bătrân. Sub piersic erau două cămăruţe din piatră în care locuiau 
doi fraţi. Pe cel mare îl chema Shentu, iar pe cel mic Yulei. Cei doi 
erau cum nu se poate mai puternici — leii îşi plecau capetele când îi 
întâlneau, leoparzii se retrăgeau târându-şi picioarele, până şi 
tigrii cei fioroşi veneau de bunăvoie să-i slujească. 

La nord-est de muntele Dushuo se ridicau Crestele Bivolului 
Sălbatic, unde trăia un rege cumplit, şi el foarte puternic. 
Bizuindu-se pe forţa oamenilor săi, regele pusese stăpânire pe 
Crestele Bivolului Sălbatic, unde făcea tot felul de netrebnicii, 
făcându-le viaţa amară celor care locuiau acolo. Regele acesta era 
mai nemilos decât un şarpe şi mai veninos decât un scorpion, se 
hrănea cu inimă de om, bea sânge de om şi mult rău le făcea 
oamenilor acelor locuri. 

Auzind că pe muntele Dushuo era o livadă de piersici fermecaţi 
din ale căror fructe dacă mâncai deveneai spirit nemuritor, regele 
a început să râvnească la ele, aşa încât şi-a trimis imediat slugoii să 
meargă să le culeagă. Când au ajuns la marginea livezii, slugoii 
regelui le-au poruncit celor doi fraţi să meargă să le culeagă 
piersicile fermecate. De unde să ştie ei că lui Shentu şi Yulei nici 
prin gând nu le trecea să facă ceea ce li se ceruse — ba mai mult, cei 
doi le-au spus râzând slugoilor regelui că piersicile acelea erau 
doar pentru oamenii sărmani, nu pentru rege, după care i-au gonit 
de pe munte. 

Când a auzit cele întâmplate, regele s-a înfuriat de scotea fum 


pe nări şi pe gură; şi a pornit imediat, în fruntea a trei sute de 
oameni, înspre muntele Dushuo. Shentu şi Yulei prinseră de veste 
că regele se pregătea să-i atace şi, împreună cu tigrii care păzeau 
livada, îi ieşiră regelui în întâmpinare. Lupta a fost crâncenă, iar 
norii de praf ridicaţi în timpul încleştării au întunecat văzduhul! 
Cei doi fraţi se pregătiseră cum trebuie pentru înfruntarea cu 
regele, aşa încât, conducând în luptă o armată de tigri fioroşi, au 
făcut prăpăd printre oamenii şi caii regelui, punându-i în cele din 
urmă pe fugă. 

Dar chiar şi înfrânt, regele tot nu a uitat de planurile sale 
ticăloase. Întors pe Crestele Bivolului Sălbatic, nu mai mânca, nu 
mai bea şi abia dacă punea geană pe geană - nu se gândea decât 
cum să pună mâna pe piersicile fermecate şi cum să se răzbune. S- 
a frământat atât de mult, încât i se înmulţiseră ridurile pe frunte, 
dar în cele din urmă găsi o cale mişelească. Într-o noapte cu vânt şi 
fără lună, pe când dormeau în cămăruţele lor de piatră, cei doi 
fraţi auziră deodată zgomot pe afară şi ieşiră să vadă ce se 
întâmplă. Când acolo, ce să vadă? Dinspre nord-est se apropiau 
zeci de demoni înfiorători, cu înfăţişări care mai de care mai 
ciudate, cu feţele pământii şi dinţii lungi, cu părul roşu şi ochii 
verzi. Urlând, demonii se repeziră înspre cămăruţele din piatră. 
Lui Shentu şi lui Yulei nu le era deloc teamă de demoni. Shentu 
puse mâna pe o creangă groasă de piersic şi le ieşi în întâmpinare, 
urmat îndeaproape de Yulei, care ţinea în mâini o funie din stuf. 
Din câţiva paşi, cei doi se avântară în mijlocul cetei de demoni. 
Shentu era în faţă şi cum dobora câte un demon, Yulei venea din 
spate şi-l lega fedeleş. În scurt timp, din cele câteva zeci de demoni 
mari şi mici nu mai rămăsese unul în picioare. După ce i-au legat 
pe toţi, Shentu şi Yulei i-au dat hrană tigrilor. 

Demonii aceştia erau de fapt regele cel cumplit şi slugoii lui, 
care se deghizaseră ca să-i sperie pe cei doi fraţi şi să-i facă să-şi ia 
tălpăşiţa, ca să pună ei stăpânire pe livada de piersici. Nici prin 
gând nu le trecuse că aveau să ajungă ospăț pentru tigri. După ce 
se răspândi vestea faptelor celor doi fraţi, oamenii veniră să le 
mulţumească că i-au scăpat de aşa o pacoste. 


Apoi, când le veni rândul să plece din lumea aceasta, Shentu şi 
Yulei se suiră la cer, devenind spirite. Stăpânul Cerului ştia că cei 
doi erau tare pricepuţi la prins demoni, aşa că a hotărât să fie 
însărcinaţi cu pedepsirea demonilor - şi ori de câte ori dădeau 
peste vreunul, să-l lege şi să-l arunce la tigri. Pentru că livada de 
piersici fusese plantată de cei doi fraţi, lemnul de piersic căpătase 
şi el puterea de a alunga răul, aşa încât de atunci oamenii se 
folosesc de lemnul de piersic pentru a se proteja de răul. 


1. În mitologia chineză, Shentu şi Yulei sunt numiţi şi zeii porţii, fiind cei 
doi zei care stau de pază la porţile iadului, ca nu cumva să scape vreun 
demon şi să facă rău oamenilor. În mod tradiţional, ei erau sculptați 
din lemn de piersic (n.tr.). 


VITEAZUL ANI 


” e mult de tot, într-un cătun din munţii Ainiu locuia un tânăr 


voinic, chipeş şi bun la inimă, pe care-l chema Qini. Qini era foarte 
priceput la muncile câmpului, îşi iubea şi respecta părinţii foarte 
mult, le făcea de mâncare şi-i îngrijea în fiecare zi. 

Într-o zi, după ce Qini terminase cu muncile câmpului şi se 
îndrepta spre casă, se stârni din senin un vârtej de vânt care-i 
trecu drept prin faţa ochilor şi, dispărând, lăsă în urmă un om 
întins pe jos. Omul arăta ca vai de el, cu părul şi hainele neîngrijite, 
şi nu făcea decât să geamă de durere. 

Bun la inimă cum era, Qini îl ajută imediat să se ridice şi îl 
întrebă: 

— Străine, sunt nouăzeci şi nouă de drumuri pe pământ, dar tu 
nu ai venit pe niciunul dintre ele. Sunt nouăzeci şi nouă de râuri ce 
curg prin munţi, dar nu ai trecut prin niciunul. De unde te-a adus 
vârtejul acela de vânt? 

Străinul, cu o înfăţişare demnă de milă, îi răspunse: 

— Frate mai mare, eu sunt un tăietor de lemne. Vârtejul m-a 
luat pe sus şi n-am habar prin câte locuri am trecut şi nici nu ştiu 
unde mă aflu, dar mă simt de parcă mi-ar fi sărit din loc fiecare 
oscior. 

Spunând acestea, începu din nou să geamă de durere. Qini nu 
se îndură să-l lase acolo, aşa încât îl luă cu el acasă, îi dădu ceva de 
mâncare şi apă de băut, iar seara îi căută un locşor unde să se 
poată odihni. Noaptea, pentru că vântul rece sufla cu putere şi se 
strecura în coliba din papură, Qini s-a temut să nu-i fie frig 
străinului, aşa încât se dădu jos din pat cu gând să-i ducă ceva cu 


care să se acopere. Dar, când ajunse acolo unde ar fi trebuit să se 
odihnească străinul, ia-l de unde nu-i. Qini auzi însă nişte zgomote 
venind de dincolo de perete, iar când se apropie uşurel să vadă ce 
se întâmpla, îngheţă de spaimă! Văzu un demon cu o privire 
înfricoşătoare şi cu ochi albaştri, cu o gură mare şi căscată, plină 
de dinţi ca nişte pumnale, iar lângă demon zăceau prăvăliţi la 
pământ, fără suflare, părinţii lui. 

Qini era îngrozit şi plin de ură. Se ura pe sine pentru că nu 
fusese mai cu băgare de seamă şi-l adusese singur pe demon la el 
în casă, făcându-le astfel rău părinţilor săi. Palmele îl ardeau şi 
picioarele-l furnicau de dorinţa de răzbunare - dar cum să 
înfrunte demonul cu mâinile goale? Demonul auzi şi el zgomotele 
de dincolo de perete şi, ghicind că era Qini, se repezi afară după el. 
Qini se ascunse imediat sub o covată de lemn. Demonul îl căută 
peste tot şi, când văzu că nu dă de el, se puse să-l ocărască: 

— Flăcăiaş, astăzi am să te cruţ, dar aşteaptă până mâine, când 
am să vin să mă ospătez şi din tine! 

Ce era de făcut? Să stea pe loc însemna să-şi aştepte moartea. 
Qini se gândi că cel mai bine era ca mai întâi să fugă să-şi scape 
viaţa, iar apoi să caute să-şi răzbune părinţii. Aşadar, Qini luă 
covata în spate şi fugi pe furiş din casă înspre râu, unde-şi dădu 
drumul pe apă şi pluti vreme de trei zile şi trei nopţi şi abia după 
aceea ajunse la un mal. De îndată ce cobori din covată, Qini văzu o 
bătrână care plângea de ţi se rupea inima. 

— Mătuşică, nu mai plânge. Lacrimile dumitale s-au prelins în 
râul care curgea liniştit şi l-au tulburat până şi pe acesta. Apele au 
încetat să mai curgă la vale şi se rotesc în vârtej, îi spuse Qini. 

Bătrâna, auzind de vârtej, încetă imediat să mai plângă şi-l 
întrebă: 

— Vârtej? Unde-i un vârtej? 

Qini îi arătă vârtejul bătrânei, care fu foarte bucuroasă când 
văzu că în mijlocul apei era într-adevăr un vârtej mare. Îl luă pe 
Qini de mână şi-i spuse: 

— Ai venit, voinicule! Acum am să-ţi spun totul de-a fir a păr! 

Zâmbetul ce apăruse pe faţa bătrânei făcu imediat loc durerii. 


Ştergându-şi lacrimile, bătrâna îi povesti lui Qini ce se întâmplase. 

Cu o zi în urmă, pe la vremea prânzului, când bătrâna şi fata ei 
legau vrejurile de fasole de pe câmp, văzură un vârtej de vânt 
apropiindu-se de departe. Vârtejul dispăru imediat ce trecu prin 
faţa lor. Apoi, numai ce se pomeniră cu un tânăr care, apropiindu- 
se de bătrână, îi zise: 

— Mătuşică, să mi-o dai pe fata ta de nevastă! 

Bătrâna văzuse că tânărul era tare chipeş, dar pentru că nu ştia 
cum era la inimă, îi răspunse: 

— Aracii se pun chiar lângă vrejul de fasole, ca vrejul să se 
caţăre pe ei. Dacă vrei să rămâi lângă noi, trebuie mai întâi să văd 
ce fel de om eşti şi ce ştii să faci. Dacă te găsesc pe placul meu, am 
să mă învoiesc la ce mi-ai cerut. 

Tânărul se înfurie însă grozav de tare când auzi spusele 
bătrânei şi urlă la ea: 

— Babo, indiferent că vrei sau nu vrei, eu tot am să-ţi iau fata! 

Şi, zicând acestea, se făcu nevăzut împreună cu fata bătrânei. 

Bătrâna plânse până leşină. Şi cum era ea leşinată, îi apăru 
dinainte un om care-i spuse: 

— Mâine să te duci pe malul apei şi să aştepţi acolo un tânăr 
care-ţi va salva fata şi îţi va fi ginere. Să aştepţi să se facă un vârtej 
în mijlocul apei şi apoi să-i spui să meargă până pe marginea 
vârtejului şi să scoată din acesta sabia cu care să-i facă felul 
demonului şi să-ţi salveze fata. 

Qini a înţeles că cele petrecute erau lucrul aceluiaşi demon şi, 
sărind imediat înapoi în covată, se avântă spre vârtej. Covata 
prinse să se rotească odată cu apa şi Qini era când săltat la 
suprafaţă, când cufundat sub apă. Şi după ce fu învârtit de ameţi 
de tot, ajunse într-un final pe fundul vârtejului, unde dădu peste o 
sabie ce strălucea rece. Înarmat cu sabia fermecată, Qini plecă să-l 
caute pe demon şi să se răzbune. Înainte să pornească la drum, 
bătrâna îi spuse: 

— Copile, dacă întâlneşti o fată care are un neg negru în palma 
stângă, să ştii că aceea e fata mea. 

Apoi îşi scoase de pe mână brăţara în formă de dragon şi i-o 


dădu lui Qini: 

— Când ai să te întâlneşti cu fata mea, să-i dai brăţara asta, îi 
mai spuse ea. 

Qini merse ce merse şi într-o bună zi ajunse la un munte înalt, 
unde dădu peste demon. Demonul îl recunoscu pe flăcău şi de- 
ndată se transformă într-o fată frumoasă. Fata se apropie de Qini, 
îi dădu o scrisoare şi-i spuse: 

— Frate mai mare, du-mi scrisoarea asta acasă, rogu-te. Casa 
mea e pe cealaltă parte a muntelui, şi de le duci alor mei 
scrisoarea, n-or să-ţi rămână datori. 

Flăcăul se gândi: „Cine ştie, poate că fata bătrânei este încă 
acasă la demon - să ajung mai întâi acasă la el şi apoi oi vedea ce-i 
de făcut”. Luând scrisoarea, Qini se porni să treacă munţii, dar 
când ajunse în vârf îi era aşa de somn, încât se lăsă la umbra unui 
copac şi adormi. În vis îi apăru un bătrân care îi dădu un miriapod 
şi-i spuse să încerce să-l facă pe demon să mănânce viermele. Când 
se trezi, văzu că lângă el apăruse într-adevăr un miriapod. 

După ce trecu munţii, ajunse la o casă cu o curte mare din care 
tocmai ce ieşea o fată frumoasă. Când fata întinse mâna să ia 
scrisoarea, Qini văzu în palma ei un neg negru. Intrând în casă, 
flăcăul se gândi că fără ajutorul fetei nu-i putea veni de hac 
demonului. Îi dădu acesteia brăţara pe care o primise de la 
bătrână, şi atunci fata ştiu imediat că flăcăul venise să o salveze. 
Aşa că puseră la cale un plan. 

A doua zi, după ce demonul se întoarse acasă, vru să-l omoare 
imediat pe Qini, dar când văzu că acesta purta sabia fermecată se 
gândi că era mai bine să o pună pe fata bătrânei să o facă. Fata se 
prefăcu că încuviinţează şi-i spuse demonului: 

— Ţi-am făcut de mâncare, printre care şi nişte miriapozi fripţi 
şi bine mirositori, care precis or să-ţi placă. 

Demonul se puse să înfulece miriapozii, dar nu trecu mult şi 
începu să-l doară burta aşa de tare, încât se rostogoli la pământ de 
durere. Era din cauza miriapodului lui Qini, care înviase în burta 
demonului, iar acum se strecura peste tot, muşcând de unde 
apuca. Qini nu scăpă nici el prilejul şi, punând mâna pe sabie, îi 


făcu felul demonului. După ce-şi răzbună părinţii şi o salvă pe fata 
bătrânei, Qini se întoarse acasă, unde se însură cu fata şi trăiră 
fericiţi până la adânci bătrâneţi. 


GENERALUL CELEST SALVEAZĂ LUMEA 
OAMENILOR 


AN 


l. zi, cu multă vreme în urmă, plictisindu-se în Palatul 


Celest, Împăratul de Jad le porunci slujitorilor să deschidă porţile 
palatului ca să se uite la lumea oamenilor. Privind de sus, din 
ceruri, înspre lumea de jos, împăratul văzu munţii plini de 
verdeață, apele albastre, flori cât vedeai cu ochii, de toate culorile, 
şi auzi că de peste tot răsunau cântece de veselie şi râsete de 
bucurie. 

Împăratul de Jad privi ce privi la lumea oamenilor, apoi îşi 
suflă în mustăţi şi, holbându-şi ochii, spuse plin de mânie: 

— Eu credeam că Palatul Celest este cel mai frumos loc din 
lume. Habar nu aveam că lumea de jos este mult mai frumoasă 
decât palatul meu! 

Drept urmare, îl chemă la el pe unul dintre generalii celeşti şi îi 
dădu poruncă să se ducă degrabă şi să treacă lumea oamenilor 
prin foc. Generalul nu îndrăznea să nesocotească porunca 
împăratului, aşa încât nu avu încotro şi părăsi Palatul Celest, 
îndreptându-se spre pământ. 

Ajuns în lumea oamenilor, generalul văzu cât de diferită era 
viaţa de aici faţă de cea de la palat. Viaţa oamenilor era frumoasă, 
dar nu pentru că se bucurau de truda altora, ci pentru că munceau 
ei singuri pentru tot ce aveau. Cât de mult îi invidia generalul 
pentru o astfel de viaţă! Dar ştia prea bine că dacă nu ducea la bun 
sfârşit porunca împăratului, avea să i se taie capul. Astfel, 
generalul căzu pe gânduri, iar în cele din urmă se hotări că mai 
bine piere decât să distrugă lumea cea frumoasă. Zis şi făcut. 


Întors în cer, se înfăţişă dinaintea împăratului şi-i spuse: 

— Am dus porunca la îndeplinire şi am trecut lumea oamenilor 
prin foc şi pară. 

Mulţumit, împăratul izbucni în hohote de râs: 

— Cine este cel mai fericit? Doar eu, Împăratul de Jad. Unde 
este cel mai frumos? Numai în acest palat, care este mai presus de 
lumea oamenilor. 

După o vreme, împăratul se plictisi din nou şi-şi aminti de 
lumea trecută prin foc. Se gândi să arunce o privire la 
dărâmăturile rămase, să se mai înveselească. Însoţitorii îl 
sprijiniră până la poarta palatului, dar când o deschiseră văzură 
pământul şi mai frumos, iar pe oameni şi mai mulţumiţi. 
Împăratul se porni să tune şi să fulgere de furie: 

— Mare ţi-a fost îndrăzneala, urlă el, de parc-ai mâncat inimă 
de urs şi fiere de leopard! Ai cutezat să te împotriveşti poruncii 
mele? 

Furios, i-a trimis pe însoțitorii lui să-l ia pe general şi, fără să-l 
întrebe ce şi cum, porunci să fie scurtat de cap. 

Deşi ucis din porunca împăratului, sufletul cel bun al 
generalului nu a murit odată cu trupul. O picătură din sângele său 
a căzut pe pământ şi a fost prinsă de un călugăr budist într-o 
bucată de mătase roşie. Aşa trecură primele două zile, când, în 
noaptea celei de-a treia zile, picătura de sânge se preschimbă într- 
un copil mic care, plângând, le spuse oamenilor: 

— Mâine-seară, Împăratul de Jad cel samavolnic o să trimită un 
alt general să ardă lumea asta. Spuneţi-le repede oamenilor să 
aprindă câte o făclie în fiecare casă şi să o ţină aprinsă necontenit 
vreme de trei nopţi, pentru că numai aşa îl puteţi amăgi pe 
împărat, trecând cu bine de necazul acesta. 

Vestea merse din gură în gură până când toată lumea de pe 
pământ află că Împăratul de Jad voia să trimită pe cineva să-i 
treacă prin foc şi pară. Ascultând de cele spuse de copil, oamenii îşi 
făcură repede făclii din ace de pin pe care le aprinseră şi care 
ardeau cu flăcări puternice. Şi arse focul în lumea oamenilor 
vreme de trei nopţi, fără încetare. 


De data aceasta, împăratul venise să vadă cu propriii ochi cum 
ardea lumea - şi văzând atâta flacără peste tot, râse mulţumit. 
Apoi se întoarse în Palatul Celest să se odihnească. 


PANHU, Fill Și FIICELE SALE 


n urmă cu multă vreme, pe timpul regelui Gao Xin, s-a 


întâmplat ca regina să se îmbolnăvească dintr-odată de o boală de 
urechi care a chinuit-o vreme de trei ani. Câţi vraci nu au chemat 
regele şi regina, de peste tot din ţară, câte ierburi de leac nu au 
căutat ei, dar în zadar, nimic nu i-a putut alina durerea reginei. În 
cele din urmă însă, din urechea reginei sări un gândac de aur 
asemenea unei cicade, după care durerea încetă imediat. 

Reginei i se păru tare ciudat şi puse gândacul într-o tărtăcuţă 
(hu) pe care o acoperi cu un platou (pan). Nici prin gând nu i-a 
trecut că, după câteva zile, gândacul acesta avea să se prefacă într- 
un câine fermecat, cu corpul acoperit de o blană frumoasă şi 
strălucitoare ca mătasea. Pentru că se făcuse câine într-o tărtăcuţă 
acoperită cu un platou, îi puseră numele Panhu. Regele Gao Xin a 
îndrăgit câinele pe loc — atât de mult, încât îl lua cu el oriunde 
mergea şi nu se despărţea de el nicio clipă. 

După o vreme, unul dintre nobilii de la palat se întoarse 
împotriva regelui şi fugi de la palat, iar Gao Xin, văzându-şi ţara 
ameninţată, îşi chemă miniştrii şi le spuse: 

— Cine îmi va aduce capul trădătorului, aceluia am să i-o dau 
pe fiica mea de soţie. 

Dar miniştrii ştiau prea bine că cel care-l trădase pe rege avea 
oşti puternice, era priceput într-ale războiului şi nu prea aveau 
cum să-l învingă, aşa încât niciunul nu se arătă dornic să-şi pună 
viaţa în pericol. 

Trecură câteva zile în care regele nu văzu ca vreunul dintre 
miniştrii săi să plece la bătălie, în schimb descoperi că Panhu 


dispăruse. Regele se îngrijoră foarte tare, pentru că nimeni nu ştia 
unde plecase câinele, şi trimise oameni să-l caute prin tot locul, dar 
nimeni nu-i dădu de urmă. Panhu fugise la palatul trădătorului şi 
începuse să se gudure pe lângă acesta. Bucuros, trădătorul le spuse 
celor din jur: 

— Regele Gao Xin are zilele numărate - până şi câinele a venit 
în fugă la mine. 

Şi porunci să se facă ospăț mare, pentru sărbătorirea victoriei 
ce avea să vină. Dar, după ce bău peste măsură, trădătorul căzu 
într-un somn adânc - şi atunci Panhu se repezi la el şi, dintr-o 
singură muşcătură, îi luă capul şi fugi repede înapoi la Gao Xin. 

Regele fu foarte bucuros când îşi văzu câinele înapoi, mai ales 
că-i adusese şi capul duşmanului. Îi puse pe slujitori să-l hrănească 
cu cele mai alese bucate, dar Panhu nu făcea decât să scuture din 
cap şi nu voia să mănânce. Şedea ghemuit într-un colţ fără să 
scoată vreun sunet. Întristat, regele îl întrebă: 

— De ce nu vrei să mănânci şi de ce nu vrei să vii lângă mine? 
Nu cumva vrei să te iei cu prinţesa şi te temi că nu-mi voi ţine 
făgăduiala? Nu-i vorba că n-aş vrea să-mi ţin promisiunea, dar om 
cu câine nu se pot lua împreună! 

Atunci Panhu deschise gura şi glăsui cu voce de om: 

— Mărite rege, să nu te temi de toate astea. Pune-mă înlăuntrul 
unui clopot de aur vreme de şapte zile şi şapte nopţi şi o să devin 
om. 

Zis şi făcut; regele îl puse pe Panhu sub un clopot de aur. 

Zilele treceau una după alta, dar prinţesei, care ţinea foarte 
mult la câine, îi fu teamă că acesta avea să moară de foame sub 
clopot; aşa încât în a şasea zi, nemaiputând răbda, ridică uşor 
clopotul de aur şi-şi aruncă privirea. Dar, din nenorocire, singura 
parte a lui Panhu care nu se transformase era capul, care nici nu 
mai avea să se preschimbe în cap de om. Şi uite aşa rămase acesta 
cu corp de om şi cap de câine. 

Panhu ieşi de sub clopot, îşi puse haine noi şi Împreună cu 
prinţesa, care purta pe cap un acoperământ în formă de cap de 
câine, se înfăţişară dinaintea regelui şi se luară soţ şi soţie. După 
aceea, Panhu îşi luă soţia şi o duse într-un loc foarte îndepărtat. 

Au trăit împreună fericiţi, iar după câţiva ani au avut patru 
copii, trei băieţi şi o fată. Dar pentru că niciunul dintre aceştia nu 
aveau nume de familie, cei doi l-au rugat pe Gao Xin să le găsească 
câte unul. Regele l-a numit pe cel mare Pan (Platou), pentru că 
acesta fusese pus pe un platou şi adus în faţa regelui; pe al doilea l- 
a numit Lan (Coş), pentru că îi fusese adus într-un coş; numele 
celui de-al treilea a fost Lei (Trăsnet), pentru că se născuse pe 


furtună, iar pe fată a măritat-o într-o familie cu numele de Zhong 
(Clopot) — şi Zhong i-a rămas numele. Cu timpul, cele patru familii 
s-au tot înmulţit şi au devenit numeroase, dar toţi membrii îl 
venerează pe Panhu drept strămoşul lor comun. 


REGELE PANKU AL ETNIOLOR YAO 


W c povesteşte că, după ce câinele-dragon l-a omorât pe regele 


trădător Pan şi s-a întors cu capul acestuia în gură, salvând ţara de 
la mare primejdie, regele Gao Xin a fost foarte bucuros şi a dat un 
ospăț în cinstea câinelui, iar la ospăț l-a răsplătit pe acesta cu aur, 
argint şi alte lucruri de preţ. Dar câinele-dragon nici n-a băgat în 
seamă lucrurile de preţ - nu făcea decât să stea într-un loc şi să 
dea din coadă. Văzându-l, regina îi aminti regelui Gao Xin: 

— Când ai dat de veste în regat, ai promis că pe cel care îţi va 
aduce capul trădătorului Pan ai să-l laşi să-şi aleagă de soţie una 
din cele trei prințese. Se vede treaba că acum câinele vrea să-ţi fie 
ginere! 

— Cum să ne dăm prinţesele după un câine?! spuse Gao Xin 
plin de regret. 

— Chiar aşa, să se însoţească un om cu un câine, eu unanu mă 
învoiesc, se vâri în vorbă şi prinţesa cea mare. 

— Eu nici atât, spuse prinţesa mijlocie. Dacă tata se învoieşte să- 
şi mărite vreo fiică cu câinele, nu numai că o nenoroceşte pe 
aceasta pentru toată viaţa, dar toţi urmaşii tatei vor fi batjocoriţi 
de oameni pentru totdeauna. 

Ultima care grăi fu prinţesa cea mică, cea mai frumoasă şi mai 
bună la inimă dintre toate: 

— Tata a făgăduit deja că va face astfel, şi dacă acum îşi va 
încălca făgăduiala o să piardă încrederea oamenilor, iar de va mai 
da de greutăţi, cine o să mai vrea să-i ţină partea? Dacă o să facă 
aşa, în ţară n-o să mai fie linişte şi oamenii or să dea de necazuri, 
iar noi cu greu ne-om mai putea păstra vieţile şi n-om mai avea 


zile bune. 

Regele căzu pe gânduri şi, după ce cugetă o vreme, îşi zise că 
prinţesa cea mică avea dreptate, nu se cădea să-şi încalce 
făgăduiala — aşa că se învoi să şi-l facă ginere pe câinele-dragon. Le 
chemă la el pe cele trei prințese şi le puse să treacă una câte una 
prin faţa câinelui, lăsându-l pe acesta să-şi aleagă. 

Prinţesa cea mare păşi mândră şi cu capul sus, cu ochii aţintiţi 
spre cer, iar când ajunse în dreptul câinelui îşi ridică nasul în vânt. 
Câinele se uită la ea, clipi de câteva ori, după care n-o mai băgă în 
seamă. Prinţesa mijlocie păşi încetişor, cu ochii plecaţi în pământ, 
iar când ajunse în faţa câinelui îşi acoperi nasul cu mâna şi scuipă. 
Câinele se uită la ea, clipi de câteva ori, apoi n-o mai băgă nici pe 
ea în seamă. 

Prinţesa cea mică fu cu totul altfel decât surorile ei mai mari. 
Păşi fluturându-şi uşor mânecile hainei şi se apropie de câine ca o 
zână. Ochii îi erau limpezi ca apa, iar pe obrajii îmbujoraţi 
răsăreau două gropiţe. Câinele-dragon auzise şi el cele spuse de 
fată, iar acum, când o văzu cât era de frumoasă, o plăcu şi mai 
mult. Aşa că începu să ţopăie şi să sară şi, dând din coadă, o 
înconjură de trei ori. Regele Gao Xin îndeplini toate ceremoniile şi 
le făcu o nuntă regească. 

După nuntă, surorile mai mari râdeau pe ascuns de mezină şi 
se bucurau de nenorocirea ce căzuse pe capul ei. Regelui şi reginei 
le era milă de fata lor cea mică. Însă mezina era foarte mulţumită, 
căci cei doi soţi ţineau unul la celălalt şi duceau o viaţă fericită. 
Regelui şi reginei li se părea că era ceva ciudat la mijloc şi erau 
foarte neliniştiţi. În cele din urmă, mezina le mărturisi că soţul ei 
era ziua câine, iar noaptea se transforma într-un bărbat chipeş, iar 
blana lui vărgată se preschimba într-o robă imperială frumoasă 
de-i lua ochii. 

Când regele şi regina auziră toate acestea, parcă li se luase o 
piatră de pe inimă; numai cele două fiice mai mari regretau acum 
de se băteau cu pumnii în piept şi loveau din picioare, aruncându- 
se în paturile lor domneşti şi vărsând lacrimi amare. Regina îi 
spuse mezinei: 


— De ce nu-l rogi pe soţul tău să rămână om şi peste zi? Nu ar fi 
mai bine aşa? 

— Dacă ar fi să rămână om şi peste zi, el, care poartă roba 
imperială, ar trebui să devină rege şi asta ar însemna să-i ia locul 
tatei, răspunse mezina. 

— Nu te teme - dacă poate să rămână om şi peste zi, îi dau 
Palatul celor zece comori din Capitala de sud să fie rege şi astfel 
toată lumea va fi fericită. 

Când mezina îi spuse câinelui la ce se gândise regele Gao Xin, 
acesta se învoi numaidecât şi-i spuse soţiei sale: 

— Să mă pui într-un vas pentru gătit cu aburi şi să mă ţii în 
aburi vreme de şapte zile, pentru că doar aşa am să-mi pot lepăda 
de tot pielea de câine, preschimbându-mă în om. 

Şi prinţesa făcu aşa cum îi ceruse câinele. 

După ce câinele-dragon se transformă în om, Gao Xin îşi ţinu 
numaidecât făgăduiala şi-i dădu acestuia Palatul celor zece comori 
din Capitala de sud, unde domni sub numele de regele Panhu, sau 
regele-câine. Oamenii din triburile yao1 nu se hrănesc cu carne de 
câine tocmai pentru că îl cinstesc pe acest străbun al lor. 

Regele Panhu şi prinţesa au avut în Palatul celor zece comori 
doisprezece copii, şase băieţi şi şase fete, iar zilele lor erau mai 
dulci ca mierea. Deşi purta coroană regală pe cap şi locuia într-un 
palat, regele Panhu nu voia ca cei doisprezece copii ai lui să 
crească asemenea unor prinți şi prințese leneşe, care nu ştiu să 
muncească şi să deosebească grânele între ele — i-a învăţat să 
vâneze, să lucreze ogorul şi tot felul de alte îndeletniciri prin care- 
şi puteau câştiga singuri traiul. 

Când regele Gao Xin şi regina au aflat de toate acestea, s-au 
bucurat foarte mult şi au trimis oameni încărcaţi cu aur, argint şi 
grâne pentru fiica, ginerele şi nepoţii lor. Le mai trimiseră şi un 
înscris prin care numele celor doisprezece nepoți deveneau cele 
douăsprezece nume ale triburilor yao şi le porunceau tuturor 
demnitarilor ca, pe orice munte s-ar fi stabilit fiii şi fiicele lui 
Panhu şi ar fi desţelenit pământul să-l facă ogor, aceştia să fie 
iertaţi de taxe şi corvezi. Acesta este cel mai prețuit document pe 


care fiecare familie yao îl copiază de mână şi-l păstrează la loc de 
cinste, Zapisul dreptului de a trece munții. 

Dar zilele bune nu ţin la nesfârşit. Într-una din zile, Panhu a 
ieşit la vânătoare împreună cu fiii săi şi au zărit o turmă de capre 
sălbatice. Toţi erau pricepuţi în mânuirea armelor şi foarte 
puternici. Şi-au scos arcurile, au pus săgețile în arcuri şi au tras. 
Niciuna dintre săgeți nu a dat greş şi câteva capre au căzut fără 
suflare, în vreme ce celelalte au luat-o la fugă, încercând să scape 
cu viaţă. Panhu şi fiii săi au luat urma caprelor şi au rănit un ţap. 
Ţapul rănit sărea şi se năpustea în toate direcţiile. Panhu tocmai se 
suise pe o stâncă ascuţită ca un cioc de vultur, când ţapul se 
aruncă înnebunit spre el şi-l lovi puternic cu coarnele în spate, 
aruncându-l în prăpastie. Regele Panhu căzu şi se prăpădi într-un 
copac ce creştea pe peretele de stâncă, iar odată cu el căzu şi muri 
şi ţapul. Îndureraţi, băieţii doborâră copacul în care se afla tatăl lor 
şi se întoarseră acasă cu leşul acestuia. 

Văzând că soţul iubit îşi pierduse viaţa la vânătoare, prinţesa 
începu să plângă necontenit; i se frângea inima când se gândea la 
zilele petrecute cu el. Băieţii au încercat să o mângâie spunându-i: 

— Este vina noastră, pentru că n-am făcut decât să alergăm 
după capre, fără să ne mai uităm în urmă. Este numai vina noastră 
că a dat nenorocirea peste tata, dar te rugăm să nu mai plângi şi să 
ai grijă de tine. 

— Eu n-am să dau vina pe voi — adevăratul vinovat este ţapul 
ăla blestemat. Să-i jupuiţi pielea şi să-mi faceţi din ea o tobă. Să o 
acoperiţi cu lut galben, apoi să o bateţi tare, cu putere, căci numai 
aşa putem scăpa de durerea din suflet. Să o bateţi încât să audă şi 
tatăl vostru de sub Cele Nouă Izvoare2, ca să îi arătaţi cât de mult îl 
respectaţi. Aşa o să-şi găsească şi el liniştea, le spuse prinţesa. 

Băieţii respectară întru totul dorinţa mamei lor şi făcură o tobă 
mare din lemn de mirt şi una lungă din lemn de cedru, peste care 
întinseră pielea ţapului, apoi le unseră cu lut galben. Prinţesa luă 
toba cea mare, iar băieţii pe cea lungă - şi le băteau şi dansau, în 
vreme ce fetele, ţinându-şi în mâini batistele cu care-şi ştergeau 
lacrimile, cântau şi plângeau amarnic, jelind moartea tatălui lor, 


regele Panhu. 


1. Yao este una dintre minoritățile etnice din China şi trăieşte mai ales în 
zonele muntoase din sudul şi sud-estul ţării (n.tr.). 

2. Cele Nouă Izvoare este unul dintre numele cu care chinezii se referă la 
lumea de dincolo, de sub pământ, unde se duc sufletele celor morţi în 
aşteptarea reîncarnării (n.tr.). 


DE CE SE PUN POCNITORI DE ANUL NOU 


y emult de tot, oamenii au început să numească ajunul Anului 


Nou „pragul anului”, să dea foc la pocnitori dinaintea caselor şi să- 
şi adreseze unul altuia felicitări. Toate acestea au şi o poveste a lor. 

Se spune că în urmă cu multă vreme, pe când pământul era plin 
de şerpi veninoşi şi animale fioroase, oamenii trăiau foarte greu. 
Dar cum o nenorocire nu vine niciodată singură, de undeva, 
nimeni nu ştie de unde, apăruse şi un monstru fioros numit „an”. 
Era un monstru foarte crud — de fiecare dată când venea ultima zi 
a ultimei luni, „anul” ieşea la vânătoare de oameni. Îşi deschidea 
gura mare şi sângerie, iar când trăgea aer în piept înghiţea dintr- 
odată o mulţime de oameni. Şi uite aşa nenorocea el oamenii de 
fiecare dată. 

Oamenilor le era teamă că, dacă o ţineau tot aşa, după ceva 
vreme ar fi sfârşit cu toţii mâncaţi de această bestie, aşa încât se 
adunară să se sfătuiască ce să facă. Unul dintre ei spuse să fugă la 
marginea pământului, dar altul le aduse aminte că „anul” era mai 
iute decât vântul, aşa că i-ar fi ajuns uşor din urmă. Trebuiau să 
găsească o cale să-i vină de hac o dată pentru totdeauna, să nu mai 
aibă de suferit. Dar cine putea să-i vină de hac „anului”? Atunci, un 
bătrân pe nume Hong Jun le spuse: 

— Las” că ştiu eu ce-i de făcut. 

Toţi ochii se îndreptară spre bătrân. Moşneagul avea pletele, 
sprâncenele şi barba albe, şi era aşa de bătrân că oamenii se 
temeau nu numai că nu-l ţineau puterile să-i facă felul „anului”, ci 
dimpotrivă, că „anul” avea să-i facă lui de petrecanie. Dar ce 
puteau să facă? Şi cum nu aveau o altă cale, luară cu toţii 


hotărârea să-l lase pe Hong Jun să-şi încerce norocul. 

Bătrânul se duse la „an” şi-i spuse: 

— „Anule”, nu faci decât să ne aduci necazuri, iar dac-ai s-o ţii 
tot aşa, în puţină vreme n-o să mai rămână picior de om! Aşa nu se 
mai poate! 

Văzând „anul” că Hong Jun era un bătrân pe care şi o boare de 
vânt putea să-l doboare, simţi că nu merită nici măcar să se uite la 
el, aşa că-l întrebă râzând: 

— Bătrâne, se vede treaba că ai luat-o razna. Dacă vreau să le 
aduc necazuri oamenilor, asta-i treaba mea, însă pe unul ca tine 
mi-e prea lehamite ca să-l bag în seamă. 

— Cum, nu eşti atotputernic? Nu spui tu că poţi înghiţi orice? 
Dacă-i aşa, poţi înghiţi şi şerpii otrăvitori de pe muntele Madang? îl 
întrebă bătrânul. 

„Anul” nu putea suferi să i se spună că nu era în stare de ceva 
anume sau că nu era îndeajuns de curajos. Auzind spusele 
bătrânului, îi răspunse plin de furie: 

— Floare la ureche! 

Şi într-adevăr, cât ai clipi din ochi trase aer în piept şi, odată cu 
aerul, înghiţi toţi şerpii veninoşi de pe munte. 

— Dar pe leii cei fioroşi de pe muntele Qilin, îndrăzneşti să-i 
înghiţi? îl întrebă Hong Jun. 

— Nici asta nu-i greu! 

Şi dintr-o înghiţitură nu mai rămase pe munte picior de leu. 

— „Anule”, pe Muntele Capului de Tigru trăieşte un tigru rău de 
tot - ai curaj să-l înghiţi şi pe el? îl mai întrebă Hong Jun. 

— Nu există nimic pe lumea aceasta pe care să nu cutez a-l 
înghiţi, răspunse „anul”, după care îl înghiţi şi pe tigrul cel rău. 

Astfel scăpă lumea de şerpii şi fiarele care le făceau rău. Cât 
despre celelalte animale sălbatice care mai rămăseseră, fugiseră 
toate în fundul munţilor şi în inima pădurilor, nemaiîndrăznind să 
iasă de acolo. 

De fapt, Hong Jun era un spirit celest nemuritor care coborâse 
din ceruri pentru a-i ajuta pe oameni. După ce se folosise de „an” 
ca să scape lumea de tot felul de sălbăticiuni, acum venise vremea 


să-i vină chiar „anului” de hac. Aşa că îşi adună toată puterea 
celestă şi reuşi să stăpânească fiara, după care, urcându-se călare 
pe ea, se întoarse în cer. 

Înainte să plece, Hong Jun le spuse oamenilor ca de fiecare dată 
când ajungeau în „pragul anului”, în a treizecea zi a ultimei luni, 
să-şi lipească pe uşi hârtie roşie şi să dea foc la pocnitori, ca nu 
cumva „anul” să se strecoare din nou în lume şi să se pună pe rele. 
Pasămite de nimic nu se temea „anul” mai mult decât de culoarea 
roşie şi de sunetul pocnitorilor. 


LN JUN S) ZEIȚA 


y upă ce voinicul Lin Jun uni toate cele cinci triburi 


primordiale şi le deveni căpetenie, noul trib înflori din ce în ce mai 
mult, până ajunse într-un moment de cumpănă: munţii în care 
locuiau oamenii deveniseră neîncăpători, iar animalele şi plantele 
nu mai erau îndeajuns pentru a le astâmpăra foamea. De aceea, 
Lin Jun hotărî să-i ia pe oameni şi să-i ducă în căutarea unui loc 
nou, mai întins şi mai bogat. Şi astfel, se suiră cu toţii în bărci de 
lemn şi porniră pe apă înspre noi tărâmuri. 

Într-o zi ajunseră într-un loc numit Yanyang. Lin Jun le porunci 
oamenilor să tragă bărcile la mal şi să pună oalele pentru a face de 
mâncare. O parte dintre oameni se apucară să înalțe corturi, să 
aibă unde se odihni timp de câteva zile, şi să mai adune ceva de 
mâncare. 

Prin Yanyang curgea un râu numit Yanshui („Râul cu apă 
sărată”), unde trăia o zeiţă isteaţă şi frumoasă care, când dădu cu 
ochii de tânărul Lin Jun, se îndrăgosti pe loc de el — şi se gândi cum 
să facă să-l ţină pe acele meleaguri. Zeița se apropie de Lin Jun şi-i 
spuse: 

— În Yanyang nu numai că este loc îndeajuns, dar el mai este şi 
bogat în peşte şi sare. Rămâi aici cu mine pentru totdeauna. 

Lin Jun înţelegea foarte bine vorbele gingaşei zeițe, pentru că şi 
el o îndrăgea, dar nu credea că Yanyang era cel mai potrivit loc 
pentru oamenii lui, aşa încât nu se învoi să rămână acolo. Văzând 
că Lin Jun tot voia să plece, zeiţa, orbită de iubire, încercă să-l 
oprească folosindu-se de dragostea pe care i-o purta. În fiecare 
seară, ea se furişa lângă tânăr şi petreceau împreună clipe 


minunate, făcându-l să uite de toate poverile ce-l apăsau. Când se 
crăpa de ziuă, zeiţa se prefăcea într-o gâză care dansa prin aer, dar 
nu se îndepărta niciodată de Lin Jun. 

Spiritele munţilor şi ale apelor veniră şi ele în ajutorul zeiţei 
îndrăgostite, prefăcându-se toate în gâze mici ce zburau prin aer. 
Numărul gâzelor sporea de la o zi la alta, încât ajunseseră să 
acopere soarele de pe cer. În ziua în care Lin Jun le porunci 
oamenilor să-şi strângă lucrurile şi să plece mai departe, gâzele 
umplură văzduhul şi-i împiedicară pe aceştia să plece. Cerul parcă 
se întunecase, aşa încât oamenii, nemaiputând desluşi încotro să 
meargă, mai rămaseră în Yanyang încă şapte zile şi şapte nopţi. 

Lin Jun ştia prea bine că toate acestea se întâmplau din cauza 
zeiţei, care voia să-l împiedice să plece, aşa că o mai rugă o dată să 
nu se amestece. Dar zeiţa, orbită de dragoste şi foarte 
încăpăţânată, nu vru să audă în ruptul capului. Atunci Lin Jun îşi 
tăie o şuviţă de păr pe care i-o trimise zeiţei, împreună cu 
următoarele vorbe: „Această şuviţă de păr este zălogul dragostei 
pe care ţi-l trimite Lin Jun ca să arate că vrea să trăiască împreună 
cu tine, până la sfârşit. Să-l porţi întotdeauna asupra ta şi să ai 
grijă să nu-l pierzi”. Zeița crezu că, în cele din urmă, Lin Jun se 
răzgândise - şi, bucuroasă nevoie mare, luă şuviţa de păr. 

A doua zi dis-de-dimineaţă, când zeiţa se prefăcu din nou în 
gâză, şuviţa de păr pe care o avea asupra sa plutea şi ea în aer. Lin 
Jin văzu totul foarte clar şi, împietrindu-şi inima, scoase arcul şi o 
săgeată şi trase înspre şuviţa de păr. Nu se auzi decât un geamăt 
uşor, văzduhul parcă fu străbătut de o rază de lumină şi imediat 
apăru silueta zânei rănite de săgetă. Avea ochii închişi, era palidă 
la faţă şi se vedea că era foarte tristă şi în suferinţă. Zeița pluti 
uşor, până căzu în valurile râului, care o purtară înspre răsărit, 
acoperind-o încet. În clipa aceea cerul se însenină şi oamenii 
începură să strige de bucurie. 

Doar Lin Jun, lăsând încet arcul jos, se uita în gol la apa care 
curgea, cu ochii plini de lacrimi de durere. 


LEGENDA TEMPLULUI ZEULUI ERRAI 


n satul Piersicilor Înverziţi din regiunea Dali, provincia 


Yunnan, trăia odată o fată săracă, dar frumoasă, deşteaptă şi 
muncitoare. Într-o zi, pe când era sus pe munte în căutare de 
lemne de foc, descoperi în mijlocul pădurii un piersic încărcat de 
fructe verzi. Uitându-se cum străluceau piersicile, i se făcu poftă, 
aşa că rupse una şi o mâncă. Cine s-ar fi gândit că, nu după multă 
vreme, fata avea să rămână grea. Aşa trecură zece luni, până când, 
într-o seară, dădu naştere unui prunc dolofan. Însă ea nu era 
măritată şi se temea că lumea avea să o batjocorească pentru că 
dăduse naştere unui copil, aşa că duse pruncul în pădure şi-l lăsă 
acolo. 

După câteva zile se întoarse în locul unde lăsase copilul, pentru 
că nu ştia ce se întâmplase cu el, şi văzu cum şerpii îi dădeau 
acestuia de mâncare, iar copilul crescuse şi se făcuse voinic. Atunci 
se hotări să-l ducă acasă la ea şi să-l crească. 

Până la vârsta de doisprezece ani, copilul se ducea cu mama lui 
pe munte să culeagă lemne de foc, iar când i se făcea sete lua câte 
o gură de apă din Heleşteul Dragonului. Într-o zi, părându-i-se că 
apa era mai caldă decât de obicei, o scuipă şi spuse cu voce tare: 

— Măi să fie, nu cumva regele-dragon s-o fi îmbolnăvit? 

Abia ce grăi aceste vorbe, că din lac apăru un uriaş care îl 
întrebă dacă nu cumva ştia să vindece boli. Copilul îi răspunse că 
poate să încerce şi se duse după uriaş. 

Cei doi coborâră înspre lac, în timp ce apele se dădeau la o 
parte din calea lor, zidurile de apă şi drumul pe care mergeau fiind 
străvezii precum cristalul. Copilul îl urmă pe uriaş până la palatul 


regelui-dragon, unde îl văzu pe acesta întins pe un pat acoperit cu 
un baldachin cu perdele din perle şi semând necontenit. Copilul 
scoase de la piept o iarbă de leac pe care o culesese de pe munte şi 
i-o dădu regelui spunându-i: 

— Mărite rege, aceasta este o iarbă de leac de o mie de ani pe 
care am cules-o de pe munte — sunt sigur că o să vă însănătoşească. 

Regele luă leacul dat de copil şi imediat se simţi mai bine. 
Foarte bucuros, regele l-a dăruit pe copil cu nenumărate comori, 
dar copilului nici că-i păsa de ele — nu-şi dorea decât ca regele să-i 
dea voie să rămână la palat câteva zile: 

— Este pentru prima dată când ajung în acest palat şi tare aş 
vrea să pot sta aici mai multe zile, să văd cum se petrec lucrurile în 
marea cea mare, să învăţ din ele şi apoi, când m-oi întoarce acasă, 
să i le povestesc mamei, să se bucure şi ea. 

Văzând cât de mult ţinea copilul la mama lui, regele se învoi 
bucuros. 

Copilul cutreieră palatul peste tot şi se bucură de toate cele 
văzute până când, într-o zi, dădu peste o robă imperială de culoare 
galbenă ce strălucea agăţată pe un perete. Curios, copilul o luă şi o 
puse pe el, dar, imediat ce îmbrăcă roba, întregul pământ se 
zgudui, valurile se ridicară furioase deasupra mării, se porni a 
tuna şi fulgera şi întregul palat se cutremură. Uitându-se la el, 
copilul descoperi că se transformase într-un dragon auriu. 

Regele nu mai avu nici el ce să facă. Şi chiar atunci se nimeri ca 
Dragonul Negru să amenințe lumea, iar Dali să fie împresurată de 
ape. Regele îi porunci Dragonului Auriu să se ducă să-l înfrunte pe 
Dragonul Negru. Ajuns la faţa locului, Dragonul Auriu se război cu 
Dragonul Negru în apropierea Templului Jiangxia şi-l învinse, 
făcându-l pe acesta din urmă să-şi piardă un ochi şi să-şi rupă un 
corn. Aşa a scăpat Dali de furia apelor. 

După ce l-a înfrânt pe Dragonul Negru, Dragonul Auriu se 
transformă într-un şerpişor şi se duse la Pavilionul de la Marginea 
Apei, unde rămase pentru totdeauna. Drept mulţumire, oamenii i- 
au construit un templu care mai târziu a fost cunoscut sub numele 
de Templul Zeului Erhai. 


SIHASTRUL KU YOU REFUZĂ FUNCIILE 
OFIGALE 


v 
e vremea împăratului Yao1 trăiau doi sihaştri foarte înţelepţi 


- unul era Xu You, iar celălalt Chao Fu. Se mai spune că Xu You 
locuia vara într-un copac, iar iarna se muta într-o peşteră; când îi 
era foame culegea fructe sălbatice, iar când îi era sete lua o gură de 
apă de izvor. Şi ajusese vestit în întreaga lume pentru aspiraţiile 
înalte şi integritatea sa morală. 

Împăratul Yao îmbătrânea pe zi ce trecea, iar fiului său, Dan 
Zhu, nu-i plăcea deloc să înveţe - era un neisprăvit — şi de aceea 
împăratul căuta prin tot locul o persoană demnă să-i urmeze la 
tron. La vremea aceea, Yao încă nu îl găsise pe Shun şi, auzind că 
în Yangcheng trăia acest Xu You, care era înţelept şi virtuos, se 
duse el însuşi să-l caute, fără a mai ţine seama de vârsta lui 
înaintată. 

Când dădu cu ochii de Xu You, Yao îi spuse: 

— Soarele şi luna strălucesc peste întreaga lume, dar o mică 
grămadă de lemne mai vrea încă să-şi păstreze flacăra - nu este 
oare prea greu? Ploaia cade deja la vremea potrivită, însă tot mai 
vrem să irigăm ogoarele - nu-i asta o muncă în zadar? Eu am 
îmbătrânit şi cu toate acestea sunt încă pe tron, cred că este un 
lucru foarte nepotrivit. Vă las dumneavoastră Lumea Subcerească, 
vă rog să o primiţi! 

Xu You îl ascultă pe împărat, apoi îi răspunse: 

— Dumneavoastră conduceţi foarte bine Lumea Subcerească. 
Dacă ar fi să vă urmez, oare nu aş face-o doar pentru faimă? Toată 
lumea ştie că faima nu este decât de suprafaţă — de ce m-aş strădui 


să o obţin? Vă rog să vă întoarceţi, căci nu-mi doresc să conduc 
lumea. 

Nimic nu-l înduplecă pe Xu You să îi urmeze împăratului la 
tron; ba mai mult, pentru a scăpa de bunăvoința nemărginită pe 
care i-o arăta împăratul, acesta fugi în munţii Ji, la sud de râul 
Ying, unde-şi ara singur ogorul şi nu voia să audă de guvernare. 

Aşa trecură câţiva ani, până când împăratul Yao se gândi din 
nou să-i ceară lui Xu You să renunţe la viaţa de sihastru şi să 
devină guvernatorul regiunii Jiuzhou. Drept urmare, îi trimise o 
solie. Xu You nu voia nicidecum să asculte ce avea de spus solul, 
dar pentru că acesta era trimis de însuşi împăratul, nu avu încotro 
şi trebui să-l lase să grăiască. Dar, după ce ascultă de voie, de 
nevoie cele spuse de sol, Xu You fugi repede la malul râului Ying şi 
începu să se spele de zor în urechi. Chiar atunci, Xu You îl văzu pe 
vechiul său prieten, Chao Fu, care trăia vara în cuiburi (chao) 
făcute de el prin copaci, trăgând o viţică pe care o ducea la adăpat. 

Văzându-l pe Xu You că se spăla cu atât sârg în urechi, lui Chao 
Fu i se păru tare ciudat — şi-l întrebă: 

— Ţi-a intrat murdărie în urechi? 

— Împăratul vrea să mă pună guvernatorul regiunii Jiuzhou, 
iar eu, după ce am auzit vorbele astea nesăbuite, am venit să mă 
spăl, îi spuse Xu You. 

Chao Fu se uită la Xu You şi, dându-şi ochii peste cap, îi zise: 

— Las-o baltă, fârtate, că dacă într-adevăr ai locui într-un fund 
de munte, în locuri unde n-ar călca picior de om, şi n-ai vrea să ştie 
nimeni de tine, cine ar putea veni să-ţi tulbure liniştea? Dar tu te 
vânturi de colo până colo şi ţi-ai făcut renume, iar acum vii să te 
speli în urechi! Nu cumva vrei să-i murdăreşti gura viţelei mele? 

Furios, Chao Fu îşi duse viţica să se adape mai în susul râului. 

Xu You se simţi foarte ruşinat de vorbele lui Chao Fu, aşa că se 
retrase în munţi şi nu mai apăru niciodată. După ce s-a prăpădit, a 
fost îngropat pe vârful munţilor Ji - de aceea munţii ăştia se mai 
numesc şi munţii Xuyou. 

Se mai spune că pe munte se află astăzi mormântul lui Xu You, 
la poalele muntelui este un loc numit Târgul Vitei, iar pe malul 


râului Ying este Izvorul Viţelei, unde, pe pietrele din jur, se mai 
văd încă urme de copite - oamenii cred că acela este chiar locul în 
care Chao Fu şi-a adăpat viţica. 


1. Se spune că împăratul Yao a fost al patrulea dintre cei cinci împărați 
legendari, fiind urmat la tron de Shun (nutr.). 


SACRIFIOI PENIRU REGELE CERESC 


n anii foametei de demult, pe când se mai putea încă trece din 


lumea oamenilor în cea subpământeană, a spiritelor, sau în cea 
cerească, în cătunul Bangao era o fântână adâncă cu apă 
răcoroasă, prin care se putea ajunge direct la palatul cu 
douăsprezece caturi al regelui-dragon. 

Într-o zi, Liu Liu („Şase Şase”), care era un tânăr harnic, se duse 
la fântână să spele nişte zarzavaturi şi descoperi în apă un crevete 
mare şi alb care înota de colo colo. Lui Liu Liu îi plăcu foarte mult 
crevetele, aşa încât îl prinse şi-l duse acasă, unde îl puse într-un 
vas cu apă, să crească. În noaptea aceea avu un vis ciudat, în care 
se făcea că Zeița Mamă a Lunii venise în lumea oamenilor şi-şi 
căuta fiica dispărută. Când se trezi, în zori, îşi puse sapa-n spinare 
şi plecă la câmp, gândindu-se la visul avut, pe care nu şi-l putea 
scoate din cap. Termină repede ce avea de făcut şi se întoarse 
acasă înainte de ceasul obişnuit. Când ajunse şi deschise uşa, dădu 
peste o fată frumoasă care tocmai făcea ceva de mâncare. Fata s-a 
fâstâcit şi ea, lăsându-şi privirile-n pământ, roşie toată în obraji de 
ruşine. 

Liu Liu se apropie de fată şi o întrebă: 

— Nu cumva este un vis? Fată frumoasă, tu eşti... 

— N-ai visat-o tu pe mama căutându-mă, ieri-noapte? spuse 
repede fata. 

— Eşti Prinţesa Lunii! se minună Liu Liu. 

Fata care făcea de mâncare în casa lui Liu Liu era chiar 
Prinţesa Lunii, care se preschimbase într-un crevete alb şi se 
dusese să-şi vadă bunicul, pe regele-dragon. Pe drumul de 


întoarcere trecuse prin lumea oamenilor şi văzuse cât de cinstit şi 
de muncitor era Liu Liu. Flăcăul îi căzuse drag şi se hotărâse să 
rămână în această lume, să trăiască alături de el. 

Cei doi se luară soţ şi soţie şi duseră o viaţă foarte fericită. După 
un an, prinţesa dădu naştere unui băieţel dolofan, care la trei zile 
după ce se născuse putea să-şi strige mama, la o săptămână ştia 
deja să meargă în picioare, iar după zece zile scotea vitele la păscut 
peste tot pe munte. Băiatul era deştept cum nu se mai văzuse şi 
foarte voinic, de aceea lumea din jur îl avea la inimă şi i se spunea 
Regele Ceresc. 

Cum veştile se răspândesc repede, regele locului află şi el că 
printre muritori trăia o frumoasă Prinţesă a Lunii - atât de 
frumoasă, încât şi cele mai frumoase fete din capitală păleau în 
apropierea ei. Regele se hotărî să se însoare cu prinţesa şi să şi-o 
facă a noua concubină. Zis şi făcut - regele îşi trimise ministrul, 
însoţit de o ceată de oşteni înarmaţi, acasă la Liu Liu, să i-o aducă 
pe prinţesă. Înainte să se despartă de familie, prinţesa îşi chemă 
fiul şi îi spuse: 

— Fiule, voi să nu fiţi trişti! Iar dacă o să daţi de greu, să veniţi 
să mă căutaţi pe Lună. 

Când auzi că mama lui avea să fie luată de lângă el, băiatul o 
întrebă, plângând amarnic: 

— Mamă, dar cum să ştiu eu urca la cer? 

— Dacă eşti cinstit şi faci bine oamenilor, cu siguranţă va fi 
cineva care să te îndrume, îi răspunse prinţesa. 

Liu Liu era dus în pădure după lemne de foc şi abia când se 
întoarse şi văzu că nevasta lui nu era de găsit află că regele o luase 
cu de-a sila. Sfâşiat de durere, îi spuse băiatului: 

— Fiule, regele a răpit-o pe mama ta! În lumea asta nu există 
dreptate şi oamenii buni sunt batjocoriţi! Mă duc să-l caut pe 
ticălosul de rege să mă socotesc cu el şi am s-o aduc înapoi pe 
mama ta chiar de-ar fi să o caut în cer sau sub pământ. 

Liu Liu se porni de acasă în căutarea nevestei. După o zi de 
mers, ajunse pe malul Râului Ploii Căzătoare, unde dădu peste un 
bătrân cu părul alb ca neaua. 


— Moşule, îl întrebă Liu Liu, n-ai văzut-o pe soţia mea, Prinţesa 
Lunii, trecând pe aici? 

— N-am văzut decât o ceată de oameni care împingeau de la 
spate o femeie. Femeia s-a aplecat să ia un pumn de apă să bea, 
apoi a scuipat apa din gură, care s-a prefăcut într-un curcubeu, iar 
ea a zburat peste curcubeu şi s-a urcat la cer, îi răspunse bătrânul. 

— Aceea era soţia mea, spuse Liu Liu neliniștit. 

— Dacă era cu adevărat soţia ta, atunci să ştii că şi-a pierdut 
brâul pe malul râului. Dacă-l găseşti, ai să poţi urca la cer, zise 
bătrânul. 

Liu Liu se duse degrabă pe malul râului, căută prin iarbă şi 
printre pietre şi, după ce căută bine de tot, dădu într-adevăr peste 
un brâu care l-a purtat în sus, spre cer, până a ajuns alături de 
soţia sa. 

După ce ambii părinţi urcară la ceruri, singurul care mai 
rămăsese acasă era micul Rege Ceresc. Dar el era din cale-afară de 
deştept şi se putea descurca şi singur. Ştia să cultive pământul şi 
avea cele mai bogate recolte! Şi toate ar fi fost bune dacă în Bangao 
nu ar fi trăit şi o lichea de demnitar, Ransu, slugă preaplecată a 
regelui, care se tot gândea cum să pună mâna pe recoltele Regelui 
Ceresc. Într-una din zile, când Regele Ceresc era la fântână după 
apă, demnitarul îşi trimise oamenii să-i dea acestuia un brânci şi 
să-l arunce în fântână. Dar nu trecură nici câteva zile, că cineva îl 
zări pe Regele Ceresc scăldându-se într-un lac din apropierea 
satului. Imediat ce află de aceasta, Ransu trimise câţiva oameni să-l 
prindă şi să-l lege fedeleş de o stâncă din Golful Fiarelor, lăsându-l 
pradă tigrilor flămânzi. 

Dar din nou, nu peste multă vreme, îl văzu cineva pe Regele 
Ceresc ajutând un om din sat să-şi are ogorul. Gândul rău nu piere 
cu una, cu două — Ransu şi-a trimis iar oamenii să-l lege de un brad 
mare de la marginea drumului. În acea zi se nimerea să fie a şasea 
zi a celei de-a şasea luni (liu liu). Regele Ceresc le-a întrebat pe 
slugile demnitarului: 

— Fraţilor, de ce mă legaţi? 

Slugile s-au gândit: „Prima dată, Ransu ne-a pus să-l aruncăm în 


fântână, dar nu s-a înecat; a doua oară, l-am legat de o stâncă să-l 
mănânce animalele sălbatice, dar nici tigrii, nici lupii nu s-au atins 
de el; acum l-am legat din nou. Din toate acestea, noi nu avem 
nimic de câştigat, aşa că mai bine-i dăm drumul”. Atunci Regele 
Ceresc le-a spus: 

— Astăzi mi-aţi cruțat viaţa. Când o să mă urc la cer, am să 
trimit roiuri de lăcuste să le mănânce grânele şi hainele celor răi. 
Dacă ogorul este al unui om bun, să puneţi un semn, iar eu n-am să 
las lăcustele să-l strice. Iar hainele celor buni la suflet să le scoateţi 
şi să le întindeţi la aerisit afară, iar lăcustele n-or să se atingă de 
ele. 

Bucuroşi nevoie mare, oamenii au dat să-l slobozească pe 
Regele Ceresc — şi numai ce slăbiră puţin funiile, că Regele Ceresc 
se şi prefăcu într-un fum vineţiu care urcă la cer. După aceea, pe 
locul acela apăru o piatră mare în formă de chip de om, despre 
care oamenii spuneau că era întruparea Regelui Ceresc. 

Ajuns în cer, Regele Ceresc îi povesti mamei sale toate 
necazurile prin care trecuse în lumea oamenilor. Prinţesa Lunii se 
mânie straşnic — şi cum ea era cea care dădea ploile din a şasea 
lună, putea să facă în aşa fel încât în această lună să fie ori 
furtună, ori secetă, de se înmulţeau lăcustele şi se usca toată 
recolta. 

Aducându-şi aminte de cele spuse de Regele Ceresc înainte să 
urce la cer, oamenii cumpărară repede un porc, pe care îl 
sacrificară lângă piatra cu chipul Regelui, rugându-l pe acesta să 
gonească lăcustele, să le dea vreme bună şi să aibă grijă de 
recoltele lor. Şi într-adevăr, vremea se îndreptă şi oamenii fură 
siguri că ruga lor fusese ascultată. 

Vorba merse din gură-n gură, aşa că omenii din multe sate 
veneau acum la piatra cu chipul Regelui Ceresc, în a şasea zi a celei 
de-a şasea luni, şi-i aduceau jertfe, rugându-l să-i ferească de 
nenorociri. De atunci încolo, toţi îşi scoteau hainele la aerisit să nu 
le mănânce lăcustele, iar tinerii sperau să aibă şi ei soarta lui Liu 
Liu, să-şi găsească o prinţesă celestă cu care să se însoare. 


ÎMPĂRATUL CEL LACOM 


P |] 


u multă vreme în urmă, trăia un împărat foarte lacom care 


gustase din toate bunătăţile şi rarităţile ce se aflau pe lumea 
aceasta. Era atât de lacom şi doritor de mâncare, încât nu-i păsa de 
treburile ţării - în fiecare zi, nu făcea decât să le poruncească 
slujitorilor să-i caute şi să-i aducă mâncăruri bune. 

Cu vremea, împăratul se săturase deja de toate bunătăţile din 
lume şi orice mâncare nouă i se punea în faţă, pe masă, lui tot nui 
se mai părea ceva ieşit din comun. Şi unde mai pui că, deşi 
mâncase din toate cele, pofta lui pentru mâncare nu numai că nu 
se micşorase, dar era din ce în ce mai mare. 

Slujitorii nu mai ştiau ce să facă, deoarece nu mai existau 
mâncăruri pe care împăratul să nu le fi încercat deja, şi atunci le 
veni în minte să-l sfătuiască pe acesta să plece prin ţară şi să caute 
feluri de mâncare oriunde se oprea. 

Într-o zi, pe când împăratul se plimba însoţit de slujitori, 
căutând lucruri rare de mâncare, văzu pe marginea drumului o 
fată frumoasă, cu faţa de culoarea piersicii, cu buzele precum 
cireşele, ochii la fel de negri ca strugurii şi trupul ca o salcie în 
bătaia vântului. Fata era de fapt o zână care se logodise deja cu 
văcarul din partea locului, cu care urma să se căsătorească în 
câteva zile. Împăratul băgă de seamă că fata ţinea în mână un coş 
şi, apropiindu-se de ea, o întrebă, tot numai un zâmbet: 

— Fată bună, ce lucruri gustoase ai tu în coş? 

— Plăcinţele cu curmale, îi răspunse fata. 

Împăratul mâncase nenumărate lucruri bune şi rare, dar 
niciodată nu gustase plăcinţele cu curmale, ba chiar era prima 


dată când auzea de ele. Gura îi salivă când auzi vorbele fetei. 

— Dă-mi şi mie să gust una, spuse el. 

— Pofteşte, îi răspunse fata bucuroasă, şi-i întinse coşul 
împăratului. 

Împăratul desfăcu coşul şi, văzând bucăţile galbele de plăcintă 
din care se ițeau bucățele de curmale roşii, cu o poftă de lup 
hămesit, se aruncă asupra lor de nu mai rămase niciuna în coş. 

După ce termină de mâncat plăcinţelele, în mintea împăratului 
încolţi un gând rău: „Cum ar fi dacă aş lua-o pe fata asta să-mi fie 
concubină şi să-mi facă doar mie plăcinţele cu curmale?”. Se uită 
pieziş la fată şi, cu gând să o înjosească, îi porunci: 

— Să-mi faci pe loc o sută şaptezeci şi şapte de bucăţi şi 
jumătate de plăcintă cu curmale. De nu, voi socoti că te 
împotriveşti voinţei imperiale şi te voi duce cu mine la palat! 

Fata se gândi o clipă, apoi răspunse: 

— Bine, ţi le fac de-ndată! 

Şi spunând acestea, fata scoase o agrafă de aur din păr, trase o 
linie în aer şi imediat apărură în faţa împăratului o sută şaptezeci 
şi şapte de bucăţi şi jumătate de plăcintă cu curmale aburinde. 
Împăratul, văzând că nu o poate pune în încurcătură, îi porunci să- 
l hrănească cu mâna ei. Fata se făcu foc şi pară şi-i spuse: 

— Eşti împăratul unei ţări, ar trebui să ai mai multă măsură! Ai 
vrut plăcinte cu curmale, ţi-am dat plăcinte cu curmale - acum de 
ce ţii să mă umileşti? 

Chiar în acel moment veniră în fugă doi demnitari de-ai locului 
care, vrând să se dea bine pe lângă împărat, îi porunciră şi ei fetei 
să-l hrănească cu mâna ei şi să-i dea plăcintele să le mănânce 
bucăţică cu bucăţică. Fata nu îi băgă în seamă, iar împăratul, 
furios, le porunci demnitarilor să o lege şi să o ducă la palat. Dar 
nici nu apucară aceştia să pună mâna pe fată, că ea le şi trânti 
câteva palme de-i dobori pe toţi de-a valma la pământ. Iar pe 
împărat şi pe cei doi demnitari îi ţinu numai în palme, până când 
aceştia se ascunseră după soba din casa unui ţăran. 

— Îţi dau eu ţie lăcomie! De acum înainte să rămâneţi acolo 
pentru totdeauna şi toată ziua să nu puteţi face altceva decât să vă 


uitaţi cum mănâncă alţii, îi blestemă fata. 

Ciudăţenie mare! După bătaia fetei, împăratul şi cei doi 
demnitari rămaseră pentru totdeauna lipiţi de perete în casa 
ţăranului, sortiţi să se uite la acesta cum mănâncă. Împăratului 
Cerului i se făcu însă milă de împăratul cel lacom şi îl numi Zeul 
Sobei. De atunci încolo, în fiecare primă zi a Anului Nou, oamenii, 
care ştiau că Zeului Sobei îi plăceau plăcinţelele cu curmale, îi 
făceau plăcinte să mănânce. 


MA) DESTEAPTA DECÂT DEMONUL-SARPE1 


q u ani în urmă, la răsărit de locurile numite Kaole, în munţii 


Kangtehei, trăia un demon-şarpe care nu făcea decât rău 
vieţuitoarelor din jur. Când se lăsa seara, din ochii lui ţâşneau 
două raze de lumină verde care luminau până pe munții 
Gualugua, la câțiva li depărtare. Dacă vedea vreun bărbat, se 
repezea imediat să-l prindă şi să-l înghită, iar dacă vedea vreo fată 
tânără şi frumoasă, nu pierdea nicio clipă să-şi bată joc de ea. 

De când se ivise demonul ăsta, pe o întindere de câteva zeci de 
li nu mai era nimeni liniştit şi mulţi dintre oamenii locului îşi 
luaseră copiii şi fugiseră cât mai departe de necaz. Astfel că în 
jurul munţilor Kangtehei şi Gualugua oamenii erau din ce în ce 
mai puţini. 

Însă în locurile alea trăia un vânător, Lutui, care renunţase la 
viaţa de tânăr flăcău cu puţină vreme în urmă. Lutui era foarte 
curajos şi iscusit într-ale vânătorii. Într-o zi, îi spuse tinerei lui 
neveste că vrea să iasă la vânătoare pe munţii Gualugua. Soţia îl 
sfătui să nu se ducă: 

— Oamenii spun că în munţii Kangtehei şi Gualugua este un 
demon-şarpe. Eu zic că cel mai bine este să nu te duci, îi spuse ea. 

Dar Lutui nu vru să dea crezare acestor vorbe şi ţinu morţiş să 
meargă la vânătoare - şi, în timp ce-şi pregătea arcul şi săgețile, îi 
spuse nevestei sale: 

— Nu te împotrivi, că mă întorc în câteva zile. Dacă chiar este 
vreun ditamai şarpele în munţii Gualugua, o să-i vin de hac şi din 
pielea lui îţi fac încălțări, iar carnea i-o vom găti, să ne ospătăm. 

Vorbele soţului o mişcară pe tânăra nevastă, care nu se mai 


împotrivi. Dar pentru că simţea tot timpul că avea să se întâmple o 
nenorocire, înainte ca Lutui să plece îl rugă să-şi schimbe 
încălţările: 

— Dă-ţi jos unul din papucii din piele albă de oaie şi pune-ţi 
unul din cei înfloraţi ai mei. 

Lutui rămase ca prostit. 

— Ce zici? Vrei să mă faci de râsul lumii? De mă văd oamenii, 
un bărbat încălţat cu un papuc de femeie, or să râdă de mine de-or 
să-i doară fălcile! 

Însă nevasta îi spuse, plină de dragoste şi cu lacrimi în ochi: 

— Dacă nu faci cum îţi cer, nu te las să pleci! Mă tem că te duci 
şi o să se întâmple vreo nenorocire, aşa că o să am un semn după 
care să te caut. Unde mai pui că am să-ţi port papucul din piele de 
oaie şi am să mă gândesc în fiecare clipă la tine. 

Lutui nu se îndură să o necăjească şi mai mult pe tânăra 
femeie, aşa încât făcu cum îi ceru ea. 

Plecă Lutui şi merse, şi merse drum lung până ajunse la munţii 
Gualugua, unde încă din prima zi reuşi să vâneze destule animale. 
Seara se opri într-un luminiş dintr-o pădurice de pini, îşi agăţă 
tolba cu săgeți într-un copac şi se întinse pe iarbă să se odihnească. 
Chiar atunci, dinspre munţii Kangtehei ţâşniră două raze de 
lumină rece şi verde. Lutui îşi dădu seama că lucrurile nu stăteau 
tocmai bine şi se gândi că probabil era demonul-şarpe. Sări în 
picioare, puse mâna pe arc şi pe săgeți şi plecă înspre locul din 
care ţâşnea lumina. Dintr-odată se pomeni supt prin aer ca de o 
respiraţie puternică şi întregul său trup se înmuie ca o păpuşă 
făcută din cârpe. Şi aşa, curajosul vânător fu înghiţit de demon, 
fără ca măcar să i se poată împotrivi. 

Veştile proaste umblă repede şi soţia lui Lutui era din cale-afară 
de îndurerată. Dar nefiind nici ea o femeie slabă, se hotări să se 
ducă în munţii Gualugua să-şi răzbune soţul. Când auziră acestea, 
oamenii se adunară de îndată, căutând să o facă să renunţe la 
gândul ei: 

— Să nu care cumva să te duci într-acolo, că demonul abia 
aşteaptă să-i poată face rău vreunei femei. De ce vrei să te arunci 


singură în gura leului? 

Vorbele oamenilor n-o făcură pe tânăra femeie decât să-l urască 
şi mai tare pe demon şi să vrea şi mai mult să se ducă să scape 
lumea de el. Şi din clipa aceea nu făcu decât să cugete cum să-i facă 
demonului de petrecanie. 

Vestea că demonul mai mâncase un om ajunse repede şi la 
căpetenia locului, care imediat dădu de ştire că-i va lăsa locul celui 
care va scăpa lumea de demon -iar locul va fi nu numai al lui, ci şi 
al urmaşilor săi. Nimeni însă nu se arătă îndeajuns de curajos. 
Vestea ajunse şi la urechile nevestei lui Lutui, care se înfăţişă în 
faţa căpeteniei spunându-i că se duce ea. Văzând că era femeie, 
căpetenia îi spuse nu tocmai convins: 

— Şi cum ai să scapi tu lumea de demon? 

— Dă-mi o bucată de pânză albă şi una roşie, un vas cu vin bun 
şi câţiva oameni care să mă urmeze şi să asculte poruncile mele. 
Când am să strig „Hai! Hongna!” să se repeadă înainte, iar de-oi 
striga „Stai! Hongna!” să se dea repede înapoi. Şi de s-or face toate 
aşa cum spun, soarta demonului e pecetluită. 

Auzind vorbele femeii, căpetenia nu ştia dacă să le creadă au ba 
- dar pentru că nu avea altă cale mai bună, îi dădu cu inima 
îndoită câţiva oameni care s-o urmeze. 

Era o noapte senină, în care luna şi stelele erau foarte 
strălucitoare. Nevasta plecă în fruntea cetei de oameni călare şi 
merseră până ajunseră la munţii Gualugua. Acolo, le ceru acestora 
să stea la pândă în pădure, în vreme ce ea se duse curajoasă chiar 
în faţa peşterii în care era demonul. Demonul, care simţise deja că 
în jurul său erau oameni, scotea raze de lumină verde 
înspăimântătoare pe ochi şi-şi unduia uşor corpul mare şi gros 
înspre gura peşterii. 

Ieşit din peşteră, demonul văzu că înaintea sa stătea o femeie 
tânără, frumoasă ca o zână, graţioasă şi mlădioasă -— şi de bucurie 
uită de orice altceva. Începu să saliveze de poftă, iar în sinea lui 
gândea: „Da? mare noroc mai am astă-seară să dau de asemenea 
frumuseţe, cum rar găseşti şi în cer, şi pe pământ! Ce bine am să 
mă distrez!”. Demonul-şarpe o întrebă cu o voce ciudată: 


— Cine eşti şi cum de ai atâta curaj încât, fără să te temi de 
moarte, vii în faţa peşterii mele? Ai tu habar că eu, de trag uşor aer 
în piept, pot să înghit peste o sută de vite dintre cele mari, iar când 
îmi aţintesc privirea asupra unui lucru îl nimicesc pur şi simplu? 
Te-ai săturat de viaţă şi-ai venit să-ţi cauţi sfârşitul? 

Soţia lui Lutui nu s-a arătat însă deloc înspăimântată: 

— Eu sunt nevasta vânătorului Lutui, omorât de tine. Am venit 
să-i caut trupul. 

— Dacă ai venit să cauţi trupul soţului tău, atunci ai venit unde 
trebuie. Drept este că eu l-am mâncat, dar la mine-n peşteră sunt 
oase de bărbaţi câte vrei — crezi că ai să-l poţi recunoaşte? îi spuse 
demonul râzând în hohote. 

— Pot, zise femeia, pentru că soţul meu poartă un papuc din 
piele albă de oaie şi un papuc înflorat de femeie. 

Pe când spunea acestea, la nasul demonului ajunse un miros 
îmbietor de vin. 

— Ce duci în braţe? o întrebă nerăbdător demonul. 

— Un dar pentru tine -— vin vechi de o sută de ani, răspunse 
femeia. 

— Tare deşteaptă mai eşti de mi-ai adus şi un dar, femeie 
frumoasă. Bag de seamă că vrei să-mi fii soaţă. Hai, vino, să 
îndeplinim ceremoniile de nuntă. 

— Eu îţi preţuiesc puterile şi vreau să te slujesc până la sfârşitul 
vieţii, dar înainte de ceremonii vreau să te servesc cu vinul acesta 
vechi. Privirea ta este însă înspăimântătoare - înainte să intru în 
peşteră, acoperă-ţi ochii cu pânza asta albă, spuse femeia. 

Cucerit de frumuseţea şi atenţia cu care-l copleşea soţia lui 
Lutui, şi fără să-şi dea seama că totul era un plan bine ticluit, 
demonul se învoi la tot ce-i ceru femeia. După ce-i acoperi ochii cu 
pânza albă, nevasta lui Lutui flutură pânza roşie şi imediat 
oamenii daţi de căpetenie se apropiară încetişor de peşteră. 
Intrară în peşteră şi, nemaiputându-se abţine, demonul se dădu la 
nevastă — dar aceasta, prefăcându-se furioasă, se răsti la el: 

— De ce nu eşti de încredere? Nu ne-am învoit că mai întâi bei 
vinul şi abia apoi ne luăm soţ şi soţie? 


Demonul începu să bea vinul vechi cu înghiţituri mari. Vinul se 
împuţina văzând cu ochii, iar demonul era din ce în ce mai beat, 
până când, în cele din urmă, începu să se clatine de colo colo şi 
apoi nu mai ştiu de el. 

Nevasta lui Lutui văzu că sosise momentul şi, prefăcându-se a 
cânta, începu să spună „Hai! Hongna!”. Oamenii auziră porunca 
femeii şi se avântară în peşteră, dar zgomotul paşilor lor îl treziră 
pe demon, care deschise ochii înceţoşaţi şi întrebă: 

— Ce zgomot se aude, frumoaso? 

Văzând că demonul deschise ochii, nevasta lui Lutui se puse din 
nou pe cântat, „Stai! Hongna!”, apoi îi spuse demonului: 

— Aşa cânt eu când sunt bucuroasă. Acum, că îţi voi fi nevastă, 
nu vrei să mă asculţi cum cânt? 

După care puse tot vinul ce mai rămăsese într-un bol şi i-l turnă 
pe gât demonului, care închise din nou ochii. „Hai! Hongna!”, 
începu din nou femeia să cânte. Oamenii se repeziră în peşteră, 
dar zgomotul făcut de aceştia îl treziră din nou pe demon, care, 
deschizând ochii, întrebă: 

— Ce se aude? 

— „Stai! Hongna!” A început să bată vântul, e zgomotul vântului 
printre copaci, dormi liniştit, iar când te vei trezi o să ne luăm unul 
cu celălalt, îi răspunse femeia. 

Vinul vechi îşi făcu pe deplin efectul şi demonul căzu într-un 
somn fără simtire. „Hai! Hongna!” Oamenii ţâşniră în peşteră şi, cu 
sulițele, topoarele şi săbiile pe care le aveau, au năvălit peste 
demon, i-au scos mai întâi ochii şi apoi l-au făcut bucăţi. Într-o 
clipă, părţi din corpul demonului zburau în toate părţile. Înţepat, 
tăiat, ciopârţit, demonul se rostogolea înnebunit, iar oamenii se 
fereau pe unde apucau de teamă să nu fie striviţi de acesta. Nimeni 
nu îndrăznea însă să lase arma din mână, şi mai trecu ceva vreme 
până când demonul rămase nemişcat. 

Intrând mai adânc în peşteră, oamenii găsiră un munte de oase 
de nu mai puteai spune câtă lume fusese mâncată de demon. S-au 
pus pe căutat, iar după ce căutară ceva vreme dădură, în cele din 
urmă, de un papuc din piele albă de oaie şi unul înflorat de femeie, 


pe care îi înapoiară nevestei lui Lutui. Apoi au luat-o pe braţe pe 
tânăra femeie şi au dus-o până la căpetenia locului. 

Căpetenia era om de cuvânt şi, în plus, nici nu avea vreun 
moştenitor căruia să-i lase locul, aşa încât, cum nevasta lui Lutui se 
dovedise ageră şi curajoasă, îi cedă locul. Tânăra femeie deveni 
astfel o căpetenie foarte grijulie cu oamenii de rând, alinându-le 
suferinţele şi ţinând calea dreaptă, drept pentru care a fost foarte 
iubită de toată lumea. 


1. Poveste a minorităţii dongxia, care trăieşte în principal în provincia 
Gansu, din nord-vestul Republicii Populare Chineze (n.tr.). 


MANGYE ADUCE GRÂNELE 


G rânele sunt un lucru minunat - dar acum multă vreme ele 


nu existau în lume, iar oamenii îşi duceau zilele mâncând vânat şi 
scoarță de copac. Apoi au aflat că undeva departe, înspre apus, s-ar 
fi aflat o peşteră fermecată unde erau ascunse grânele, dar că era 
foarte greu să ajungi acolo şi trebuia să înfrunţi nenumărate 
primejdii. Aşa au hotărât oamenii să aleagă din rândurile lor un 
voinic isteţ pe care să-l trimită să le aducă. Dar pe cine să aleagă? 
Cine avea curajul să înfrunte toate pericolele? Trecură astfel zile 
întregi fără a putea alege pe nimeni, până când, într-o zi, un tânăr 
flăcău pe care-l chema Mangye ieşi în faţa oamenilor şi le spuse: 

— Mă duc eu şi mă leg să va aduc grânele! 

Oamenii fură foarte bucuroşi când îl văzură pe Mangye atât de 
curajos, dar se şi temeau pentru el şi se gândeau că drumul era 
lung şi plin de primejdii, încât din fier să fii şi tot nu puteai şti dacă 
puteai răzbi au ba. După ce Mangye le ceru oamenilor de câteva 
ori să-i lase să plece, aceştia se învoiră: 

— Fie, să-l lăsăm pe curajosul Mangye să încerce. 

Înainte să se pornească la drum, mama lui Mangye stătu trează 
toată noaptea, pregătindu-i traistele în care să pună grânele, 
feciorii din sat îi pregătiră un cal bun, bărbaţii i-au adus carne 
friptă, iar fetele au stat cu el şi au cântat, urându-i să se întoarcă 
victorios cu grânele. În ziua plecării, Mangye fu petrecut de 
întregul sat, iar după ce-şi luă rămas-bun de la maică-sa, de la 
fetele din sat şi de la toţi cei care-l petrecuseră, flăcăul se sui în şa 
şi porni ca vântul înspre apus. 

Merse Mangye şapte zile şi şapte nopţi, trecu peste nouăzeci şi 


nouă de munţi şi prin nouăzeci şi nouă de văi, prin nenumărate 
păduri dese ce nu lăsau să treacă nicio rază de lumină, se feri de 
nenumărate primejdii şi fu nevoit să se lupte cu o grămadă de tigri, 
leoparzi, şacali, lupi şi şerpi veninoşi care-i ţineau calea. În cele din 
urmă, deşi terminase de mâncat toate merindele pe care le avea la 
el şi calul îi obosise, Mangye tot nu se îndura să încetinească. Când 
îi era foame, căuta ierburi sălbatice să şi-o astâmpere, iar când 
calul era prea obosit, descăleca şi mergea trăgându-l de căpăstru. 
Merse vreme îndelungată, până când într-o zi, obosit şi flămând, 
Mangye se dădu jos de pe cal să caute ceva de mâncare şi găsi un 
piersic mare, plin de fructe sălbatice. Se urcă în pom şi începu să 
se înfrupte bucuros. Dar pentru că era foarte ostenit, abia ce 
cobori şi se sprijini puţin de trunchiul piersicului, că şi adormi. În 
vis îi apăru un bătrân cu barba albă care trăgea după el un cal şi 
un căţel. Bătrânul se opri în faţa lui Mangye şi-l întrebă: 

— Încotro, feciorule? 

— Mă duc la peştera fermecată să iau grânele, moşule, să le dau 
oamenilor să le pună-n pământ, să aibă ce mânca şi să ducă o viaţă 
bună, răspunse Mangye. 

— Flăcăule, spuse bătrânul râzând, până la peştera fermecată 
trebuie să mai treci prin multe încercări care-ţi vor pune viaţa-n 
primejdie. Mai bine întoarce-te de unde ai plecat. 

— Cât mai sunt în viaţă, nu mă tem de primejdii! Trebuie să 
încerc să le duc oamenilor grânele, zise Mangye. 

— Bine, dacă nu te temi de primejdii şi ţii cu tot dinadinsul să 
duci grânele oamenilor, o să te ajut, fiindcă te preţuiesc pentru 
curajul de care dai dovadă, spuse bătrânul când îl văzu atât de 
hotărât. Să ţii minte: drept înainte vreme de treizeci de zile şi o să 
dai peste un arbore mare de ginkgo în care e un cuib de turturică. 
În cuib e un ou, iar în ou o cheie - numai cu aceasta poţi să 
deschizi peştera cea fermecată, îi spuse bătrânul, arătându-i 
drumul, după care continuă: sub copac e o peşteră, iar în peşteră 
este ascunsă o sabie fermecată, care poate veni de hac oricărui 
demon sau fiară. După ce iei cheia şi sabia, mai mergi preţ de 
treizeci de zile şi ai să ajungi pe malul unei ape roşii în care 


trăieşte un dragon căruia-i place tare mult să facă necazuri şi să le 
aţină calea drumeţilor. Dar pe marginea râului e un bou din piatră 
în burta căruia e ascuns un arc. Dacă ai la tine un mănunchi de 
iasomia-şarpelui, du-te în faţa boului şi dă-i-l să-l mănânce. Când o 
deschide boul gura, să nu pierzi vremea şi imediat să vâri mâna şi 
să apuci arcul din burta lui, căci numai cu arcul acela poţi să-i vii 
de hac dragonului din râul roşu. Apoi să treci râul şi mergi încă 
treizeci de zile până ajungi la un munte de foc. Dar să nu te temi! 
Când ai să dai cu ochii de muntele de foc, să cauţi o stâncă roşie în 
faţa muntelui, iar în crăpătura ei o să găseşti un evantai. După ce 
iei evantaiul, să-i faci cu el vânt muntelui de foc, iar flăcările or să 
se retragă şi or să-ţi facă drum să treci. Numai aşa ai să ajungi 
teafăr la peştera fermecată de la apus. 

Apoi, dându-i lui Mangye calul şi cățelul, bătrânul i-a mai spus: 

— Hai să schimbăm calul tău cu calul meu, pentru că al meu 
poate merge o mie de li pe zi. Să iei cu tine şi cățelul, că o să-ţi 
prindă bine la nevoie. 

După care dispăru fără urmă. 

Mangye se trezi întins sub piersic şi văzu că, într-adevăr, lângă 
el erau un cal şi un căţel, iar calul cu care venise până acolo 
dispăruse. Se minună tare mult, dar era şi bucuros, amintindu-şi 
toate cele spuse de bătrân. Încălecă şi, urmat de căţel, porni înspre 
apus. 

Merse treizeci de zile până când, pe o stâncă mare, dădu peste 
un arbore de ginkgo ce se înălța maiestuos şi în vârful căruia, sus 
de tot, era un cuib de turturică. Mangye se căţără în copac, dar îi 
luă ceva vreme până ajunse în vârf. În cuib era un ou, pe care 
tânărul îl luă cu grijă şi cobori pe pământ. Sparse oul şi dinăuntru 
căzu zornăind o cheiţă din aur care lucea de-ţi lua ochii. Mangye 
luă cheiţa şi o ascunse în sân. Apoi cobori în peştera de sub copac, 
de unde luă sabia cea fermecată şi bine ascuţită. Bucuros nevoie 
mare, flăcăul încălecă din nou şi plecă mai departe, cu câinele pe 
urmele sale. 

Trecu prin păduri întunecate pline de fiare care-şi găsiră însă 
sfârşitul în tăişul sabiei sale. Merse astfel treizeci de zile, până 


ajunse la un râu mare. Râul acesta nu era un râu ca toate râurile, ci 
avea apa roşie ca sângele. Ajuns la mal, Mangye se pregăti să-l 
treacă, însă deodată se porni un vânt puternic, iar valurile se 
înălţară cât casa, tăindu-i calea. Abia atunci îşi aduse Mangye 
aminte de vorbele bătrânului. Culese un snop de iasomia-şarpelui, 
după care plecă în căutarea boului de piatră. 

Era pe malul acelui râu o pădure imensă de piatră în care 
Mangye găsi şi boul despre care îi spusese bătrânul. Întinse 
mănunchiul de iasomia-şarpelui înspre botul boului, care deschise 
gura să-l apuce. Atunci Mangye îşi vâri repede mâna prin gura 
boului până-n stomac, apucă arcul şi-l trase afară. Apoi întinse 
arcul şi se porni să tragă cu săgeți înspre apa râului, care, încetul 
cu încetul, se potoli, iar Mangye putu trece călare. 

Merse din nou treizeci de zile, şi pe măsură ce înainta se făcea 
tot mai cald. Ajunse în cele din urmă la un munte mare şi înalt 
care scuipa flăcări de foc. Făcu din nou cum îl sfătuise bătrânul, 
căută în crăpătura stâncii roşii din faţa muntelui, găsi evantaiul şi 
se apucă să facă vânt muntelui. Flăcările se dădură la o parte şi-i 
deschiseră drum, aşa încât Mangye trecu şi de data aceasta teafăr 
şi nevătămat. 

În cele din urmă, Mangye ajunse la apus, unde găsi peştera 
fermecată. Dar, când se îndreptă bucuros spre intrarea peşterii, 
văzu că de-a dreapta şi de-a stânga lui răsăriră două spirite care 
păzeau poarta. Paznicii i-au tăiat imediat calea; unul avea faţa 
roşie şi ţinea în mâini două topoare, iar celălalt avea faţa neagră şi 
ţinea în mână un pumnal. Mangye le-a spus grăbit motivul pentru 
care se afla acolo, dar, când au auzit, cei doi paznici s-au făcut foc 
şi pară şi au început să urle la el: 

— Cum să dăm noi grânele unor muritori de rând? Nici să nu te 
gândeşti că ai să le iei. Hai, cară-te, că de nu, aici au să-ţi rămână 
oasele! 

Degeaba i-a tot rugat Mangye, cei doi paznici nu s-au învoit nici 
în ruptul capului să-l lase să intre în peşteră - ba mai mult, au sărit 
cu topoarele şi pumnalul să-l omoare. Nemaiputând răbda, 
Mangye se repezi şi el la cei doi paznici şi, ridicând sabia 


fermecată, îl tăie pe cel cu faţa neagră. Când paznicul cu faţa roşie 
văzu că treaba se îngroaşă, se repezi la Mangye cu topoarele 
ridicate. Mangye încercă să oprească topoarele cu sabia, dar sabia 
se rupse sub lovitura topoarelor paznicului. Ce era de făcut? 
Vreme să pună mâna pe arc nu mai era. Neavând de ales, Mangye 
se repezi cu mâna goală înspre paznic şi cei doi se încleştară în 
luptă. Se bătură ei cât se bătură, însă la un moment dat Mangye 
simţea că începeau să-l cam lase puterile. Dar tocmai atunci cățelul 
sări şi el să-l ajute, îl apucă pe paznic cu colții de braţ şi nici vorbă 
să-i mai dea drumul. Mangye profită de ocazie, se răsuci şi apucă 
topoarele paznicului, cu care-l trosni de câteva ori, curmându-i 
viaţa. 

Mangye se îndreptă spre peşteră. Nu trecu mult şi ajunse la a 
doua poartă, unde-i răsări în cale un tigru alb. Fără să mai aştepte, 
Mangye ridică toporul şi-l izbi pe tigru drept în moalele capului, 
făcându-i felul. Dar pentru că dăduse prea tare, frânse şi toporul. 
Nu mai avea nicio armă - ce era de făcut? Înarmat doar cu arcul şi 
cu mult curaj, flăcăul pătrunse mai adânc în peşteră. 

Când ajunse la a treia poartă, auzi ca un şuierat deasupra 
capului şi, când se uită, văzu un fenix ce se repezea înspre el. Fără 
să mai aibă timp să pună săgeată în arc, Mangye se feri într-o 
parte, iar fenixul trecu pe lângă el, pregătindu-se de un nou atac. 
Mangye reuşi iar să se ferească. Dar când fenixul dădu să-l atace a 
treia oară, cățelul sări şi apucă pasărea de coadă. Tânărul nu 
pierdu vremea - scoase o săgeată şi dobori pasărea la pământ. 

Cea de-a treia poartă! Mangye se afla chiar în faţa locului unde 
erau păstrate grânele. Împinse porţile din piatră cu toată puterea, 
dar nu reuşi să le urnească. Atunci, amintindu-şi din nou de 
vorbele bătrânului, scoase cheia de aur şi descuie uşile, care se 
deschiseră cu zgomot. În faţa ochilor lui Mangye totul era ca poleit 
cu aur — peste tot erau doar grâne aurii strălucitoare. Fără să 
pregete, Mangye scoase traistele pe care i le făcuse maică-sa 
înainte să plece şi le umplu cu grâne. Dar când să iasă, uşile, trosc, 
se închiseră dinaintea lui. Mangye scoase cheia şi încercă să le 
deschidă, dar fără niciun folos. Stătu puţin să cugete, apoi învârti 


cheia în sens invers şi abia atunci reuşi să le deschidă. Încărcat cu 
traistele cu grâne, Mangye se îndreptă înspre gura peşterii. 

Trecu şi de a doua, şi de prima poartă, care erau şi ele încuiate, 
dar reuşi să le deschidă rotind cheia în sens invers. Când ieşi afară, 
încălecă repede, luă cățelul în braţe, puse traistele în spate şi se 
avântă pe drumul spre casă. Ajunse din nou la muntele de foc, care 
acum ardea şi mai puternic. Scoase evantaiul şi îşi croi drum 
printre flăcări, după care merse fără oprire o zi şi o noapte până să 
iasă din munţi. Apoi ajunse la râul cu apă roşie care se învolbură 
din nou şi pe care Mangye încercă să-l liniştească trăgând în el cu 
săgeți. Dar, de data asta, râul nu numai că nu se linişti, dar se agită 
şi mai tare. Îngrijorat, Mangye încordă arcul şi trase ultima 
săgeată. Abia atunci apele râului începură să se domolească, dar, 
din cauza forţei prea mari, arcul se frânse. 

După ce trecu râul, mai avea de mers până acasă doar nouă zile 
şi nouă nopţi, însă calul căzu la pământ de oboseală. Nici pe 
Mangye nu-l mai ţineau puterile, fiind sleit din cauza încercărilor, 
de foame şi oboseală. Ce să facă? După ce cugetă o vreme, flăcăul 
se hotărî să lege traistele cu grâne de gâtul căţelului şi să-l trimită 
înainte. Şi, ca să le dea de veste oamenilor din sat că el trimisese 
cățelul cu grâne, mai legă de gâtul lui şi o basma pe care i-o dăduse 
una dintre fete înainte să plece. Imediat, cățelul plecă înspre 
răsărit. 

După ce trimise cățelul, Mangye se simţi din cale-afară de 
ostenit şi, căzând la pământ, nici că se mai ridică vreodată. 
Viteazul şi isteţul Mangye nu s-a mai întors niciodată în sat să-şi 
vadă mama, să-i vadă pe săteni sau pe fetele acelea frumoase. 

După ce cățelul plecă de lângă Mangye, merse nouă zile şi nouă 
nopţi şi trecu prin multe primejdii, ferindu-se de numeroase fiare, 
până ajunse în satul lui Mangye. Sătenii recunoscură imediat 
basmaua şi desfăcură repede traistele cu grâne aurii de la gâtul 
căţelului. Pline mai erau! Deşi erau foarte bucuroşi, sătenii au 
simţit că Mangye dăduse de necaz şi au trimis oameni să-l caute — 
dar Mangye plecase deja dintre cei vii. Îşi dăduse viaţa pentru ca 
oamenii să poată trăi bucuroşi şi în îndestulare. 


LUPTA CU DEMONUL CU TREI CAPETE 


” emult de tot, yughurii1 nu cunoşteau focul. Apoi, unul dintre 


vitejii clanului a făcut rost, nu se ştie de unde, de o flacără şi abia 
după aceea au început şi ei să ducă o viață mai bună. Pentru a 
păstra flacăra aprinsă când nu era nevoie de foc, oamenii 
strânseră o grămadă mare de bălegar de vacă pe care o lăsară să 
ardă mocnit, iar când aveau nevoie de foc, luau câte o bucată de 
bălegar. Se mai spune că, dacă focul s-ar fi stins, singurul loc din 
care puteau să mai ia o flacără era de la o femeie-demon ce trăia 
mâncând carne de om şi bând sânge de om. 

Trăia pe atunci şi un vânător tânăr cu nevasta lui. Într-o zi, 
vânătorul trebui să se ducă departe de tot să vâneze şi urma să se 
întoarcă numai după câteva zile bune. Înainte să plece de acasă, îşi 
învăţă nevasta mult iubită cum să aibă grijă de casă, cum să facă 
de mâncare, cum să se păzească de spirite rele şi demoni, dar uită 
să-i spună tocmai cum să ţină focul aprins. Tânăra nevastă, 
simțindu-se foarte singură şi neliniştită pentru că soţul ei plecase 
pentru câteva zile, îşi făcu de mâncare devreme, mâncă în grabă şi 
se culcă înainte de căderea nopţii. Când se trezi a doua zi şi vru să- 
şi facă ceva de mâncare, focul deja se stinsese. Nu mai rămăsese 
nici măcar o scânteie. 

Foarte îngrijorată, femeia îmbucă un pic de carne uscată şi 
aşteptă până la lăsarea serii, când văzu că de undeva, pe muntele 
din sud, părea că se ridică un fir de fum. Bucuroasă că poate lua de 
undeva puţin foc, femeia porni în fugă înspre locul de unde se 
ridica fumul. Şi a tot mers vreme îndelungată, că ziua se 
schimbase de mult în noapte, iar noaptea era din ce în ce mai 


adâncă. Gândul că putea lua puţin foc o făcea să nu mai ţină seamă 
de nimic, când, în cele din urmă, ajunse la poalele muntelui. Acolo 
dădu peste un cort în care se zărea o rază de lumină. Intră 
bucuroasă înăuntru şi văzu o bătrână cu părul tot alb, care frigea o 
bucată de carne. Lângă ea stătea întins un căţel. 

Când văzu o tânără aşa de frumoasă năvălind în cort, bătrâna 
se bucură şi o întrebă, plină de duioşie: 

— E aşa târziu, cum de ai venit până aici de una singură, copilă 
dragă? De unde vii şi ce vânt te aduce? 

Tânăra soţie fu foarte mişcată de duioşia babei şi începu să 
plângă: 

— Bunico, bărbatu-meu s-a dus la vânătoare, iar eu n-am avut 
grijă şi am lăsat focul să se stingă. Cum să mai fac eu acum 
mâncare şi la ce mă mai încălzesc? Dă-mi, rogu-te, puţin foc, că nu 
pot răzbi fără el, îi spuse ea babei, arătându-i şi locul unde era casa 
ei. 

— Copilă, copilă, drumu-i lung şi focul nu-i uşor de dus. Mai 
bine facem aşa: deschide-ţi poalele hainei, iar eu am să te ajut să 
pui focul în aşa fel încât să-l poţi duce acasă. 

Zis şi făcut: baba puse un strat de cenuşă în poalele hainei 
femeii, apoi puse un strat de balegă de oaie, iar la urmă puse focul. 
Apoi mai puse un strat de balegă şi iarăşi un foc, pe care-l acoperi 
cu cenuşă. 

— Aşa dară, apoi să nu care cumva să mai laşi focul să se stingă, 
o sfătui baba după ce termină de aşezat totul. 

Tânăra nevastă era foarte bucuroasă că avea foc. Îi mulţumi 
babei şi-şi luă rămas-bun de la ea, întorcându-se acasă. Pe drum, 
femeia lăsă în urma ei o dâră de foc, iar când ajunse acasă văzu că- 
i rămăsese foarte puţin. De unde să ştie că baba care o ajutase era 
de fapt femeia-demon cu trei capete? 

A doua zi, pe când abia se înserase, baba îşi luă din nou 
adevărata înfăţişare de demon cu trei capete şi, călare pe căţel, 
veni întins până la casa tinerei neveste. Femeia, când se trezi cu o 
demoniţă cu trei capete acasă la ea, începu să tremure toată de 
frică, dar demoniţa îi spuse: 


— Nu te teme, copilă. Aseară ţi-am dat foc, iar acum nu mă mai 
cunoşti? Întinde-ţi capul şi lasă-mă să mă uit la tine. 

Femeia abia ce-şi întinse capul, că demoniţa îi înfipse o sulă în 
frunte şi umplu jumătate de bol de lemn cu sânge pe care-l sorbi 
într-o clipă. Apoi îi spuse din nou tinerei: 

— Ascultă ce-ţi zic şi o să te las cu viaţă. Întinde-ţi piciorul să-l 
văd. 

Femeia îşi întinse piciorul, iar demoniţa o înţepă din nou cu 
sula, umplu din nou jumătate de bol cu sânge şi i-l dădu căţelului 
să-l bea. Dar lucrurile nu se terminară aici. 

— Bravo, văd că eşti tare ascultătoare. Uite, până şi cățelul se 
bucură uitându-se la tine. Ştie că sângele tău e bun la gust. Ia 
întinde tu şi celălalt picior să-l văd, continuă demoniţa. 

Femeii îi era şi teamă, o şi durea, aşa încât nu îndrăznea să-şi 
mai întindă un picior. Atunci demoniţa îşi dezvălui adevărata fire 
şi urlă la fată: 

— De nu asculţi de mine, îţi iau viaţa! 

Tânăra se sperie din cale-afară şi întinse imediat şi celălalt 
picior. Demoniţa o înţepă iar, mai umplu jumătate de bol cu sânge 
pe care-l împrăştie pe pământ. Apoi, fără să scoată o vorbă, se sui 
înapoi pe câine şi se întoarse de unde venise. Şi uite aşa se 
petrecură treburile vreme de câteva zile, iar tânăra nevastă slăbea 
pe zi ce trecea. 

După câteva zile, se întoarse acasă vânătorul, căruia i se păru 
tare ciudat că în numai câteva zile nevasta lui devenise piele şi os, 
de nu mai semăna a om. O întrebă ce s-a întâmplat, dar femeii îi 
era frică de demoniţă şi nu a cutezat să-i mărturisească soţului 
toată tărăşenia. Vânătorul nu se lăsă nici el cu una, cu două, şi 
după ce se ţinu de capul ei, femeia îi povesti în amănunt cum se 
stinsese focul, cum se dusese după foc şi cum demoniţa venea 
acum să îi bea sângele. Soţului îi păru rău de ea, dar se şi umplu de 
furie şi se hotărî să scape lumea de demoniţa însetată de sânge. 

Într-o zi, vânătorul se prefăcu că pleacă după vânat, dar nu se 
duse departe, ci se întoarse pe furiş acasă şi se ascunse să vadă ce 
fel de demoniţă era aceea. Demoniţa, văzând că soţul nu era acasă, 


se sui repede pe câine şi se înfiinţă la casa femeii. Deschise uşa şi-i 
spuse acesteia rânjind: 

— Am auzit că ţi s-a întors bărbatul. Hai, dă-mi repede să beau 
sânge şi plec în treburile mele. 

Dar nu termină bine de rostit aceste cuvinte, că vânătorul se 
strecură tiptil, puse o săgeată-n arc şi ţinti capul din mijloc al 
demoniţei. Demoniţa icni o dată şi apoi fugi cu cele două capete 
rămase. Nu trecu mult şi se întoarse înarmată cu arc şi săgeți, 
hotărâtă să se lupte pe viaţă şi pe moarte cu vânătorul. Dar 
vânătorul se pregătise şi el — şi, fără să mai aştepte să-şi întindă 
demoniţa arcul, trase o săgeată ce se înfipse direct într-unul din 
capele ei. Demoniţa trase şi ea şi-l nimeri pe vânător în umăr. 

Stăpânindu-şi durerea, vânătorul mai trase o dată şi nimeri şi al 
treilea cap al demoniţei, care căzu moartă la pământ. Dar 
dimpreună cu demoniţa căzu şi-şi dădu viaţa şi vânătorul grav 
rănit. 


1. Grupul etnic yughur (în chineză, yugu zu), cunoscut şi sub numele de 
„uigurii galbeni”, trăieşte în special în provincia Gansu, în nord-vestul 
Republicii Populare Chineze (n.tr.). 


DRÂMBA TRIBULUI HEZHEN 


W c spune că drâmba tribului hezhen1 are şi ea o poveste: 


Cu multe primăveri în urmă, apăruse în lumea oamenilor 
ciuma şi toţi locuitorii din satul Huotong de pe malul Fluviului 
Dragonului Negru căzură la pat. Nici nu apucau oamenii să-i 
îngroape pe cei duşi, că alţii se prăvăleau la pământ, până când 
numărul celor prăpădiţi era aşa de mare, că nu se mai ducea 
nimeni să-i îngroape. 

În vremea aceea, ajunse în sat un bătrân. Intră prin capătul de 
răsărit al satului şi se duse la prima casă, unde văzu doi bătrâni 
întinşi în pat şi un altul întins pe jos. Se apropie de dânşii şi abia 
atunci văzu că erau toţi fără suflare. Merse el din casă-n casă şi 
peste tot văzu oameni fără suflare prăvăliţi ba lângă vasul cu apă, 
ba lângă sobă. Continuă să caute un suflet de om pe care să-l 
întrebe ce se întâmplase, dar oricât căută el în întregul sat nu dădu 
decât de o copiliţă care sugea lapte la sânul maică-sii. Mamă-sa se 
prăpădise şi ea şi rămăsese doar copila, care plângea şi sugea. 
Bătrânul abia-şi stăpâni lacrimile, luă fata la piept şi plecă repede 
din acele locuri. 

Şi aşa trecură şaisprezece ani, iar copiliţa se făcuse o fată 
frumoasă. Într-una din zile, ea îl întrebă pe bătrân: 

— Bunicule, toţi ceilalţi copii au tată şi mamă - cum se face că 
numai eu nu am? 

— Ba ai, îi răspunse bătrânul, doar că până acum erai prea 
mică să-ţi spun. Dar acum poţi şi tu să ştii. 

— Şi unde sunt ei? întrebă fata nerăbdătoare. 

— Nu te grăbi şi am să-ţi povestesc totul de-a fir a păr, îi 


răspunse bătrânul. 

Şi aşa îi povesti bătrânul despre nenorocirea prin care trecuse, 
iar fata se puse pe un plâns amarnic. 

— Copilă, o îmbărbătă bătrânul, am auzit că în munţii Etu este 
o peşteră plină cu lucruri minunate şi că printre acestea se găseşte 
şi o drâmbă fermecată la care de apuci să cânţi până şi cel mai 
nenorocit dintre oameni se simte fericit, iar cei duşi din lumea 
aceasta se întorc înapoi. Dacă poţi să ajungi în peştera aia şi să 
găseşti drâmba, ai să-ţi poţi întâlni şi tu părinţii. 

— Bunicule, stai liniştit, că precis am să găsesc drâmba, zise 
fata. 

— Nu e uşor lucru să te urci pe munte. Munţii-s plini de tigri şi 
de urşi, îi spuse bătrânul îngrijorat. Unde mai pui că peştera e 
păzită de un moşneag de piatră. 

— Pentru a-mi vedea părinţii, moartă să fiu şi tot aş vrea să mă 
duc, spuse fata. 

Văzând-o aşa de hotărâtă, bătrânul nu se mai împotrivi. 

A doua zi de dimineaţă, bătrânul o duse pe fată până la poalele 
muntelui Etu. Fata-şi luă rămas-bun şi începu să urce muntele înalt 
până la cer. Când ajunse la peştera cu minunăţii, ziua deja trecuse 
şi se lăsase întunericul. Fata se strecură încetişor în peşteră, dar 
abia ce intră că şi auzi voci — se ascunse într-un loc întunecat să se 
uite înăuntru. În peşteră petreceau de minune spiritele muntelui, 
al copacilor, al tigrilor şi al urşilor. Înveselit de băutură, spiritul 
muntelui spuse: 

— Haideţi să dansăm. 

— Eu o să ţin ritmul, spuse spiritul copacilor şi scoase dintr-o 
cutiuță de aur drâmba fermecată. 

Ce bine suna drâmba! Spiritele munţilor, al tigrilor şi al urşilor 
se puseră de-ndată pe dansat şi pe cântat, iar nu după multă vreme 
se prăvăliră cu toţii la pământ, adormiţi. Se vede treaba că băuseră 
zdravăn, iar dansul şi cântatul îi obosiseră foarte tare. Spiritul 
copacilor nu mai putea nici el — şi, văzându-i pe ceilalţi adormiti, se 
întinse şi el să se culce. 

Fata văzuse totul de unde era ascunsă. Se gândi că spiritele abia 


ce adormiseră şi că nu aveau să se trezească chiar aşa repede. leşi 
tiptil de unde stătea, se strecură înăuntru şi, pâş-pâş, se duse lângă 
spiritul copacilor, vâri drâmba în sân şi se strecură afară. Numai 
că abia ce ajunse la intrarea în peşteră, că moşul de piatră care 
stătea de pază îi spuse: 

— Fată, să ştii că cel care a luat ceva din peştera cu minuni se 
va face stană de piatră în trei zile. Mai bine pune drâmba înapoi. 

Auzind vorbele moşului, fata îl imploră cu lacrimi în ochi: 

— Moş bun, tare îţi mulţumesc pentru bunătatea inimii şi ştiu 
că mă sfătuieşti să duc drâmba înapoi cu gând curat, dar chiar de 
va fi să mă schimb în stană de piatră tot vreau să-i aduc înapoi pe 
cei răpuşi de ciumă şi să-mi întâlnesc părinţii. 

— Fie cum vrei tu, dar eu te sfătuiesc să te sui repede pe lebăda 
aceea de piatră şi să pleci de aici. Trebuie să ajungi în locurile 
unde te-ai născut şi să apuci să cânţi din drâmbă înaintea zorilor, 
căci numai aşa se vor întoarce cei duşi dintre noi, îi spuse moşul 
mişcat de lacrimile fetei. 

Fata se plecă de câteva ori în faţa moşului, urcă repede în 
spatele lebedei de piatră care-şi întinse aripile şi o duse în locurile 
îndepărtate. După ce trecu vreme cât să mănânci un bol de orez, 
fata se trezi în satul pustiit. Peste tot erau întinşi oameni şi animale 
fără suflare. Văzând că se crapă de ziuă, fata făcu aşa cum o 
învățase moşul, puse drâmba la gură şi porni cântând din casă-n 
casă. Şi unde apuca ea să cânte, toţi cei prăpădiţi se ridicau, câinii 
începeau să latre, pisicile să alerge şi păsările să zboare. 

Cei înviaţi credeau că fata era vreo zână venită să le scape zilele 
şi toţi se închinau dinaintea ei. Fata le povesti cele întâmplate, iar 
după ce înviară şi părinţii ei, întreaga familie se reuni bucuroasă. 
Oamenii cântau şi dansau de fericire, şi aşa petrecură trei zile 
încheiate. În seara celei de-a treia zile, fata începu să se întristeze, 
pentru că ştia că urma să se despartă de părinţii ei. Ca să nu-i facă 
şi pe aceştia să sufere, fata le spuse: 

— Mamă, tată, mă duc să-l aduc aici şi pe bunicul care m-a 
crescut. 

— Aşa să faci şi să te întorci degrabă, îi spuseră aceştia. 


Fata ieşi din sat, cântă la drâmbă, chemă lebăda de piatră şi 
zbură până acasă la bunic. Acolo îi povesti şi acestuia toate cele 
prin care trecuse şi cum îi salvase pe cei din satul Huotong. 

— Bunicule, lasă-mă să te duc în satul părinţilor mei. Să le spui 
mamei şi tatei să nu plângă după mine. Uite, îţi dau ţie drâmba şi 
rogu-te ai grijă de ea. 

— Ai pace, copilă, îi răspunse bunicul, o să păstrez cu grijă 
drâmba, să bucure oamenii simpli de acum încolo. 

Se suiră împreună pe lebădă şi se duseră în satul fetei. Când 
ajunseră acolo se luminase deja de ziuă şi fata cobori repede să-l 
ducă pe bunic în sat. Abia făcu însă câţiva paşi că şi simţi trupul 
întărindu-i-se - nu mai apucă să spună decât: „Bunicule, o să fiu 
întotdeauna alături de voi”, după care se şi prefăcu în stană de 
piatră. 


1. Hezhen este o minoritate etnică stabilită în nord-estul Republicii 
Populare Chineze, în special de-a lungul fluviului Heilongjiang (Fluviul 
Dragonului Negru) (Amur) (n.tr.). 


PIATRA NEAGRĂ CARE DĂ CĂLDURĂ 


y emult de tot, pe Muntele celor Şapte Piscuri trăia de una 


singură o tânără fată care nu avea pe nimeni pe lumea aceasta, în 
afară de un miel alb ca zăpada. Fie că se ducea după lemne de foc 
sau ieşea la ogor să-l muncească, mielul era întotdeauna la câţiva 
paşi în urma fetei. Fata crescuse şi se făcuse foarte frumoasă, de se 
minuna toată lumea de ea -— şi uite aşa vestea i se duse până la 
urechile regelui acelor ţinuturi. 

Regele era un om hain, care cât era ziua de lungă nu făcea decât 
să bea, să mănânce şi să se veselească, după care mai cugeta cum 
să facă să le mai pricinuiască ceva suferinţe oamenilor obişnuiţi. 
Când auzi el de fata cea frumoasă care nu avea decât un miel, îi 
încolţi imediat în minte un gând rău. 

Într-o zi, regele venit însoţit de suita lui la Muntele celor Şapte 
Piscuri cu gândul să o ia pe fată cu el. Dar fata era dusă pe munte, 
după lemne de foc. Văzând că nu era nimeni acasă, regele porni în 
căutarea fetei — şi merse ce merse, până când mai avea puţin şi o 
ajungea din urmă. Atunci cerul senin se schimbă dintr-odată şi se 
porni un ger năprasnic şi o ninsoare mare de până şi apa din 
izvoare îngheţă bocnă. Regele şi suita lui fură cuprinşi de ger şi nu 
trecu mult până când îngheţară cu toţii, pierzându-și viaţa. 

Dar fata? Când începu să ningă, fata se ascunse repede într-o 
peşteră şi strânse mielul alb la piept, încălzindu-l cu trupul ei. Dar 
nici prin gând nu-i trecu fetei că mielul acela, care de obicei era 
cuminte şi ascultător, avea să se smulgă de la pieptul ei şi să fugă 
de nu i se mai vedea urma. Prinsă în viscol şi fără mielul la care 
ținea atât de mult, fata începu să tremure de frig, îşi acoperi faţa 


cu mâinile şi se puse pe un plâns de-ţi rupea inima. Auzi însă un 
glas şoptit şi duios: 

— Fată bună, nu cumva ţi-e frig? 

Fata ridică ochii şi ce să vadă? Era mielul, care adusese cu sine 
un bătrân cu părul şi barba albe. Fata se bucură foarte mult şi sări 
imediat să-şi îmbrăţişeze mielul. Bătrânul îi spuse râzând: 

— Eşti într-adevăr bună la inimă - uite, îţi dau ţie asta. 

Bătrânul puse ceva în palma fetei. Când se uită, fata văzu că era 
de fapt o piatră neagră şi strălucitoare, pe care imediat ce-o ţinu în 
palmă, îşi simţi trupul încălzindu-se şi nu mai tremura de frig. 

— Dar ce fel de minune mai e şi asta? întrebă fata foarte mirată. 

Doar că nu mai avu cine să-i răspundă, căci bătrânul se făcuse 
deja nevăzut. 

Viscolul se oprise şi fata îşi luă mielul, ieşi afară din peşteră şi 
merse prin nămeţii mari până acasă la ea. Deşi nu era îmbrăcată 
decât cu nişte haine subţiri, nu simţise deloc frigul şi răceala 
zăpezii. Pasămite bucata aceea de piatră neagră era fermecată. 

Fata se uita la zăpada care acoperise tot locul şi se gândea la 
oamenii sărmani de la ea din sat, care nu aveau nici ei haine care 
să le ţină de cald sau lemne cu care să facă focul. Fără îndoială că 
sufereau cu toţii de frig. Aşa că nu mai stătu pe gânduri şi începu 
să alerge, voind să ajungă cât mai repede în sat. 

Când intră în prima casă, îi văzu pe toţi ai casei, mari şi mici, 
tineri şi bătrâni, îngrămădindu-se unul în altul ca să se 
încălzească. Fata scoase piatra cea neagră, rupse o bucăţică şi le-o 
dădu celor din casă, care imediat simţiră cum căldura le pătrundea 
în trup şi frigul îi părăsea. La fel făcu fata şi în a doua casă, şi în a 
treia... până când din piatra dată de bătrân nu mai rămăsese nicio 
bucăţică — dar reuşise să-i scape pe oameni de gerul cumplit. Apoi 
se întoarse acasă la ea. 

De atunci, de fiecare dată când venea iarna, fata şi oamenii din 
sat se duceau la peşteră şi căutau piatră neagră să se încălzească. 
Cu vremea, oamenii au numit piatra cea neagră cărbune, iar pe 
bătrânul care le-o dăduse — Zeul Cărbunelui. 


LUO i SUPUNE LEII 


q u multă vreme în urmă, strămoşii triburilor mulao1 locuiau în 


partea de sud-est a muntelui Jiuwan. Munceau din greu şi-şi 
cultivau pământurile cu cartofi-dulci, porumb, orez şi bumbac, dar 
nu apucau să-şi strângă recolta, că porcii sălbatici coborau din 
munţi şi le mâncau cartofii, maimuţele le furau porumbul, păsările 
mari şi mici le ciuguleau grânele şi viermii le uscau tot bumbacul. 
Uneori nu le mai rămânea nimic, nici măcar de sămânță. Şi asta nu 
era totul. Pe lângă faptul că trebuiau să îndure foamea şi frigul, 
oamenii se mai trezeau uneori şi cu vipere care se târau la ei în pat 
şi-i muşcau, cu tigri care le intrau în ogradă şi le mâncau porcii, de 
oamenii mari nu mai aveau curaj să iasă la câmp, copiii nu mai 
îndrăzneau să iasă în bătătură, cocoşii nu mai puteau să cânte, 
găinile să facă ouă şi din gospodării nu se auzeau decât văicăreli. 
Oamenii era tare nemulţumiţi de viaţa grea pe care o duceau. 

Pe muntele Jiuwan trăia un tânăr pe care-l chema Luo Yi şi 
care, nemaiputând răbda, se duse rând pe rând în toate satele 
tribului mulao, sfătuindu-se cum să facă să stârpească fiarele şi să- 
şi păzească recoltele. Oamenii au văzut că Luo Yi era mai puternic 
decât oricare dintre ei şi era foarte iscusit la tras cu arcul, aşa că s- 
au învoit repede să-l urmeze să dovedească fiarele de pe munte. 

Dar cum să facă? Unul dintre bătrâni spuse: 

— Când vrei să scapi de hoţi, trebuie mai înainte să scapi de 
capul hoţilor. Leul este regele tuturor animalelor - deci dacă l-om 
dovedi pe leu, apoi niciunul dintre animalele de pe munte n-o să 
mai aibă curajul să-şi facă de cap. 

Auzind vorbele bătrânului, Luo Yi ardea de nerăbdare să se 


ducă să pună mâna pe leu, dar bătrânul îl domoli şi-i spuse: 

— Nu te arunca cu capul înainte, aşteaptă până cu o zi înaintea 
celei de-a şaptesprezecea zile a celei de-a zecea luni, când se lasă 
iarna, şi abia apoi porneşte la treabă. În ziua aceea este ziua leului 
şi îi place să coboare din munţi cu o seară înainte să-şi caute prada. 
Te poţi folosi de prilejul ăsta să-l prinzi. 

Luo Yi nu putu decât să-şi domolească avântul şi să aştepte 
lustruindu-şi arcul şi ascuţindu-şi săgețile. 

În a şaisprezecea zi a celei de-a zecea luni, Luo Yi îşi puse pe 
umăr arcul lung de şapte metri, îşi umplu tolba cu săgeți ascuţite, 
jertfi un fazan zeului muntelui şi se porni la drum. Urcă pe munte, 
trecu prin păduri întunecoase şi aşteptă o zi întreagă până când 
soarele abia se mai ţinea de bolta cerească, dar nu văzu nicio 
mişcare. Tocmai începuse să se îngrijoreze, când se stârni o pală de 
vânt rece şi din depărtare se auzi un fâşâit pe care-l recunoscu ca 
fiind zgomotul pe care-l făceau fiarele când se urmăreau una pe 
alta şi călcau pe crengi uscate şi frunze veştede. 

Nu după mult timp, se apropiară în fugă trei iepuri care alergau 
ca scoşi din minţi. lepurii se apropiară de Luo Yi şi, cu lacrimi în 
ochi, îl rugară să-i ajute. Luo Yi abia ce apucă să-i ia pe cei trei la 
piept, că numai ce auzi un răget mare şi dintre copaci săriră trei lei 
uriaşi. Leii îşi ridicară capetele cu coama răvăşită, se lăsară pe 
picioarele dinapoi şi, dintr-o săritură, trecură prăpastia ce-i separa 
şi se avântară înspre Luo Yi. 

Luo Yi îşi ridicase deja arcul şi pusese în el trei săgeți pe care le 
trase înspre cele trei bestii. Săgeţile se înfipseră în labele din faţă 
ale leilor. Aceştia se opriră pe loc şi se uitară să vadă cine trăsese. Îl 
recunoscură imediat pe viteazul Luo Yi şi, ştiind că dăduseră de 
necaz, căzură imediat în genunchi, cerând îndurare. 

De atunci, leii nu mai ieşiră din porunca lui Luo Yi şi în fiecare 
seară păzeau ogoarele oamenilor, de nu se mai apropia picior de 
sălbăticiune de ele. Şi uite aşa au început şi oamenii să aibă zile 
mai bune. 


1. Minoritatea mulao locuieşte în principal în provincia Guangxi, din sudul 


Republicii Populare Chineze (n.tr.). 


DRAGOSTE NEINFRÂNTĂ 


răia pe vremuri un bogătaş lacom şi rău la inimă, care avea o 


slujnică tânără, frumoasă şi harnică. Slujnica se îndrăgostise de 
mică de un argat de la curtea bogătaşului şi ani de zile împărţise 
cu el şi bune, şi rele, mâncarea proastă şi munca multă. Doar 
dragostea lor sinceră le mai aducea puţină fericire şi le mai dădea 
ceva putere. Cei doi plănuiau să muncească şi să se răscumpere de 
la bogătaş, ca într-o zi să poată avea şi ei casa lor. 

Bogătaşul află de dragostea dintre cei doi şi se gândi cu viclenie: 
„Dacă-i las să se iubească, poate se vor lua unul cu celălalt ş-or face 
şi copii, şi uite aşa nu vor mai avea vreme de muncă. Ba unde mai 
pui că o să fie nevoie şi de mai multă mâncare. Nu se poate!”. Aşa 
încât bogătaşul îl trimitea în fiecare zi pe argat departe în munţi să 
taie lemne de foc, numai să nu le dea vreme celor doi să se vadă 
unul cu altul. Dar nu conta cât de târziu se întorcea argatul — fata îl 
aştepta întotdeauna, şi chiar dacă nu puteau decât să-şi încrucişeze 
privirile, tot le era îndeajuns şi uitau de toată durerea şi oboseala 
de peste zi, simțindu-se nespus de fericiţi. 

Pentru a o vedea cât mai repede pe draga inimii lui, pentru a o 
ajuta să scoată apă din fântână sau să învârtă piatra de măcinat, 
argatul muncea fără încetare, nu stătea o clipă. Sudoarea îi curgea 
în ochi, apoi îi pătrundea în gură, dar lui nici că-i păsa şi nu se 
oprea să o şteargă. Ca să aibă mai multă vreme pentru alesul ei, 
slujnica muncea şi ea fără oprire, să termine treburile, ca el să nu 
aibă la ce să o ajute. Şi muncind astfel ziua întreagă, din zori şi 
până-n noapte, cei doi începuseră să slăbească şi să fie atât de 
obosiţi, de picau din picioare. 


Pe muntele pe care argatul mergea după lemne trăia şi un fenix 
de aur, mare şi frumos, căruia îi plăcu de argatul cel harnic şi 
cinstit şi se hotări să-l ajute. Când argatul se puse să taie lemne, 
fenixul începu să zboare aşa de jos în jurul unui pâlc de copaci, 
încât argatul se simţi ameţit şi se minuna într-una. Însă pâlcurile 
de copaci peste care zbura fenixul cădeau singure la pământ şi se 
aranjau în grămezi de lemne numai bune pentru foc. Nici nu se 
făcuse bine ora prânzului, că argatul se şi întoarse acasă cu o 
grămadă de lemne de foc în spate. Acum avea destulă vreme să o 
ajute pe slujnică să scoată apă şi să învârtă piatra de măcinat. 
Bogătaşului i se păru că era ceva necurat la mijloc, aşa că a doua zi 
îşi trimise o slugă preaplecată să vadă cine îl ajuta pe argat. 

Şi bogătaşul află că argatul era ajutat de o pasăre fenix - şi-i 
încolţi un gând rău: „Aşa o comoară de pasăre, dacă-ar fi a mea, ce 
bine ar fi! Dac-ar fi aşa, aş putea să-i vând pe cei doi şi să pun 
fenixul să facă toată treaba...”. Bogătaşul adună laolaltă o ceată de 
oameni fără căpătâi şi-i trimise pe munte să-i aducă pasărea. Însă 
aceştia, deşi au încercat preţ de câteva zile, tot nu au reuşit să 
prindă fenixul. Atunci bogătaşul s-a hotărât să ia un arc şi săgeți şi 
să se ducă chiar el să vâneze fenixul. N-a putut însă să-l omoare; 
rănit de o săgeată, fenixul s-a înălţat la cer, lăsând în urmă, într-un 
copac înalt, o pană ce-i căzuse din coadă. 

Argatul s-a întors pe munte, dar nu a mai găsit pasărea. A văzut 
însă o baltă de sânge şi, ridicându-şi privirea, a văzut agăţată-n 
copac o pană frumoasă de-ţi lua ochii. A ghicit pe dată că fenixul 
dăduse de necaz şi s-a întristat foarte tare. Se urcă în copac, culese 
pana cea frumoasă şi i-o dădu slujnicei, povestindu-i cum l-a ajutat 
pasărea cea bună la inimă. Slujnica ascultă vorbele argatului şi-şi 
legă acoperământul de cap sub formă de fenix. 

După ce fenixul dispăru, viaţa celor doi deveni şi mai amară, 
aşa că se hotărâră să fugă. Într-o zi fugiră împreună în munţi, dar 
bogătaşul trimise oameni după ei să-i prindă. Pentru că nu putură 
să-i prindă, oamenii bogătaşului dădură foc muntelui, dar cei doi 
şi-au zis că mai bine era să piară decât să se întoarcă la casa 
bogătaşului, unde erau trataţi mai rău decât vitele. Din flăcările 


înalte care cuprinseseră muntele se ridicară dintr-odată o pereche 
de fenicşi frumoşi cum nu se mai pomenise. Erau argatul şi 
slujnica. 


TEGUA L VINDECĂ OAMENI ȘI ÎȘI là 
DISAPOL 


[ ieguai Li, unul dintre cei opt nemuritori daoişti, umbla 


adesea neîngrijit, cu pieptul gol, şchiopătând şi ţinând în mână un 
toiag din fier de culoare vineţie. Colinda toate ulițele cu o tărtăcuţă 
cu leacuri în spate. 

Într-o zi, Tieguai Li se transformă într-un venerabil bătrân cu 
părul alb şi începu să doftoricească şi să aline durerile oamenilor, 
într-un loc numit Runan. Oamenii veneau unul după altul să-şi 
caute leac la el, iar el le dădea leacuri care îi scăpau de boală. Aşa 
se duse vestea că la Runan venise chiar zeul leacurilor, şi toţi 
bolnavii voiau să-l răsplătească cu câte ceva pentru ceea ce făcuse 
pentru ei, dar nimeni nu avea habar unde se ducea bătrânul după 
ce pleca din târg. După o vreme, vestea despre bătrânul vindecător 
ajunse şi la urechile demnitarului care era însărcinat cu 
supravegherea târgului, Fei Zhangfang. 

Fei Zhangfang se hotări să scoată la iveală secretul ce-l învăluia 
pe Tieguai Li, aşa că închirie o cămăruţă într-o casă din imediata 
vecinătate a locului în care doftoricea acesta. Dis-de-dimineaţă şi 
până seara târziu, Fei Zhangfang nu făcea decât să stea în 
cămăruţa sa de la al doilea cat şi să urmărească în secret toate 
mişcările bătrânului zeu al leacurilor. Astfel trecură câteva zile şi 
misterul fu dezlegat! După ce târgul se termina şi toată lumea 
pleca acasă, bătrânul făcea un salt şi zdup, se strecura în tărtăcuţa 
care şedea atârnată sub o streaşină. 

Fei Zhangfang nu era nici el de ieri, de azi; imediat ştiu că 
bătrânul nu era om ca toţi oamenii — şi în a treia zi puse laolaltă 


vin, fructe şi alte daruri însemnate şi se duse să-l salute pe 
misteriosul vraci cu părul alb. Când îl văzu venind cu daruri, 
bătrânul nu refuză, le primi cu bucurie şi-l pofti pe Fei Zhangfang 
înăuntru. Însoţit de bătrân, Fei Zhangfang intră şi el în tărtăcuţă şi 
mare-i fu mirarea când văzu că acolo nu era un loc ca toate 
locurile. În faţa ochilor săi era o pagodă pe un câmp plin de flori, 
un adevărat tărâm al zeilor. Intrând în casă, se minună şi mai tare. 
Casa era acoperită cu jad şi aur, cu coridoare şerpuitoare de nu le 
puteai acoperi cu privirea. Bătrânul porunci să se pună masa cu 
mâncăruri şi băuturi alese şi se puse pe petrecut cu Fei Zhangfang. 

Fei Zhangfang nu mai gustase în viaţa lui asemenea bunătăţi: 
vinuri divine care te înveseleau fără să ţi se urce la cap şi bucate 
rare din ape şi munţi care te făceau să te simţi sătul fără însă a te 
îngreţoşa. După masă, bătrânul îl conduse pe Fei Zhangfang şi-i 
şopti la ureche: 

— Să nu care cumva să fii slobod la gură şi să povesteşti despre 
vizita în locurile acestea. Este numai treaba ta şi a mea. 

Fei Zhangfang dădu imediat din cap în semn că a priceput. 

Trecură astfel câteva zile până când, într-o zi, bătrânul se duse 
în cămăruţa închiriată de Fei Zhangfang şi-i spuse: 

— Eu sunt un nemuritor şi datoria mea este să le aduc bine 
oamenilor. Cât am putut face în Runan, am făcut - acum a venit 
vremea să plec mai departe. Am lăsat ceva vin jos, fii bun şi 
porunceşte să fie adus aici, că astăzi am de gând să-l beau cu tine 
în semn de rămas-bun. Cât despre ziua în care o să ne revedem, 
asta nimeni nu o poate şti. 

Fei Zhangfang trimise imediat oameni să aducă sus vasele cu 
vin, dar nimeni nu fu în stare să le mişte din loc. Se duseră apoi 
mai bine de zece oameni, dar tot nu reuşiră să le urnească. 
Bătrânul râse, cobori în faţa casei şi, cu un singur deget, duse 
vasele sus. Vasele erau mici şi nu păreau să aibă în ele cine ştie cât 
vin, dar cei doi băură de dimineaţă până-n prânz şi de la prânz 
până-n seară, însă tot nu le dădură de capăt. 

În timp ce petreceau, bătrânul îl întrebă pe demnitar: 

— Nu vrei să vii cu mine? 


— Eu de multă vreme vreau să mă dedic cultivării vieţii 
interioare, dar tare mă tem că familia mea nu o să se poată lipsi de 
mine, răspunse Fei Zhangfang. 

Bătrânul înţelese ce voia să spună Fei Zhangfang şi, luând un 
băț de bambus, îl rupse cât era Fei Zhangfang de înalt şi i-l dădu 
acestuia să-l pună în grădina din spatele casei. 

A doua zi dis-de-dimineaţă, cei din casă îl descoperiră pe Fei 
Zhangfang spânzurat în grădina din spatele casei, iar după ce 
făcură toate pregătirile îl duseră la groapă. De fapt, Fei Zhangfang 
era tot timpul în preajma acestora şi îi vedea pe toţi cum alergau 
ocupați de colo până colo, dar nimeni nu-l putea vedea pe el. 

După ce plecă de acasă, Fei Zhangfang îl urmă pe bătrân prin 
nişte păduri mari şi întunecoase. Ajunşi pe un munte, dădură peste 
câţiva tigri, iar bătrânul îi ceru lui Fei Zhangfang să rămână să 
trăiască în mijlocul lor. Lui Lei Zhangfang nu îi era teamă de tigri — 
ziua umbla nestingherit printre ei, iar noaptea dormea împreună 
cu ei. 

Apoi bătrânul îl puse pe Fei Zhangfang să stea într-o odaie 
mare, sub un bolovan greu de câteva sute de kilograme atârnat cu 
o funie putredă. După care slobozi înăuntru câţiva tigri fioroşi care 
se puseră să roadă funia cea putredă, dar Fei Zhangfang nici că se 
clinti de sub piatră, ci rămase foarte liniştit. 

După ce-l puse la tot felul de încercări, bătrânul îi spuse lui Fei 
Zhangfang: 

— Te-ai dovedit vrednic de învăţătură, poţi să-ţi cultivi viaţa 
interioară. 

De atunci încolo, Fei Zhangfang învăţă împreună cu bătrânul 
cum să-şi cultive viaţa lăuntrică, dar după ceva vreme i se făcu dor 
de casă. Bătrânul şi de această dată înţelese ce era în inima lui Fei 
Zhangfang şi-i dădu acestuia un toiag din bambus, spunându-i: 

— Suie-te pe toiag şi ai să poţi ajunge oriunde îţi doreşti; dar 
după ce ajungi în locul dorit să arunci toiagul într-un lac. 

Apoi îi desenă un simbol daoist şi i-l dădu, sfătuindu-l: 

— Ia cu tine simbolul acesta şi cu el ai să poţi izgoni spiritele pe 
care ai să le întâlneşti în cale. 


Călare pe toiagul din bambus, Fei Zhangfang ajunse acasă cât ai 
clipi. Deşi credea că nu plecase de acasă decât de vreo zece zile, 
descoperi că de fapt lipsise mai bine de zece ani. Ascultând sfatul 
bătrânului, aruncă toiagul în apă, iar acesta, de îndată ce atinse 
suprafaţa apei, se transformă într-un dragon care se îndepărtă 
înot. 

De atunci, Fei Zhangfang rămase în locurile natale şi se ocupa 
cu lecuirea celor bolnavi şi cu alinarea durerilor. Orice boală avea 
cineva, cât de stranie şi greu de vindecat era, odată ajuns în 
mâinile lui Fei Zhangfang, bolnavul se făcea bine, pentru că Fei 
Zhangfang avea tot timpul asupra lui simbolul daoist dat de 
bătrân. 

Într-o zi, sosi la el acasă, în vizită, o persoană de vază şi Fei 
Zhangfang îşi trimise unul dintre servitori să se ducă departe, în 
afara oraşului, să aducă peşte proaspăt pentru oaspete. Servitorul 
abia ce ieşi pe uşă, că se şi întoarse cu peştele de-i făcu pe toţi să se 
minuneze şi să spună că acesta se folosise de calea magică a lui Fei 
Zhangfang de scurtare a distanţei, prin care puteai ajunge într-o 
clipită în locuri aflate la sute de li depărtare. 

Toată lumea ştia acum că Fei Zhangfang îşi însuşise „adevărata 
pricepere” — şi ori de câte ori aveau vreo problemă mai mare sau 
mai mică, veneau la el după sfat, iar Fei Zhangfang îi ajuta de 
fiecare dată să scape de greutăţi. 

Unul dintre oamenii locului, Huan Jing, văzând câte ştia Fei 
Zhangfang să facă, i-a devenit învățăcel. Într-o zi, la începutul celei 
de-a noua luni, Fei Zhangfang îi spuse lui Huan Jing: 

— În a noua zi a celei de-a noua luni, tu şi familia ta aveţi să 
daţi de un necaz mare. Întoarce-te repede acasă şi pune-i pe toţi ai 
casei să-şi coasă o pungă mică din mătase, să pună înăuntru fructe 
de corn şi apoi să-şi lege punga de braţ. Să iasă din casă şi să se 
urce într-un loc înalt şi să bea vin de crizantemă, căci numai aşa 
puteţi scăpa de necaz. 

În a noua zi a celei de-a noua luni, Huan Jing făcu întocmai cum 
îl sfătuise Fei Zhangfang şi-şi duse toată familia, cu punguţe cu 
coarne legate de braţ, pe un deal, unde se puseră pe băut vin de 


crizantemă de dimineaţă până seara. După apusul soarelui, Huan 
Jing şi ai lui se întoarseră înapoi acasă, iar când intrară în curte au 
rămas cu ochii mari şi gurile căscate de spaimă, pentru că niciuna 
dintre orătăniile şi vitele pe care le aveau nu mai era în viaţă. 

De atunci, în a noua zi a celei de-a noua luni, oamenii se urcă în 
locuri înalte, poartă cu ei fructe de corn şi beau vin de crizantemă 
ca să scape de toate necazurile. 


POVESTEA AZALEEI 


W c povesteşte că în primii ani ai Dinastiei Qing (manciuriană)i, 


în partea de nord-est a Marelui Zid, pe tărâmurile manciuriene, 
trăia un tânăr pe care-l chema Tang'ali şi care nu numai că era 
foarte chipeş şi bun la suflet, dar era şi foarte iscusit într-ale 
călăriei şi trasului cu arcul. Într-un an, ascultând ordinul 
împăratului, Tang'ali trecu Marele Zid şi porni la luptă în zona 
Hunan, din sud. Cum luptele încetaseră pentru o vreme, ostaşii îşi 
aşezaseră tabăra la poalele unui munte cu privelişti minunate şi cu 
coastele acoperite de azalee. Când nu avea treabă, Tangali se 
furişa afară din tabără şi pleca să colinde munţii aceia frumoşi şi 
să se bucure de frumuseţea florilor. 

Într-o zi, pe când se urcase din nou pe munte să admire 
azaleele, lui Tang'ali i se păru că aude un strigăt de ajutor. Se duse 
în fugă înspre locul de unde credea că vine vocea şi văzu un tigru 
fioros năpustindu-se asupra unui bătrân. Fără să mai aştepte o 
clipă, Tang'ali puse o săgeată în arc şi-l nimeri pe tigru drept între 
ochi. Tigrul se rostogoli de câteva ori, apoi pică fără suflare. 
Văzându-l pe cel care-l scăpase din ghearele tigrului, bătrânul nu 
ştia cum să-i mulţumească şi-l întrebă: 

— Cum te cheamă, binefăcătorule, şi de unde vii? 

— Numele meu este Tang'ali şi sunt de loc din Ningguta, din 
afara Marelui Zid. Am venit aici cu oastea, să particip la luptă. 
Tabăra noastră este chiar jos, la poalele muntelui, îi răspunse 
tânărul. 

— Bine, apoi noi o să ne vedem şi mâine, îi mai zise bătrânul. 

A doua zi, bătrânul se duse într-adevăr în tabără să-l caute pe 


Tang'ali şi-l rugă să meargă împreună cu el acasă, să-i fie oaspete. 
Tang'ali plecă după bătrân, şi după ce trecu primul deal, apoi pe al 
doilea, ajunse într-o vale ascunsă şi liniştită între munţi, unde, la 
marginea unui pâlc de bambuşi, era o colibă din paie cu trei 
încăperi prin faţa căreia curgea un pârâu limpede ca lacrima. 
Peste tot în jurul casei erau azalee înflorite de o rară frumuseţe. 
Ajunşi acasă, bătrânul îi mulţumi încă o dată lui Tang'ali pentru 
că-i salvase viaţa şi o chemă dinăuntru şi pe fata lui, să vină repede 
şi să-i mulţumească binefăcătorului lor. Imediat se ivi din casă o 
fată care te lăsa fără grai de frumoasă ce era. Mlădioasă şi 
îmbrăcată simplu, părea să aibă cam şaptesprezece-optsprezece 
ani. Tang'ali nu-şi mai putea lua privirile de la ea văzând-o cât era 
de frumoasă. Fata zâmbi şi se apropie nestingherită de flăcău, 
căruia-i făcu câteva plecăciuni şi apoi se duse să aducă de mâncare 
şi de băut. 

Nu trecu mult şi masa fu încărcată cu mâncare şi băutură, iar 
după ce închinară unul altuia de trei ori şi bătrânul, şi tânărul, se 
cam înroşiseră în obraji. Bătrânul îl întrebă pe Tangali: 

— Ca să-ţi spun drept, şi eu sunt tot manciurian. Prima dată 
când am trecut de Marele Zid am hotărât să fug din armată pentru 
că nu-mi plăcea să omor pe nimeni şi m-am ascuns în locurile 
acestea. Te văd om bun la inimă, şi cum nu am cu ce să te 
răsplătesc, vreau să ţi-o dau de nevastă pe fata mea, Nianxi. Ce 
zici? 

Tangali habar nu avea ce să mai facă de atâta bucurie - i se 
părea că dăduse norocul peste el din cer. Şi uite aşa se hotări nunta 
celor doi tineri. Dar bătrânul mai spuse: 

— Copile, nunta nu se poate face cât ai clipi din ochi. Mai întâi 
întoarce-te acasă, ia un fir de azalee şi pune-l pe o coastă de munte 
de lângă casa ta, iar când azaleea o să înflorească am să-ţi aduc 
fata să-ţi fie nevastă. 

Tang'ali se nelinişti puţin când auzi că fata aceea frumoasă nu 
putea să-i fie imediat nevastă - şi, auzind vorbele bătrânului, 
începu să aibă ceva îndoieli. Neştiind dacă să-l creadă sau nu pe 
bătrân, se ridică şi plecă înapoi în tabără, dar pentru că nu putea 


să înţeleagă de ce voia bătrânul toate alea, a doua zi se întoarse 
înapoi acasă la el. Nici nu răsări bine soarele, că Tang'ali era deja 
pe drumul pe care-l dusese bătrânul cu o zi înainte. Dar când 
ajunse acolo, ce să vezi, nu era nici urmă de casă, iar flăcăul nu 
avu încotro şi se întoarse foarte nefericit de unde venise. 

După o vreme luptele încetară şi Tangali se putu întoarce 
acasă. Înainte să plece, se duse însă pe munte şi căută peste tot cea 
mai frumoasă azalee, o luă şi o duse cu el cu mare grijă. Ajuns 
acasă, puse azaleea pe o coastă de munte din faţa casei, îngrijind-o 
şi udând-o. După ce trecu primăvara, apărură primii muguri, iar 
după ceva vreme acei muguri gingaşi se înălţară şi se deschiseră 
într-un buchet de flori delicate. În ziua în care azaleea înflori, 
Tangali era plecat la vânătoare. La întoarcere, simţi de departe că 
dinspre casa lui venea un miros îmbietor de mâncare. Când intră 
în casă, tânărul dădu peste bătrân şi fata acestuia, Nianxi. Aproape 
înnebunit de bucurie, Tang’ali puse imediat de ceai. 

— Eu mă ţin întotdeauna de cuvânt, îi spuse bătrânul. Uite, ți- 
am adus-o pe fata mea de soţie. 

Tang'ali se bucură la început, dar apoi pe faţa lui apărură 
câteva semne de îngrijorare. Bătrânul ghici ce-i trecea tânărului 
prin cap şi-i spuse: 

— Nu te nelinişti, ţi-am pregătit deja o casă nouă la nord de 
Munţii de Vest. Să mergi acolo mâine în zori şi totul o să fie bine. 

A doua zi dimineaţă, Tang'ali îşi strânse repede câteva lucruri, 
îşi puse haine noi şi plecă. Ajuns în locul de care-i spusese 
bătrânul, văzu că acolo era într-adevăr o casă nouă cu trei 
încăperi, spațioasă şi luminoasă. În casă, pe peretele dinspre apus, 
pe patul încălzit era o ladă crestată cu aur, iar pe patul dinspre 
miazăzi erau împăturite plăpumi noi-nouţe. Casa avea tot ce-i 
trebuia pentru a fi locuită. 

Ajutaţi de bătrân, Tangali şi Nianxi au dus la bun sfârşit 
ceremonia de nuntă, iar după nuntă bătrânul îi spuse ginerelui: 

— Eu nu am decât o fată, care acum e nevasta ta. Nu mai am 
pentru cine să rămân, aşa că plec să colind lumea largă, să mă duc 
prin toate locurile în care am vrut de multă vreme să ajung. Voi să 


aveţi grijă unul de celălalt. 

Tangali vru să-l facă pe bătrân să rămână, dar nu fu chip să-l 
înduplece - şi uite-aşa plecă bătrânul încotrova. 

Cei doi tineri se iubeau unul pe celălalt şi trăiră fericiţi după 
nuntă. Nianxi ştia şi să vindece boli şi oricine avea dureri de cap 
sau respira cu greutate, ori nu vedea bine, venea la ea şi era 
vindecat pe dată. Veneau să o caute oameni din locuri îndepărtate 
să-i vindece de boli. 

Într-un an, când vara lăsa loc toamnei, se întâmplă să treacă pe 
acolo Zeul Grindinei, care când văzu ce frumoasă era Nianxi, îi 
puse gând rău şi vru să o oblige să meargă cu el. Dar Nianxi, care 
îşi iubea soţul foarte mult, nici nu vru să audă. Atunci Zeul 
Grindinei, care începu să tune şi să fulgere de furie, o şi luă la 
bătaie pe tânăra femeie. Când Tang'ali se întoarse de la vânătoare 
îşi găsi nevasta bătută de zeu, zăcând aproape fără suflare, şi nu se 
putu abţine să nu verse lacrimi amare. Nanxi îi zise: 

— După ce-oi rămâne fără suflare, să nu mă îngropi, să-mi dai 
să mănânc în fiecare zi trei linguriţe de ulei de susan şi trei 
plăcinţele cu susan - dar să ţii minte: să nu care cumva să-mi dai 
să mănânc carne sau tăiţei. Să mă pui într-un loc însorit, iar eu am 
să mă întorc la viaţă. 

Zicând acestea, Nianxi încetă să mai sufle. Tangali făcu 
întocmai cum îi ceruse nevasta, respectându-i sfaturile întru totul 
- şi, într-adevăr, după ce trecură de trei ori câte şapte zile, Nianxi 
reînvie. 

După ce mai trecu un an, în a cincea lună a calendarului lunar, 
trecu pe acolo Zeul Focului, care şi el, văzând-o aşa de frumoasă, îi 
puse gând rău tinerei femei, hotărând să se însoare cu ea. Nianxi îi 
spuse că mai bine moare decât să se ducă după el, iar Tang'ali puse 
mâna pe sabie şi se repezi către zeu. Furios, zeul îl făcu mai întâi 
scrum pe Tang'ali, după care o cuprinse în flăcări şi pe Nianxi. 
Apoi, temându-se că Nianxi avea să reînvie, zeul le împrăştie 
cenuşa peste toată valea şi muntele. 

Cine să ştie că după un an de zile, primăvara, întregul munte 
avea să se umple de azalee roşii ca focul, despre care oamenii 


spuneau că sunt sufletul tinerei Nianxi. Ca să-şi amintească de ea, 
oamenii mai numesc azaleele şi florile lui Nianxi. 


1. Dinastia Qing manciuriană (1644-1911) este ultima dinastie chineză 
(n.tr.). 


VITEAZUL KE YAN 


C 
u multă vreme în urmă, triburile miao1au plecat de pe 


malurile Fluviului Galben şi s-au aşezat la apus de râul Xiang, în 
munţii miao, unde pământul nu era desțelenit, ci era aşa cum 
fusese el încă de la facerea lui, cutreierat de animale sălbatice şi 
şerpi veninoşi şi unde se arătau fel şi chip de spirite rele şi demoni. 
Era acolo un loc numit Vârful Celor Opt Demoni, unde trăiau opt 
demoni care scuipau fum şi ceață, răspândeau miasme care te 
îmbolnăveau, stârneau vântul şi agitau apele. Mulți au avut de 
suferit de pe urma lor. 

Într-o bună zi, trecu pe acolo Bodhisattva Manjusri2 călare pe 
un leu de aur şi când văzu ticăloşiile pe care le făceau cei opt 
demoni şi cât de mult sufereau oamenii, se înfurie din cale-afară. Îi 
porunci leului de aur să coboare în lumea oamenilor şi să-i ajute să 
scape de demoni. Leul făcu de îndată aşa cum îi poruncise 
Bodhisattva Manjusri şi, călare pe un nor roşiatic, cobori în 
mijlocul munţilor miao şi se adăposti în peştera Jinbi. 

Miao, care nu mai văzuseră în viaţa lor un leu, nu ştiau ce soi 
de creatură era şi, de frică, nu mai îndrăzneau să iasă din case. De 
la o vreme, după ce văzură că leul nu le făcea niciun rău, 
dimpotrivă chiar, îi gonise din munţi pe cei opt demoni şi îi 
întemniţase în Lacul Ferecării Dragonilor pe toţi dragonii 
aducători de nenorociri, scăpându-i de rele, oamenii au început să- 
l iubească şi să i se închine. De fiecare dată când venea Anul Nou 
sau vreo sărbătoare importantă, aprindeau beţişoare parfumate şi 
lumânări şi închinau vin de soi în cinstea leului de aur, pe care-l 
rugau să rămână mereu prin preajmă, să le poarte noroc. Şi astfel, 


leul a devenit „spiritul leu” la care se închină cei din triburile 
miao. 

Acum oamenii aveau o viaţă îndestulată şi fericită, dar nici cei 
opt demoni alungaţi de leu nu se puteau împăca cu soarta şi, 
văzând că leul de aur nu avea nici gând să părăsească locurile, 
erau negri de supărare şi s-au sfătuit cu dragonii cei răi întemnițați 
în lac cum să facă să-l izgonească, astfel încât să se poată întoarce 
în munţi să mănânce oameni şi să facă tot felul de rele. Dragonii 
din lac îl urau şi ei cu înverşunare pe leul de aur şi în cele din 
urmă au găsit o cale mişelească. Când demonii auziră ce puneau la 
cale dragonii, s-au bucurat şi au hotărât să-i ajute. 

Cel mai mic dintre demoni, străvestit într-un arhat3 zâmbitor, 
luă o minge făcută din cârpe roşii şi se duse la peştera leului să-l 
atragă afară. Leului îi plăcu foarte mult mingea din cârpe şi, dând 
bucuros din cap şi din coadă, cu coama tremurândă, începu să sară 
şi să ţopăie, fugind de colo colo după minge. Demonul prindea 
mingea, îl necăjea şi-l întărâta, ba rostogolind-o, ba aruncând-o, 
până când atrase leul la marginea râului. Atunci, demonul zvârli 
mingea drept în mijlocul apei. Leul nu mai ţinu seama de nimic — 
cu ochii mari şi coama zbârlită, scoase un urlet prelung, făcu un 
salt şi, călcând peste valuri, se duse după minge. Împinsă de valuri, 
mingea pluti până-n marea cea mare, iar leul fugi vesel după ea, 
uitând întru totul de munţii din care plecase. 

Văzând că leul plecase după minge în mare, demonii începură 
să ţopăie de bucurie, să râdă cu răutate şi, slobozind pe nări fum şi 
miasme înăbuşitoare, se întoarseră pe Vârful Celor Opt Demoni. 
Dragonii întemnițați în Lacul Ferecării Dragonilor sparseră şi ei 
lacătele şi, cu cozile ridicate şi răsucindu-şi trupurile, intrară în 
cârdăşie cu demonii şi se puseră să facă din nou numai rele. 

Munţii fură acoperiţi de nori negri, nu se mai auzeau nicăieri 
oameni cântând din frunze, iar din casele lor de lemn nu se mai 
înălța niciun fir de fum. Oamenii sufereau crunt şi nu puteau decât 
să-şi plângă viaţa mizerabilă cu lacrimi de sânge. Unde era leul de 
aur? Oamenii se rugară leului să se întoarcă, se duseră să-l caute 
prin tot locul, dar n-au dat de urma lui. S-au strâns apoi la peştera 


Jinbi, unde au aprins beţişoare parfumate, lumânări, au închinat 
vin şi au aşteptat trei zile şi trei nopţi, dar leul tot nu se întoarse. 
Căpetenia era tare îngrijorată - dacă nu aveau să găsească leul, era 
nevoit să-i conducă pe oameni în căutarea altor locuri în care să se 
aşeze, pentru că aici nu mai era chip de trăit. Şi cum erau ei aşa 
îngrijoraţi, dintr-odată cineva îşi aduse aminte: 

— Acum câteva zile a venit un arhat care râdea tot timpul şi 
care s-a jucat cu leul de aur cu o minge. Arhatul a aruncat mingea 
în râu, iar leul a sărit să o prindă. 

Oamenii şi-au dat seama imediat că arhatul era de fapt un 
demon care îl momise pe leu şi-l făcuse să plece spre mare. Atunci, 
unul dintre flăcăii de faţă se ridică şi grăi: 

— Nu vă temeţi, c-am să aduc leul înapoi! 

— Dar marea este la capătul lumii, cine ştie cât de departe este, 
spuseră oamenii. Şi chiar dacă ajungi acolo, cum ai să aduci leul 
înapoi? 

— Dacă nu aducem leul înapoi, nu mai putem rămâne pe aceste 
meleaguri, spuse tânărul. Oricât de departe ar fi marea şi oricâţi 
demoni mi-ar sta în cale, eu tot vreau să mă duc. Am eu o cale să 
aduc leul înapoi. 

Căpetenia, văzând că tânărul era atât de hotărât şi de curajos, 
porunci să i se pregătească sandale de paie, merinde uscate şi-l 
însoţi o parte din drum. 

Pe flăcăul acesta îl chema Ke Yan şi era cel mai vestit vânător 
din partea locului. Nu numai că folosea arcul ca să doboare tot 
felul de animale sălbatice, dar era şi foarte iscusit la născocit fel şi 
chip de capcane. Ke Yan a luat sandalele de paie şi merindele, şi 
pentru că soarele răsărea din mare, s-a îndreptat într-acolo. 

Ke Yan mergea de dimineaţa până seara, iar când i se făcea 
foame mânca din merindele luate cu sine, iar când i se făcea sete 
bea apă de izvor. Când obosea, se lăsa la rădăcina vreunui copac şi 
închidea puţin ochii. Cine ştie câte zile merse flăcăul şi câte 
drumuri străbătu până ajunse într-un sat şi-i întrebă pe săteni cât 
mai era până la malul mării. Un bătrân cu părul albit de ani îi 
spuse: 


— Flăcăule, nimeni nu ştie să-ţi spună cât mai este până la 
malul mării, ştiu doar că este la capătul lumii, cum te uiţi într- 
acolo. 

— Îţi mulţumesc, bunicule! Nu-mi pasă cât de departe e marea — 
cu fiecare zi de mers sunt tot mai aproape şi tot am să ajung, 
răspunse plin de speranţă Ke Yan, uitându-se înspre întinderea 
nesfârşită de nori din direcţia pe care i-o arătase bătrânul. 

— Că bine zici, dar nu-i uşor de ajuns. Noi aici ştim un lucru: de 
vrei să mergi până la marea cea mare, drumu-i cum nu se poate 
mai lung, şi chiar dacă eşti voinic, cu greu poţi să treci de cei trei 
munţi, spuse din nou bătrânul dând din cap şi mângâindu-şi 
barba. 

— Care sunt cei trei munţi? întrebă Ke Yan. 

— Din moşi-strămoşi se povesteşte că primul este Muntele-care- 
străpunge-cerul, înalt de cerul îi ajunge abia la jumătate, şi numai 
de-ai fi vreun nemuritor poţi să te încumeţi să-l treci. 

— Iar al doilea? 

— Al doilea munte este Muntele Tigrului. Tigrul stă sus pe 
munte şi-i face surcele oasele celui care îndrăzneşte să-l treacă. 

— Iar al treilea? 

— Acela este Muntele Şarpelui cu cele două „lampioane 
cereşti”; au fost oameni care au plecat într-acolo, dar nu s-a mai 
întors nimeni. 

În ciuda celor spuse de bătrân, Ke Yan nu păru deloc îngrijorat. 
Bătrânul începu să mormăie în barbă, ca pentru sine: „De când am 
venit eu pe acest pământ şi până acum, când barba mi-a ajuns la 
jumătatea pieptului, nu am văzut pe nimeni care să-i poată trece. 
Nu te duce să-ţi dai viaţa de pomană”. Dar Ke Yan îşi legă mai 
strâns sandalele de paie şi spuse hotărât: 

— Dacă nu aduc înapoi leul de aur, nimeni din tribul miao nu 
mai poate scăpa de necazuri. Mulţumesc bunicule pentru sfaturi, 
acum a venit vremea să-mi iau rămas-bun şi să plec mai departe. 

Îndurând multe greutăţi, Ke Yan merse zi şi noapte vreme de 
trei zile, până ajunse la Muntele-care-străpunge-cerul. Când îşi 
ridică privirea, flăcăul nu văzu decât un zid de piatră cu pini înalţi 


de atingeau cerul. Muntele era atât de înalt, că nu i se vedea vârful, 
şi nu părea să existe vreo cale de a-l trece. Rămas la poalele 
muntelui, Ke Yan începu să caute în dreapta şi-n stânga — şi ce să 
vezi, vorba care zice că cerul nu se pune de-a curmezişul drumului 
omului se adeveri şi găsi o potecă mică şi tare greu de urcat. 
Scoase sabia curbată pe care o avea la brâu şi tăie câteva ramuri 
dintr-un arbore de ceai, întoarse precum cârligele, şi câteva 
curmeie pe care le împleti într-o funie pe care o legă de crengile de 
ceai. Apoi aruncă funia astfel făcută înspre pinii de pe stânci şi o 
agăță bine de aceştia. Se căţăra Ke Yan pe funia din curmeie 
sprinten ca o maimuţă. Urcă el aşa sus, tot mai sus, de nu mai ştia 
unde ajunsese, dar vedea că norii erau din ce în ce mai groşi, iar 
cerul albastru din ce în ce mai aproape. Mai sus, lumina soarelui 
era tot mai strălucitoare, dar adia şi un vânticel răcoros care-l 
învigora. În cele din urmă, Ke Yan ajunse în vârful muntelui, sus, 
deasupra norilor. 

După ce mai trecu peste nenumărate creste înalte, flăcăul 
ajunse la al doilea munte, Muntele Tigrului. Încă de la o depărtare 
de trei li, Ke Yan putea simţi un miros greu, iar de la doi li se 
puteau auzi răgetele tigrului. Scoase din nou sabia de la brâu, tăie 
dintr-un copac cu lemnul tare o furcă în mijlocul căreia legă o 
săgeată înmuiată în fierturi de ierburi otrăvitoare, îşi făcu o armă 
împotriva tigrului şi cu ea în spinare se îndreptă spre munte. 

Când să ajungă pe vârful muntelui, se trezi că-i sare în cale un 
tigru fioros — părea că-l aştepta. Fără să se piardă cu firea, Ke Yan 
se aşeză pe o bucată lină de pământ de unde putea cel mai bine să 
se apere şi să atace, şi-l atrase pe tigru înspre el. Tigrul era furios 
de-şi bulbucase ochii, iar mustăţile i se zbârliseră. Când cu gura 
căscată, când scrâşnind din dinţi, tigrul sărea de colo colo — la un 
moment dat, cu un urlet prelung, se repezi înspre Ke Yan. 
Învârtind furca de lemn, flăcăul reuşi să se ferească de trei ori din 
calea tigrului. 

După ce sări în gol de trei ori, puterea tigrului scăzuse deja la 
jumătate, iar când se avântă a patra oară, Ke Yan înfipse bine furca 
în pământ, iar el sări ager la o parte. Tigrul se înfipse direct în 


furcă şi săgeata otrăvită îi străpunse gâtlejul. Fără să mai aştepte o 
clipă, flăcăul se repezi asupra tigrului şi-l lovi cu sabia, retezându-i 
ghearele din faţă, iar când tigrul căzu la pământ, ridică sabia şi-l 
trosni drept în moalele capului. 

După ce învinse tigrul, Ke Yan plecă mai departe şi ajunse la 
poalele Muntelui Şarpelui. Se lăsase deja noaptea şi, pentru că se 
temea că nu va putea să-i vină de hac şarpelui pe întuneric, Ke Yan 
se aşeză pe o coastă de munte, chiar în faţa Muntelui Şarpelui, să 
se odihnească, dar şi să se obişnuiască cu muntele şi să caute o cale 
să răzbească. Muntele Şarpelui era de fapt o stâncă mare de calcar 
plină de crăpături din care ieşeau flăcări. Din cele două laturi ale 


muntelui ieşeau două flăcări verzui, cele două „lampioane cereşti”, 
iar de jos era ca o creastă cenuşie ce urca până sus de tot în vârful 
muntelui. Muntele era cu totul şi cu totul pustiu, nefiind pe el nici 
urmă de copac, stâncile păreau solzii unui peşte, puse una peste 
cealaltă, acoperite cu un soi de lichen de culoarea nisipului. „Tare 
ciudată mai e şi stânca aceasta!”, se gândi Ke Yan uitându-se înspre 
ea. 

Pe la miezul nopţii, Ke Yan văzu cu mare mirare că flăcările ce 
ţâşneau din crăpăturile muntelui se stinseseră şi că nici cele două 
„lampioane cereşti” nu mai erau aprinse, dar nu peste mult timp şi 
muntele prinse a se scutura, iar flăcările apărură din nou şi 
„lampioanele” se reaprinseră. „Nu cumva întregul munte e de fapt 
un demon-şarpe?”, gândi Ke Yan. Scoase arcul de pe umăr, pregăti 
săgețile otrăvite şi trase două înspre „lampioanele cereşti”. Cât ai 
clipi din ochi, lampioanele explodară într-o mare de scântei ce 
umplu tot cerul, apoi se auzi un tunet puternic, stâncile începură 
să se prăbuşească şi apăru un şarpe uriaş din ochii căruia curgeau 
râuri de sânge. Şarpele se zbătea întins chiar la picioarele 
muntelui pe care se afla Ke Yan. De spaimă, Ke Yan fu acoperit 
imediat de o sudoare rece: muntele era într-adevăr chiar un 
demon-şarpe! Creasta aceea cenuşie era burta şarpelui, iar cele 
două „lampioane cereşti” îi erau ochii, în vreme ce flăcările care 
ieşeau prin crăpăturile muntelui nu erau altceva decât limba 
şarpelui. 

Demonul trăia în acele locuri de mult, nu mai ştia nimeni de 
când, iar oamenii se obişnuiseră cu el şi nu-l mai vedeau decât ca 
pe un munte, dar cine îndrăznea să urce de-a lungul crestei până 
în vârf, de cum ajungea lângă vreo crăpătură era numaidecât 
înghiţit de demon. 

„Mare primejdie”, gândi Ke Yan. Demonul-şarpe se mai 
zvârcolea încă la poalele muntelui, aruncându-şi coada de colo 
colo şi scuipând din gura căscată miasme înăbuşitoare. Cum să-l 
cruţe? Puse câteva săgeți otrăvite în arc şi le trase una după alta — 
nu fu săgeată care să nu-şi nimerească ţinta. Demonul se mai 
tăvăli de câteva ori, după care rămase lat la pământ, fără suflare. 


După ce trecu şi de Muntele Şarpelui, Ke Yan mai merse preţ de 
jumătate de lună - şi, după cum se ştie că cel care se străduieşte în 
cele din urmă reuşeşte, ajunse pe malurile mării de culoarea 
jadului verde. Ajuns acolo, Ke Yan se văzu în faţa altei greutăţi: cât 
vedeai cu ochii nu era decât mare, iar undeva departe cerul se 
unea cu apa, iar apa ajungea până la cer. Unde să se ducă el să 
caute leul de aur? Apoi se îmbărbătă spunându-şi că înfruntase 
multe primejdii până să ajungă aici şi că oricât de mare era marea 
şi oricât de lată, trebuia să dea de leul de aur chiar de era să o sece. 
Prinse cu mâinile iarba-de-mare de pe mal şi, în timp ce o trăgea 
pe uscat, iar odată cu ea trăgea şi din apa mării, striga: 

— Rege-dragon al mării, ascultă-mă: leul de aur a intrat în mare 
şi nu ştiu acum pe unde se joacă el cu mingea. Dacă nu vrei să sec 
marea şi să-ţi nimicesc palatul de cleştar, ajută-mă să-l caut. Aşa că 
trimite imediat pe cineva să-mi aducă înapoi leul de aur. 

Trecură astfel o zi, două, trei zile şi trei nopţi în care Ke Yan nu 
făcu decât să arunce apa din mare. Regele-dragon se alarmă şi-i 
chemă la el pe ministrul crap şi pe generalul melc-de-mare şi-i 
întrebă: 

— Ce fel de om cutează să-mi tulbure apele? 

— Este Ke Yan, vânătorul care caută leul de aur, răspunse 
generalul melc-de-mare. 

Cine ar fi putut seca marea? Dar curajul flăcăului îl mişcă pe 
regele-dragon, care-i porunci generalului melc-de-mare să meargă 
să-l ajute. Generalul melc-de-mare se duse la Ke Yan şi-i spuse să se 
îmbrace şi el în arhat şi-i dădu să ţină-n mână o minge din perlă 
din palatul regelui, spunându-i să stea pe malul mării. Apoi, când o 
auzi un şuierat dinspre mare, să facă perla să strălucească şi să 
ademenească cu ea leul. Ke Yan făcu întocmai. Când auzi 
şuierătura, leul, care tocmai dormea pe fundul mării, sări repede 
la suprafaţă şi, ademenit de lumina perlei din mâna arhatului, sări 
peste valuri venind la mal. 

Ke Yan atrase leul până-l aduse înapoi în munţii miao. Când au 
văzut că leul se întorsese, demonii şi dragonii cei răi s-au 
înspăimântat, fugind care încotro, şi nu au mai cutezat vreodată să 


se întoarcă. De atunci, miao au trăit fericiţi pe acele meleaguri. 


1. Minoritatea miao trăieşte în sudul Republicii Populare Chineze, în 
principal în provinciile Guizhou, Hunan şi Yunan (n.tr.). 

2. Manjusri este unul dintre cei mai importanţi bodhisattva (sfânt care a 
ajuns în pragul desăvârşirii) din budismul chinezesc şi care este adesea 
înfăţişat călare pe un leu (nutr.). 

3. Persoană care a făcut progrese mari înspre iluminare, dar nu a atins 
încă cea mai înaltă stare de buddha (nutr.). 


COSUL DE WESTEACAN FERMECAT 


w c povesteşte că, acum multă vreme, era în valea Hualian, din 


partea de nord-est a Chinei, un sătuc alcătuit din puţin peste zece 
gospodării în care oamenii trăiau mai ales de pe urma vânătorii. 
De fiecare dată când se întorceau de la vânătoare, oamenii dădeau 
tot ce găsiseră pe munte şi toate animalele vânate căpeteniei 
satului, o bătrână dreaptă şi înzestrată cu multă virtute. Apoi, 
căpetenia împărțea toate cele în mod egal tuturor oamenilor din 
sat şi, uite aşa, duceau toţi o viaţă paşnică şi lipsită de griji. 

Dar se ştie că lucrurile bune nu durează o veşnicie şi, într-un 
an, sosi în locurile acelea un demnitar cu o trupă de ostaşi, iar 
acestuia îi căzu dragă valea şi ocupă întregul sat numaidecât. De 
atunci încolo, sătenii trebuiau să-l slujească pe demnitar şi-şi 
duceau zilele din ce în ce mai greu, în vreme ce demnitarul era, pe 
zi ce trecea, tot mai avut. Cumpăra tot timpul pământuri noi, 
clădea case, ţinea ospeţe şi huzurea. 

Într-o zi, doi fraţi din sat urcară pe munte să vâneze pentru 
demnitar. Când stătea să se însereze şi cei doi se aşezaseră sub un 
copac să mănânce din merindele pe care le aduseseră cu ei, se ivi 
din pădure, şchiopătând, un bătrân cu părul alb. Bătrânul ducea în 
spate un coş vechi din coajă de mesteacăn, avea hainele rupte şi 
ponosite şi trupul îi tremura de frig. Ajuns în faţa fraţilor, se 
prăbuşi la pământ. Cei doi se repeziră spre bătrân şi începură să-l 
strige în timp ce îi apăsau pieptul. Trecu ceva vreme până când 
bătrânul îşi reveni cu chiu, cu vai, deschise ochii şi spuse: 

— Copii buni, n-am mâncat de trei zile. Voi m-aţi salvat de la 
moarte, dar eu tot nu am ce mânca, tot am să mor de frig şi foame. 


Cei doi, fără să mai scoată o vorbă, îşi dădură jos hainele şi-l 
îmbrăcară pe bătrân, apoi îi dădură acestuia toate merindele lor. 
Bătrânul nu se sfii şi, cu o foame de lup, înghiţi imediat cele date. 

A doua zi, când erau în căutare de vânat, fraţii dădură din nou 
peste bătrân. El le strigă: 

— Copii buni, dacă m-aţi salvat o dată, salvaţi-mă până la capăt. 
Mai daţi-mi ceva de mâncare. 

Cei doi, fără să scoată o vorbă, îi dădură şi de data aceasta 
merindele lor. Apoi se uitară la bătrânul acesta străin şi-l 
întrebară: 

— De unde vii, moşule, şi ce faci pe meleagurile astea? 

—Am venit de departe să-mi caut băiatul, le răspunse el. 

Bătrânul mâncă repede merindele pe care i le dăduseră fraţii şi, 
apoi, uitându-se la căprioara şi la fazanii pe care-i duceau cei doi 
în spate, le spuse: 

— Copii buni, mare-mi este foamea, daţi-mi şi mie nişte carne 
de căprioară. 

— Nu se poate una ca asta, răspunseră cei doi. Noi vânăm 
pentru stăpânul locurilor şi dacă nu-i ducem vânatul, ne scarmănă 
cu biciul. 

Dar, cu toate acestea, rugăminţile bătrânului înmuiară inimile 
celor doi care-i dădură jumătate de căprioară. Întorşi acasă, cei doi 
trebuiră să îndure o bătaie bună cu biciul. 

Şi uite aşa, cei doi fraţi se întâlneau în fiecare zi cu bătrânul şi îi 
dădeau merindele lor să le mănânce. În cea de-a noua zi, bătrânul 
le spuse: 

— Copii buni, a venit vremea să plec mai departe, dar nu pot să 
nu vă răsplătesc. Uite, vă las vouă coşul acesta din coajă de 
mesteacăn, cine ştie când o să vă fie de folos. 

Şi spunând acestea, bătrânul se făcu nevăzut. 

Întorşi acasă, cei doi fraţi erau flămânzi de le chiorăiau maţele 
pentru că nu mai mâncaseră îndeajuns de câteva zile bune. 
Ridicară capacul de pe vasul cu orez şi, ce să vadă, nu mai 
rămăsese nici măcar un bob. Neavând încotro, fraţii se duseră să 
se culce pe inima goală, deşi afară era încă lumină. 


A doua zi, de dimineaţă, de cum se treziră, simţiră un miros 
îmbietor de orez proaspăt fiert şi, când se duseră şi ridicară 
capacul de pe oală, mare le fu mirarea: aceasta era plină cu orez şi 
cu plăcinţele din orez. Cei doi, mai-mai să înnebunească de 
bucurie, mâncară pe săturate. De atunci încolo, în casa lor se 
găseau întotdeauna orez şi plăcinţele din orez, deşi niciunul nu 
ştia de unde răsăreau toate acestea. 

Vrând să afle taina, fraţii se prefăcură într-o zi că pleacă de 
acasă, dar nu ajunseră departe când văzură că pe horn începuse să 
iasă un firişor de fum. Se întoarseră înapoi pe furiş şi se uitară pe 
fereastră. Când văzură ce se întâmpla în casă, cei doi fraţi 
rămaseră încremeniţi: în odaie erau trei fete, frumoase ca nişte 
zâne, care le făceau de mâncare. După ce mâncarea se făcu, cele 
trei fete săltară uşor şi se prefăcură în trei firicele de fum verzui 
care se strecurară în coşul de mesteacăn agăţat pe perete. Abia 
atunci îşi dădură fraţii seama că moşneagul le dăruise un coş 
fermecat şi, începând din clipa aceea, cei doi s-au închinat coşului 
de parcă se închinau la zei. 

Iarna veni încă o dată şi viaţa celor care munceau pentru 
demnitar deveni şi mai grea. Într-o seară, fratele mai mare îi spuse 
celui mai mic: 

— Frate, noi o ducem tare bine, nu ne temem că nu avem ce 
mânca sau ce pune pe noi, dar oamenii din jurul nostru sunt atât 
de săraci! De ce să nu rugăm coşul de mesteacăn să dea de 
mâncare tuturor? 

Fratele mai mic se învoi numaidecât şi îngenuncheară în faţa 
coşului, rugându-se din toată inima să le dea de mâncare tuturor 
oamenilor săraci din sat. Mare a fost mirarea sătenilor când, a 
doua zi, au ridicat capacele de pe oale şi le-au văzut pline cu orez. 
Bucuroşi şi miraţi, oamenii nu înțelegeau cum se putuse întâmpla 
aşa o minune - numai căpetenia cea bătrână şi înţeleaptă ştia ce se 
petrecuse. Ea le spuse oamenilor să le mulţumească celor doi fraţi 
pentru că lor li se datora minunea, ei erau aceia care reuşiseră să 
înduplece zeii. 

Când cele întâmplate ajunseră la urechile demnitarului, acesta 


îşi strânse oamenii şi se duse la coliba fraţilor unde le spuse cu glas 
mieros: 

— Am venit să vă poftesc la un ospăț. Mi-aţi adus o comoară şi 
se cade să vă răsplătesc. 

Fraţii s-au făcut verzi la faţă când au auzit cele spuse de 
demnitar şi i-au citit imediat gândurile: bunăvoința lui era precum 
cea a unei nevăstuici care dă bineţe puilor de găină, precis era 
prefăcută! Dar nu puteau să-l înfrunte pe demnitar, aşa că, 
neavând încotro, n-au putut decât să se uite cum oamenii 
demnitarului le-au luat coşul. 

Demnitarul duse coşul acasă, îl puse la loc de cinste în sala cea 
mare şi, închinându-se de câteva ori, strigă: 

— Coşule, coşule, eu nu vreau mâncare şi nici băutură, ci patru 
coşuri mari cu aur şi argint. 

Cât ai clipi, în faţa demnitarului apărură patru coşuri mari, 
pline cu bucăţi strălucitoare de aur şi argint. Demnitarul cel lacom 
nu mai putea de bucurie! Strânse coşurile la piept şi începu să 
pipăie bucăţile de aur şi argint. Atunci, îi trecu prin cap o altă 
mârşăvie: 

— Coşule, coşule, strigă el cu voce piţigăiată, dă-mi-le pe cele 
trei fete, fă-mă bogat şi dă-mi funcţii înalte pentru totdeauna! 

Abia termină de cerut toate acestea, că din coş ieşiră trei şerpi 
roşii, de foc, care se năpustiră spre capul lui. Focul cuprinse 
imediat tot ce era împrejur şi astfel arseră şi demnitarul, şi toată 
averea acestuia. Numai coşul de mesteacăn şi cele patru coşuri cu 
aur şi argint rămaseră neatinse de flăcări. Cei doi fraţi au împărţit 
aurul şi argintul oamenilor din sat şi de atunci înainte toţi au dus o 
viaţă bună şi fericită. 


KONG JA ȘI SHIMEN 


n timpul dinastiei Xia1 trăia un rege pe care-l chema Kong Jia şi 


care era foarte plin de sine, îi plăcea să bea şi să mănânce, să 
meargă la vânătoare, să petreacă cu fete frumoase şi nicidecum 
nu-i păsa de cârmuirea ţării. Câtă vreme a fost Kong Jia pe tron, 
faima ţării sale scădea pe zi ce trecea, nobilii nu-şi mai puneau în 
el nicio nădejde şi, încetul cu încetul, au început să nu-i mai asculte 
poruncile. Dar Kong Jia nici că băgase de seamă şi, cât era ziua de 
lungă, nu făcea decât să se veselească. 

În afară de a mânca, a bea şi a se veseli, acestui rege bun de 
nimic îi mai plăcea un singur lucru, şi acesta ciudat: să crească 
dragoni. 

Într-o zi, coborâră din cer doi dragoni uriaşi, un mascul şi o 
femelă. Kong Jia se bucură foarte tare, dar nu avea habar cum să-i 
crească şi cum să-i hrănească. Auzise el că trăia undeva, în ţară, un 
neam de îmblânzitori de dragoni care erau tare pricepuţi la 
creşterea acestora, dar nu ştia unde să se ducă să-i caute, iar lucrul 
ăsta îi sporea nemulţumirea. Norocul lui a fost că un urmaş 
scăpătat din neamul olarilor, Liu Lei, petrecuse o vreme cu neamul 
îmblânzitorilor de dragoni şi învățase câte ceva de la dânşii. Când 
auzi că regele Kong Jia avea o pereche de dragoni, se înfăţişă 
imediat înaintea acestuia să-l slujească. Pentru a-l convinge pe 
rege, Liu Lei se făli cum nu se poate mai mult cu priceperea sa, aşa 
că Kong Jia nu se îndoi nicio clipă şi-i dădu titlul de demnitar 
însărcinat cu creşterea dragonilor, ba, mai mult, îl numi Domnul 
Dragonilor. 

Deşi se lăudase cu priceperea sa, Liu Lei nu prea avea habar de 


creşterea dragonilor şi, după nici câteva zile, dragonul femelă 
muri. Liu Lei ştia că, dacă Kong Jia ar fi aflat de acest lucru, nu 
avea cum să mai scape cu viaţă şi ticlui un plan de scăpare. Le 
porunci ajutoarelor sale să curețe solzii de pe dragonul mort, apoi 
să toace carnea mărunt şi să i-o dea lui Kong Jia să o mănânce, 
minţind că era carne de vânat răpus chiar de el. Regele o gustă şi 
nu mai conteni cu laudele despre savoarea cărnii. 

După câteva zile, Kong Jia vru să se veselească şi să se joace cu 
dragonii. Liu Lei nu avu încotro, luă dragonul mascul, care părea 
foarte trist şi lipsit de vlagă, şi-l duse în faţa lui Kong Jia. Acesta, 
aflând apoi de moartea dragonului femelă, se făcu foc şi pară, 
poruncind ca Liu Lei să fie executat. Când văzu cât de mare era 
primejdia ce-l pândea, Liu Lei profită de căderea nopţii şi fugi din 
calea mâniei regelui cu întreaga lui familie. 

După fuga lui Liu Lei, regele trebui să găsească pe cineva care 
să aibă grijă de dragonul rămas, aşa încât porunci să fie căutat un 
om în toate cele patru zări până când, în sfârşit, găsiră pe cineva 
într-adevăr priceput, cu numele Shimen. Acesta era un discipol al 
nemuritorului Xiao Fu, cel care îmblânzea focul. 

Shimen ştia foarte bine cum să aibă grijă de dragoni şi cuvântul 
lui era lege, nu suporta să vină careva şi să-i spună ce să facă. 
Uneori, Kong Jia, care nu ştia mai nimic despre asta, dar pretindea 
că ştie, îi mai spunea ce să facă, însă Shimen i se împotrivea pe faţă 
şi-l făcea de tot râsul. Kong Jia abia aştepta un prilej să-i facă felul 
lui Shimen, dar dragonul de care avea acesta grijă era din ce în ce 
mai bine, aşa încât regele nu avea ce-i face. 

După ce dragonul se înzdrăveni, Kong Jia se hotărâ să-l omoare 
pe Shimen. Aşa că, într-una din zile, când regele îi dădea din nou 
sfaturi nepotrivite îngrijitorului, acesta din urmă îi răspunse: 

— Cele spuse de rege nu sunt sfaturi despre cum să creşti un 
dragon, ci despre cum să omori un dragon. 

Furios, Kong Jia porunci să i se taie capul. Dar, după ce regele îl 
ucise pe Shimen, începură să se întâmple lucruri ciudate, se porni 
un vânt puternic, apele îşi ieşiră din matcă, pădurile se aprinseră, 
şi toţi oamenii spuneau că Kong Jia făcuse o mare greşeală 


omorându-l. Regele începu să se teamă şi, chemându-şi miniştrii, 
se duse să se închine lui Shimen, rugându-l să pună capăt 
nenorocirilor. După ce terminară de rugat, vântul se potoli şi 
focurile se stinseră. 

Când s-a întors la palat, slujitorii deschiseră uşa trăsurii să-l 
ajute să coboare şi, ce să vezi: Kong Jia stătea drept în trăsură, dar 
fără suflare. Se vede treaba că cei care fac rele nu au parte de o 
viaţă bună! 


1. Dinastia Xia (secolul XXI - secolul al XVI-lea î.Hr.) este prima dinastie 
chineză (n.tr.). 


TAN TA ÎNFRUNTA DRAGONUL 


[ an Tai, pe care-l mai chema şi Zi Yu, era elevul lui Confucius 


şi era vestit pentru inteligenţa şi curajul său. 

Odată, Tan Tai ducea cu sine un disc nepreţuit din jad alb şi 
voia să treacă Fluviul Galben cu barca, pe la Yanjin. După ce se 
urcă în barcă, se aşeză în faţă şi se uită la râul care curgea lin, 
gândindu-se la ale sale. Însă când ajunseră în mijlocul râului, un 
vânt puternic se porni deodată, valurile se ridicară, iar din apă 
ieşiră doi dragoni uriaşi cu gurile larg deschise şi înconjurară 
barca în care era Tan Tai. Dragonii îi amenințau pe cei din barcă, 
iar oamenii erau înspăimântați, tremurau din tot corpul şi 
deveniseră pământii la faţă. Singurul care stătea liniştit în partea 
din faţă a bărcii era Tan Tai, care se uita calm la ce se întâmpla în 
jurul său. De fapt, Tan Tai ştia foarte bine motivul pentru care se 
întâmplau toate acestea. 

Se vede treaba că Hebo, zeul Fluviului Galben, aflase deja că 
Tan Tai avea cu sine un disc nepreţuit din jad alb şi că voia să 
treacă apa. Hebo îşi trimise iscoadele în port să-i dea imediat de 
veste când îl vedeau pe Tan Tai. În ziua în care Tan Tai se urcase în 
barcă, zeul îi poruncise unuia dintre slujitorii lui, zeul valurilor, să 
ia doi dragoni şi să agite apele, să-l arunce pe Tan Tai din barcă şi 
să-i fure discul de jad. 

Dar socoteala lui Hebo se dovedi greşită, pentru că Tan Tai 
stătea liniştit în barcă şi nu se temea deloc. Acesta scoase discul din 
jad de la piept cu mâna stângă, iar cu mâna dreaptă trase sabia şi 
strigă furios către râu: 

— Ascultă, zeu neruşinat, de vrei discul meu de jad, vino să-l 


ceri în mod cinstit, nu te folosi de căi josnice şi de forţă, că e în 
zadar. Chiar dacă m-aş învoi la ce-mi ceri, sabia aceasta din mâna 
mea tot nu s-ar învoi. 

După ce termină de spus toate acestea, Tan Tai se aruncă în apă 
şi începu să-şi învârtă sabia, luptându-se cu cei doi dragoni. Când 
dragonii îl văzură pe Tan Tai că sare în apă, nici nu l-au băgat în 
seamă, că doar ei erau stăpânii apelor, şi au început să-şi bată joc 
de el, împungându-l cu coada. Însă Tan Tai nu s-a lăsat şi, ridicând 
sabia, a despicat valurile, părând de neînvins. Nu fu nevoie decât 
de câteva lovituri pentru ca cei doi dragoni trufaşi să-şi găsească 
sfârşitul. Cât ai clipi, sângele puturos al dragonilor coloră toată apa 
fluviului în roşu. 

Când zeul valurilor văzu că Tan Tai omorâse dragonii, îşi dădu 
seama că nici el nu-i putea face faţă, îşi strânse uşurel valurile şi-şi 
luă tălpăşiţa, fugind şi ascunzându-se cât putea de departe. De 
bucurie, oamenii din barcă începură să bată din palme şi să chiuie 
când văzură dragonii morţi. Apele se potoliseră deja şi barca putu 
să-şi continue drumul până la celălalt mal. 

Ajuns pe mal, Tan Tai se întoarse cu faţa spre râu şi, luând 
discul din jad, îl azvârli cu putere până-n mijlocul râului spunând: 

— Altău să fie! 

Dar discul abia ce atinse apa, că se şi întoarse înapoi şi căzu la 
picioarele lui Tan Tai. De trei ori îl aruncă Tan Tai şi de fiecare 
dată discul se întoarse şi-i căzu la picioare. Probabil că zeului îi era 
ruşine să ia discul de preţ din mâinile învingătorului, dar Tan Tai 
dădu cu discul de pământ şi-l făcu fărâme. Apoi plecă liniştit în 
drumul lui. 


FRAȚI SHEN SCAPĂ LUMEA DE DEMONI 


q u multă vreme în urmă, prin locurile numite Xiaxue încă era 


o pădure străveche în care tigrii, leoparzii, şacalii şi lupii 
hălăduiau liberi, caprele sălbatice şi căprioarele săreau sprintene 
printre stâncile munţilor Jialong şi păsările, fiarele şi şerpii erau 
stăpâni peste aste locuri. Peste tot se găseau fructe sălbatice, iar 
animalele se luptau unele cu altele, cel mare mâncându-l pe cel 
mic şi cel puternic pe cel slab. Era vremea în care lupii îi păzeau pe 
tigri şi tigrii stăteau de veghe lupilor. 

Cine poate şti câtă vreme trecu până când, într-o zi, de undeva 
de departe, veniră pe acolo un bărbat şi o femeie. Foarte straniu a 
fost că atunci când cei doi au pus piciorul prin acele locuri, 
păsările începură să cânte în semn de bun venit, iar fiarele nu 
cutezară să se apropie de ei, ci se ţinură deoparte, aruncându-le 
priviri pe furiş. 

Cei doi trecură prin pădurea deasă şi se opriră la poalele 
munţilor Jialong, unde găsiră o peşteră. În fiecare zi, se duceau în 
pădure să culeagă seminţe pe care le aduceau şi le puneau în 
pământ. Apoi au tăiat copaci şi au desţelenit o bucată de pământ 
unde, după ceva vreme, a răsărit porumb, dar cel puţin jumătate 
din recolta lor, pentru care munciseră din greu, fu călcată în 
picioare de animalele sălbatice. Acestea nu îndrăzneau să se 
apropie de ei ziua, dar de cum se lăsa noaptea, veneau şi călcau 
totul în picioare, mormăind şi sforăind, de parcă întreaga pădure 
devenea lumea fiarelor. 

Aşa trecură câţiva ani şi, într-un an, în a treia lună, femeia 
născu trei băieţi. Pentru a le ţine minte numele mai uşor, pe cel 


mare îl numiră Shen cel Mare, pe mijlociu - Shen al Doilea, iar pe 
mezin - Shen al Treilea. Shen este simbolul maimuţei din zodiacul 
celor douăsprezece animale. 

Cu vremea, copiii au crescut mari, iar în ziua în care au împlinit 
şapte ani s-a pornit un vânt mare şi, nu se ştie de unde, au apărut 
doi demoni înfricoşători, de câteva ori mai mari decât tigrii, cu 
ochii mari cât bolurile de mâncare şi cu gurile căscate de semănau 
cu coşurile de răchită. Când urlau se cutremurau munţii şi când 
săreau se zguduia pământul. Cei doi soţi tocmai munceau ogorul 
împreună cu copiii lor, când demonii s-au apropiat în fugă, i-au 
prins în gură pe bărbat şi pe femeie şi au plecat cu ei. Copiii au 
rămas locului şi au început să plângă şi să strige până s-a lăsat 
întunericul, dar părinţii nu li s-au mai întors. În cele din urmă, au 
plecat înapoi spre peşteră, i-au astupat intrarea cu pietre şi au 
început din nou să plângă. Şi plângeau de până şi pietrele lăcrimau 
de mila lor. 

Şi cum plângeau ei, neştiind ce să facă, o rază de lumină din 
văzduh se strecură în peşteră şi, dintr-odată, le apăru în faţă un 
bătrân cu părul alb. Fraţii nu ştiau cine era omul care apăruse 
dinaintea lor şi, de teamă, s-au înghesuit unul în celălalt, 
holbându-se la el. Bătrânul le spuse cu glas duios: 

— Copii, nu vă fie frică şi nu mai plângeţi. Am venit să vă învăţ 
să mânuiţi armele şi să faceţi multe alte lucruri de trebuinţă, 
pentru ca atunci când o să creşteţi mari să vă puteţi răzbuna tatăl 
şi mama şi să izbăviţi lumea de aşa o nenorocire. Plânsul nu vă 
ajută la nimic. 

De atunci încolo, bătrânul îi învăţă pe copii despre lumea din 
jurul lor şi despre cum să mânuiască armele. Nu trecu mult şi cei 
trei fraţi deveniră mai curajoşi decât tigrul, mai puternici decât 
bivolul sălbatic şi ştiau multe lucruri despre ce era în lume. Orice îi 
învăţa bătrânul, acesta nu trebuia să le spună decât o singură dată, 
iar cei trei ţineau minte. 

Shen cel Mare putea să doboare dintr-un singur pumn copacul 
cel mare şi gros din faţa peşterii, Shen al Doilea putea ridica pietre 
grele de şapte-opt sute de jini de parcă erau ghemotoace de 


bumbac, în vreme ce Shen al Treilea putea dobori cu săgeata un 
vultur în zbor. Într-o zi, pe când cei trei erau la intrarea în peşteră 
şi se întreceau în cele ştiute, Shen al Treilea spuse: 

— Fraţi mai mari, vreau să lovesc cu săgeata gheara stângă a 
acelui vultur care trece în zbor. 

Şi, spunând acestea, nu se mai auzi decât şuierul săgeţii şi 
ţipătul vulturului care se rostogoli în văzduh, iar dinspre el pică o 
gheară sângerândă. Bucuroşi, cei trei culeseră gheara şi se duseră 
la bătrân: 

— Bunicule, uite, acum putem să mergem să ne răzbunăm 
părinţii. Shen al Treilea a retezat gheara unui vultur cu o singură 
săgeată. 

Bătrânul se uită la cei trei şi, dând din cap, le răspunse: 

— Copii, deşi cunoaşteţi destule şi ştiţi să vă luptaţi, sunteţi încă 
mici şi nu aveţi putere să îi înfruntaţi pe demoni. Trebuie să aveţi 
răbdare şi să deprindeţi mai multe, iar când o veni vremea vă voi 
spune eu să vă duceţi după ei. 

Fraţii erau foarte ascultători şi s-au apucat şi mai abitir de 
învăţat. În fiecare zi se luptau, mânuiau armele în faţa peşterii şi 
erau din ce în ce mai îndemânatici: fratele cel mare putea să 
doboare cu uşurinţă un copac gros de abia-l cuprindeai în braţe, al 
doilea putea să ridice bolovani şi mai mari; cât despre animalele 
sălbatice, păsările şi şerpii cei veninoşi, aceştia fie fură omorâţi de 
cei trei, fie fugiră care încotro, aşa că locul în care stăteau fraţii se 
transformase într-unul plin de pace şi linişte. 

Nu se ştie cine răspândise vestea că cei trei fraţi goniseră toate 
sălbăticiunile din Xiaxue, dar, din vorbă-n vorbă, din gură-n gură, 
aflară toţi oamenii pe o distanţă de câteva mii de li de locurile 
acelea. Aşa că cei care nu-şi puteau duce traiul liniștiți prin alte 
locuri veniră să se adăpostească lângă cei trei fraţi. Ajunşi acolo, 
oamenii le cerură acestora să le dea pământ să-l cultive, iar fraţii 
se învoiră pe dată. Dar pentru că începuseră să se adune din ce în 
ce mai mulţi oameni, Shen cel Mare îi sfătui să se împartă pe 
familii. Fiecare frate smulse câte o mână de iarbă şi, pe măsură ce 
mergea, o împlânta în ţărână făcând hotare între pământuri. 


Oamenii s-au aşezat fiecare înlăuntrul hotarelor făcute de cei trei 
fraţi şi au început să-şi cultive pământul şi să trăiască din ce în ce 
mai bine. 

Într-o zi, bătrânul îi chemă la el pe cei trei tineri care, deşi abia 
făcuseră şaisprezece ani, crescuseră puternici şi înalţi. Bătrânul îi 
duse într-o peşteră din spatele muntelui, o deschise, scoase din ea 
armele pe care le ascunsese acolo cu multă vreme în urmă şi îi 
puse pe fraţi să-şi aleagă câte una. Shen cel Mare alese o suliță grea 
de o mie două sute de jin şi lungă de opt zhang2; Shen al Doilea 
alese două ciocane din bronz, fiecare greu de opt sute de jin, 
dimpreună cu două pumnale grele de o sută douăzeci de jin 
fiecare; Shen al Treilea luă un toiag din fier, gros cât un castron, şi 
un arc pe care numai cineva care putea trage cu o forţă de câteva 
mii de jin putea să-l desfacă. 

Bătrânul îi puse să le încerce în afara peşterii şi fu foarte 
mulțumit. Le spuse: 

— Ascultaţi la mine: nu peste multă vreme o să trebuiască să vă 
luptaţi cu demonii. Toate fiarele pe care le-aţi omorât sau le-aţi 
rănit până acum erau din neamul demonilor, iar demonii vor să 
vină să se răzbune. Să fiţi cu mare băgare de seamă şi să nu uitaţi 
că ei au fost cei care i-au mâncat pe tatăl şi pe mama voastră. Să 
aveţi încredere în voi, căci trebuie neapărat să câştigaţi, nu trebuie 
să pierdeţi. 

Apoi îi mai învăţă pe cei trei fraţi câteva blesteme pe care însă 
cei trei trebuiau să le spună numai când nu le mai rămânea nimic 
altceva de făcut. 

— Eu trebuie să plec. Unul dintre discipolii mei a dat de greu 
undeva înspre apus. Mă duc să-l ajut şi după aceea o să mă întorc 
la voi, le mai spuse bătrânul, care se sui pe un nor şi se făcu 
nevăzut. 

Fraţii se întoarseră la ei în peşteră, mâncară bine, se 
îmbărbătară unul pe celălalt, îşi puseră zalele şi, luându-şi fiecare 
armele, ieşiră în faţa peşterii. De departe, răzbăteau prin văzduh 
urletele demonilor. Se uitară înspre partea de unde se auzeau 
tipetele şi îi zăriră pe cei doi demoni în fruntea unei cete de fiare, 


cum călcau în picioare ogoarele oamenilor! Cei trei se avântară 
spre demoni şi, când ajunseră lângă ei, Shen cel Mare îi recunoscu 
de îndată ca fiind cei care le mâncaseră părinţii. Fără să scoată o 
vorbă, îşi ridică sulița şi se repezi spre ei. 

Shen al Doilea şi Shen al Treilea erau chiar în spatele fratelui 
mai mare. Shen cel Mare aruncă sulița, iar când demonul cel mare 
dădu să se ferească, îl aşteptă pumnalul lui Shen al Doilea, care-i 
reteză jumătate de cap şi limba. Demonul căzu la pământ fără 
suflare. Celui de-al doilea demon i se înroşiră ochii de furie şi se 
aruncă înainte, dar Shen al Treilea fu mai rapid, întinse arcul şi 
trase o săgeată care se înfipse direct într-unul din ochii demonului. 
Demonul scoase un urlet ascuţit şi se roti pe călcâie să-şi ia 
tălpăşiţa, dar Shen al Treilea nu avea de gând să-l lase să scape, 
mai puse o săgeată în arc şi-i reteză unul dintre picioarele din 
spate. Demonul se rostogoli pe pământ şi se aruncă într-o 
prăpastie. 

Apoi, fraţii le făcură de petrecanie nenumăratelor fiare aduse 
de demoni, umplând muntele de leşurile acestora, de urlete şi 
văicăreli. Ascunşi în peşteri, copaci sau prin desişuri, oamenii 
văzură cum se luptaseră fraţii cu demonii. La început, nu era unul 
care să nu se teamă pentru viaţa celor trei şi să nu transpire de 
frică, dar, după ce văzură cum îi curmaseră viaţa demonului cel 
mare, îl schilodiseră pe cel de-al doilea şi omorâseră fiarele, 
începură să bată din palme şi să chiuie de bucurie. De atunci 
încolo, spuneau: „cei trei frați nu mai sunt doar cei trei Shen, ci 
sunt de fapt cei trei zei3 ai noştri! Dacă nu ar fi zei, cum ar avea 
atâta iscusinţă să-i înfrângă pe demoni? Cine ar fi putut să omoare 
atâta amar de fiare?”. 

Demonul cel mare murise, al doilea fugise, iar fiarele 
mâncătoare de oameni fuseseră care omorâte, care alungate, 
fugind ca să scape cu viaţă. Pentru a sărbători izbânda, oamenii le 
aduseră în dar celor trei vin şi plăcinţele de orez şi începură cu 
toţii să cânte şi să danseze. Unul dintre bătrâni le spuse: 

— În numele celor treizeci şi şase de sate din Xiaxue, le 
mulţumim celor trei zei pentru că ne-au scăpat de demoni şi de 


fiare şi închinăm pentru ei vinul acesta. 

Lipsiţi de îngâmfare, fraţii fierseră orez din cel cultivat de ei, 
tăiară carnea demonului cel mare şi a fiarelor omorâte, o gătiră şi 
îi ospătară pe toţi. După ce terminară de mâncat, Shen cel Mare îi 
puse pe oameni să agaţe oasele demonului şi ale fiarelor de 
stâncile munţilor Jialong, să ştie toate fiarele şi toţi demonii că, 
dacă vor îndrăzni să atace Xiaxue, acesta o să le fie sfârşitul. 
Oasele, odată agăţate, nu au mai căzut niciodată de pe stânci şi 
pietrele vineţii şi-au schimbat culoarea şi s-au făcut albe, iar de 
atunci oamenii mai numesc munţii Jialong şi Munţii Oaselor. 

Într-o noapte, bătrânul cu părul alb îi apăru în vis lui Shen cel 
Mare şi îi spuse: 

— Copii, să aveţi mare grijă, că al doilea demon, după ce a fugit, 
s-a dus în Munţii Negri, unde a chemat toţi demonii de pe 
optsprezece lanţuri de munţi şi alte o sută de mii de dealuri, a 
adunat cei mai fioroşi lei şi elefanţi, cu gând să facă Xiaxue una cu 
pământul. Să le spuneţi tuturor oamenilor să-şi caute adăpost şi, 
dacă mai ţineţi minte blestemele pe care vi le-am spus, să le folosiţi 
când o veni vremea. 

Shen cel Mare îi răspunse imediat bătrânului: 

— Bunicule, fii pe pace, ţinem bine minte blestemele pe care ni 
le-ai spus. 

— Atunci e bine. Când o să vină vremea, o să trebuiască să vă 
luptaţi unul câte unul. 

Şi, spunând acestea, se făcu nevăzut. 

Shen cel Mare se trezi dintr-odată şi îi trezi imediat şi pe fraţii 
lui, cărora le povesti de-a fir a păr visul pe care-l avusese şi cele 
spuse de bătrân. Plecară chiar în acea noapte să le spună 
oamenilor să nu mai aştepte zorii, să meargă să se adăpostească în 
peşteri şi, orice fel de zgomot ar auzi de afară, să nu care cumva să 
cuteze să iasă de acolo. 

A doua zi dis-de-dimineaţă, când cei trei fraţi abia apucaseră să 
mănânce ceva şi nu ieşiseră încă din peşteră, auziră de afară urlete 
şi ţipete şi, când ieşiră să vadă ce se întâmplase, văzură că muntele 
devenise negru din cauza mulţimii de demoni şi de fiare ce se 


apropiau să se năpustească asupra lor. 

Când al doilea demon văzu oasele demonului cel mare 
atârnând de stânci, se înnegri de furie şi abia aşteptă să-i înghită 
pe cei trei. Shen cel Mare văzu că venise demonul cel chior şi 
şchiop şi, furios, puse mâna pe suliță şi se avântă pe coasta 
muntelui, în jos, cu gând să-i facă de petrecanie. Demonul ştia deja 
cât de puternic era Shen cel Mare şi, văzând cum stăteau lucrurile, 
s-a dat imediat la o parte. Leii şi elefanții fioroşi, dimpreună cu 
ceilalţi demoni, mulţi câtă frunză şi iarbă, se adunară să-l ajute pe 
demonul şchiop şi-i înconjurară pe cei trei. Al doilea demon se 
temea să nu mai fie schilodit de fraţi, aşa că se tinu la distanţă, 
veghind lupta şi urlând: 


Pa: 


— Să-i omorâţi pe cei trei şi de-o fi vreunul dintre voi care se 
încumetă să dea înapoi şi să fugă am să-l mănânc! 

Împinse de al doilea demon, animalele sălbatice împreună cu 
ceilalți demoni se avântară cu şi mai multă forţă în luptă. Era o 
luptă pe viaţă şi pe moarte care dură şapte zile şi şapte nopţi şi 
peste tot pe munte zăceau împrăştiate leşurile demonilor omorâţi. 
În toate aceste şapte zile şi şapte nopţi, cei trei fraţi nu băuseră o 
gură de apă, nu luaseră o gură de mâncare şi nu închiseseră un 
ochi. Erau sleiţi de puteri, dar demonii îi înconjurau şi nu le 
dădeau pace. Ajunşi aici, fraţii îşi amintiră de sfatul bătrânului, se 
priviră unul pe celălalt şi apoi fiecare mormăi blestemul, în barbă, 
de şapte ori. După aceea, traseră în piept o gură de aer şi, când o 
suflară înapoi, începură să sufle flăcări. 

Cei trei fraţi scuipau valuri de fum şi flăcări pe gură şi demonii 
nu avură încotro decât să dea înapoi. Dintr-odată, păru că tot cerul 
era cuprins de flăcări: copacii, iarba şi până şi pietrele se 
aprinseră, iar demonii arseră şi se prefăcură în scrum. Dintre 
fiare, cele care fugeau mai încet arseră de se făcură cărbune, iar 
cele care fugeau mai repede scăpară doar cu blana pârlită şi pielea 
arsă şi se ascunseră care pe unde putu, urlând de durere. Nici al 
doilea demon nu scăpă cu viaţă - fu cuprins de flăcări pe o stâncă, 
iar oasele lui rămaseră lipite alături de oasele demonului cel mare. 

Abia după ce scăpară de toţi demonii, îşi închiseră fraţii gurile. 
Imediat, norii de pe cer se împrăştiară şi ceața se risipi, se făcu 
senin şi începu să adie un vânt uşor. Oamenii ieşiră din peşterile în 
care stătuseră ascunşi să le mulţumească fraţilor Shen, însă aceştia 
stăteau fiecare în câte un loc şi nu mai mişcau; deşi erau încă 
impunători şi cu armele în mâini, se transformaseră toţi trei în zei 
de piatră ai muntelui. 


1. Un jin este egal cu o jumătate de kilogram (n.tr.). 
2. Un zhang este egal cu aproximativ 3,33 metri (n.tr.). 
3. În limba chineză, shen înseamnă şi zeu (n.tr.). 


LIANG SHANBO ȘI ZHU YINGTAI 


AN 


j n familia lui Zhu Yingtai erau nouă copii: opt băieți şi mezina 


Zhu Yingtai, pe care toată lumea o striga Cea de-a noua soră Zhu. 
Într-o zi, Zhu Yingtai se îmbrăcă cu hainele unuia dintre frații mai 
mari, îşi puse pe cap căciula acestuia, se încălţă cu papucii lui şi se 
duse în camera în care al optulea frate tocmai studia ceva. De cum 
intră pe uşă, Zhu Yingtai strigă: 

— Respectele mele, frate al optulea. 

Flăcăul ridică privirea şi, văzând în faţa lui un învăţat palid la 
faţă, spuse repede: 

— Vă rog să luaţi loc! 

După ce îi turnă un bol de ceai, cel de-al optulea frate îl întrebă 
pe învăţat: 

— Din ce familie face parte domnul? Unde locuiţi? Care este 
numele dumneavoastră? 

— Frate al optulea, numele meu este Zhu Yingtai, răspunse sora 
mai mică râzând. 

— Ţi s-a urât cu binele? Carevasăzică eşti Cea de-a noua soră 
Zhu deghizată. 

— Eu sunt, răspunse fata. Am îmbrăcat hainele celui de-al 
şaptelea frate. Nu m-ai recunoscut? 

— Am privirea ageră şi tot nu mi-am dat seama că erai sora cea 
mică. 

— Dacă nu ţi-ai dat seama că eram eu, frate, trebuie să-mi 
făgăduieşti ceva. 

— Ce să-ţi făgăduiesc? 

— Că mă laşi să mă duc la Hangzhou să intru la şcoală. 


— Dar tu eşti fată! 

— Dacă mă îmbrac în haine de băiat, nu mă fac băiat? 

— Dar tata şi mama n-or să se învoiască. 

Fata începu să se răsfeţe în faţa fratelui, îl luă de mână şi-l rugă: 

— Frate, frăţioare, ajută-mă să-i fac să se învoiască. 

— Bine, bine, mă duc să pun o vorbă bună pentru tine. 

Cel de-al optulea frate se înfăţişă dinaintea părinţilor şi atâta 
insistă pentru sora a noua, spunându-le acestora şi bune, şi rele, că 
în cele din urmă reuşi să-i facă să se învoiască cu cele cerute de 
Zhu Yingtai. Şi uite aşa, Zhu Yingtai îşi puse hainele fratelui mai 
mare, îşi luă legătura cu cărţi şi se pregăti să plece la Hangzhou să 
înveţe. Înainte de plecare, soţia celui de-al şaselea frate se prinse 
cu ea spunându-i: 

— Soră a noua, mă prind cu tine că după ce ajungi la Hangzhou, 
după trei ani ai să-ţi găseşti un flăcău frumos şi de familie bună, ai 
să te iei cu el şi ai să te întorci cu un nepoţel în braţe. 

— Bine, cumnată, mă prind cu tine, îi spuse Zhu Yingtai roşind. 
Mai bine pregăteşte o bucată de pânză de trei coţi şi şase degete şi 
o bucată de mătase roşie la fel de mare şi pune-le împreună într- 
un coş pe care să-l îngropi la rădăcina arborelui wudong. 

— Pentru ce să fac toate acestea? o întrebă cumnata. 

— De-oi păţi vreun necaz cât sunt la Hangzhou, pânza şi 
mătasea au să putrezească de n-are să mai rămână nimic din ele; 
iar de nu s-o întâmpla nimic, cele două au să rămână ca noi. 

— Aşa voi face. 

După ce plecă Zhu Yingtai de acasă, cumnata n-aşteptă să 
treacă nici trei zile, că se şi duse să vadă ce şi cum cu bucăţile de 
pânză şi mătase. Pânza şi mătasea erau ca noi. Cumnata luă un vas 
cu apă şi le udă, dar după ce se întoarse să le vadă iarăşi, erau tot 
ca noi. Însă cumnata tot nu se lăsă şi turnă în fiecare zi apă sărată 
peste ele, dar când se uită, acestea rămăseseră ca noi. Se vede 
treaba că nici măcar saramura nu reuşise să le facă să putrezească. 

Zhu Yingtai merse ce merse înspre Hangzhou, când pe la 
jumătatea drumului se întâlni cu un alt flăcău, Liang Shanbo, cu 
care se întovărăşi şi-şi continuară drumul împreună. Într-o zi, cei 


doi ajunseră în Wutang, unde traseră peste noapte. Seara, cei doi 
îşi luară o cameră împreună şi Liang Shanbo văzu cum Zhu Yingtai 
se dezbrăca foarte încet. 

— Ce fel de haine porţi de-s atât de greu de dat jos? întrebă 
Liang Shanbo. 

— Frate Shanbo, hainele mele au în partea de sus treizeci şi 
şase de noduri, iar în partea de jos şaptezeci şi două de legături — 
cum să le dau jos mai repede? 

— Păi dacă-i aşa, te dezbraci până la miezul nopţii şi apoi începi 
să te îmbraci până în zori. 

— Habar n-ai că mama mi-a făcut hainele astea tocmai ca să mă 
ferească de rele, răspunse Yingtai râzând. 

— D-apoi dezbracă-te în voie, că eu mă culc, îi spuse Shanbo. 

După ce Liang Shanbo adormi, Zhu Yingtai se dezbrăcă repede 
şi se vâri şi ea în pat, fără să se dea deloc de gol cum că era fată. 

Ajunşi la Hangzhou, maestrul îi puse pe cei doi să împartă un 
pat. Atunci Zhu Yingtai îi spuse lui Liang Shanbo: 

— Frate Shanbo, eu mă învoiesc să dormim amândoi într-un 
pat, dar niciunul dintre noi să nu se mişte aiurea. 

— Şi de unde ştim care cum se mişcă? 

— Între noi, în pat, punem un vas cu apă, iar cine-o vărsa apa 
să fie pedepsit să copieze cărţile de mână. 

— Aşa să fie. 

Liang Shanbo şi Zhu Yingtai dormiră cuminţi în acelaşi pat, iar 
din vasul cu apă nu se scurse nici măcar o picătură. A doua zi însă, 
Zhu Yingtai s-a foit anume aşa încât să verse puţină apă, după care 
îl certă pe Shanbo. 

— Dar eu nu m-am mişcat deloc, nu m-am mişcat, spuse 
Shanbo. 

— Dacă nu te-ai foit, cum de s-a vărsat apa? îl întrebă Zhu 
Yingtai. 

— Bine, dacă spui că eu am vărsat-o, atunci copiez cărţile. Cât 
de mult să copiez? întrebă Liang Shanbo, foarte cinstit din fire. 

— Să copiezi trei mii şapte sute de caractere. 

Liang Shanbo se puse pe copiat, de nici vreme de mâncare nu 


mai avea. Văzându-l cum copiază, pe Zhu Yingtai n-o mai răbdă 
inima şi, pentru că se înțelegeau aşa de bine, îi spuse: 

— Hai că te ajut. 

Se aşeză cu Liang Shanbo la aceeaşi masă şi începu şi ea să 
copieze. 

Trei ani au fost cei doi învăţăcei la aceeaşi şcoală şi se 
înțelegeau de minune, iar când veni vremea, niciunuia nu-i venea 
să se despartă de celălalt. Când ajunseră la poalele Muntelui 
Fenixului, Zhu Yingtai îi spuse ştrengăreşte lui Liang Shanbo: 

— Frate Shanbo, din câte văd eu, muntele ăsta-i acoperit de 
flori, dar îi lipsesc bujoriil. 

— Aşa este, îi lipsesc bujorii, îi răspunse Liang Shanbo 
neînţelegând unde bate Zhu Yingtai. 

Văzând că nu înţelege ce vrea să spună, Zhu Yingtai îi spuse de- 
a dreptul: 

— Frate, la noi acasă creşte un bujor minunat care e demn să-ţi 
fie soţie. 

— Vrei să-mi fii peţitor? 

— Vreau. S-o cauţi pe Cea de-a noua soră Zhu, îi răspunse Zhu 
Yingtai roşie la faţă. 

— Cum arată? 

— De vrei să ştii cum arată, atunci află că eu şi cu ea suntem 
gemeni, spuse Zhu Yingtai cu capul plecat. 

— Asta-i bine, răspunse Liang Shanbo, neînţelegând nici de 
această dată vorbele lui Zhu Yingtai. 

— Să vii pe la noi să o ceri pe Cea de-a noua soră fie în a treia zi 
a primei luni, fie în a opta, dar nu mai târziu de cea de-a 
treisprezecea zi, îi mai spuse Zhu Yingtai. După a şaisprezecea, a 
şaptesprezecea sau a optsprezecea zi să nu mai vii deloc. 

După ce căzură la învoială asupra datei, cei doi mai merseră 
împreună o bucată de drum, până ajunseră la o răscruce, iar acolo 
se despărţiră cu greu. 

Ajuns acasă, Liang Shanbo uită de cele vorbite cu Zhu Yingtai, 
iar când îşi aminti şi se duse repede acasă la Zhu Yingtai era deja a 
douăzeci şi doua zi a primei luni. Zhu Yingtai îi ieşi repede în 


întâmpinare, iar Liang Shanbo văzu o fată tânără şi frumoasă. 
Abia atunci îşi aminti cum, în ziua în care se despărţiseră, Zhu 
Yingtai voia să-i fie peţitoare şi să-l însoare cu Cea de-a noua soră, 
care de fapt era chiar ea. 

— Frate Shanbo, ţi-am spus să vii mai repede, cum de vii abia 
acum? Părinţii mei m-au făgăduit deja fiului guvernatorului Ma, 
Ma Wencai! 

— Vai, vai, soră Zhu, cum am putut eu uita de învoiala noastră? 

— Uite cum facem, spuse Zhu Yingtai. Ia două zaruri şi aruncă- 
le de trei-patru ori. Şi de-o fi să fie număr cu soţ, înseamnă că încă 
ne mai putem lua unul cu celălalt; dar de-o fi număr fără soţ, să ştii 
că n-o să fie nuntă. 

Liang Shanbo luă două zaruri şi le aruncă: unul era unu, 
celălalt, doi. Cu lacrimi în ochi, Zhu Yingtai spuse: 

— Unu şi cu doi fac trei, deci n-o să fie nicio nuntă. 

Liang Shanbo îşi şterse şi el lacrimile cu mâneca şi mai aruncă 
zarurile încă o dată: trei cu patru. 

— Trei cu patru fac şapte, spuse Zhu Yingtai. Nu suntem sortiţi 
unul altuia. 

Cu lacrimile curgându-i pe faţă, Liang Shanbo aruncă zarurile 
pentru a treia oară: patru cu cinci. Plângând în hohote, Zhu Yingtai 
spuse: 

— Patru şi cu cinci fac nouă. Mai bine întoarce-te de unde ai 
venit, că nuntă nu se va face. 

Liang Shanbo nici nu voia să audă. 

— Bine, să devenim soţ şi soţie în Pavilionul Bujorilor, îi spuse 
el. 

Zhu Yingtai strânse aşternuturile de pat înflorate cu gând să se 
ducă cu Liang Shanbo în Pavilionul Bujorilor. Dar chiar atunci, 
Buddha al florilor puse mâna pe un toiag şi-l ciomăgi bine pe Liang 
Shanbo, care fu nevoit s-o ia la goană. Cum nu mai avea ce face, 
Liang Shanbo se întoarse acasă plângând amarnic, unde căzu la 
pat bolnav din dragoste. Văzându-l că nu mai mânca, nu mai bea şi 
nu mai dormea, maică-sa îl întrebă: 

— Nu cumva te-ai legat de cineva cât ai fost la Hangzhou? 


— Ba da. În satul Fenhong locuieşte Cea de-a noua soră Zhu, 
numai ea mă poate vindeca de boală, răspunse Shanbo. 

Maică-sa se duse degrabă să o caute pe Cea de-a noua soră Zhu, 
care, atunci când auzi că Liang Shanbo se îmbolnăvise din 
dragoste pentru ea, începu să plângă cu lacrimi mari - dar nu mai 
era nimic de făcut; avea să fie nevasta lui Ma Wencai şi nimic nu 
mai putea fi schimbat. Zhu Yingtai nu putu decât să-l sfătuiască pe 
Liang Shanbo s-o uite şi-i dădu o reţetă: 


Trei degete de rază de soare, 

Piele de pe degetele de la piciorul zeului ploii, 
Noroi de pe călcâiele zeiţei trăsnetului, 
Jumătate de jin de oase de furnică şi lăcustă. 

— Dacă poate să găsească toate aceste leacuri, Liang Shanbo o 
să se facă bine, spuse Zhu Yingtai plângând. 

Mama lui Liang Shanbo nu ştia să citească. Îi dădu reţeta lui 
Liang Shanbo, care abia ce-şi aruncă o privire şi-şi dădu seama că 
aceea nu era o reţetă adevărată. Înţelese că nu mai era speranţă să 
o ia pe Zhu Yingtai de soţie. 

— După ce mor, să mă îngropaţi la răscrucea de lângă muntele 
Baishan, îi spuse el maică-sii. 

Apoi mototoli hârtia primită de la Zhu Yingtai şi, vârând-o în 
gură, îşi dădu sufletul înecându-se cu ea. 

Zhu Yingtai nu avea încotro - trebuia să se mărite cu cel ales de 
familie. Înainte de nuntă, îi spuse mamei sale: 

— Dacă vreţi să mă mărit, trebuie să-mi făgăduiţi un lucru. 
Lectica de nuntă să treacă pe lângă muntele Baishan, să ard nişte 
bani de hârtie şi să-mi iau rămas-bun de la Liang Shanbo. De nu, 
am să-mi pun capăt zilelor aici, acasă. 

Părinţii nu avură ce-i face şi, în cele din urmă, se învoiră. Când 
lectica ajunse la răscrucea de lângă muntele Baishan, Zhu Yingtai 
se dădu jos, se îmbrăcă într-o cămaşă lungă şi albă2, îşi acoperi 
capul cu un batic alb şi-şi puse în picioare papuci albi, apoi se lăsă 
în genunchi şi se închină de câteva ori în faţa mormântului. Dintr- 
odată, cerul se lumină şi coborâră împreună zeul vânturilor, cel al 


ploii, al tunetului şi muma trăsnetului. Într-o clipită, întunericul 
acoperi cerul şi pământul, se auzi un zgomot îngrozitor şi 
mormântul se deschise. Zhu Yingtai îl văzu pe Liang Shanbo cum 
stătea întins înăuntru şi se aruncă să-l îmbrăţişeze. Oamenii care 
cărau lectica şi cei din alai se repeziră să o prindă, să o tragă afară, 
dar când o prinseră de cămaşa albă aceasta se rupse şi rămaseră în 
mâini cu două bucăţi de pânză. Mormântul se închise apoi cu 
zgomot mare. Oamenii rămaseră ca prostiţi; lăsară cele două 
bucăţi de pânză pe care le ţineau în mâini să cadă la pământ, dar 
acestea începură să plutească şi fură duse de vânt. Şi plutind aşa, 
se preschimbară într-o pereche de fluturi. 

Se mai spune că Ma Wencai suferea de „unul dintre cele zece 
beteşuguri”3 — era olog. El stătea sus în casă aşteptând să vină 
lectica, dar cum nu mai venea, prinse de veste că Zhu Yingtai se 
dusese la mormântul lui Liang Shanbo să-şi ia rămas-bun de la el. 
De furie, căzu de-a berbeleacul de la etaj şi rămase fără suflare. 
Apoi se preschimbă într-o ciocănitoare. Şi ori de câte ori cei doi 
fluturi se opreau din zbor şi se bucurau unul de celălalt, 
ciocănitoarea se ducea şi-i lovea cu ciocul. 


1. În China, bujorul simbolizează, printre altele, norocul şi fericirea în 
dragoste (n.tr.). 

2. În China, albul este culoarea doliului (n.tr.). 

3. „Cele zece beteşuguri” sunt: să fii chior, să fii surd de-o ureche, să ai o 
mână oloagă, să fii şchiop, să ai gura strâmbă, să ai dinţi lipsă, să ai 
chelie, să fii ciupit de vărsat, să ai piept de porumbel sau să fii cocoşat 
(n.tr.). 


POVESTEA COPILULUI -PESCAR 


răia odată demult un pescar bătrân şi sărac care nu avea 


decât o barcă şi un năvod. O ducea tare greu — cât era ziua de 
lungă pescuia pe Râul Dragonului şi abia seara trăgea barca la mal. 
Într-o vară, apele râului se umflară din nou, iar valurile erau 
foarte mari. Bătrânul pescuise o viaţă întreagă pe râu şi ştia foarte 
bine că atunci când râul se umfla nu trebuia să iasă la peşte; era 
aproape sigur că apa mare şi valurile uriaşe i-ar fi scufundat barca 
şi el şi-ar fi pierdut viaţa. Bătrânul era tare îngrijorat că nu avea 
cum să iasă după peşte. Aşa trecură câteva zile, însă apa nu dădea 
semne că s-ar linişti, iar el nici nu mai putea să doarmă de 
îngrijorare. Stătea la marginea râului şi se uita pierdut la apa care 
se năpustea la vale. Deodată, în mijlocul râului se auzi un pleosc şi 
apăru o minge de foc, galbenă ca aurul, care stătea pe loc şi nu se 
mişca, licărind, când foarte luminoasă, când mai întunecată. Ce să 
fie? Vreun demon de apă sau vreo comoară din adâncuri? 
Bătrânul era foarte nedumerit. Mingea de foc licări până-n zori, 
când se stinse. Bătrânul îşi aminti cum de mic auzise că râul 
ascundea comori pe care numai cei care pescuiau de multă vreme 
le puteau găsi, iar cei care nu erau curajoşi din fire nu puteau 
ajunge la ele. El pescuise din greu toată viaţa - oare acum, la 
bătrâneţe, să i se arate vreo comoară? Mingea de foc licări vreme 
de trei nopţi şi bătrânul se uită cu atenţie la ea în fiecare noapte. 
„Ei, ce-o fi, ce n-o fi, mai întâi s-ajung acolo şi pe urmă om mai 
vedea”, îşi spuse moşul, iar în a treia noapte puse mâna pe năvod, 
şi-l legă de şale, se sui în barcă şi, înfruntând valurile, vâsli spre 
mingea de foc. Dar tare primejdios era ce făcea bătrânul! Abia ce 


puse barca pe apă, că aceasta începu să se clatine în toate părţile 
sub bătaia valurilor. Bătrânul ţinea bine vâslele în mâini şi, plin de 
hotărâre, vâslea neîncetat înspre mingea de foc. Când fu îndeajuns 
de aproape, îşi învârti năvodul şi-l aruncă în apă. Nimeni nu-l 
întrecea la pescuit; năvodul nu căzu nici prea sus, nici prea jos — 
numai bine peste mingea de foc, care se stinse pe dată. Chiar 
atunci se nimeri să vină un val uriaş care izbi puternic barca şi o 
umplu pe jumătate cu apă. Văzând că nu mai avea mult şi se ducea 
la fund, inima bătrânului bătea mai-mai să-i spargă pieptul - dar, 
scrâşnind din dinţi, vâsli cu putere tăind valurile până când, în 
cele din urmă, reuşi să aducă barca la mal. 

„Ce întuneric!”, îşi spuse bătrânul răsuflând uşurat. Apoi legă 
bine barca, o trase afară din apă, dezlegă năvodul de la brâu şi-l 
întinse cu grijă să vadă ce era lucrul acela pe care tocmai îl 
pescuise. 

Ce să vezi, era un bol de porțelan în care se creşteau peştişori 
aurii. Era de mărime obişnuită, de culoarea jadului alb. Pe fundul 
lui erau desenaţi doi peştişori de aur, iar în jurul lor erau mici 
valuri de apă. De lângă peşti pornea o tulpină de lotus care se 
întindea pe pereţii bolului, cu două frunze mari pe care se 
sprijinea o floare roz. Pe floare era aşezat un copil-pescar, cu părul 
legat în două cozi, de o parte şi de alta, în creştetul capului, 
îmbrăcat într-o haină roşie, cu pantaloni verzi, desculţ şi ţinând la 
piept o undiţă. 

Era un bol foarte frumos. În lumina lunii, bătrânul se uita şi-l 
învârtea pe toate părţile şi nu-i mai venea să-l lase din mână. 
Băiatul era pictat pe bol, dar când se uita la el, bătrânul avea 
impresia că şi băiatul se uită la el. Bătrânul era aşa de fericit, încât 
începu să râdă în hohote. Dar, ca orice alt lucru, dacă la început ţi 
se pare nou, cu vremea devine unul obişnuit. Deşi ţinea mult la 
bolul lui, acesta nu-i ţinea bătrânului nici de foame, nici de sete. 
Trebuia să iasă cu barca la pescuit — şi se întoarse la viaţa lui de 
până atunci: ziua muncea din greu, noaptea dormea adânc. 

Într-o noapte fu trezit de un zgomot. Bătrânul deschise ochii şi 
văzu că din bolul care era aşezat pe iarbă, pe malul apei, ieşeau 


raze de lumină! Odată cu razele, tulpina de lotus începu să fâşâie, 
prinzând viaţă. Împingând frunzele şi floarea de lotus, tulpina 
începu să crească -— şi din ce creştea, din atât era mai mare şi mai 
înaltă. Şi crescu întruna, până când frunzele şi floarea viu colorată 
se întinseră pe pământ şi, odată cu ele, prinse viaţă şi copilul. 
Acesta se ridică de pe floarea de lotus, îşi luă undiţa şi, deschizând 
gura, începu să cânte către bol: 


Bolul, bolul se clatină, 
Apa din el curge lină. 


Imediat bolul începu să se clatine dintr-o parte în alta şi se 
umplu cu o apă lină şi limpede. Copilul continuă să zâmbească şi 
să cânte: 


Apă lină multă-ndată 
Peşti de aur-n ea înoată. 


Cât ai zice peşte, apa începu să crească, se făcu un vârtej şi 
peştişorii de aur de pe fundul vasului prinseră viaţă şi începură să 
se zbenguie veseli pe lângă pereţii vasului. Copilul continuă să 
cânte: 


Peştişorii stau să sară, 
Apa din vas iese-afară. 


Atunci peştişorii de aur - hop, săriră de un picior în aer, iar apa 
începu să gâlgâie şi să se reverse din vas în toate părţile. După ce 
cădeau înapoi în apă, peştişorii îşi luau avânt şi săreau iar în aer. 
Copilul puse mâna pe undiţă şi, când peştişorii săriră, abia ce 
clătină undiţa puţin, că şi prinse unul dintre ei. Copilul lăsă undiţa 
în jos, iar peştele prins începu să se zbată, iar când atinse apa 
începu să stropească - şi stropii cădeau peste tot prin iarbă şi se 
transformau în mici bobiţe de aur. Copilul se distra de minune şi 
râdea în hohote. După ce prindea unul dintre peşti şi-l scutura 
puţin, îi dădea drumul şi-l prindea pe celălalt. Râdea şi-l scutura, 


iar apoi îi dădea drumul şi acestuia - şi tot aşa... Apa din vas dădea 
pe dinafară, peştii săreau, iar cel prins în undiţă împrăştia peste 
tot stropi ce se transformau în bobiţe de aur. Copilul se jucă până 
începu să se crape de ziuă, iar când se sătură, strânse din nou 
undiţa la piept, se aşeză pe floarea de lotus şi, zâmbind, cântă din 
nou înspre bol: 


Apă lină înapoi. 
Peştişori, să staţi şi voi. 


Apa se potoli de-ndată, iar peştişorii nu mai săriră nici ei. 
Floarea se răsuci şi, împreună cu tulpina, se făcu mică, tot mai 
mică, până ajunse din nou pe pereţii vasului. Atunci razele de 
lumină se stinseră şi se crăpă de ziuă. 

Bătrânul nici măcar nu îndrăznea să sufle; se uitase ca prostit 
toată noaptea. Se ridică de jos, luă bolul şi, când se uită la el, acesta 
era aşa cum îl lăsase cu o seară înainte. Dar ce să vezi, peste tot 
prin iarba din jurul bolului erau stropi de apă ce îmbrăcau bobiţe 
de aur. Bucuros din cale-afară, bătrânul culese bobiţele de aur - şi 
de atunci încolo, bolul prindea viaţă în fiecare noapte, iar ziua 
bătrânul culegea bobiţele de aur. Muncise din greu de când se ştia, 
dar acum, la bătrâneţe, începuse să ducă o viaţă din ce în ce mai 
bună. 

Într-o zi, bătrânul luă bobiţele de aur şi se duse la târg să 
cumpere cele de trebuinţă. Ajuns la oraş, când tocmai se pregătea 
să ia ce-i trebuia în schimbul bobiţelor de aur, se apropie de el, 
clătinându-se, un popă străin. Când dădu cu ochii de bobiţe, popa 
se opri pe loc şi-i ceru bătrânului câteva, se uită la ele cu atenţie şi, 
înghițind în sec, îl întrebă: 

— De unde ai bobiţele astea, moşule? 

Să pui să mintă pe cineva care toată viaţa lui n-a spus decât 
adevărul e greu nevoie mare. Bătrânul îi povesti popii toată 
tărăşenia, iar popa dădea din cap şi îl mai întreba câte ceva - unde 
locuia, cum îl chema -, şi abia după aceea îi înapoie bobiţele pe 
care le luase şi se depărtă clătinându-se. Cine să ştie că a doua zi 


avea să se întâmple o nenorocire? 

A doua zi, când bătrânul tocmai ce terminase de mâncat, iaca se 
trezeşte la el cu doi slujbaşi de la yameni care-i spuseră: 

— Bătrâne, magistratul ne-a trimis să-ţi spunem să vii imediat 
cu noi şi să iei cu tine şi bolul de crescut peşti. 

— Dar de ce să vin? N-am furat nimic, n-am supărat pe nimeni, 
n-am încălcat legea. 

— Te-a pârât cineva. 

— Cine? 

— Ehe, pe ăl de te-a pârât nici magistratul nu îndrăzneşte să-l 
supere. Hai să mergem şi-ai să vezi. 

Ajunşi la yamen, bătrânul văzu că magistratul stătea în sala cea 
mare şi vorbea plin de respect cu popa străin pe care-l întâlnise cu 
o zi înainte. Oare veneticul ăla îl pârâse? Văzându-l, magistratul 
începu imediat procesul: 

— Lucru vechi şi de nimic, nu cumva ai un bol de crescut peşti 
din jad alb? 

— Ba am. 

— Nu sunt desenaţi pe bolul acela doi peştişori de aur, apă cu 
valuri şi o floare de lotus pe care şade un copil-pescar? 

— Ba sunt. 

— Nu cumva în fiecare noapte floarea de lotus creşte, copilul 
prinde viaţă, apa dă afară din bol, peştii sar şi împrăştie stropi de 
apă ce se prefac în bobiţe de aur? 

— Ba da. 

— Aha, aşa carevasăzică. Magistratul se uită mai întâi la popa 
străin, apoi se uită din nou la bătrân şi râse cu răutate: Hoţ bătrân, 
da’ mare ţi-e îndrăzneala! Să cutezi tu să furi comoara acestui 
preot străin! Cum ai furat-o? Spune repede cum ai făcut! 

— Mărite judecător, bolul acesta este al meu - cum de a ajuns 
să se spună că este al veneticului? Vai, vai, vai! Am trăit mult şi am 
văzut multe, dar un venetic aşa neruşinat n-am mai pomenit! 

Înecat de furie, bătrânul îi povesti magistratului cum găsise 
bolul şi cum îl întâlnise pe popă în târg cu o zi înainte. Magistratul 
rămase ca prostit, se întoarse repede înspre popă, îi făcu o 


plecăciune şi-i spuse cu un zâmbet pe buze: 

— Învăţatule, împăratul a poruncit ca şi străinii să-i poată 
aduce la judecată pe localnicii care le fac rău. Cum spui tu, aşa 
facem. 

— Asta cu siguranţă, spuse popa uitându-se de sus la bătrân. 
Moşule, noi am venit în China să aducem credinţa, să facem bine, 
nu vă furăm şi nu vă înşelăm. Tot ce spunem noi este adevăr. Bolul 
acela l-am adus cu mine din ţara mea. După ce l-am adus, l-am pus 
la mine-n biserică şi acolo a stat până acum câteva zile, când a 
dispărut. Cât l-am căutat! Abia ieri am văzut bobiţele de aur şi le- 
am recunoscut. Ce ai de spus? 

— Cum! sări bătrânul, negru de furie. Halal învăţat! Pe dinafară 
pari om cu carte, dar când deschizi gura e plină de rahat! 

— Nu mai spun că voi chinezii sunteţi hoţi, îi spuse popa 
magistratului, dar nici nu înţelegeţi de vorbă dreaptă. Să faci bine 
să mi-l judeci aşa cum trebuie: nu contează dacă vrea să-mi 
înapoieze bolul — să-l faci să mărturisească, apoi să pui în scris şi să 
faci publică mărturia, după care să dai verdictul de vinovat, că 
abia atunci se va încheia totul. Noi suntem oameni care preţuiesc 
adevărul! 

— Învăţatul are dreptate, spuse magistratul, care strigă apoi la 
bătrân: Hoţ bătrân şi viclean, dă-mi imediat bolul şi spune de 
îndată adevărul! 

— Ce să vă dau? Bolul acesta l-am pescuit dintr-un râu 
chinezesc şi eu, un chinez, am înfruntat moartea să-l aduc la mal. 
De ce să-l dau veneticului? 

Bătrânul furios ridică bolul cu o mână, iar cu cealaltă îl arătă pe 
copilul pictat, întrebându-i pe cei doi: 

— Ia spuneţi, veneticul zice că a adus bolul de la el din ţară — 
atunci de ce-i copilul ăsta îmbrăcat ca un chinez şi arată ca un 
chinez? 

Magistratul şi popa rămaseră cu gura căscată, fără să mai poată 
spune nimic. După o vreme, popa se enervă şi-şi dădu arama pe 
faţă: 

— Ei bine, vreau bolul tău şi nu plec fără să mi-l dai! 


— Dacă nu-i dai bolul, încalci legea, urlă şi magistratul, speriat 
de supărarea popii. 

Bătrânul începu să tremure de furie şi căzu leşinat la pământ, 
cu zgomot. Bolul din mâna lui se făcu şi el fărâme. Dar, minune 
mare, copilul-pescar sări de pe bol şi învie. Îşi scutură undiţa şi 
începu să crească, după care aruncă undiţa înspre popă şi-l prinse 
de buza de sus. Apoi ridică undiţa şi popa se trezi agăţat în aer. 
Copilul ridica şi cobora undiţa, iar popa, agăţat în cârlig, dădea din 
mâini şi din picioare urlând „aoleu! aoleu!”. Copilul plesni o dată 
din undiţă cu putere şi-l aruncă pe popă în înaltul cerului, de unde 
acesta căzu de-a rostogolul tocmai la marginea pământului. Apoi 
copilul scutură din nou undiţa şi se făcu mic. Magistratul crezu că 
el nu avea să fie prins în cârlig şi se strecură uşor de pe jilţul lui de 
magistrat, dar imediat îşi dădu ochii peste cap şi căzu fără suflare. 

Copilul îl ajută pe bătrân să se ridice de jos şi să-şi vină în 
simţiri, şi plecară împreună din yamen, dar nimeni nu ştie încotro 
au apucat-o. 


1. Numele guvernului local în China feudală (n.tr.). 


POVESTEA CELOR ZECE PUISORI DE AUR: 


D emult de tot, pe fundul unui lac întins de nu-i ştiai malurile, 


era un palat de cristal în care trăiau regele-dragon şi cele zece fete 
ale sale, toate frumoase ca narcisele. Când vântul era liniştit şi apa 
nu făcea valuri, fetele se preschimbau în zece puişori de aur şi 
ieşeau din palatul lor de cleştar pe mal, să se veselească. 

În partea de răsărit a lacului se întindea un lanţ neîntrerupt de 
munţi înalţi, acoperiţi cu păduri dese, iar într-o vale, nu departe de 
pădure, erau câteva case. Într-o zi, unul dintre tinerii care trăiau în 
sat se duse în pădure să taie lemne de foc; şi, cum era foarte 
priceput, nu trecu mult şi adunase deja o cârcă întreagă. I se făcu 
sete, aşa încât se duse pe malul lacului, luă apă în căuşul palmelor 
şi bău bucuros câteva guri. După ce-şi astâmpără setea, se aşeză la 
umbra unui pin mare să se odihnească. Se gândea mâhnit la viaţa 
grea pe care o ducea şi se simţea singur pe lume. Îşi scoase fluierul 
de la brâu şi începu să cânte, să mai uite de necazuri. 

Sunetul melodios al fluierului se strecură printre copaci şi pluti 
peste apa lacului. Cei zece puişori de aur auziră şi ei sunetul cel 
frumos, se minunară tare mult şi plecară să vadă de unde vine. 

Pe flăcău îl chema A Nan şi era orfan de ambii părinţi de mic, 
nu mai avea pe nimeni pe lume şi trăia din adunatul lemnelor de 
foc. Fluierul era tot ce avea mai drag şi îl folosea adesea ca să-şi 
spună necazurile prin care trecuse. Şi cum cânta el aşa şi se 
gândea la viaţa lui grea, ochii i se umplură de lacrimi. Cele zece 
fete-puişori se apropiară de el, însă el nici măcar nu băgă de 
seama. Fetelor nu le venea să creadă că cel care cânta din fluier 
era un tăietor de lemne atât de frumos şi de puternic, dar îmbrăcat 


în nişte haine care abia se mai ţineau pe el. Ele s-au uitat unele la 
altele. Simţind că ceva se mişca în jurul lui, A Nan puse fluierul jos 
şi-şi ridică privirea. Când văzură că tânărul dă să se ridice, fetele 
se răsuciră pe călcâie şi o luară la fugă înapoi spre lac. Singura 
căreia i se păru că-l ştie pe tânăr fu cea de-a doua soră, care se opri 
puţin şi-şi aduse aminte: acum ceva vreme, pe când ele se jucau în 
pădure fugărindu-se, apăruse dintr-odată un tigru mare; dar, spre 
norocul lor, se ivise şi flăcăul acesta cu un topor în mână - şi, 
țipând înspre tigru, îl speriase şi-l făcuse să fugă-napoi în pădure. 
Nu-i venea să creadă că azi dădeau iarăşi de el. Se apropie de tânăr 
şi-l întrebă: 

— Nu eşti tu cel care a speriat tigrul? 

— Eu sunt. Mă cheamă A Nan, îi răspunse flăcăul. 

Fără să spună un cuvânt, cea de-a doua soră scoase repede o 
perlă brăzdată de vinişoare aurii strălucitoare şi o puse pe haina 
din piele de oaie a tânărului, apoi fugi după surorile ei. A Nan luă 
perla şi fugi şi el repede după fete, dar, până ajunse la malul apei, 
fetele erau deja în palatul de cleştar. 

A Nan privea perla strălucitoare şi-o răsucea pe toate părţile. 
Era şi bucuros, dar şi nedumerit. Oare chiar să fi întâlnit el zeițele 
despre care vorbea lumea? Nu credea să aibă un asemenea noroc. 
Dar totul era adevărat! A Nan îşi puse lemnele în cârcă şi plecă 
înapoi spre sat, mergând când repede, când încet. Ajuns acasă, nici 
nu apucă să intre pe uşă, că din spatele lui se înghesuiră băieţi şi 
fete care vorbind, care râzând, gălăgioşi din cale-afară. A Nan nu 
avea nici cel mai mic habar despre ce se întâmplase şi bănui că 
aflaseră deja de minunea de pe malul lacului. 

— Frate A Nan, azi este a douăzeci şi patra zi a celei de-a şasea 
luni2. Am venit să ne cânţi din fluier. 

— Bine, bine, le răspunse A Nan bucuros. 

Apoi îşi pipăi buzunarul şi căută din ochi o gaură în perete sau 
vreun alt loc în care să poată ascunde perla primită de la fată. 
Tinerii văzură şi ei perla şi i-o luară, dând-o apoi din mână-n 
mână, minunându-se: 

— Unde-ai găsit-o? îl întrebară. 


Cinstit, A Nan le răspunse: 

— Mi-a dat-o o fată. 

Toată lumea era foarte bucuroasă de norocul care dăduse peste 
A Nan. 

Vestea despre perla lui A Nan se răspândi repede, ajungând şi la 
urechile căpeteniei locului, care se gândi: „Dacă pun mâna pe 
perla aceasta nepreţuită, o să fiu cel mai bogat om de pe faţa 
pământului! Şi se mai spune că i-a dat-o o fată frumoasă ca o zână 
- aşa că dacă pun mâna şi pe fata asta, prind doi iepuri dintr-o 
lovitură. Aşa am să fac”. Aşa că îşi chemă slugoii şi le porunci: 

— Mergeţi de-ndată să mi-l aduceţi pe sărăntocul ăla pe care-l 
cheamă A Nan! 

Slugoii fugiră mai repede decât câinii şi, nu peste mult timp, A 
Nan zăcea legat fedeleş în faţa căpeteniei. 

— Aşa carevasăzică, tu mi-ai furat perla pe care n-o mai 
găseam. Dă-o-ncoa! 

A Nan ştia prea bine ce făcea căpetenia ca să-i înşele pe cei 
sărmani — şi-l întrebă fără să pregete: 

— Ce comoară ai tu? 

— Cum? Am de toate cele, vitele şi oile umplu ograda, pădurile 
mele acoperă munţii, am sclavi câtă frunză, câtă iarbă, grânarele 
sunt pline, ca să nu mai vorbesc de o perlă, că d-alea am o baniţă. 

— Dar nu ai astfel de perle. 

— Cum? Îndrăzneşti să deschizi gura în faţa mea? Să vină 
cineva să-i tragă o bătaie, să văd eu dacă nu-mi dă perla după 
aceea! 

Căpetenia îi porunci unui argat să-i tragă lui A Nan o bătaie 
zdravănă, de-i crăpă acestuia pielea şi sângele-i curgea şiroaie. A 
Nan strângea din dinţi şi se gândea: „Perla mi-a dat-o fata, mi-a 
dat-o din bunătatea inimii, mai bine mor decât să o las să ajungă în 
mâna căpeteniei”. Căpetenia cea haină îl chinui şi-l bătu pe tânăr 
vreme de trei zile, dar A Nan răbdă cu tărie. În a patra zi, 
căpetenia veni din nou la A Nan: 

— Tu spui că perla asta nu-i a mea - atunci de unde o are un 
sărăntoc ca tine, care abia are după ce bea apă, dacă n-a furat-o? 


Lui A Nan, cinstit din fire, nu-i plăcea să-i audă pe alţii spunând 
că el ar fi furat ceva, aşa că îi zise căpeteniei adevărul: 

— Oi fi eu sărac, dar sunt om drept şi n-am furat niciodată 
nimic de la nimeni. Perla asta o am de la fata-puişor de aur. 

— Aşa dară, de la fata-puişor de aur? Dacă-i aşa, ia du-te de-o 
chemă, să o întreb chiar pe ea. 

— Dacă vrei s-o întrebi, du-te singur de-o întreabă. 

Cei care trăiau pe malul lacului ştiau că se povestea de ceva 
vreme că erau acolo zece puişori de aur care se preschimbau în 
fete frumoase şi că acela care reuşea să prindă un puişor nu numai 
că avea o nevastă frumoasă, dar se mai pricopsea şi cu o grămadă 
de aur şi argint. Căpetenia cea lacomă îşi strânse imediat slugoii şi, 
târându-l pe A Nan după ei, se duse pe malul apei. Dar A Nan 
refuza să deschidă gura şi să scoată vreun sunet. Căpetenia nu avu 
încotro şi încercă să momească puişorii aşa cum se spunea în 
popor: alese zece cocoşei zdraveni pe care-i puse în coşuri de 
răchită, în care presără câteva mâini de boabe de susan, şi le dădu 
drumul pe apă, doar-doar o momi puicuţele să vină să le ţină de 
urât cocoşeilor. Şi când acestea ar fi venit şi ar fi ciugulit mai bine, 
să tragă coşurile la mal şi să le prindă repede. Însă coşurile se 
umplură de apă şi se duseră la fundul lacului cu cocoşei cu tot, fără 
să apară la suprafaţă nici măcar o singură pană de aur. Furioasă, 
căpetenia îşi vărsă tot necazul pe A Nan, peste capul căruia se 
abătură loviturile biciului din piele ca picăturile de ploaie. 
Căpetenia nu se linişti până când nu-l duru mâna de la atâta 
biciuit. Apoi îi adună laolaltă pe toţi oamenii din satul lui A Nan, pe 
care-i chinui, îi bătu şi-i amăgi cu vorbe, doar-doar i-o face să 
spună cum de reuşise A Nan să ademenească puişorii de aur. Însă 
oamenii nu-i ziceau decât un singur lucru: „Nu ştim”. 

Neavând încotro, căpetenia se mai gândi câteva zile, până când 
găsi o cale care lui i se păru a fi cea mai potrivită: să se îmbrace ca 
şi când ar fi fost A Nan, să se ducă de unul singur pe malul lacului 
şi acolo să cânte din fluier. Nu trecu multă vreme şi din apa lacului 
ieşiră zece puişori de aur care, de îndată ce ajunseră la mal, se 
prefăcură în zece fete frumoase care se îndreptară înspre locul de 


unde venea cântecul de fluier. Ajunse acolo, fetele se ascunseră 
după copaci şi o împinseră pe cea de-a doua soră înainte. Fata se 
apropie sfioasă de fluieraş. Căpetenia era cum nu se poate mai 
bucuroasă - şi, apropiindu-se de ea cu paşi repezi, scoase din 
buzunar singura perlă pe care o avea, mică şi gălbuie, pe care i-o 
întinse fetei râzând. Când a văzut că nu era A Nan şi că aceea nu 
era perla ei, a doua soră s-a speriat şi l-a întrebat: 

— Cine eşti tu? 

— Ha, ha, eu sunt căpetenia şi te caut pe tine. 

— Tu... tu nu eşti A Nan. 

— A Nan nu-i decât unul dintre sclavii mei, un sărăntoc pe care 
l-am legat şi l-am închis. Perla asta-i aia pe care i-ai dat-o lui. El mi- 
a dat-o mie şi de-acum eşti a mea. 

Căpetenia se aruncă înspre cea de-a doua soră să o prindă. Fata 
se dădu repede la o parte şi îşi strigă surorile, care veniră în fugă 
speriindu-o pe căpetenie, încât aceasta nu mai avu curaj nici să se 
mişte. Fără să scape prilejul, fetele o luară la fugă înapoi spre lac şi 
se aruncară în apă una câte una. Dintr-odată se porni un vânt 
puternic, de căpetenia nu mai fu în stare nici să-şi ţină ochii 
deschişi. Se târî cu chiu, cu vai până pe malul lacului, dar nu văzu 
decât valuri mari şi înspumate — nici urmă de puişori. 

Fetele se întoarseră în palatul de cleştar, mânioase şi pline de 
ură faţă de căpetenie şi de nedreptatea pe care i-o făcuse lui A Nan. 
Se hotărâră să-l ajute şi ticluiră un plan: o puseră pe cea de-a doua 
soră să se ducă la regele-dragon şi să-i spună că ieşiseră pe mal să 
se veselească şi că a doua soră îşi pierduse perla cea prețioasă. 
Perla fusese găsită de un tăietor de lemne, doar că, după ce 
căpetenia aflase de perlă, îl închisese pe tăietorul de lemne ca să i- 
o ia. Fata trebuia să-l roage pe rege să trimită ostaşi să-l găsească 
pe tăietorul de lemne şi să-l aducă la palat să le dea perla înapoi. 
Cea de-a doua soră făcu întocmai. 

Regele-dragon îşi iubea tare mult fiicele şi, de cum auzi despre 
pierderea perlei, trimise de îndată ostaşi să se ducă după 
căpetenie. Şiruri întregi de ostaşi, de nu le ştiai numărul, ieşiră pe 
rând din apă şi, cu săbiile ridicate, se duseră după căpetenie şi 


slugoii lui, cărora le făcură de petrecanie. Apoi îl aduseră pe A Nan 
la palat. 

Fetele se bucurară foarte mult când aflară că A Nan era în palat, 
dar când îl văzură legat fedeleş se întristară din nou. A Nan fu dus 
în faţa regelui, care-l întrebă: 

— De ce ai luat perla celei de-a doua fiice? 

— Nu, eu nu... 

— Spune, cauţi să te îmbogăţeşti? 

— Nu, mie mi-e tare dragă... 

— Ţie? Da” ce, crezi că-i de nasul tău? 

— Eu sunt sărac, dar sunt cinstit. 

— Prostii! Luaţi-l şi aruncaţi-l hrană peştilor, porunci regele- 
dragon. 

Fetele se înfăţişară şi ele dinaintea regelui şi-l rugară să-l cruţe. 
Fata cea mare îi povesti regelui-dragon cum de ajunseseră să-l 
cunoască pe tânărul de pe malul lacului. Auzind cele spuse de fete, 
regele nu numai că nu se înfurie, dar chiar se bucură şi-i spuse: 

— Aşa carevasăzică -— de ce nu spui aşa? Se vede treaba că eşti 
om viteaz -iar dacă-i pe-aşa, perla a ta să fie. 

Dragonul le porunci apoi slujitorilor să-i aducă un topor de aur, 
pe care i-l dădu lui A Nan: 

— Pentru că eşti tăietor de lemne, îţi mai dau şi un topor. Nu 
trebuie decât să atingi uşor scoarţa unui copac, pentru ca acesta, 
cât o fi de mare, să cadă imediat la pământ. 

A Nan îi mulţumi regelui, care-l mai întrebă: 

— Mai vrei ceva, tăietorule de lemne? 

A Nan nu scoase o vorbă, dar se uită îndelung la sora a doua, 
care se uita şi ea la el. Dragonul îi spuse: 

— De acum încolo, de vei avea vreun necaz, să vii pe malul 
lacului şi să cânţi din fluier, iar fetele îţi vor veni imediat într- 
ajutor. 

De atunci, fetele fie veneau împreună să-l asculte pe A Nan 
cântând din fluier, fie venea numai cea de-a doua soră, însă flăcăul 
nu se mai simţea deloc singur. 

Zilele treceau repede şi uite aşa se mai scurse un an. Era 


vremea când florile de apă îşi deschideau petalele, că regele- 
dragon căzu bolnav la pat şi niciun leac nu reuşi să-l 
înzdrăvenească. Vraciul regelui îi spuse: 

— Mă tem că doar cu iarba-cerului se mai poate vindeca măria 
ta. 

Dar unde era de găsit această iarbă? Slăbit, regele-dragon 
hotări: „Cel care îmi va aduce iarba-cerului poate să-şi aleagă pe 
una dintre fetele mele de nevastă”. Imediat fetele se gândiră la A 
Nan şi-l înştiinţară de hotărârea regelui. Tăietorul de lemne 
cunoştea bine muntele şi pădurile bătrâne. Auzind cele spuse de 
rege, nu pregetă o clipă — se căţără pe stânci, urcă muntele şi trecu 
peste creste înalte în căutarea ierbii de leac. Şi cum, vorba aceea, 
cerul nu-l lasă pe om de izbelişte, A Nan reuşi să găsească iarba- 
cerului. O culese şi se duse la malul lacului, unde îl aştepta fata, 
care-i duse imediat iarba regelui-dragon. Nu peste mult timp, 
înzdrăvenindu-se, acesta spuse: 

— Vorba spusă vorbă rămâne! Să-mi spuneţi degrabă cine a 
găsit iarba de leac. 

Nouă dintre cele zece fete începură să chicotească, în vreme ce 
a două fiică îşi ţinea privirea-n pământ, ruşinată. Şi uite aşa, A Nan 
s-a căsătorit cu cea de-a doua fiică a regelui-dragon şi au trăit 
împreună până la adânci bătrâneţi. 


1. Poveste a minorităţii yi, care trăieşte în sudul Republicii Populare 
Chineze (n.tr.). 

2. În a douăzeci şi patra zi a celei de-a şasea luni a calendarului lunar are 
loc Sărbătoarea Torţelor, una dintre cele mai importante sărbători ale 
etnicilor yi (n.tr.). 


ÎN CĂUTAREA SOARELUI 


P |] 


u multă vreme în urmă, într-un sat de munte înconjurat de 


nori albi, trăiau un vânător bătrân şi nepotul lui, Norocel. De ani 
de zile, cei doi cutreierau pădurile în căutare de vânat, şi cine mai 
ştie câte căprioare, câţi tigri, urşi sau alte cele nu-şi găsiseră 
sfârşitul în mâinile lor, însă cea mai mare parte le era luată de 
boierul din partea locurilor - aşa încât bătrânul şi copilul tot nu 
aveau îndeajuns nici de mâncat, nici de îmbrăcat şi duceau o viaţă 
foarte grea. 

Norocel era un copil curajos, care înţelegea rostul lumii, deşi 
era încă la o vârstă fragedă. 

Într-un an, bătrânul se îmbolnăvi rău şi se pregătea să plece 
dintre cei vii. Înainte să închidă ochii, cu ultimele puteri, îl sfătui 
pe Norocel: 

— Copile, bunicul pleacă de lângă tine! Să nu faci ca mine, să 
munceşti din greu o viaţă întreagă şi tot să rabzi de foame şi de 
frig, îi spuse bătrânul, care-şi trase un pic suflarea, după care 
continuă: când eram mic, i-am auzit pe bătrâni spunând că era pe 
lume un soare auriu, iar acolo unde atingea cu razele lui, nu mai 
era nici sărăcie, nici durere, oamenii duceau o viaţă fericită şi 
liniştită. Dar numai un om curajos poate găsi soarele. Copile, după 
ce am să plec, să te duci să cauţi soarele fericirii şi să-l aduci 
pentru toţi cei necăjiţi! 

După ce termină de spus toate acestea, bătrânul închise ochii 
pentru totdeauna. Norocel luă mâna bunicului şi începu să plângă 
amarnic. 

A doua zi, după ce oamenii din sat l-au ajutat să-l îngroape pe 


bătrân, Norocel şi-a pus în traistă câteva turte de orz şi nişte carne 
uscată, şi-a luat rămas-bun de la săteni şi a plecat în căutarea 
soarelui. A trecut peste munţi şi ape de nu le mai ştia numărul, 
mergând zi şi noapte. 

Într-o zi se urcă pe o stâncă înaltă, iar de acolo privi păşunile 
verzi de dedesubt, turmele de vaci şi de oi şi corturile care se 
întindeau unul după altul. În mijlocul păşunii era un cort mare şi 
auriu care strălucea de-ţi lua ochii — şi Norocel o luă la fugă înspre 
el. Ajuns lângă cort, văzu un boier îmbrăcat în haine scumpe care 
stătea în faţa cortului şi se uita mulţumit la turmele lui de vite şi oi. 
Norocel îşi scoase căciula şi-l întrebă, plin de respect: 

— Mărite boier, spuneţi-mi, vă rog, unde se află soarele de aur? 
Vreau să-l duc cu mine în sat, să atingă cu razele lui locurile 
noastre şi să-i facă pe oamenii de acolo să trăiască fericiţi. 

Boierul începu să râdă în hohote când auzi cele spuse de 
Norocel: 

— Copil prost ce eşti, cortul meu străluceşte ca soarele şi am oi 
şi vaci câte stele pe cer. Dacă te bagi să munceşti pentru mine, vei 
avea o viaţă fericită. 

Norocel îl crezu pe boier şi se învoi să se bage la el păstor. Zilele 
curgeau la fel de repede ca apa de izvor - Norocel se trezea 
devreme să scoată animalele la păscut şi se culca târziu. Viaţa lui 
de acum nu era cu nimic altfel decât cea de dinainte, nici acum nu 
mânca mai bine şi nici nu avea haine mai călduroase. Încetul cu 
încetul, copilul pricepu că nu acesta era locul pe care îl căuta, nu 
aici era soarele despre care îi spusese bunicul. Aşa că într-o bună 
zi îşi luă picioarele la spinare şi plecă de la boier. 

Merse Norocel mult de tot, de i se tociseră tălpile încălţărilor, 
iar hainele i se făcuseră zdrenţe, dar tot nu se opri. Ajunse la un 
câmp de orz care strălucea auriu în bătaia vântului. În mijlocul 
câmpului se înălța o casă minunată, cu două caturi. Norocel se 
simţi înviorat şi fugi repede până-n faţa casei. Acolo văzu că sus 
stătea un boier gras, care, plin de mulţumire, îşi admira ogoarele. 
Norocel îşi scoase căciula şi-l întrebă, plin de respect: 

— Mărite boier, spuneţi-mi, vă rog, unde se află soarele de aur? 


Vreau să-l duc cu mine în sat, să atingă cu razele lui locurile 
noastre şi să-i facă pe oamenii de acolo să trăiască fericiţi. 

Boierul începu să râdă în hohote când auzi cele spuse de 
Norocel: 

— Copil prost ce eşti, câmpurile mele de orz strălucesc ca aurul 
şi podoabele pe care le port sunt mai strălucitoare decât soarele. 
Dacă te bagi să munceşti pentru mine, vei duce o viaţă fericită. 

Norocel nu ştia dacă să-l creadă sau ba, dar, după ce se mai 
gândi o clipă, se învoi să rămână acolo să muncească. Trecu iarna, 
veni primăvara, şi uite aşa se mai duse un an. Norocel muncea din 
greu pe ogor, zi de zi, şi viaţa lui nu era cu nimic altfel decât 
înainte. Norocel se gândi că nu avea să găsească soarele acolo, aşa 
încât plecă din nou în căutarea lui. 

Căută munte după munte, străbătu păşune după păşune, suferi 
de foame şi de sete şi, deşi era foarte obosit, nu se opri din căutare. 
Şi uite aşa, într-una din zile, obosit şi înfometat, simțind că nu mai 
avea putere să meargă mai departe, se aşeză să se odihnească 
lângă o piatră mare de pe marginea drumului. Nici nu-şi dădu 
seama când adormi. Când se trezi, în faţa lui stătea un Buddha 
viu1, cu o coroană din aur pe cap. Mângâindu-l, Buddha îl întrebă: 

— Încotro te duci, copil amărât? 

— Mă duc să caut soarele de aur, îi răspunse Norocel, după 
care-i povesti cele spuse de bunicul lui. 

Apoi se închină pios în faţa lui Buddha şi-l rugă: 

— Buddha milostiv, arată-mi calea, cum pot eu să găsesc soarele 
de aur? 

— Copil năuc, îi răspunse Buddha oftând prelung, soarele de 
aur este în cer - cum să-l găseşti în lumea oamenilor? Uite cât de 
tare străluceşte acoperişul de pe templul meu, mai ceva ca soarele. 
Dacă vii cu mine şi citeşti sutrele în fiecare zi şi te închini, numai 
aşa are să se îndure cerul şi are să-ţi dea fericire. 

Când auzi vorbele lui Buddha, Norocel nu ştia ce să mai facă — 
aşa încât se duse după el la mănăstire, să devină călugăr. De 
atunci, Norocel îl sluji pe Buddha cel viu din toată inima, iar când 
avea ceva vreme, nu făcea decât să citească sutrele şi să se închine. 


Pe lângă toate acestea, mai căra apă, tăia lemne, ducea vitele şi oile 
la păscut, de nu avea nicio clipă de odihnă. Trecură astfel doi ani — 
şi, deşi Norocel aşteptase cu răbdare, cerul nu-i dăruise niciun pic 
de fericire. Îşi aminti spusele bunicului şi se gândi că nu avea să 
găsească fericirea acolo, aşa că se furişă afară din mănăstire şi 
plecă. 

Timpul lăsase urme adânci pe faţa lui Norocel şi îi vopsiseră 
părul în alb. Trecuseră mulţi ani de când plecase de acasă, dar nu 
se lăsase descurajat şi căutase necontenit soarele de aur. Ba mai 
mult, în drumurile sale le povestise oamenilor despre soarele de 
aur şi-i făcuse şi pe aceştia să plece în căutarea lui. Deşi nu găsise 
ceea ce căuta, Norocel credea din toată inima că va veni o zi când 
cineva va găsi soarele de aur care să aducă fericire tuturor 
sărmanilor. 


1. În budismul tibetan, un Buddha viu este un călugăr budist despre care 
se crede că este reîncarnarea unui maestru al budismului (n.tr.). 


ARBA CARE TE FACE NEVAZUT 


€ 
u multă vreme în urmă, la poalele Muntelui Vacii Adormite, 


trăia un om bogat şi zgârcit care avea doi argaţi pe care-i muncea 
în fel şi chip şi-i alerga de colo colo, încât sărmanii nu mai aveau 
suflare. Aşa că cei doi se gândiră cum să facă să-i dea o lecţie 
bogătaşului. 

Într-o zi, după ce se întoarseră de la câmp, fără să bea apă sau 
să-şi aprindă pipa, cei doi lăsară sapele din mâini, se duseră întins 
în curtea din spate şi, ridicându-şi privirile, începură să se uite fix 
şi nemişcaţi la cuibul de cioară din cedrul cel bătrân. Văzându-i, 
bogătaşul intră la bănuieli şi le strigă: 

— La ce vă tot holbaţi acolo? Mergeţi degrabă şi scoateţi 
gunoiul din latrină! 

Cei doi îşi plecară privirile, şuşotiră ceva, îşi făcură cu ochiul 
unul altuia şi plecară la treabă. Bogătaşul se duse şi el acolo unde 
stătuseră cei doi şi se uită în copac, dar nu văzu nimic. Atunci se 
luă după cei doi şi se ascunse după nişte paie în apropierea lor, de 
unde trase cu urechea la vorbele lor: 

— Ei, chestia asta nu trebuie să ajungă la urechile bogătaşului. 

— Fireşte! Dar spune şi tu dacă nu-i ciudat. 

— Tare ciudat! Cum se poate ca amândoi să avem acelaşi vis în 
acelaşi timp şi visul să fie întru totul la fel, să visăm amândoi un 
bătrân cu barbă albă care să ne spună că în cuibul ciorii din vârful 
cedrului se află un fir de iarbă care îl poate face nevăzut pe cel 
care îl poartă asupra lui? Ţin minte foarte bine, şi tu la fel. Hai să 
mergem diseară şi să luăm firul ăsta de iarbă. Ia uite cum dădu 
norocul peste noi! Aşa o să avem tot ce ne este de trebuinţă, tot ce 


ne vrea inima, şi n-o să mai trebuiască să ascultăm de poruncile 
bogătaşului. 

— Hei, vorbeşte mai încet! Cuibul ăla de cioară e mare de tot — 
cum o să ştim de care fir de iarbă e vorba? 

— Asta... Eu zic că mâine găsim noi o cale să cumpărăm cedrul 
ăla, ca pe urmă să încercăm fir cu fir. Dacă îl ţii tu în mână, n-o să 
te văd eu; iar de-l găsesc eu, n-o să mă mai vezi tu. 

— Bine! Hai să cumpărăm copacul de la bogătaş. 

Bogătaşul auzise totul foarte clar de după paie şi începură să-i 
tremure picioarele de bucurie. După ce argaţii plecară în treburile 
lor, ieşi şi el din ascunzătoare şi, întors în casă, nu mai putu să 
aştepte o clipă: îşi chemă imediat nevasta şi copiii, pe care-i puse 
să stea sub copac, în vreme ce el se sui în cedru să caute. Văzând că 
planul lor dăduse roade, cei doi argaţi se duseră degrabă la 
bogătaş şi-i spuseră că cineva voia să cumpere cedrul cel bătrân şi 
că avea bani grămadă, că dădea pe el cât i se cerea, fără tocmeală. 
Bogătaşul nici nu vru să audă şi-i goni imediat de acolo pe cei doi: 

— Plecaţi de aici, nu-l vând oricât mi-ar da - zece sate de mi-ar 
da şi tot nu-l vând! 

După ce-i goni pe argaţi de acolo, bogătaşul se puse vârtos pe 
treabă - scotea fir cu fir iarba din cuibul ciorii, o ţinea în mână şi 
striga la cei de sub copac: 

— Mă mai vedeţi? 

— Te vedem. 

— Mă mai vedeţi? 

— Te vedem. 

— Mă mai vedeţi? 

— Te vedem. 

La fiecare fir, aceeaşi întrebare. Şi tot întrebând aşa, se lăsă 
seara şi se făcu întuneric — era vremea ca păsările să se întoarcă pe 
la cuiburi. Se întoarse şi cioara, dar cuibul ei fusese stricat de 
bogătaş, aşa că pasărea nu putea decât să zboare de jur împrejurul 
cedrului, croncănind. Cei de sub copac erau şi ei flămânzi şi îi 
dureau gâturile. Bogătaşul îi dădea mai departe: 

— Mă mai vedeţi? 


— Mă mai vedeţi? 

— Mă mai vedeţi? 

Sătulă de toate, nevastă-sa îi răspunse furioasă: 

— Nu te mai vedem, ticălos bătrân! 

Bucuros nevoie mare, bogătaşul luă firul acela preţios de iarbă, 
se dădu jos din copac şi nu dormi toată noaptea. 

A doua zi, cu firul de iarbă în mână, bogătaşul ieşi prin târg. Pe 
stradă văzu un negustor de pere, se duse drept la el şi-şi luă o pară 
s-o mănânce. Negustorul se gândi că numai un nebun putea lua o 
pară şi să plece, aşa, în văzul tuturor - dar, temându-se să nu iasă 
vâlvă mare, îl lăsă în pace. Bogătaşul se bucură foarte mult când 
văzu că nu se uită nimeni la el. Se apropie de o tarabă cu lipii calde 
cu susan şi luă şi de acolo una. Vânzătorul de lipii crezu şi el că 
numai un nebun putea să ia o lipie aşa, în văzul tuturor - şi nu-l 
băgă nici el în seamă. Bogătaşul era din ce în ce mai bucuros că 
nimeni nu se uita la el. După ce se sătură cu para şi cu lipia, se 
duse direct la yamen cu gând să fure de acolo sigiliul magistratului 
judeţului. 

Cu firul de iarbă în mână, bogătaşul intră în yamen şi se duse 
direct în a doua sală de judecată. Gărzile îl văzură pe omul acela 
ciudat, dar până să se dezmeticească, bogătaşul intrase deja în 
sală, unde zărise sigiliul pus pe masă, şi-l luă de acolo. Magistratul 
era şi el în a doua sală, unde citea hârtiile de judecată. Îl văzuse pe 
bogătaş luând sigiliul, dar nu schiţă nicio mişcare, vrând să vadă 
ce are de gând. Când bogătaşul văzu că nimeni nu-l bagă în seamă, 
se gândi: „Ce bine, firul ăsta de iarbă chiar că este o comoară!”. Îşi 
vâri sigiliul la piept şi dădu să plece. Atunci magistratul le făcu 
semn gărzilor să-l prindă. 

Bogătaşul încă nu se dumirise cum se făcea că firul de iarbă 
fermecat îşi pierduse puterile, când îl auzi pe magistrat strigându- 
le gărzilor: 

— Să-i daţi ticălosului ăstuia optzeci de bice pe spinare, apoi să- 
l aruncaţi în beci, ca să-l iau la întrebări pe-ndelete. 

Cinci, zece, cincisprezece, douăzeci, douăzeci şi cinci, treizeci, 
treizeci şi cinci, patruzeci... - uite aşa-l lămureau gărzile pe 


bogătaş. 

În vreme ce bogătaşul îşi primea bicele la yamen, cei doi argaţi 
îşi strânseseră deja lucrurile, iar acum fumau liniştiţi în barcă, 
trecând râul. 


